Datasets:

khaled123
/

Testtun

Dataset card Data Studio Files Files and versions Community

Split (1)

train · 9.04k rows

text stringlengths 0 38.1k
السّلام عليكم، اللّيلة باش نفركو رمّانة الملح و كوتيزال و الثّروة المنهوبة كيما نسمعو توّا عندنا 7 سنين... شنيّة علاقتنا بكوتيزال؟ الشركة هذي تستغلّ في 3 مقاطع بحريّة، الساحلين و صفاقس و جرجيس، عندنا معاها اتّفاقية تهمّ فقط مقاطع الساحلين و صفاقس (يعني جرجيس فيها اتّفاق خاص صار عام و1993 لا علاقة بالاتّفاقيّة)، الاتفاقية بدات عام 1949، و الإتفاقية تدوم 50 سنة (يعني الى سنة 1999) و تتجدّد آليّا 15 سنة بعدها، يعني الى حدود 2014، و اذا كانت تونس تحبّ توقّفها عام 2014، كان المفروض تعلم الشركة هذي في أكتوبر 2004 على الأقصى (يعني 10 سنوات قبل 2014)، طبعا تونس ما طلبتش توقيف الاتفاقية في 2004، و بالطّريقة هذي تجدّدت الاتّفاقيّة لمدّة 15 سنة أخرى توفى في 2029، و تونس كان عندها الى حدود أكتوبر 2019 باش تعلم الشركة بعدم رغبتها في تجديد الاتفاقيّة، و هذاكا الّي صار هالايّامات هذي... الحقيقة انا ما نعرفش علاش اتّفاقية صايرة قبل الاستعمار ما يتمّش رفع قضيّة دوليّة لإلغائها و تغييرها بكلّها... لكنّ بصراحة لمّا تعمّقت في الموضوع و لوّجت شويّة، نلقى انّو فلوس مصروف القضيّة الدّوليّة اغلى من الي باش يجيبهولنا تغيير الاتفاقيّة، و تبعوني باش تفهمو علاش آش تقول الإتّفاقيّة فيما يتعلّق بسعر اللّزمة متاع استغلال مقاطع صفاقس و سوسة؟ تقول انّو الشّركة تدفع لتونس في فرنك فرنسي على كلّ هكتار يتمّ استغلالو... طبعا هذا عام 1949... و تدفع زادا اضافة للضرائب، حوالي 7% من ارباحها للدولة... باهي الإتّفاقيّة باش تاقف في 2029، شنوّا يصير بعدها؟ نذكرو انّو الاتفاقية هذي تهمّ زوز مناطق فقط هي الساحلين (السّاحلين 1100 هكتار) و صفاقس (طينة 1700 هكتار)، كي باش توفى الاتفاقية وقتها، نتصوّر الشركة باش تطلب مواصلة النّشاط تحت قانون مجلّة المناجم لا غير، و المجلّة هذي تقول في فصلها عدد 96 مطّة 3 (المصدر 5)، انّو مقابل لزمة استغلال كلّ هكتار سنويّا هي دينار واحد و 820 ملّيم (الأجر الأدنـى المضمون لمختلف المهن في القطاعات غير الفلاحية الخاضعة لمجلة الشغل بالنسبة إلى ساعة العمل)، يعني الشّركة باش تولّي تدفع سنويّا 5096 دينار (28001,820)... فرضا الأسعار هي بيدها من 1949 لليوم (و هذا طبعا غالط خاطر في الماضي الأسعار ارخص)، لكن هات نعملو فرضيّة قصوى و نشوفو لو الشركة تستغل في المقاطع تحت مجلّة المناجم، الحكاية توّا عندها 69 سنة، معناها الشركة على 69 سنة، هذي "نهبت" تونس في 351 الف و 624 دينار.... يقول القايل شبيه المبلغ تافه؟ و علاش مجلّة المناجم هكّا؟ بكلّ بساطة خاطر الفلوس الي نحكيو عليها، ما هيّاش ثمن المادّة المستخرجة و انّما ثمن كراء الأرض الي يتمّ الاستخراج منها... و انا بصراحة، لو جيت في مكان أي واحد يحكم وقتها، نجدّد للكوتيزال حسب ما يقول قانون اللّزمات وقتها، و ما نلوّجش على شركة أخرى، خاطر شركة موجودة، خدامتها يخدمو، عندها متعاملين معاها توانسة و أجانب، إجراءاتها موجودة، و ما نحلّش على روحي بوبلي شركة جديدة و خدّامة و إجراءات و فيلم زايد... قلنا اذا، انّو المبلغ تافهن و باش يقعد تافه، و انّو المهمّ هو مادّة الملح في حدّ ذاتها و شنوّا تنجّم اتدخّللنا من ثروات... نجيو للسؤال الموالي الملح ثروة؟ تصدير تونس بكلّها (يعني بكوتيزال و الـ35 منتج آخر) في 11 شهر من 2018 يبلغ 1,540 مليون طن جابولنا حوالي 67 مليون دينار مداخيل بسعر تداول الملح العالمي الي تدفع فيه كل البشرية (المصدر 1)، اذا نعتبرو انّو شهر ديسمبر باش يقعد في نفس معدّل الأشهر الي قبلو، فإنّو تصدير كامل سنة 2018 باش يكون حوالي 1,680 طن ((=1,540\11)12) يدخلولنا حوالي 73 مليون دينار ((=67\11)*12)..... و نذكّر انّي هوني نحكي على صادرات تونس كاملة و موش على كوتيزال فقط... المفيد، صادراتنا من الملح هذي، تمثّل 0,18% من مجموع صادراتنا في 2018 (المصدر 2)... هذي هي الثّروة الي نحكيو عليها، صادرات الملح متاع كلّ الشركات ال36 الي يخدمو في الملح في بلادنا بما فيهم كوتيزال (المصدر 3)، تمثّل 0,18% من مجموع صادرات تونس .. و باش ما نغلطوش في ارواحنا، احنا انتاجنا من الملح تافه مقارنة بباقي دول العالم، الصين انتجت 68 مليون طن عام 2017، و بولونيا ترتيبها اربعطاش في العالم من حيث الانتاج، تنتج في 3 ملايين طن سنة 2017 (المصدر 7)، تونس تصدر في 90% من انتاجها السنوي، يعني في 2018، انتاجنا يكون حوالي مليون و 870 الف طن... يعني ماناش حتى من ال15 الاوائل في العالم من حيث الانتاج... شكونهم أصحاب كوتيزال؟ يعني ملك شكون الشّركة هذه؟ الشركة هذي يملكوها فرنسيّين بنسبة 65%و توانسة بنسبة 35% (المصدر 4) و التوانسة هاذم، هوما الstb و الbna و تأمينات carte و شركة البنيان و الbt و مجموعة من الأشخاص التوانسة بحصص ضعيفة... بااااهي، شكون يستفاد من استغلال الملح بالطّريقة هذي و قدّاش؟ تفاهمنا اوّلا، انّو هذي شركة، و الشّركات عموما، أرباحها ماهيّاش رقم معاملاتها، يعني ماهيّاش بقدّاش باعت، بل أرباحها هي: بقدّاش باعت، انّقصو منهم قدّاش صرفت باش نجمت تنتج الي باعتّو (خدّامة و طاقة و ضرائب على الشركات و محروقات و غيرهم) يبقالهم ربح صافي... و الرّبح الصّافي هذاكا، جزء منّو يتفرّق، و جزء منّو يتخبّى و يقعد في الشّركة باش يقوّيها، و الّا باش يفرّقوه مرّة أخرى... الخلاصة، نهب الثّروات، اذا فمّا شكون مصرّ انّو نصيب المستثمر الاجنبي من الأرباح هو نهب، فرانا نلقاووه في الأرباح الي تتوزّع على أصحاب الشركة... هوني نجيو لأرقام كوتيزال، طبعا ما فمّاش ارقام منشورة للعموم، لكن اليوم سمعت في ميدي شو انّو رقم معاملاتها عمناول هو حوالي 38 مليون دينار جاي من كل المناطق الثلاثة جرجيس و الساحلين و صفاقس (اقراو مليح: من المناطق، الثلاثة، يعني بما فيهم جرجيس الي بدات عام 1993 و ماهياش داخلة في اتفاقية 1949)، و هو رقم منطقي بالنّظر انها تصدّر في حوالي 700 الف طن سنويّا و بالنّظر لارقام تونس اجمالا من حيث حجم و قيمة التّصدير متاع تونس بكلها الي تبلغ 73 مليون دينار كيما ذكرنا لفوق... لكن تفاهمنا، انّو رقم المعاملات موش هو ربح الشركات، و لازم نشوفو الرّبح الصّافي باش نفهمو.... لو أي واحد من النّاس الي عملت بوبلي على الملح، دخل لموقع السجلّ التّجاري، و جبد آخر تحيين صبّاتو الشركة هذي في 19 فيفري 2018 (المصدر 6، لامحالة لازمو يدفع 11 دينار و 900 ملّيم)، يلقى مداولات آخر جلسة عامّة عاديّة للمساهمين و يلقى انّو بعد خلاص المصاريف و الضّرائب على الشّركات، فإنّو المرابيح الموزّعة على أصحاب الشركة عام 2017، تبلغ 7 ملايين و عشرين الف دينار، نصيب الأجانب فيهم هو 4 ملايين و 563 الف دينار... هذا عام 2017، آخر عام موجود، يعني كيما قلنا لو فرضنا انّو المستثمر الأجنبي لمّا يحطّ فلوسو في مشروع و يهز الأرباح، يعتبر ينهب فينا (كيما المستثمر الاجنبي ينهب في الصين و فرنسا و إيطاليا و المغرب و تركيا و غيرهم من البلدان الي تتصارع لجلب المستثمرين الأجانب)، لو افترضنا انّو ينهب فينا، فراهو عام 2017 نهب 4 ملايين و 563 دينار، يعني عام 2017، نهبنا في 0,0047% من منتوجنا الدّاخلي الخام... الخلاصة: بوبلي الملح كنت دائما مقتنع انّو بوبلي فارغ مادّيا (توا بعد المقال هذا باش تولي حكاية كرامة و موش حكاية ثروة) و ما حبّيتش نوسّع بالي فيه، توّا الثلاثة متاع الصباح و بديت نخدم في المقال قريب التسعة متاع اللّيل، وسّعت بالي فقط، خاطر كثر الحديث و النّاس بعد قرار الحكومة، باش تحربها على شكون وقّف الاتّفاقيّة قبل صاحبو و كل حد يقول انا... اكيد الجانب المعنوي صحيح و حكاية اتّفاقيّة من عام 1949 تقلّق، لكن بصراحة تفاهة المبالغ، تخلّي السّعي لتغييرها تافه... على كلّ، عملت الي عليّا و اجتهدت و اعطيتكم خلاصة اجتهادي بمصادره... على خير يا توانسة... المصادر: المصدر 1 http://www.ins.tn/sites/default/files/publication/pdf/bms%20novembre%202018%20site.pdf صفحة 45، السطر 15 من الجدول المصدر 2 https://www.bct.gov.tn/bct/siteprod/tab_trimestriel.jsp?params=PL120010,PL120020,PL120030&cal=t&page=P120&tab=040&pos=3 المصدر 3 https://www.jawharafm.net/ar/article/%D8%A8%D8%A7%D9%84%D8%A3%D8%B1%D9%82%D8%A7%D9%85--%D8%A7%D9%86%D8%AA%D8%A7%D8%AC-%D8%A7%D9%84%D9%85%D9%84%D8%AD-%D9%81%D9%8A-%D8%AA%D9%88%D9%86%D8%B3/105/108235 المصدر 4 http://www.cotusal.tn/presentation/ المصدر 5 http://www.iort.gov.tn/WD120AWP/WD120Awp.exe/CTX_5480-80-EwVIPOagqW/PageModificationsCodes/SYNC_593548969?WD_ACTION_=CLICTABLE;A3&A3=1 المصدر 6 https://www.registre-commerce.tn/search/RCCSearch.do?action=chooseDocuments&numRegistreIndex=0 صفحة 9 من الوثيقة الي تاريخها 19 فيفري 2018، طبعا الي يحب يجبدها من الموقع لازمو يصرف 11 دينار و 900 مليم المصدر 7 https://fr.statista.com/graphique/1/571136/production-mondiale-de-sel-2010--par-pays.jpg
الليلة بإذن الله نحكيو عالملح
السلام، توا بالزهر اكتشفت مفاجأة من وراء العقل في قانون الميزانية الجديد: نوابنا الكرام (لفكرة ماكانتش موجودة في مقترح القانون الي تقدم لمجلس النواب)، فرضوا انو في قانون المالية متاع كل سنة، تتحط و تتنشر للعموم توقعات خبراء وزارة المالية حول تطور سعر صرف الدينار قدام باقي العملات.... الحقيقة شي يوجع القلب والله... هاو باش نفسرلكم علاش... اولا، لازم نعرفو، انو توقعات سعر صرف الدينار كانت بالفعل موجودة و تتنشر للعموم في مشاريع ميزانيات السنوات الماضية و الى حدود ميزانية 2018... و قبل، ما كان يحكي عليها و ما يغزرلها حد، و ما عندها حتى تأثير، لكن بعد ما أصبح الراي العام يحكي على الموضوع هذا و اصبح حديث الناس الكل، و صارت كارثة لما وزيرة المالية السابقة صرحت في الاعلام انو باش يتدهور، اصبحت اي اشارة رسمية لسعر الصرف، عندها تأثير كبير على سوق الصرف و وخاصة على تصرف المستوردين و المصدرين و المواطنين العاديين في علاقتهم بالسوق السوداء للصرف... بالطريقة هذي، و الظروف هذي، تحول الاعلان الرسمي عن سعر الصرف المتوقع، دافع للمتعاملين الاقتصاديين انهم يبنيو تصرفهم بناءا على السعر المتوقع المعلن، و باعتبارنا اقتصاد بارك و فسفاطنا ما يتصدرش و بترولنا ما يتصدرش لاسباب معروفة، و صادراتنا الاخرى تتطور ببطء شديد، فإنو التوقع الصحيح الوحيد في الظروف هذي، هو انو الدينار مازال باش يطيح، و هوني يجي الخطر... اذا السلطات تعلن انو سعر الصرف متاع الدينار باش يتحسن، تصبح اضحوكة قدام الخبراء المهتمين و خاصة قدام اسواق المال العالمية و المممولين الدوليين، و هذا معناه فقدان مصداقية تونس كدولة و ما عاد حد ياثق في كلام الحكومات و يصبح كلامنا للخارج بلا معنى، و كلامنا للداخل تافه، و اذا تزيد تسقط مصداقية دولة حتى في قوانينها، هذا طريق للخراب... من ناحية اخرى اذا الحكومة تعلن على سعر متوقع حقيقي، يعني تدهور، فآليا المتعاملين الاقتصاديين باش يحاولو يحميو ارواحهم بشراء اكثر ما يمكن من الدوفيز المتوفر، و هكا، باش يزيد يكثر الطلب على العملة الصعبة في السوقين الرسمي و الموازي، و العملة الصعبة كيفها كي اي سلعة، اذا يكثر عليها الطلب سومها يطلع، و سومها يطلع، معناه تدهور اكثر لقيمة الدينار، مع ما بعنيه من تضخم مستورد و غلاء الانتيريس بالعملة الصعبة على ميزانية الدولة، يليه تفاقم عجز الميزانية، ثم تداين أكثر ثم ضرائب جديدة اكثر على الشركات و المواطنين، الحاصل كارثة بكل معنى الكلمة... العملية هذي، خلات الاعلان عن سعر الصرف المتوقع خطر حقيقي على تطور الاقتصاد الوطني، و اصبح هذا السعر المتوقع، كيفو كيف اسعار المستقبلية للانتيريس على الدولار و الاورو، و هذي معلومات مستحيل تلقاووها في تصريح او وثيقة رسمية للبنك المركزي الاوروبي او الاحتياطي الفدرالي الامريكي، بل بالعكس، تلقاو المسؤولين في هالزوز مؤسسات يعملو المستحيل باش ما يضوّيو شي للمتعاملين الاقتصاديين، خاطر ابسط اشارة منهم، تؤدي الى تصرفات فورية بمليارات الأورو و الدولار للمستثمرين الي يحاولو يستفادو او يحميو ارواحهم من الارتفاع او الانخفاض المتوقع لاسعار الفائدة على هالزوز عملات.... باش تفهموني، هذي مثلا طريقة تصرف احد رؤساء الاحتياطي الفدرالي الامريكي : (ألان غريسبان) كان في الفترة بين 1987 و 2006، رئيس مؤسسة الاحتياطي الفدرالي الأمريكية، مقابل البنك المركزي عندنا،... السيد كانو يعيطولو Master of obfuscation (ترجمتها تقريبا هي "أمير الظلام" يعني الضوء لا، و كانت عندو جملة مشهورة: اذا فهمتني، فمعناها اني ما عرفتش نحكي معاك😂) .... بالطبيعة، السيد بحكم موقعو، كان محل تتبع و مراقبة كل حركاتو و سكناتو من طرف الصحفيين الاقتصاديين... (غريسبان) كان معروف انو كل صباح يخرج من دارو، يمشي على ساقيه لكافيتيريا يشرب فيها قهوتو... نهار صحافي اقتصادي قابلو الصباح، و قالو بكل أدب : "صباح الخير سي (غريسبان)، شنية أحوالك اليوم؟"... السيد غزرلو و جاوبو : "صباح الخير، نخاف انو بحكم مسؤولياتي، و بحكم مهنتك، ما انجمش نجاوب على سؤالك متاع شنية احوالي اليوم".... انتهت القصة، انتهى الدرس الخلاصة، احنا زادا في تونس، بحكم ظروفنا الاقتصادية و السياسية و الشعبوية و الفايسبوكية، سعر صرف المستقبلي، كيفو كيف تطور سعر لفائدة على الاورو و الدولار في اوروبا و امريكا، اصبح معلومة خطيرة جدا اذا تصدر عن السلطات الرسمية، تذكرو اش صار للدينار لما وزيرة المالية اعطات تصريح حول سعر الدينار في 2015، و هذاكا علاه، الحكومة لم تعلن عنها في وثيقة مشروع ميزانية 2019... و هو قرار انا واحد من الناس اعجبني و طمّني انو الناس في وزارة المالية فاقت بالخطر متاع الموضوع...و طبعا، قامت القيامة متاع الجالسين على الربوة، و هاو ما قالوش علة سعر الصرف، و علاش ما قالوش، و هاذم ما يعرفوش، و هاذم يكذبو، و هاذم موش مهنيين.... برشا عياط الحاصل كالعادة لتسجيل اهداف لا غير و دون فهم لحجم المشكل... لكت رغم هذا وزارة المالية صمدت و ما اعطاتش رقم رسمي متوقع... لكن، لااااااكن نوابنا الكرام، خطرلهم، باش في قانون الميزانية، يزيدو بعد عبارة "فؤضيات الميزانية" عبارة "و منها سعر الصرف المستقبلي"🤬🤬🤬، يعني من فرضيات النمو، و فرضيات الانتاج، و التضخم، و التداين،نوابنا الكرام خطرلهم باش يزيدو في القانون، معلومة سعر الصرف بالذات ... هكا، خاطر ما قلتوهولناش السنا، هانا نحطوه في القانون... فاهمين شنوا نتيجتها العملية هذي؟ لو فاهمين و اصروا عليها، مصيبة، و لو موش فاهمين مصيبتين... على خير
السلام عليكم: استقلالية البنك المركزي هذا مقال سبق هبطناه في الصفحة لما صار نقاش القانون الاساسي للبنك المركزي في مجلس النواب، طبعا هذا مقال تفسير مفاهيم، و ما فيهش ارقام، يعني يبقى صالح لكل زمان للي يحب يفهم.... (و ما بيناتنا، نقرا فيه و عامل كيف كيفاش من وقتها كنت شاممها باش تلحم😁😁😁) شنية حكاية استقلالية البنك المركزي؟ كالعادة، مطوّل شويّة، آما الي يوسع بالو معانا، بإذن الله ما يضيّعش وقتو... الجمعة الي فاتت، بدا في مجلس نوّاب الشّعب، النقاش حول القانون الأساسي الجديد للبنك المركزي التّونسي، القانون، فيه بعض التتّغييرات مقارنة بالقانون الحالي، لكن فمّا موضوع كثر عليه الحديث في الإعلام عبر تصريحات السّادة النّوّاب، و الموضوع هو استقلاليّة البنك المركزي، شنيّة الحكاية؟ كالعادة باش نطرحو بعض الأسئلة، و نجاوبو عليها مع بعضنا... أوّلا، شنوّا البنك المركزي أصلا؟ في الاقتصاد الحديث، كمّية الفلوس الي تدور في أي بلاد، أصبحت من اهمّ الحوايج الي تأثّر في طريقة تصرّف النّاس و عيشهم، آش معناها؟ معناها بلاد تكو ن كمّية الفلوس الي تدور فيها اكثر ببرشا من قيمة المنتوجات الي فيها، هي بلاد تعيش تضخّم كبير في أسعارها، و لمّا الأسعار تعرف ارتفاع متواصل و غير مسيطر عليه، فالنّتيجة تكون انّو النّاس و الشركات، يصبحو خايفين من غدوا، و موش عارفين يبرمجو حياتهم و استهلاكهم و انتاجهم، يفقدو ثيقتهم في عملة بلادهم، و تنشط السّوق السوداء للعملة، و تزيد تبرك قيمة عملتهم، و الحبل عالجرّارة حتى يصبح ارتفاع الأسعار عائق مهول امام دوران العجلة الاقتصادية و تنفنيف أحوال الناس... تحيين: هذا الي خفت منو وقتها هاو صاير توا😶 من الجهة الأخرى، التراجع المزمن للأسعار، معناها كارثة أخرى، اذا شركة تشري مواد أولية اليوم بسوم، و هي تعرف انّها لمّا تنتج و تبيع غدوا، أسعار منتوجها باش اتطيح و تبيع بالخسارة، فالشركة هذيكا تبطّل انتاج أصلا، و قيسو على الشركات الي في البلاد الكل، تكون النتيجة، شعب ما ينتجش أصلا، و شعب ما ينتجش معناها شعب يجوع... آي، و فينو البنك المركزي في هذا الكل؟ البنك المركزي هو المؤسسة الوحيدة المسؤولة على كمّية الفلوس الي تدور في أي بلاد، اوّلا خاطرو المؤسسة الوحيدة الي تطبع الفلوس، و ثانيا خاطرو مؤسسة تنجّم تتحكّم بطرق مختلفة، في حجم القروضات الي تعطيهم البنوك للمواطنين و الشركات و للدولة (اساسا باللعب على سعر الفائدة)، اذا تسيّب باب القروضات، الشركات و المواطنين يتسلفو فلوس و يصرفوهم و يدخلوهم للدّورة الاقتصادية و كثرة الفلوس مع انتاج ثابت يعني ارتفاع الاسعار، و اذا تسكّر الباب متاع القروض، فالنّاس و الشركات ما يلقاوش سيولة تافي بحاجتهم، و لمّا تقل السيولة تنخفض الأسعار... الكلام هذا قلناه، باش نبينو، انّو اهمّ دور للبنك المركزي، هو التحكّم في الأسعار.... البنك المركزي مسؤول زادا على قيمة الدينار قدّام باقي العملات، و يمكنلو، بالتدخل في سوق الصرف بين البنوك، انّو يعرض كمّيات عملة في السوق (بالطبيعة اذا عندو أصلا، يعني اذا اقتصادنا صدّر بما يكفي و دخّل عملة للبلاد)، لمّا البنك المركزي يعرض كمّيات عملة في سوق الصرف بين البنوك، تكثر العملة الأجنبية في السّوق، فإنّو قيمة الدينار تطلع...،و البنك المركزي قادر زادا يحسن في قيمة الدينار برفع سعر الفائدة، خاطر سعر الفائدة كيما ينطبق على القروض ينطبق ايضا على الودائع لاجل، يعني الفلوس الي تتحط bloqué في البانكا، و لما سعر الانتيريس على الودائع بالدينار يطلع برشا، فانو الي عندو اوروات يولي يفضل يبدلهم دينارات و يبلوكيهم في البانكا باش يجيبولو اكثر، و هكا يكثر عرض تحويل الاورو للدينار في السوق البنكية، و الاورو كيفو كيف اي سلعة في اي سوق، اذا يكثر العرض، سومو يطيح، و هكا بالطريقة هذي الاورو يرخص شوية مقارنة بالدينار الي تتحسن قيمتو... البنك المركزي زادا، مسؤول على استقرار الوضع المالي للبنوك، يعني مطلوب منو مراقبتها أولا، و ثانيا، تمكينها من التداين باش تلقى توازنها اليومي بين القروض الي تعطيهم، و الفلوس الي يخبيوهم عندها الناس، باهيييي، توّا حكينا على اهمّ 3 مهمّات للبنك المركزي ; و الي يتسمّاو السياسة النقدية، و هالسياسات النقدية، تتمّ بقرارات من البنك المركزي، و نتيجة هالقرارات، ما تظهرش مباشرة على الوضع الاقتصادي، و انما بعد سنة او سنتين، يعني السياسة النقدية متاع أي بلاد، هي سياسة اهداف طويلة المدى، نتعدّاو لسؤالنا الثّاني: آش معناها استقلاليّة البنك المركزي؟ باش يولّو يحكمو فيه أجانب باعثهم البنك الدّولي؟؟؟ لا لا بتاتا، باش ينقل من تونس يولي في واشنطن؟ لا لا لا بتاتا، باش يولّي يتصرّف في فلوس الزمبابوي؟ ابدااا، البنك المركزي تونسي، باش يقعد تونسي، و يخدم بهدف نموّ تونس... يعني العياط الي نسمعو فيه أحيانا، حول انّو استقلالية البنك المركزي هي بيعان البلاد، و استعمار و اندرا شنوّا، ماهو الّا ماعون صنعة سياسية، الإستقلاليّة المقترحة في قانون البنك المركزي، هي استقلالية من حيث صلاحيّات محافظ البنك المركزي، و نائبو، و مجلس الإدارة... في القانون المقترح، محافظ البنك يعينو رئيس الدّولة بعد ما توافق عليه اغلبية النّواب، و نائب المحافظ تعينو الحكومة بإقتراح من المحافظ، و أعضاء المجلس الكل تعيّنهم الحكومة امّا بطريقة مباشرة او تعيين آلي بحكم وظائفهم في مؤسسات حكومية أخرى... يعني المشكل موش في انّو البنك المركزي باش يصبح في كوكب آخر ما نحكموش فيه، المشكل في القانون الجديد، او بالأحرى، النقاش حول القانون الجديد، هو في هاك السياسة النقدية الي كنّا نحكيو عليها...يالقانون الجديد، الحكومة ما عندها حتى حكم على قرارات البنك المركزي، الي يتصرّف و يأخذ قراراتو وحدو بهدف انّو يحقّق استقرار الأسعار، و يحافظ على قيمة الدينار، و يحافظ على الاستقرار المالي للمنظومة البنكية.... باااهي يقول القايل شنوّا المشكل هوني، هاي اهداف باهية و خلي يخدمو على ارواحهم، آش دخل الحكومة؟ نجيو هكّا لسؤالنا الثّالث: شنوّا الي مقلق النّاس الي ضدّ استقلالية البنك المركزي؟ لازمنو نعرفو، انّو الاقتصاد، ما يمشيش كان بالسياسة النقدية الي كنّا نحكيو عليها، فمّا زادا السياسة الاقتصادية للحكومة، و الي تُظهر عن طريق الميزانية السنوية الي تعملها كلّ حكومة، المشكلة، انّو التوازن بين السياسة النقدية الي حكينا عليها، و السياسة الاقتصادية متاع الحكومة موش ساهل، أوّلا، لأنّو السياسة النقدية كيما حكينا تخدم على سنوات لقدّام، و السياسة الاقتصادية مربوطة بميزانية العام الي تعملت فيه، و ثانيا لأنّو أهدافهم أحيانا متناقضة، نعطيكم مثال بسيط باش تفهموني، تجي حكومة، تبحث عن إرضاء النّاس لقرب موعد انتخابي، تعمل ميزانية متاع تبرطيق فلوس على بعضو، تحربها بالسلف، و تصبح تصرف العام هذاكا بطريقة تفوق امكانيّات البلاد، جيست باش الشعب يرضى عليها وقتها، خاطر النّاس ما تخمّمش في شنوّا باش يصير غدوا... لمّا الحكومة تكبّر مصاريفها، الفلوس الي تدور في البلاد تكثر، و لمّا الفلوس الي تدور في البلاد تكثر، يصير تضخّم، نذّكرو توّا، انّو من مهمام البنك المركزي مقاومة التضخّم، يعني بنك مركزي مستقلّ، باش تكون اجابتو الآليّة على هالوضعيّة تسكير سبّالة القروضات برفع قيمة الانتيريس، باش ينقص مصروف المواطنين و الشركات، و لمّا ينقص مصروف النّاس و الشركات ينقص استهلاكهم و استثمارهم، و يقل الطلب على الشراء و ينقص التضخّم... و هكّا تولّي الحكومة سياستها في واد، و سياسة البنك المركزي في واد آخر... كيف كيف، اذا البنك المركزي تحت رحمة الحكومة، تنجّم تأمرو أنّو يشري ديونها عند البنوك، يعني تقريبا يقول للبنوك، الي مسلّف الحكومة مبلغ، و يستنّى في وقت الترجيع باش يأخذ فلوسو، ينجّم يجيني نخلصو فيهم قبل الوقت، الهدف متاع الحكومة بالعمليّة هذي، هو انّو البنوك لمّا تخلص في ديونها القديمة، تولّي قادرة تزيد تسلّف الحكومة مرة أخرى، و تزيد تغرق في الديون، و العملية هذي لمّا تصير برشا مرّات، فكيف كيف زادا، نتيجتها، كثرة كمية الفلوس الي تدور في البلاد، و بالتالي التضخّم الي البنك المركزي مجعول باش يقاومو... و نردّو بالنا هوني، راهو بالنسبة لإقتصاد أي بلاد، موش ديما الحكومة كي تتسلّف برشا و تصرف غالطة، خاطر أحيانا، لإنعاش الاقتصاد، لازم تعمل هكّاكا، لكن بشرط تعملها في عام و الا اثنين و ترجع بعدها للعقل... مخّ الهدرة و الي لازم يقعد في اذهاننا، الاستقلالية متاع البنك المركزي عن القرار السياسي، هي استقلالية تصرّف و موش استقلاليّة تامّة، و استقلالية التصرّف من عدمها، المفروض ما هوش مشكل، خاطر الحكومة و البنك المركزي توانسة، و الطبيعي انهم يتفاهمو على الأفضل لتونس، و الحلّ الوسط ديما افضل الحلول، لا استقلالية مطلقة، تنجّم تعملنا مشاكل نهار أخرى، و لا بنك مركزي تحت رحمة الأحزاب و السياسيين الي ينجمو يقضيو على مستقبل بلاد لأهداف انتخابية فورية.، و الاهّم، نبعدو عاشّعبويّة و تخويف النّاس من الغول الأجنبي، و نعطيكم من الآخر، الإستقلالية في البنك المركزي هي ثقافة راضعينها في الحليب حتى ماغير هالقانون، الي يدخل البنك المركزي يقرّيوه انّو الحاجة الي تقول عليها الماليّة خضراء، لازم هو يقول حمراء، دونك بإذن الله، مهما كان القانون، تونس لاباس ... على خير يا توانسة...
إعادة هذا موضوع هبط اول مرة في فيفري 2017، هو يعطي اشارة على اسباب الحالة الي وصلنالها اليوم من حيث التضخم و اسعار الفائدة... الارقام حدها حد 2017، بصراحة خدمة برشا و تاعب و ما عنديش وقت لتحيين الارقام و تدخيل 2018, لكن صدقوني، اقراو تفهمو برشا حوايج خاطر الفكرة هي بيدها، و حتى الارقام، راهي في 2018 تدهورت اكثر من 2017 التضخّم النّقدي... السلام عليكم .. مقال طويل، لكن الي يوسّع بالو معانا ما يندمش بإذن الله...... اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني: نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟... للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار... الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار.... لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا... هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب: أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)... باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك... حاولوا تركزو معايا مليح توّا من فضلكم : من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها في البنك المركزي، و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة... و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)... المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)... و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر... لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم... طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها... الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع... على خير يا توانسة...
هذي التصويرة الي حكيتلكم عليها في المقال السابق و الي توضح الارتباط بين الtmm و الtaux directeur الي طلع اليوم ... التصويرة
السلام عليكم... البنك المركزي اعلن اليوم لعشية التّرفيع في سعر الفائدة الرّئيسي متاعو، او ما يسمّى بالفرنسية le taux directeur de la BCT، الي طلع من 6,75% الى 7,75%... هات نحاولو نفهمو الحكاية مع بعضنا مع شيء من التبسيط،... هيّا برّا نقصدو ربّي، الثنيّة طويلة راهي، و الي عندو نفس بإذن الله ما يندمش على الرّحلة 😁 البنوك المركزيّة في العالم اجمع، مهمّتها الاولى، هي السياسة النّقديّة متاع البلاد، وتتمثّل أساسا في التحكّم في زوز حاجات هي: قدّاش حجم فلوس الي تدور في البلاد وقدّاش نسبة الانتيريس في البلاد... حجم الفلوس الي تدور في البلاد، يتحكّم فيه أساسا عبر قوانين اسناد القروض الي يفرضها على البنوك، و عبر المعايير الي يفرضها على طريقة تصرف البنوك في اموالها، و اخيرا عبر المبلغ الي يسلفو هو للبنوك... أي نعم... خاطر البنوك لمّا تستحق، تنجّم تتسلّف من البنك المركزي على نهار او على جمعة او اكثر.. اما نسبة الانتيريس في البلاد، فيتحكّم فيها البنك المركزي عبر نسبة الفائدة الرّئيسيّة متاعو او الtaux directeur الي نحكيو عليه... و اليوم باش نحاولو نفهمو مع بعضنا هالtaux directeur و شنوّا تأثيرو على حياة المواطن العادي... شنوّا الtaux directeur بالضبط؟ الترجمة الأقرب بالعربيّة هي النّسبة التّوجيهيّة الي يحدّدها البنك المركزي لإقتصاد البلاد، و النسبة هذي ما تتغيّرش يوميّا او حتّى شهريّا حسب تطوّر السّوق، و انّما تتغيّر بقرار من مجلس إدارة البنك المركزي، مرّة كلّ بعض اشهر في اغلب الأحيان، و ساعات تقعد أعوام ما تتبدّلش (كيما بين 2003 و 2006، و بين 2006 و 2009)... و المقصود بالنّسبة التّوجيهيّة، هو النسبة الي توجّه باقي النّسب، يعني طلوع الtaux directeur و هبوطو، يليه مباشرة تغيير في باقي النسب النّقديّة في البلاد، و الي المواطن ما يعرف منها الّا الTMM... شنوّا الـTMM؟ في العالم اجمع، البنوك العاديّة تتسلّف من بعضها على نهار، لاسباب تتعلّق بتوازناتها الماليّة كلّ يوم، و طبعا السلف يتمّ بالانتيريس... لمّا البنوك تتسلّف من بعضها على نهار، فإنّو نسبة الانتيريس الي يطبقوها على بعضهم تتسمّى نسبة الفائدة في السّوق النّقديّة، و معدّل النّسبة هذي على 30 يوم، يتسمّى الـ TMM او معدّل نسبة الفائدة في السّوق النّقديّة على شهر (مثلا TMM جانفي 2019 هو 7,24%%)... يعني الTMM هو معدل شهري لنسبة الانتيريس الي تدفعها البانكا لمّا تتسلّف من بانكا أخرى على نهار... و الTMMهذا، هو الي يعرفوه المواطنين الي خذاو قروضات… خاطر البانكا لمّا تعطيهم قرض على 15 سنة او اقل، ما تقلهمش راهو الانتيريس كذا في الميا، و انّما تقلهم الانتيريس هو TMM + هامش ( نقطة او 2 او اكثر حسب البنك و نوع القرض) ... آي و شنيّة علاقة الTMM بالtaux directeur؟ باهي، قلنا البنوك تتسلّف من بعضها يوميّا على نهار.... فرضا توّا، بنك ما يلقاش بنك آخر يسلفو على نهار؟ شنوّا يعمل؟.... وقتها يمشي للبنك المركزي يتسلّف من عندو، و كيف كيف بالطبيعة، البنك المركزي زادا ما يسلّف كان بالانتيريس... و هوني يدخل دور الtaux directeur متاع البنك المركزي... البنك المركزي يقول للبنوك: الي ما لقاش شكون يسلفو على نهار، مرحبا بيه، يجيني انا نسلفو، بشرط ناخذ عليه نسبة انتيريس تساوي الtaux directeur + 1%... يعني اليوم، اذا بانكا تمشي للبنك المركزي باش تتسلّف على نهار، تدفع 8.75%انتيريس: هي الـ 7,75% متاع الtaux directeur + الـ 1%... نعاود و نحوصل، من جهة عندنا بنوك تسلّف لبعضها على نهار بنسبة انتيريس الي تتغيّر كلّ يوم حسب العرض و الطّلب بين البنوك...، و من جهة ثانية، أي بنك ما تعجبوش نسبة الفائدة المتداولة بين البنوك، عندو حل انّو يتسلّف مباشرة من البنك المركزي على نهار، و بنسبة انتيريس معروفة مسبقا تساوي الtaux directeur+1%... باهييي، نتصوّرو توّا انا بانكا عندي فائض سيولة نحبّ نسلّفهم على نهار للبنوك الأخرى... ما انّجّمش نطلب عليهم نسبة انتيريس اكثر من الtaux directeur + 1%، خاطر بكلّ بساطة، وقتها يبعثوني نقضي، و يمشيو يتسلفو من البنك المركزي بنسبة تساوي الtaux directeur + 1%... الوضعيّة هذي، تخلّي الTMM ديما اقلّ من الtaux directeur + 1%... و هكّا، البنك المركزي، اذا يطلّع في الtaux directeur متاعو، فإنّو آليّا يفتح الباب باش الTMM يطلع، و اذا يهبّط في الtaux directeur متاعو، فإنّو آليّا يخلّي الTMM يهبط... و العملية هذي تنجمو تشوفوها في تصويرة من تصاور الصفحة، و تلقاو فيها تطور الTMM و الTaux directeur من 2011 الى اليوم الخلاصة من هذا الكلّ، عمليّة التّرفيع في الtaux directeur متاع البنك المركزي، باش تأدّي نظريّا لارتفاع نسبة الـ TMM، و الي بدورها باش تأدّي للتّرفيع في نسبة الفائدة الي يدفعوها المواطنين و الشّركات على القروضات الي ياخذوها من عند البنوك... يقول القايل علاش؟ فاش قام هذا الكلّ؟ آآآآآآآآآآآش لز حمّة؟ من اوكد مهامّ أي بنك مركزي في العالم، التحكّم في ارتفاع الأسعار او ما يسمّى بالتضخّم، في تونس، حسب المعهد الوطني للإحصاء نسبة تضخّم الأسعار، بلغ 7,1% في جانفي 2019 مقارنة ب6,9% فب جانفي 2017... يعني الشّي عمّال يزيد، و هذا اذا تواصل باش يقضي على المقدرة الشرائيّة للمواطن... واحد من أسباب ارتفاع الأسعار، هو كثرة الطّلب على السّلع و قلّة الانتاج الي يوفّر هذه السلع... لمّا البنك المركزي يرفع في نسبة الانتيريس في البلاد، كيما صار البوم، فإنّو آليّا يصعّب عمليّة اللّجوء للاقتراض على المواطنين و الشركات، و بالطريقة هذي، ينقّص من قدرتهم على الحصول على موارد اضافيّة، و ينقّص بالتّالي من الطّلب على السّلع، و لمّا ينقص الطّلب على السّلع، أسعارها ترخص... كيف كيف، العمليّة هذي باش ترفع من مبلغ القصاصات متاع خلاص القروضات الي ديجا واخذينها المواطنين و الشركات و الي مازلت قاعدة تخلص حاليا (الارتفاع هذا ما يظهر فعليا و بشكل محسوس الا بعد 6 شهور تقريبا، لان البنوك مقيدة بسعر فائدة قصوى تحددو وزارة المالية في جانفي و جويليةمن كل سنة)، و هذا شي ينقّص من مواردهم، و يخلّيهم ينقصو مصروف، و ينقص الطلب على السلع، و سعرها يرخص، ... لكن يقول القايل، صعوبة الحصول على القروض معناها اقل استهلاك و اقل استثمار، و اقل نموّ، و خاصة مصروف اقتطاع اكثر على اجور المواطنين الي عندهم قروض بنسبة فائدة متغيرة يا ترى باش ينجمو يقاومو؟ الشركات الي عندها ديون و الفائدة عليها باش ترتفع، باش تنجم تقاوم؟ و ايضا، اثر كارثي على ميزانية الدولة الي مستقبلا اسعار فائدة ديونها الجديدة من البنوك باش تكون اعلى... آش عملنا و جاء مليح خصوصا و انو هذا الترفيع الكبير الثالث في اقل من عامين؟ هوني المسألة تصبح مسألة اولويّات، تسيير اقتصاد بلاد، يعتمد على عديد العوامل و المؤشّرات المتناقضة أحيانا، و القيادة الاقتصاديّة في الأيام العاديّة هي سياسة مراقبة و تعديل دائم للمؤشّرات، و في أوقات الازمات، يتمّ طبعا البداية بمعالجة المؤشّر الأكثر سوء، و التضخم مؤشر كارثي، يأثر على سعر صرف الدينار بشكل كبير، حاليا ما عنديش راي قطعي حول جودة او سوء هذه العملية، لازم دراسة لاكثر معطيات، ان شاء الله نلقالها الوقت... هوني لازم نفهمو حاجة، هي انّو بداية الترفيع في ال taux directeur صارت في افريل 2017، و تلتها ترفيعات في ماي 2017 و جوان 2018 و اخبرا اليوم، لكن الأثر عالأسعار متاع عمليّة الترفيع في الـ taux directeur متاع البنك المركزي، ما يظهر الّا بعد عام و نصف - عامين، و هي المدّة اللّازمة باش يوصل اثر السياسة النّقديّة الى الاقتصاد الحقيقي و مستوى عيش النّاس... على خير
حول موضوع تونس في القائمة السوداء إعادة اعاااااادة 😂... هذي اعادة لتفاصيل و ميكانيزمات تصنيف الدول في هذه القائمة، و فيه خاصة علاش و كيفاش تحطت تونس في القائمة السوداء في 2018، اقراوه باش تفهمو شنوا صار عمناول، و نهار السبت باش نحكيلكم شنوا صار في 2019: السلام عليكم بحكم الحدث متاع وضع تونس ضمن القائمة السوداء للاتحاد الأوروبي الي صار نهار الإربعاء، فإنّو الحدث يفرض نفسو... نبداو بالحدث السّاعة: اوّل توضيح لازم نأكّدو عليه، هو انّو تونس ما تصنفتش كدولة ممولة للارهاب و مبيّضة للأموال… الي وقع، هو انّو تونس تحطّت في قائمة دول، عندها نقائص في منظومتها الماليّة و القانونيّة لمجابهة تبييض الأموال و تمويل الإرهاب، و في نفس الوقت تعهدت بإصلاح هذه النقائص،... و عمليّة إضافة تونس لهالقائمة، راهي ما صارتش نهار الإربعاء، لاااا... تونس تحطّت في القائمة هذي، بقرار عدد 2017/8320من اللّجنة الأوروبّية للشؤون الاقتصاديّة و النّقديّة بتاريخ 13 ديسمبر 2017، يعني أكثر من شهر و نصف لتالي... و نهار الأربعاء، فمّا مجموعة من النّوّاب الأوروبيّين (يسار و خضر) تقدموا بعريضة لرفض هذا القرار، لكن للأسف، ما تحصّلو الّا على 357 صوت و فشلوا في الحصول على اغلبيّة 376 صوت لتمرير عريضة رفض القرار... و هكّا، قرار اللجنة الاوروبيّة بإضافة تونس لقائمة الدّول الي عندها نقص في منظومة مواجهة تمويل الإرهاب و تبييض الأموال، قعد ساري المفعول و ما طاحش ... باهي شنوّا تعريف تبييض الأموال و تمويل الإرهاب حسب الإتّحاد الأوروبي: التعريف هذا نلقاووه في الفصل 1 من التوجيه عدد 2015/849، و على فكرة التّوجيه هذا، هو الي امر اللّجنة الاوروبيّة للشؤون الإقتصاديّة و النّقديّة انّها تعمل قائمة في الدّول الي عندها نقائص في منظومة مقاومة تبييض الأموال و تمويل الإرهاب، شنوّا يقول الفصل 1 من هذا التّوجيه؟ يقول الفصل انّو يعتبر تبييض الأموال، كلّ عملية تحويل او إخفاء او تغيير صبغة او بيع او شراء أموال او عقارات او أي سلعة، متأتّيين من نشاط اجرامي، بهدف التفصّي من العواقب القانونية للجريمة. و نفس الفصل يقول انّو يعتبر تمويل إرهاب كل توفير للاموال باي طريقة كانت و بصفة مباشرة او غير مباشرة لناس عملت او ناوية تعمل عملية ارهابية. تجيو توّا لقائمة الدّول الي عندها نقص في منظومة مراقبة و مقاومة تبييض الأموال و تمويل الإرهاب، القائمة هذي تعملت اوّل مرّة بقرار من اللّجنة الاوروبيّة للاقتصاد و النقديات، بتاريخ 14 جويلية 2016... و القائمة كان فيها وقتها 9 دول هي : أفغانستان، و البوسنة و guyana، و العراق و لاووس و سوريا و اوغندا و اليمن و فانواتو... القائمة هذي، تزادتلها تونس و سيريلانكا و ترينيداد و توباغو نهار 13 ديسمبر الي فات كيما حكينا... على شنوّا تعمدت اللجنة الاوروبيّة باش زادت تونس لهذه القائمة؟ اللجنة الاوروبّية اعتمدت في تصنيفها لتونس على عمل منظمة مجموعة العمل المالي الدّولي GAFI، و هذي منظمة فيها ممثلي حكومات 37 دولة اغلبها دول اوبية و دول أخرى متقدمة، و فيها أيضا تركيا و مجلس التعاون الخليجي، و المنظمة هذي مهمّتها وضع المعايير القانونيّة لمراقبة الجرائم الماليّة... المنظمة هذي، قالت في 3 نوفمبر 2017 انّو تونس عندها نقائص في منظومة مقاومة تبييض الأموال و تمويل الإرهاب و قالت انّو تونس تعهّدت بإصلاحها... و النقائص وقتها متعلقة أساسا بتوفير الامكانيّات للقطب القضائي المالي، و حث وكلاء الجمهوريّة على إعطاء الاولويّة لقضايا تبييض الأموال و تمويل الإرهاب، و تعميم الحضر و تجميد أموال الأشخاص المعنيّين بقرارات مجلس الامن الدولي عدد 1267 و 1373، و تكثيف الرقابة على تمويل الجمعيّات، و توفير اكثر امكانيّات و كفاءات لحكّام التحقيق في المجال المالي، و الشرطة الاقتصادية، و للجنة التحاليل الماليّة (و هي لجنة تراقب العمليّات المالية المشبوهة الي يبعثوهالها البنوك) لكن اللّجنة الاوروبّية رفضت اخذ بعين الاعتبار نتائج آخر تقرير عملاتو منظمةGAFI على تونس بتاريخ 6 ديسمبر 2017، و هذا موش كلامي، هذا كلام نواب الاتحاد الأوروبي الي عملو عريضة ابطال القرار، شنوا فيه هالتقرير متاع 6 ديسمبر 2016، يقول انّو على 51 اجراء لتقييم نجاعة مقاومة تبييض الأموال و تمويل الارهاب، تونس تطبّق كلّيا او بصفة ممتازة في 31 اجراء (كانوا 18 برك في 2016) المجر مثلا اتطبق بشكل كلي في 25 اجراء فقط...، و تونس تطبق جزئيّا في 13 اجراء (كانوا 15 في 2016) المجر تطبق بشكل جزئي في 22 اجراء، و أخيرا، تونس ما اتطبّقش في 7 اجراءات من مجموع الـ51 المطلوبين (كانوا 18 في 2016)... عريضة رفض قرار اللجنة الاوروبيّة للشؤون الاقتصادية و النقدية، تقول أيضا انّو اللجنة ما خذاتش في الاعتبار نتائج الاجتماع الي صار في سانبيترزبورغ نهار 11 جانفي 2018 بين خبراء الحكومة التونسية وخبراء مجموعة GAFI، والي قدمت فيه تونس تحسينات أخرى إضافة لتحسينات تقرير 6 ديسمبر الي حكينا عليه... حاجة أخرى نتصوّر ضرّتنا و ما خلاتش عريضة إيقاف القرار تتعدّى نهار الأربعاء، هي انّو حطّو معانا سريلانكا و ترينيداد و توباغو، و هذاكا علاه اغلب النّوّاب الي خذاو الكلمة دفاعا عن تونس، كانوا يلوموا في اللجنة كيفاش ما تاخوش قرارات مختلفة لكلّ دولة على حدى... أخيرا، و هوني رايي شخصي بحت، صحيح التصنيف ينطق بصراحة خاطر فما اتعس منا بالف مرة ما تحطوش في القائمة، فما دول مجموعة العمل المالي الدولي ما راقبتهمش من 2013، احنا جاوونا 4 مرات اخر واحدة في ديسمبر... صحيح الدول الاوروبية طالبين منا باش نوليو كيفهم و هذا يتكلف برشا مجهود و فلوس، و هذا طلب ما طلبوهش من غيرنا، لكن احنا باقي مازال عندنا نقائص في منظومة مقاومة تبييض الأموال و تمويل الإرهاب، و قاعدين نقدموا حسب ما تسمح بيه امكانيّات بلاد في انتقال ديمقراطي و تكركر في ميراث 55 سنة دكتاتورية، و يا ليت اقتراح رفع السر البنكي تعدى لما عملاتو وزارة المالية في قانون مالية 2017، يا ليت برشا مقترحات قوانين تعدات، يا ليت مقترح من اين لك هذا تعدى، يا ليت مقترح الكتلة الديمقراطية حول أملاك المسؤولين تعدى من 2014 وقت حطوه، يا ليت مقترح الجبهة الشعبية حول ضرورة الاستظهار بدليل خلاص العقارات قبل التسجيل تعدى، ... احنا خلينا ارواحنا في الوضع هذا للاسف.. و مهما تكون تأويلاتنا السياسية للقرار، العيب فينا، مادام خلينا ثنية لشكون يضربنا، احنا نستاهلو و يا ليت نفيقو... باهي، حكينا على قرار اللجنة، وحكينا على شنوّا اعتمدت باش خذات القرار، نجيو توّا لعواقب هذا القرار على تونس، مبدئيّا الأثر الأوّل لهذه العمليّة، باش يكون على صورة تونس قدّام المستثمرين والدّيّانة والسيّاح الي ما يفهموش حقيقة هذا الإجراء، خاطر في الواقع، الاجراء هذا ما يمثّلش عقوبة، و ما وراه حتى اجراء حضر او خطايا للي يتعاملو مع تونس، الاجراء هذا، نتيجتو حسب الفصل 18 من توجيه البرلمان الأوروبي عدد 2015/849، هو انّو الي يتعاملو معانا من أوروبا، لازمهم يدقّقوا اكثر في أي معاملة جايّة من تونس، و تظهرلهم مشبوهة من حيث أصحابها او مبلغها او نوعيّة السلع المعنيّة بيها.... لكن هذا ما يمنعش انو القرار وسخنا برشا و ضر صورتنا برشا، خصوصا انو ماشيين للاسواق العالمية باش نتسلفو، و ضربة لسمعتنا كيما هذي هي ضربة موجعة جدا... و المشكل، انو اللجنة الأوروبية تعتمد على تقارير مجموعة العمل المالي الدولية، و المجموعة هذي باش تحيّن الملف متاع تونس كان في.... نوفمبر 2018... نهار السبت نحكيلكم شنوا صار في نوفمبر الي فات لما تم تقييمنا من جديد ليلتكم زينة يا توانسة... المصادر: (يكفي تعملو copier coller على google تلقاو الوثيقة): DIRECTIVE (UE) 2015/849 DU PARLEMENT EUROPÉEN ET DU CONSEIL du 20 mai 2015 RÈGLEMENT DÉLÉGUÉ (UE) 2016/1675 DE LA COMMISSION du 14 juillet 2016 2nd Enhanced Follow-Up Report for Tunisia Re- Ratings Request : Anti-Money Laundering and Combating the Financing of Terrorism 6 December 2017 RÈGLEMENT DÉLÉGUÉ (UE) …/... DE LA COMMISSION du 13.12.2017 portant modification du règlement délégué (UE) 2016/1675 PROPOSITION DE RÉSOLUTION déposée conformément à l’article 105, paragraphe 3, du règlement intérieur sur le règlement délégué de la Commission du 13 décembre 2017 portant modification du règlement délégué (UE) 2016/1675.
صباح النور فقط للدعابة : آخر حلول البنك المركزي لتنقيص دخول التوانسة في الروج
اعادة مقتطف من ستاتي قديم، امثلة من الستارتاب الي نجحو: ما نيش باش نحكيلكم على googleالي بداووه زوز طلبة بمجرّد التفكير في إيجاد برنامج اعلاميّة يسمح بتسهيل البحث على انترنات، بداو حكايتهم في بيرو بأورديناتارات قدم عام 1995، ما بداو يربحو في الفلوس كان عام 2001، و في 2017 شركة Alphabet المالكة لـgoogle عملت أرباح صافية بـ 12,7 مليار دولار (تقريب ميزانية تونس عام 2017).. و مانيش باش نحكيلكم على فايسبوك، الي بدا بمجرّد موقع تعارف و تحميل صور نهاية السنة بين طلبة جامعة هارفارد، و عمناول شركة فايسبوك عملت أرباح صافية بـ 16 مليار دولار... بون نعرف حكيت عليهم 😁 أما نحبكم تركزو معايا في قصّة نجاح ستارتاب أخرى، و توّا تفهموني علاش شايخ عليها هي بالذّات... فمّا شركة عالميّة اسمها travelcar، الشركة هذي عملها شابّ في فرنسا عام 2012، جاء يشوف في أوروبا، يلقى انّو المسافرين، عندهم مشكلة كبيرة في غلاء سعر الباركينغ في المطارات، يعني المسافر يمشي بكرهبتو للمطار، يخلّيها في الباركينغ، يرجع يلقى حقّ الباركينغ وصل محسوب قد حقّ التسكرة الي سافر بيها، الشابّ هذا، جاتو فكرة، قال لو كان نربط المسافرين في مطارات أوروبا ببعضهم، الي حطّ كرهبتو في مطار، في بقعة يخلّيها في باركينغ، يكريها لمسافر آخر هبط في المطار هذاكا و حاجتو بكرهبة لتنقّلاتو، و بالطريقة هذي الاثنين رابحين، الي خلّى كرهبتو تدخّلّو فلوس في بقعة يخلّص باركينغ غالي برشا، و الي حاجتو بكرهبة، يكريها ارخص بالشطر من انّو يكري من شركات كراء السيّارات، و بالطبيعة، الشركة الوسيط متاع صاحبنا، تتلاهى بكلّ شي من تنظيم العمليّة حتّاش للتأمين على الكرهبة، و تاخو كوميسيون في الثنية... أي عاد الشركة هذي الي بدات في 2012، وصلت في 2017 عندها اكثر من 300 الف منخرط في أوروبا... و تالمون الفكرة عبقريّة قرّر ينفّذها في أمريكا، و مجرّد بحث على مستثمرين شركاء ليه، وصل من 2014 الى 2017 جمع استثمارات بـ 20,8 مليون أورو، قريب 60 مليون دينار توانسة، و هاو دخل لأمريكا و باش يبلعها بإذن الله... الفكرة العبقريّة هذي ما وقفتش غادي، نفس الشّاب هذا زاد فكرة أخرى، فما بجنب اغلب المطارات أراضي فلاحيّة، و بالنسبة للنّاس الي ما تحبّش تكري كراهبها، لقالهم حلّ زادا باش ما يدفعوش برشا فلوس لباركينغ المطارات، مشى للفلّاحة الي دايرين بالمطار، كراء من عندهم طبّات ارض بالرّخص، و يحطّ فيهم في كراهب المسافرين الي يدفعو في نصف سعر الباركينغ في المطار، و عندهم شكون يوصّلهم هاك البضعة مئات من الأمتار بين الأرض و المطار، الفلاح يربح حويجة ما كانتش عالبال، و المسافر يربح باركينغ رخيص، و و بالطبيعة شركة صاحبنا تاخو كوميسيون في الثنية، و الشركة هذي اسمهاtravelparck و هذي ستارتاب أخرى توا نسمعو عليها الخير بإذن الله.... شبيني ركّزت معاه برشا السيّد هذا؟ بكلّ بساطة خاطر الشّاب هذا اسمو احمد المهيري، اصيل القيروان، تونسي❤، ماخذ شهادة مهندس إعلامية تطبيقيّة من جامعة تونسية❤، دبّر راسو مشى عمل ماستار في فرنسا، و غادي، جاتو الأفكار و طبّقها... ربي يبارك و يوفّق...
السلام عليكم قبل ما تغزرو للتّصويرة، اقراو كلامنا هذا: هذا آخر ستاتي على تطوّر التجارة الخارجيّة لبلادنا في عهد كلّ حكومة من الحكومات الي فاتوا، كنّا ديجا حكينا على الأرقام الإجماليّة الي خرجت سابقا في فايسبوك و في الصّحافة، و طبعا، كالعادة، الي نشروها فيهم الي عندو هدف سياسي و فيهم الي يعاود على نيتو... أهمّ حاجة لازم نفهموها في الاقتصاد، و في الدّنيا عموما، هو انّو الإكتفاء بالنزر للمجموع دون التّدقيق في مكوّناتو، يغلّط، لذا، احنا حاولنا ندخلو في تفاصيل ارقام التّجارة الخارجيّة و نقارنو الي يمكن مقارنتو فعليّا دون إغفال أي مؤثّر خارجي... حكينا في الزّوز ستاتيّات الي فاتو و بيّنّا في الأرقام، انّو اهمّ سبب لتدهور عجز الميزانيّة في بلادنا هو العجز في قطاع النفط و الغاز، و بيّنّا أيضا، انّو العجز هذايا مرتبط أساسا بسعر تداول برميل النّفط في الأسواق العالميّة، الخلاصة مقارنة العجز التّجاري لبلادنا في عهد كلّ حكومة لا يستقيم اذا ما نخرجوش منتوجات النفط و الغاز من تحليلنا... باهي، باش نشوفو تطوّر صادرات و واردات بلادنا، دون اعتبار صادراتنا و وارداتنا من النفط و الغاز، هوني تبقالنا اشكاليّة أخرى تنجّم تغلّطنا و تخرّج مقارناتنا بين الحكومات عالحيط، الي هي سعر تداول الصّرف، و في الصّفحة هذي بيّنّا عديد المرّات، انّو سعر تداول الدّينار مرتبط تماما بمخزون بلادنا من العملة الصّعبة، و المخزون هذا بيدو كيما مرتبط بالتصدير و التوريد، مرتبط زادا بمداخيل السياحة (الي عانت من الضربات الارهابيّة) و مرتبط بتحويلات عمّالنا بالخارج، و مرتبط بالإستثمار الخارجي الي يدخل لبلادنا، و مرتبط أيضا بالديون الخارجيّة الي نتسلفوها كلّ عام... و موضوع تطور سعر صرف الدينار في عهد كل حكومة، جايينو في مقال وحدو... لذا، لازمنا نخرجو حكاية اثر سعر صرف الدّينار من الحكاية، و لذا، قمنا بإحتساب قيمة الصّادرات و الواردات دون اعتبار الطّاقة، لكن موش بالدّينار، لا، قمنا بإحتساب المبالغ هذي بالاورو، خذينا قيمة الصّادرات و الواردات بالدينار، و حوّلناها للأورو حسب معدّل سعر صرف كلّ عام، و بالطريقة هذي، نلقاو التطوّر الحقيقي لصادرات و واردات بلادنا (ديما دون اعتبار النفط و الغاز) في عهد كلّ حكومة، و النتيجة تلقاوها في الرسم البياني التّالي: ماعندي ما نزيد على الرّسم البياني، الّا في ما يتعلّق بأكبر ارتفاع للصّادرات منذ الثّورة، و الي تسجّل في عهد حكومة السيّد حبيب الصّيد (+7,5%)، على مستوى القيمة، الارتفاع بـ 7,5% هذا، يقابل ارتفاع في قيمة الصّادرات بـ 821 مليون أورو عام 2015، لكنّ الي يثبّت في تفصيل الارتفاع هذا، يلقى انّو فيه 643 مليون أورو، جايّين من ارتفاع تصدير زيت الزّيتون عامتها، خاطر موسم 2015 في زيت الزّيتون، كان صابة تاريخيّة عمرها ما صارت في تاريخ تونس (ارتفاع الكمّيات المصدّرة بـ 256% مقارنة بسنة 2014)، و لو انّحّيو الارتفاع الي جاي من زيت الزّيتون عامتها، نلقاو انّو صادراتنا ما زادت الّا بـ 1,6% سنة 2015... نخلّيكم توّا مع الرسم البياني، و قارنو وحدكم مردود الحكومات: المصادر: إحصائيات التجارة الخارجية: موقع المعهد الوطني للاحصاء معدل اسعار صرف الدينار سنويا: موقع البنك المركزي
كنّا حكينا في الستاتي السابق، على مكوّنات العجز التّجاري لتونس (صادرات – واردات) مع الخارج، و فسّرنا تطوّر حجم المكوّنات هذي في العجز من عام لعام. و كان اكثر نقاش صار وقتها، على تطوّر حجم العجز في منتجات النفط و الغاز في حجم العجز التّجاري لبلادنا. عام 2011، العجز الي جاي من النفط و الغاز، كان يبلغ 836 مليون دينار، تمثّل 17% من مجموع العجز التّجاري لبلادنا عامتها، و في عام 2018، العجز الي جاي من النفط و الغاز، بلغ... 6179 مليون دينار، تمثّل 32% من مجموع العجز التّجاري لبلادنا عامتها. و طبعا تطوّر حجم العجز في النفط و الغاز، يأثّر مباشرة على تطوّر العجز التّجاري الكلّ متاع بلادنا، و هذا مبدئيا ينفي اي امتياز لحكومة على اخرى، لانو اهم سبب لتطور العجز، جاي من سبب يتجاوز تونس اصلا شنوّا الّي صار بين 2011 و 2018؟ اليوم نهبطلكم تصويرة اخرى ساهلة، و نلقاو فيها، تطوّر العجز التجاري لبلادنا في منتوجات النفط و الغاز من عام لعام، و معاهم تطوّر المعدّل السنوي لسعر برميل النّفط في الاسواق العالميّة... لاحظوا انو الارتباط بين الاثنين شبه تام و طبعا النقاش في التعليقات
السلام عليكم في الايام الاخيرة، شفنا برشا تصاور و جداول تحكي على تطور العجز التجاري في عهد كل حكومة... الويكاند الي فات، خدمنا ملف كامل حول الموضوع، الي نحبكم تفهموه، انو العجز التجاري متاع تونس يتأثر ببرشا حوايج و اهمها: - سعر البترول في العالم و انتاج البترول على المستوى الوطني - سعر صرف الدينار مقابل الاورو و الدولار و الاهم من هذا، باش نحاولو نفهمو من شنوا يتكون العجز هذا؟ و كيفاش تطور؟ الخلاصة: رميان الارقام في المطلق يغلّط و ما يعطيش صورة حقيقية على عمل كل حكومة و توا في الايام القادمة باش نحاولو نفهمو الحقيقة الي وراء الارقام الكبرى و نعطيو لكل حكومة حقها... هذي صورة للي يحب يوسع بالو، بدون تفاسير، نحبكم فقط تقراوها، و تستنتجو و نحاولو في نقاشنا في التعاليق نفهموها
اعادة خرافة العروي للي يحب يوجع عينيه بالقراية عقاب الليل السّلام عليكم، اليوم نحكيلكم على حكاية المواطن سيف التّونسي سيف التّونسي مواطن يعيش في مدينة من مدن تونس لا داعي لذكرها، سي سيف عندو حوينتة معيّش بيها عايلتو، عطريّة نقولو احنا، وارثها على بوه، الحاج شعبان التّونسي اللّه يرحمو... الحاج شعبان، فخّار بكري، عمل عايلة كبيرة، و وصل عندو 11 غشّير ما شاء الله، و عيّشهم و كبّرهم... قبل ما يتوفّى عيّط لأولادو الـ 11، قالهم العطريّة هذي تركتي ليكم الكلّ، لذا اختاروا زوز من بينكم، واحد ياقف عليها و الآخر يعاونو، و من خيراتها تعيّشكم كيما كنتو عايشين و يكبّروها اذا نجّمو أرواحهم... في هاك الإخوة الـ 11، فمّا 3 غشاشر، يعني رايهم ما يُعتدّش بيه... قعدو 8، منهم 4 اخوة حياة عمارهم ما عاجبهم شي، و ما ياخذو مسؤولية شي، و لاهيين في جوّهم و امورهم، و العايلة ما تعنيهم في شي مادام عايشين و متمتعين بخيرها، بوهم كمّل حديثو و خرج من البيت، و هوما فصعو كل حدّ يشوف في امورو... ما نطوّلش عليكم الحديث، الإخوة الأربعة الباقيين كمبصو، و في الآخر اختارو خوهم سيف باش ياقف على العطريّة و خوهم منجي باش يعاونو، اختاروا هاذم الاثنين خاطر قالولهم تهنّاو احنا عندنا برنامج طيّارة باش نكبرو العطريّة و نحسنو عيشة العايلة... هاك العطريّة تخدّم في زوز صنّاع سعيد و عبد الستّار، واحد واقف على كلّ ما يتباع صبّة من زيت و حليب و سكّر و سميد و غيرهم، و واحد واقف على باقي السّلعة... و سيف لاهي بالحسابات متاع العطريّة و المدخول و المصروف، و العلاقة مع المزودين، و العلاقة مع المداينيّة، و يكمبص كيفاش يكبّر العطريّة، و يحسّنها باش يكبر المدخول، و المنجي ديما في العطريّة واقف على الخدّامة... وبالطبيعة، الإخوة ال11 يقضيو من العطريّة كيفهم كيف غيرهم... الصنّاع الإثنين، يخدموا على كيفهم، عادي واحد منهم يروّح بكري، و الآخر يجي موخّر، و عادي يجيهم واحد من الإخوة يقضي، يستقبلوه بطريقة خايبة، و الّا يقولولو ما فمّاش ارجع غدوا، و الّا يغلطولو في سوم القضية و يقولولو خلّص و غدوا توّا نثبتو، و فيهم حتّى الّي يقلهم، توّا نجيكم مبعد لداركم نعطيكم سلعة خير اذا تدفعو اكثر، و الإخوة يحملوها في عظامهم و يسكتوا، و يقولوا ماهي الّا العطريّة متاعنا، لازم نحملو الخمج و نسكتوا... و اذا المنجي كبس على الصنّاع، يخسروا عليه انهم ما يجيوش من غدوا، و ياقف حال العطريّة و بقية الإخوة ما يلقاوش منين يقضيو... المفيد تواصلت الحكاية، و حلوّ و مرّ يتعدّى العمر... الصنّاع الإثنين، بدات تكبر في امخاخهم الحكاية، و حسّو انّو العطريّة تحت رحمتهم، مشاو للمنجي قالولو : زيدونا في الجرناطة متاعنا... قالهم كيفاش نزيدكم و العطريّة على قدّها معيّشة عايلة بالرّوح؟ كيفاش نزيدكم توّا؟ ماهو كلّ عام عطّارة الحومة يزيدو مع بعضهم للخدّامة الكلّ، استنّاو الزيادة متاع النّاس الكلّ كيفكم كي غيركم، و حتى كان انا وافقت، راهي أمور الفلوس موش عندي، عند خويا سيف... و كثر السبّ و العياط بين المنجي و الصنّاع... قالولو امورك، هانا في ديارنا، زدتونا رجعنا نخدمو، ما زدتوش، احنا هانا راقدين... و روحو في نهارهم لديارهم و سكرت العطريّة، و بقية الإخوة الي يجي يقضي يلقى الحانوت مسكّر... في ليلتها الجوّ تكهرب في دار عايلة المرحوم الحاج شعبان، و الإخوة يغليو على سيف و المنجي، و اكثر إخوة متغشّين هوما هاك الأربعة الي ما شاركوش في اختيار شكون ياقف على العطريّة، و بدات كلامات على طريقة تسيير سيف و المنجي للعطريّة، و الي يقلهم "شكون قال ما تسرقوش فينا"، و الي يقلهم "هاوكا المرّة الي فاتت الصنّاع حكاولي شافوكم تسهرو في دار تاجر الجملة الفلاني"، و الي يقلهم "علاش اولادكم يلبسو خير من أولادنا"... الحاصل كلات بعضها... اغلبية الإخوة دخلاني يغليو على الصنّاع، لكن زادا الكلامات حول سوء التّسيير مقلقتهم، حتى كان ما عليهاش دليل، قعدت مقلقتهم، لكن المفيد اعطيهم العطريّة متاعهم ترجع تحلّ و يقضيو امورهم، لذا قاعدو الكلّ ساكتين و معملين على سيف اش باش يعمل... سيف، يعرف انّو الأمور الماليّة للعطريّة بدات تتعب، و انّو النّاس بدات هاجّة منها بسبب سوء الخدمات، و رغم هذا، المشكلة متاع رفض الصنّاع للخدمة، بدات تكبر، و اخواتو يغليو كيفاش ما لقاوش قضيتهم... سيف عامل قرض باسم العطريّة من البانكا، تفتوفة كان ناوي يدفعها لمولى حانوت جار للعطريّة متاع العايلة، باش يشريها من عندو و يطيّح الفرضاوي الي بيناتهم، و يكبّر العطريّة... أي عاد كمبص شويّة، و قالك فكّ عليّا من المشاكل، توّا نزيد للصنّاع، باش تمشي الأمور كيما هي، و مبعد يعمل الله دليل في التّكبير... من غدوا، المنجي مشا جاب الصنّاع و قالهم ارجعو اخدمو هاو سيف وافق على الزيادة في جرناطتكم، قالولو نرجعو، اما بشرط، الجورناطة الي ما خدمناهاش البارح نخلصو فيها راهو، عجبكم عجبكم، ما عجبكمش هانا راقدين... رجع المنجي لسيف و حكالو الشّرط الجديد، قالو فكّ بركة، قلهم باهي المفيد يرجعو يخدمو... المفيد تعدّات الحكاية، و رجعو الصنّاع يخدمو، و فلوس القرض، الي كان مفروض تكبر بيهم العطريّة، مشات في تغطية هاك الزيادات... هيّا برّا يا زمان و ايجا يا زمان، العطريّة تخدم، بالخسارة، لكن تخدم، منتوجات و خدمات حموم، و مواصلة في الخدمة حتّى يحلها ربّي... الصّانع الّي يخدم على السّلعة الي تتباع صبّة، عندو بيت خزين دخلانيّة، يدخل ينظّمها ساعة ساعة، و كلّ ما يحتاج، يجبد منها برامل الزّيت و شكاير السميد الي يبيعهم، و الخدمة في بيت الخزين ظلمة ما يشوف فيها حدّ و مملّة... لذا، كان المعمول بيه في عهد الحاج شعبان التّونسي الله يرحمو انّو سعيد و عبد السّتّار، كلّ ستة شهور يتبادلو بلايص الخدمة، الي كان على السّلعة الصبّة يحوّل للسّلعة المعلبة، و العكس... الصنّاع الزّوز ما عادش عاجبتهم الحكاية، مشاو للمنجي قالولو ما عادش يساعدنا حكاية التّنقيل هذي، شوفولنا شكون يدخل يخدم في بيت الخزين... المنجي كان يعقل، شنوّا معناها؟؟؟ يخي الخدمة في بيت الخزين خدمة هي باش نعمللها صانع؟؟؟ تي كان خلات ساعة في النهار، هاوكا الي يخدم على السّلعة الصبّة، يخدم في بيت الخزين ساعة ساعة كالعادة... قالولو يبطى شويّة، تجيب خدّام لبيت الخزين، و ردّ بالك، تخلصو كيفنا بالضبط... المنجي قال لا سبيل اليه، هذي حكاية تنسوها، و كثر السبّ و العياط بين المنجي و الصنّاع... الصنّاع قالولو مالا في لامان، هانا في ديارنا... و رجعنا لنفس المعبوكة... العطريّة سكرت و أولاد الحاج شعبان التّونسي ما لقاوش منين يقضيو، و في ليلتها كثرت المشاكل و العياط في دار المرحوم... سيف كالعادة، حسبها، كثرتلو المشاكل في الدّار، العطريّة ما فيهاش فلوس تخدّم صانع ثالث، لكنو قعد خايف لا العايلة تتفتّت و تخل بعضها بالمشاكل، يقدّم و يوخّر و يجري للبانكا، يأخذ قرض آخر باش يخلّص بيه الخدّام الثّالث، و قال يعمل الله لقدّام... من غدوا، المنجي مشا جاب الصنّاع و قالهم ارجعو اخدمو هاو سيف وافق على تدخيل صانع ثالث يخدم في بيت الخزين، قالولو نرجعو، اما بشرط، الجورناطة الي ما خدمناهاش البارح نخلصو فيها راهو، عجبكم عجبكم، ما عجبكمش هانا راقدين... رجع المنجي لسيف و حكالو الشّرط الجديد، قالو فكّ بركة، قلهم باهي المفيد يرجعو يخدمو... المفيد تعدّات الحكاية، و رجعو الصنّاع يخدمو، و فلوس القرض الجديد مشات في تغطية هاك الزيادات... بقية أولاد الحاج شعبان التّونسي، في بالهم مليح بالي صاير الكلّ، و يشوفو في حال خدمات عطريّتهم ماشية للحضيض، يشوفوا في الي صايرهلهم من الصنّاع كلّ ما يمشيو يقضيو من العطريّة الي خلّاهالهم بوهم، يسمعو انها على أبواب الإفلاس، لكن مادام الشي ما حبسش، الأولاد عاملين عين شافت و عين ما شافتش.. برّا يا زمان و ايجا يا زمان، تواصل الماء يجري تحت أولاد الحاج شعبان، و العطريّة امورها في النّازل، حتى نهار في حديث سهريّة، الاخوة اتّفقوا انهم لازم يصلحو حال عطريّة بوهم، و كلّفوا يوسف و المنجي انّو يشوفو ناس تفهم في التجارة، و يشاورهم على كيفاش لازم تتنظّم الخدمة في العطريّة باش في المستقبل تاقف على ساقيها و تنفع العايلة... و هذاكا الي صار، و تمّ استشارة ناس تفهم، و لزوز و الا 3 من الاخوة الي عندهم خبرة كي خدمو قبل مع الحاج بوهم، المفيد خرجو بأفكار بنيّة التّحسين... الصنّاع سمعو بالحكاية، قالك لا سبيل اليه، ما شاورتوناش، دونك هذا قلم تنساووه، و تعرفو كيفاه؟ المنجي هذا ما عادش يساعدنا، انسان يعمل معانا في العرك ديما، انسان فاسد، لذا قرّرنا انكم لازم اتطردوه من العطريّة... و الحكاية كبرت، و كبار الحومة جاو للصناع قالولهم عيب، المنجي اختاره اخوتو، و الرزق رزقهم، باش اتدبرو عليهم شكونو يحطوه يسيرو، كي طالبتو بالزيادات و زيادة خدام، ما جيناكمش و ما كلمناكمش، أما توا جيناكم خاطركم موش معقول اتدبرو على الناس كيفاش و شكون يسير رزقهم؟ شي النافع ربي، و صنّاع عطريّة المرحوم الحاج شعبان التّونسي، قرّروا انهم مستقبلا هوما الي يحدّدوا شكون يسيّر العطريّة و موش امّالي المول أولاد الحاج شعبان... و بقدرة قادر ضاعت أي سلطة لأولاد المرحوم الحاج شعبان التّونسي على ملكهم، و صار يتحكّم فيه غيرهم، والصناع قالولهم، تنجمو تضيعو وقتكم باش تختارو شكون يسير رزقكم، أما زايد راهو، انسو، احنا نحكمو فيكم و في رزقكم #عطرية_الحاج_شعبان ملاحظة الادمين: هذه القصّة من وحي الخيال، كلّ تشابه في الأسماء او الوقائع هو من محظ الصّدفة...
هيا ويكاند تبديل جو نبعدو شوية على الأمور الجدية
صباح الخير محافظ البنك المركزي قال انو البنك على وشك اصدار المنشور المتعلق بحسابات الدوفيز متاع les start-up الي ذكرهم قانون start-up act الي صدر في تونس عمناول. في الموضوع هذا، القانون المذكور يقول: انو الشركة الي تحصل على علامة مؤسسة ناشئة، من حقها تحلّ حساب بالدّوفيز، تصب فيه رقم معاملاتها الي جاي من الخارج، او يتصب فيه رأس مالها الي جاي بالعملة، و تنجّم تخرّج منو دوفيز و تصرفهم في الخارج سواء للاستيراد او للاستثمار في الخارج بكلّ حرّية دون أي تعطيلات اداريّة او ترخيص مسبق من البنك المركزي.... و القانون يقول انّو منشور من البنك المركزي يتوجّه للبنوك لتحديد كيفيّة فتح هذه الحسابات. و هوني ملاحظة لمصالح البنك المركزي: موضع حسابات الدوفيز متاع les start-up هو اهم ثورة جاء بها قانون start-up act، خاطر الحساب بالدّوفيز كان مسموح فقط للأشخاص غير المقيمين و للشركات المصدرة و المستوردة، و باقي عليهم شروط إدارية معقدة.. و بحااااه ربي يا بنك مركزي، اقرا مليح الفصل 17 من القانون قبل ما تخرّج المنشور، اقرا مليح الفصل 17 و خاصة اقرا كلمات : " للمؤسسة الناشئة الحرّيّـــــــــــــــــة في التصرّف في موارد الحساب المذكور دووووووووون ترخيــــــــــــــــــــــــــــــــص" الحرية في التصرف دون ترخيص الحرية في التصرف دون ترخيص الحرية في التصرف دون ترخيص مفهوووم؟
برشا اوخيان تبعوا الصفحة مؤخرا و قاعدين يبعثولنا في ستاتيات و فيدووات و غيرهم مع طلب نشرها... لذا هاني باش نجاوبهم الكل هوني: كي تقدامو شوية في الصفحة توا تعرفو انها ما هياش صفحة اخبار فايسبوكية و ما تنشر شي من عند اي جهة أخرى، و ما تعتمد على حتى وثيقة غير رسمية او غير صادرة عن هيكل عندو مصداقية ثابتة جدا، و ما تعتمد على حتى وثيقة غير منشورة و غير متاحة للعموم، و ما تنشر راي حتى حد، و ما تعملش pub لصفحات أخرى... آسف اذا هذا الموقف يزعجكم، لكن نتمنى بإذن الله اذا تواصلو متابعة الصفحة، تلقاو حوايج مفيدة، و خاصة تفهمو علاش الموقف هذا شكرا
على هامش التحركات الاجتماعية و الاضرابات: ركزوا مليح في الإعلاميين و المحللين و السياسيين بجميع انواعهم الي توا متقلقين كيفاش الحكومة ما وصلتش لاتفاق مع الاتحاد... استناو مديدة صغيرة برك، توا هوما بيدهم يقوموا يندبوا على عجز الميزانية و المديونية و نفقات التصرف المهولة و نفقات الاستثمار الضعيفة و كيفاش وصلت نفقات الاجور هكا و كيفاش تم شراء السلم الاجتماعي...
والله شي يعقّد في هالبلاد، والله موش نورمال، و نحكي هوني على كل اطارات العليا و المتوسطة في البلاد في القطاعين العمومي و الخاص، والله مهزلة اذا طالب يشوف في ستاج حاحة مستحيلة، شي ينطّق... يا رسول الله، و نركبو في كراهبنا و نمشيو نخدمو و نروحو لأهلنا و نورمال؟ والله عيب علينا الكل، و في الاخر باش نزرعو الكره و الفشل في بلادنا، و صدقوني الحصاد يهم الناس الكل... باش نعاود الستاتي بيدو مرة اخرى و آسف على الإعادة اما صدقوني راهي الحكاية تافهة و خطيرة في نفس الوقت... يهديكم بارتاجيو، اضعف الايمان بارتاجيو، بارتاجيو و الا اعملو copier coller و الا اي حاجة يهديكم فيقو اكثر ما يمكن من الناس السلام عليكم توّا في الجامعة، بدا موسم الستاجات، خاصة مشاريع ختم الدروس، نداء بكل لطف للكوادر، و الكوادر الوسطى و العليا في البنوك و الشركات الكبرى، عندكم واحد و الا 2 من عائلاتكم و احبابكم، اوكي، تلاهاو بيهم و ريغلولهم امورهم، لكن راهو ستاج، مجرد ستاج موش خدمة، ليكم انتوما يبقى الامر ديما ساهل، تلفون لزملاءكم في الDRH و الا تكلمو عروفاتكم، اتنجمو تسلكوها في ستاج لطالب و الا 2 من الي ما عندهم حد، الستاج ساهل للي تعرفوهم انتوما و الي عائلاتهم يسلكوهالهم، لكنو اصبح صعيب في وقتنا هذا على الي ما عندهم حد، ركزو مع هاك الصغيرات الي يجيو وحدهم، و يخليوهم يستنو في الأكّاي باش يصبو مطالبهم، ممروجين و فادين من الجري من شركة لشركة و من " خلي المطلب توا نشوفو" و "لا ما ناخذوش ستاجارات" و غيرهم من الحكايات الي تعدّاو على الأدمين في شبابو... راهو عدم الاهتمام بالشباب هاذم هو مأساة في بلادنا الي نحبوها، حركة بسيطة منكم، تحلّولهم مشكل كبير، ترجعولهم الثيقة في بلادهم... قبل هبّطت الستاتي هذا و فما بعض الاوخيان الي قالوا انو مستوى بعض المتربصين ما يشجعش على تأطيرهم... ممكن، لكن هذا موش ذنب الطالب في أغلب الاحيان، السيستام في تونس بلادنا، بلااااااادناااااا، هاذاكا اش خرّج، يعني بكلنا مسؤولين، و الحل موش في هزان اليدين، الحل في انو كل واحد من جيهتو يصلح الي يقدر.. كليمتين زادا للناس الي تخدم و يتحطو بحذاهم ستاجيارات، راهو الشباب هاذاكا موش جاي بجنبك خاطرو يحبك و الا يحب يمرجك، كان جاء ليديه راهو قاعد بحذا دارهم أو بحذا صحابو و الناس إلي تقدرو، الشباب هاذاكا حطاتو تونس بجنبك باش تفهمو و تعاونو و توريه الخدمة و تعطيه خدمة تحترم عقلو و مؤهلاتو، و هذا أضعف واجب تقوم بيه انت تجاه البلاد الي قراتك و دبرتلك خدمة ليك انت، تأطير الشاب هاذاكا موش مزية، موش حاجة زايدة على خدمتك، موش ضياع وقت، الاهتمام و تأطير الشاب هاذاكا هو من أولى اولوياتك كتونسي... نداء لكل الصفحات، برتاجيو، اعملو كوبيي كولّي، انتم احرار، المفيد توصل الفكرة لأقصى ما يمكن من المسؤولين و الناس إلي تنجم تعاون طلبتنا، الناس إلي من واجبها تعاون طلبتنا... النداء موجه خاصة للمدونين الكبار و الي كان ليهم فضل في انتشار الصفحة، هيثم المكي، بيغا العظيم، مروان الحاج، بنت طراد... نعرف ما يجيش نطلب منكم تعاونوني في توصيل فكرة معينة، أما والله برشا شباب ما عندهمش شكون يعانيو معانية زرقاء على ستاج، و الأهم المعاناة هذي ترسّخ فيهم فكرة التمييز الي يصير عليهم في بلادهم مقارنة بزملاءهم الي تدبير ستاج بالنسبة ليهم أمر هيّن، لذا، لو تتفضلو عاونوني في نشر الدعوة هذي.. يهديكم بارتاجيو، اضعف الايمان بارتاجيو، بارتاجيو و الا اعملو copier coller و الا اي حاجة يهديكم فيقو اكثر ما يمكن من الناس
خبر صحيح : الحكومة التونسية تغلق كمبيوترات الموظفين لإجبارهم على مغادرة مكاتبهم! هذا آخر حل وجده المسؤولون لمحاربة الإدمان على العمل في الجمهورية التونسية... و يعمل الموظفون التونسيون بمعدل 68 ساعة أسبوعيا و تسعى الحكومة لاجبارهم على لعمل 52 ساعة فقط أسبوعيا، كما اقرّ قانون صدر مؤخرا إجبارية التمتع بعطلة سنوية ب20 يوما إضافة لأسبوعين في فصل الصيف... و لإجبار الموظفين على ترك مكاتبهم، قررت الحكومة الإغلاق التام للكومبيوترات بالإدارة على الساعة الثامنة مساءا يوميا... اقسم بالله الخبر صحيح، فقط عليكم تغيير عبارة " التونسية" ب"الكورية الجنوبية" و التونسيون ب "الكوريون الجنوبيون".... المأساة انو نلقاو في انفسنا ما يكفي من الوقاحة لمقارنة انفسنا بهم و المطالبة بالعيش في نفس مستوى عيشهم
ثقافة عامة للي يحب يوجع عينيه بالقراية الليلة 😁 شنوّا الـ TMM... المواطن، لمّا يمشي لأي بنك باش يأخذ قرض، اوّل حاجة يسأل عليها، هي قدّاش ينجّم يأخذ، و البنكاجي، يجاوبو بعد ما يسألو على شهريتو، او مداخيلو الشّهريّة اذا ماهوش شهّار... لكن، إضافة لمبلغ القرض و مدّة الترجيع، فمّا بالطبيعة معلومة أخرى مهمّة للمواطن و للبانكا، هي نسبة الانتيريس الي باش يخلّصها المواطن على هاك القرض الي خذاه... و في غالبية الحالات (يعني اذا القرض ما تفوتش مدة تسديدو 15 سنة)، البنوك، ما تقولش للمواطن انّو الانتريس الي باش يدفعو هو كذا%... لا، نسبة الانتيريس الي يتفقوا عليها المواطن و البانكا، هي في اغلب الحالات TMM+ عدد من النقاط، مثلا TMM + 3 و الا 4 و الا غيرو... آش معناها الحكاية هذي؟ و علاش يعملو فيها أصلا؟ الـ TMM هو اختصار للعبارة الفرنسيّة taux moyen du marché monétaire... و ترجمتها معدّل نسبة الاقتراض في السّوق النّقديّة، و السّوق النقدية، انّجمو نختصروها، في سوق السلف بين البنوك.... البنوك، عندها ضوابط لتوازناتها الكبرى في السيولة، معناها لازم في أي نهار يكون عندها كمّية فلوس ليكيد، مرتبطة بقدّاش عندها ودائع و قدّاش عاطية كريديات، و الكمّية هذي يحدّدها البنك المركزي حسب ضوابط تقنية معينة... المفيد، و في إطار نشاطها اليومي، فمّا بنوك تنجّم تتجاوز هاك الكمّية المطلوبة، و بنوك تكون وضعيّة فلوسها اقلّ من الكمّية المطلوبة، و لتلافي النّقص، البنوك تتسلّف من بعضها على نهار، و البانكا الي عندها فايض سيولة، تسلّف البانكا الي ناقصة سيولة،، و بالطبيعة، لمّا يتسلفو من بعضهم، يتسلّفو بالانتيريس... نجيو أخيرا لTMM شنوّا... هاك نسبة الانتيريس الي البنوك يسلفو بيه لبعضهم على نهار، يجي البنك المركزي، و يحسب المعدّل متاعها على شهر كامل، و ينشر على موقعوا قيمة المعدّل متاع الشهر هذاكا، و هذاكا هو TMM... و الـ TMM الي يطبقوا فيه البنوك في شهر جانفي الحالي مثلا، هو معدّل الانتيريس الي طبقوه البنوك بين بعضهم في تعاملاتهم متاع شهر ديسمبر... و قيمتو حاليّا 7,24%... يعني بالنهاية، لمّا بانكا تقول لمواطن، و الا شركة، راني باش نعطيكم قرض بانتيريس TMM+ 3 مثلا، فالنسبة متاع الانتيريس تطلع 10,24% في الشهر الحالي... و بالطبيعة، لو يتغيّر الTMM الشهر الجاي و يولّي 7,30%، فإنّو الانتيريس الي يدفعو المواطن او الشّركة، في افريل، باش يولّي 10,30%... يقول القايل، علاش هالبوبلي الكلّ، علاش بكلّ بساطة، البانكا ما تقولش للمواطن راني باش نسلفك بنسبة انتيريس بكذا% و قصّ النزاع... لازمنا نتذكّروا اوّلا انّو البانكا، هي شركة مثل باقي الشّركات، الهدف متاعها هو انها تربح فلوس باش تواصل تعيش و ما تفلسش... ثانيا، البانكا عندها كلفة لهاك الفلوس الي تسلّف فيهم، و كلفة البانكا، مرتبطة هي بيدها بالTMM، ما قلتش كلفة البانكة هي الTMM، قلت مرتبطة بالTMM... توّا نتصورو تجي البانكا للمواطنين، و تقلهم باش نسلّفكم بانتيريس 8%، و من الجهة أخرى، الـ TMM، يعني الانتيريس الي يخلصوه البنوك لمّا يتسلفو من بعضهم، يطلع لفوق 8%... معناها البانكا باش تولي تخدم بالخسارة، و هذا طبعا امر موش مقبول... هذاكا علاه، الانتيريس على القروضات، يكون ديما مربوط بقيمة الـ TMM، باش البانكا ما تخدمش بالخسارة... لكن ربط الانتيريس بالTMM فيه استثناء يهم القروص الي مدة خلاصها تفوت 15 سنة، في الحالات هذي، البنك المركزي يفرض على البنوك تحديد نسبة انتريس قارة و محددة على اعتبار انو المواطن ما ينجمش يكون مسؤول و لا عندو القدرة على تقييم كيفاش باش يتطور TMM بعد اكثر من 15 سنة أخيرا تذكير العادة، اذا نحبو بلادنا تمنع و تاقف على ساقيها، نخدموا بقلب و رب، نستهلكو تونسي، و نخلصو الواجب علينا من ضرائب لقباضات الشعب التونسي... على خير يا توانسة #استهلك619
لمحة في الفصل 32 من قانون المالية لسنة 2013 المصادق عليه من طرف المجلس التأسيسي بتاريخ 29 ديسمبر 2012، تقرر تحميل ميزانية الدولة لكلفة دفع مساهمات الضمان الاجتماعي على الأجير و المؤجر خلال كامل فترة الانقطاع عن العمل بالنسبة ل2379 متمتع بالعفو التشريعي العام... دائرة المحاسبات تقلنا انو في الفترة 2014-2017، بلغت كلفة هذه التسوية على ميزانية الدولة: 116,3 مليون دينار.. و الدائرة تقول ايضا، ان هذا المبلغ مرشح للارتفاع، بإعتبار انو القانون اعلاه ما حددش تاريخ أقصى لتقديم مطلب الانتفاع بهذا التعويض، و ديجا إلى حدود 2017 فما 322 ملف آخر في طور المعالجة بسبب نقص بعض الوثائق...
كلام دائرة المحاسبات في تقريرها عدد 30: "كما لوحظ وجود شركات مصادرة يتصرف فيها أشخاص مصادرة ممتلكاتهم بالرغم من تعيين هياكل تسيير من قبل شركة الكرامة القابضة وذلك على غرار شركتي "إنفستاك" و"م.ب.ه" والتي تبلغ القيمة الاسمية لمساهمة الدولة في رأس مالها قرابة 41 م.د. وأفادت شركة الكرامة القابضة بأنها تولت رفع قضايا في هذا الخصوص وكذلك دعوى جزائية في الاستيلاء على أملاك الغير وهي في طور التحقيق." المصدر : من الصفحة 89 من التقرير 30 لدائرة المحاسبات رد شركة الكرامة القابضة: "على إثر اقتناء شركة الكرامة القابضة أسهم شركة "أنفستاك و " MPH"عينت رئيسا مديرا عاما وأعضاء مجلس إدارة لكل منهما. وقد طعن السيد مروان المبروك أمام القضاء في شرعية هاذين الهيكلين، غير أن القضاء حكم لفائدة شركة الكرامة القابضة في الطورين الإستئنافي والتعقيبي. وتقوم شركة الكرامة القابضة بما يستوجب للدّفاع عن حقوقها وبمتابعة مجموع القضايا المرفوعة من طرفها أو المرفوعة من طرف الضد. كما تتابع شركة الكرامة القابضة الدعوات الصادرة بالرائد الرسمي للجمهورية التونسية مواعيد انعقاد الجلسات العامة لكل من شركة "أورنج تونس" وشركة "قات للتأمين" التي تمتلك فيهما على التوالي نسبة 51% و46% بصفة مباشرة في رأس مال كل منهما وترسل في كلّ مرة ممثل عنها صحبة عدل تنفيذ يتمّ منعه من طرف السيد محمد مروان المبروك من الحضور. ويتمّ إثر ذلك رفع قضايا في إلغاء مداولات هذه الجلسات العامّة. كما تولت شركة الكرامة القابضة رفع دعوى جزائية في الإستيلا ء على أملاك الغير ضدّ السيّد محمّد مروان المبروك وهي في طور التحقيق." من الصفحة 103 من التقرير 30 لدائرة المحاسبات
الياس المنكبي الرئيس المدير العام للخطوط التونسية : "فقدنا السيطرة على الوضع، كان يمكن استثناء النقل الجوي من الاضراب بسبب ما تعانيه الخطوط التونسية، فشلنا في توقيع اتفاقية مهمة مع الخطوط الجزائرية، حاولنا تنظيم 50% من الرحلات بالتسخير لكن العمال رفضوا (رغم ان العقوبة بالقانون تصل السجن)"
ثقافة عامة للي يحب يوجع عينيه بالقراية في هالليلة😁 مجلس النواب البريطاني رفض صيغة اتفاق بريطانيا من اوروبا، ما رفضش الاتفاق، رفض الصيغة الي تقدمتلو.. و حاليا فما قدام بريطانيا 5 حلول : * اعادة التفاوض، و هو امر يرفضه الاوروبيون * تأجيل الانسحاب الي كان مقرر يصبح نهائي في 29 مارس، لكن هذا باش يخلق مشاكل غير متوقعة و صعيب حلها خاطر قريبا فما انتخابات اوروبية بريطانيا غير معنية بيها * اعادة الاستفتاء على الانسحاب مع امل نتيجة افضل * الغاء الانسحاب، هذا معناه انو الوضعية السياسية في بريطانيا باش تتعقد و ممكن يأدي الى فوضى سياسية * اخيرا فما امكانية انو بريطانية تنسحب من جانب واحد و تعمل الي يظهرلها و ما على بالهاش بشنوا راي الاتحاد الأوروبي، و هذي وضعية ستؤدي الى فوضى و حرب قانونية و تجارية حد ما يعرف عواقبها.... اخيرا للناس الي تحب تعرف شنوا الbrexit اصلا، هذا مقال خرّجناه في وقت الي صار الاستفتاء في بريطانيا السلام عليكم يا توانسة شنوّا حكاية الBrexit# ؟، علاش صارت أصلا؟، شنوا الآثار متاعها على بريطانيا و الاتحاد الأوروبي و العالم؟، و تونس فين في وسط هالزّوبعة بكلها؟ مقال طويل برشا، لكن الي يقراه للآخر ما يندمش بإذن الله... نبداو بالسّاس كالعادة، شنيّة حكاية ال brexit#؟ كلمة Brexit هي بكل بساطة اختصار لعبارة British Exit الانغليزية، و معناها، "الانغليز على برّا"، الاتحاد الأوروبي هو بكل بساطة، عقد بين شعوب أوروبا، و في كلّ عقد فمّا فصول تحكي على فسخو، و في اتفاقية الاتحاد الأوروبي، فما الفصل 50، الي يمنح لأي دولة ترغب في الخروج من الاتحاد، هذي الامكانية، و الفصل هذا، يقول انّو عمليّة الخروج، تتطلّب عامين (قابلين للتمديد) من المفاوضات. شنوّا مشكل البريطانيّين مع أوروبا؟ الانغليز بالذّات، هو شعب تطغى عليه العقلية اللبرالية، و الانغليز انصار الخروج، يلومو على الاتحاد الأوروبي بيروقراطيتو، و غلاء مصاريف تسيير اداراتو، و معايير النشاط الاقتصادي الي تظهرلهم خارجة عالموضوع، و عدم القدرة على اخذ قرارات اقتصادية موجعة أحيانا، و توجههم االبرالي (الي يُظهر في حكّامهم بالطبيعة) خلّى وجودهم في الاتحاد الأوروبي، ديما يسبب مشكل في اتخاذ القرارات صلب الاتحاد، النائبة في الاتحاد الاوروبي Virginie Rozière صرحت حرفيّا "البريطانيّين طول عمرهم ضدّ كلّ شي، ما استعملو أوروبا كان باش يكبرو الأسواق الي ينجمو يصدرولها"، بمعنى انّو الانغليز كانوا ديما ضدّ توحيد الجباية مثلا، و ضدّ برشا إجراءات متاع تعميق التكامل التشريعي بين دول الاتحاد، لكن من جيهة أخرى، كانوا اكثر ناس تحرص على توسيع الاتحاد من حيث عدد الدول، خاطر توسيع الاتحاد معناها اكثر حرفاء يشريو صادراتهم ما غير ديوانة... و ديجا الانغليز من البداية رفضو يتخلاو على الجنيه الإسترليني و يبدلوه بالاورو شنوّا الحجج متاع انصار الخروج؟ أوّلا، فمّا مشاكل الهجرة و السيادة الوطنية، و هذي مشاعر ما تعنيش انو شعب عنصري، لكنها مشاعر بشرية موجودة عند الشعوب الكل خاصة لمّا تكون الأوضاع الاقتصادية كاسدة و تتزادلها المخاوف الأمنية (تذكرو موقف جانب كبير من الشعب التونسي لمّا تعاودت اتطرحت حكاية اللاجئين الليبيين في 2014)... مشاكل الهجرة و السيادة هذي مواضيع تلقى حظها عند الشعوب خاصة لما يكون فما شكون يستغلها و يلعب بشعبوية كبيرة على عقول الناس.... و بالطبيعة، لمّا تطرح الخيار على ناس عقولهم تعبات بالشعبوية، عبارة تلعب بالنّار، و من مهازل القدر، انو الي لعب بالنّار هو دافيد كاميرون رئيس وزراء بريطانيا، خاطرو لما نجح في انتخابات 2013، نجح بعد ما وعدت الناس بهالاستفتاء، و رغم انو كان من اكبر المؤيدين للبقاء في أوروبا، العباد ما تبعاتوش، و كان سبب في تغيير تاريخي عواقبو غير محددة الحجم اليوم... ثانيا فما المشكل الاقتصادي، انصار الخروج، يقولو انّو بريطانيا تصرف برشا على الاتحاد الأوروبي (بريطانيا هي ثالث ممول للاتحاد بعد المانيا و فرنسا)، تأخذ منو في مساعدات صحيح، لكن الي تدفعو اكثر من الي تاخذو بحوالي 11 مليار أورو سنويا، أنصار الخروج يقولو زادا انو المنتوج الداخلي الخام متاع بريطانيا موش باش يتأثّر اذا تعمل اتفاقية تبادل حر مع أوروبا و خاصة اذا ترجع لأصلها و اتطور علاقاتها مع استراليا و أمريكا... يقولو زادا انّو تراجع سعر الجنيه الإسترليني باش يقوي في صادراتهم خاطر سلعتهم باش ترخص في البلدان الأخرى... ما علينا، صار الاستفتاء و انصار الخروج ربحو، شنوا الآثار السياسية على أوروبا و بريطانيا؟ أوّل شي، اتطرحت حكاية تفكك بريطانيا في حد ذاتها، الاسكوتلانديين، صوتو بـ 62% لصالح البقاء في أوروبا، و نتيجة الاستفتاء اغضبتهم و عاودت حيرت موضوع استقلال سكوتلاندا عن بريطانيا، الموضوع هذا تتطرح عامين لتالي في استفتاء على الاسكتلانديّين، و رفضو الاستقلال و السبب أساسا كان انهم يحبو يقعدو في أوروبا و الخروج من بريطانيا يخرجهم من أوروبا... اليوم لما بريطانيا قررت الخروج، رجعت النزعة الاستقلالية بقوة عند حكام و شعب اسكوتلاندا...، مازال الشي، فمّا دول عادة ما تاقف في المعسكر اللبرالي مع بريطانيا، كيما هولاندا، هذي زادا رجعت فيها النغمة متاع الخروج بقوة البارح، تشجعو بالمثال البريطاني، و المناخ هذا ما ينجم الا يضعضع الاقتصاد الأوروبي و البريطاني، خاطر الشك في المستقبل عدو النمو الاقتصادي نجيو توا للآثار الاقتصادية المياشرة على بريطانيا الخروج حدث تاريخي يصير، اول مرة بعد 43 سنة من البناء، دولة ذات سيادة كاملة تقرر الخروج من أوروبا، و تذكرو انو حكينا برشا مرات هوني في الصفحة، انو الاقتصاد هو أولا و أساسا وضوح الرؤية للمستثمرين، و قدرتهم على توقع الاحداث المستقبلية، خروج بريطانيا عندو عواقب قانونية مهولة على ميزانية البلاد و املاكها و على صادراتها نحو بلدان الاتحاد الأوروبي، و على الشركات العالمية الي مقراتها في لندن... حالة الشك هذي، تأدّي في أي بلاد الى ركود اقتصادي لسنتين او ثلاثة اقل شي في انتظار وضوح الرؤية.... و هالشّك و انعدام الثيقة في مستقبل المعاملات ممكن يدوم برشا و يأثذر برشا على اقتصاد بريطانيا، خاطر توّا بعد ما خرجت، باش يبدا ماراطون مفاوضات تقسيم الأملاك، متاع بريطانيا في أوروبا و متاع الاتحاد الأوروبي في بريطانيا، و توضيح مصير العقود الجارية، و توضيح طريقة التعامل التجاري في المستقبل، كم الملفات مهول و متشعّب، و اذا مفاوضات الخروج و توضيح القديم تنجم توفى في عامين و الا ثلاثة، فإنّو مفاوضات العلاقات التجارية المستقبلية تنجم تقعد 10 سنين كيما صار لكندا، و الوضعية هذي، لو حصلت باش تكون عواقبها كارثيّة على الاقتصاد البريطاني بريطانيا تتسمى عاصمة المعاملات المالية العالمية، و من اهم أسباب جلبها للينوك و شركات الاستثمار العالمي (على 12700 مؤسسة مالية في بريطانيا، اكثر من الشطر شركات اجنبية)، هو انّو وجود الشركات هذي في دولة اوروبية، يخلّيها تنجم تعرض خدماتها في كل البلدان الأوروبية، لمّا بريطانيا تخرج من أوروبا، معناها وجود الشركات هذي غادي يصبح غير مربح، و تنجّم تخرج، و برشا بوادر بتصريحات مسؤولي HSBSC و jp morgane و غيرهم تقول انهم باش يخرجو، و اهم وجهة باش تكون فرانكفورت و باريس (مع افضلية للالمان بحكم فوضى المظاهرات الي مست صورة فرنسا السنا)... حكاية كيما هذي موش بسيطة بالنسبة للاقتصاد البريطاني فين الخدمات المالية تساهم بأكثر من 8% في المنتوج الداخلي الخام، يعني قد السياحة عندنا... فما مثلا موضوع غرف تسجيل العقود، كيما وسطاء البورصة عندنا تقريبا، لكن هالغرف، مختصة موس في الأسهم برك، بل في كل أنواع المعاملات المالية و الاقتصادية العالمية (حجم هالعمليات يبلغ حوالي 130 الف مليار أورو سنويا...)... الغالبية الساحقة من وهالغرف موجودة في لندن، و البنك المركزي الأوروبي، ما يساعدوش انو توازن المعاملات العالمية بالاورو يكون في بلاد خارج أوروبا، و اكيد توّا باش يروّح بيهم لداخل أوروبا... فما مشكل آخر، خروج بريطانيا يعني عودة الديوانة على صادراتها لأوروبا، الديوانة الي ممكن توصل 10% حسب التقديرات، هذا معناه انو الشركات الي في بريطانيا ممكن تخير تخرج و تقرب للسوق الأوروبية باش تنجم تبيعلها ماغير ديوانة... البارح، الجنيه الإسترليني (عملة بريطانيا) طاح لأدنى مستوياته قدام الدولار منذ سنة 1985... نرجعو لكلام انصار الخروج حول انو هالانهيار باش يساعد في تقوية صادرات بريطانيا، و هذا للأسف موش صحيح، خاطر الدراسات اثبتت انو نوعية صادرات بريطانيا، ما تتأثّرش بإنخفاض الأسعار، الدراسات اثبتت انو انخفاض الجنيه بـ1% ما يأدّي الا لزيادة بـ 0.12% فقط للصادرات البريطانية، يعني حكاية فارغة.... المفيد، التوقعات، الحالية تقول انو في الأعوام الجايّة، و بحلول عام 2030، المنتوج الداخلي الخام لبريطانيا باش يكون اقل بـ 5.2% من قيمتو لو بقات بريطانيا مع أوروبا، معناها المدخول السنوي لكل عائلة بريطانية باش يطيح ما بين 3300 أورو و 5600 أورو بحلول عام 2030... شنية الآثار الاقتصادية على أوروبا و باقي العالم؟ أوّلا، الإنهيار متاع الجنيه الإسترليني اليارح، ينجم يأدي لإفلاس بعض البنوك الي عندها برشا جنيهات استرلينية و بالتالي تسجل خسائر صرف مهولة في 24 ساعة، و البنوك المركزية الانغليزية و الأوروبية و الاسياوية و الامريكية، عارفين انّو بإفلاس بعض البنوك، تنجم تصير عدوى عالمية و انطيحو في ازمة كيما ازمة 2008، هذاكا علاه عداو نهار امس كامل يخرجو في بلاغات الطمأنة و الاستعداد التام لضخ أموال في القطاع البنكي العالمي لو تعكرت الوضعية... من جهة أخرى، و بإعتبار الاقتصاد البريطاني خامس اقتصاد في العالم، و بإعتبار انو اغلب شركات العالم موجودة في بريطانيا و تبيع في كل العالم، الخوف من المستقبل الاقتصادي لبريطانيا، شمل كلّ المستثمرين في كل العالم، بورصة لندن خسرت 8% من قيمة أسهمها ابارح، باريس 7%، فرنكفورت 10%، طوكيو 8%، هونكونغ 4.7%، وولستريت 5%... الهبوط هذا سببو انو المستثمرين خافو، بكلهم يحبو يبيعو اسهمهم في هالشركات العملاقة، كثر العرض متاع الأسهم للبيع في نهار واحد، طاحت الأسعار.... حاجة أخرى، خوف العالم من تردي الوضع الاقتصادي، خلى سعر البترول يطيح البارح، لازمنا نفهمو انو سعر البترول كيفو كي سعر الأسهم، يتأثر بالتوقعات المستقبلية، لما المتعاملين يشكو في ركود اقتصادي، يتوقعو تراجع النشاط، و نقص الطلب على البترول، و بالتالي سومو يطيح.... بالنسبة لأوروبا، حجم بريطانيا مهم جدّا، ديجا، 33.1% من واردات بريطانيا جايين من عند 4 دول أوروبية برك الي هي المانيا و هولاندا و فرنسا و بلجيكيا، هذا ما غير ما نشوفو صادرات باقي الدول الأوروبية لبريطانيا، لما بريطانيا تخرج من الاتحاد الأوروبي، فكيما هي باش يفرضو ديوانة على سلعتها، هي باش تفرض ديوانة على السلعة الي جايتها من أوروبا، و هذا خبر خايب للشركات و المصنعين الأوروبيين... آي و احنا فين في هذا الكل؟ تونس فين من هالهلمّة؟ نبداو الساعة بنمنامة الدينار باش يطلع.... العملات تطلع و تهبط في الأسواق لزوز أسباب، أولا، لثيقة العالم في استقرار و قوة الدول الاقتصادية، و ثانيا لحجم الطّلب على عملة معيّنة، العملة المرغوب فيها برشا، يطلع سومها.... بالنسبة لموضوع الثيقة و الاستقرار الاقتصادي و القوة، ما نحكيوش عليهم خير، بالنسبة للعرض و الطلب، احنا اقتصاد يستورد اكثر من الي يصدر و يخلص في ديون مهولة بلعملة، لذا الطلب على العملة الأجنبية باش يقعد مهول، و اذا ما يتحسنش الميزان التجاري متاعنا، ما عندنا علاش نطمعو في تحسن قيمة الدينار، و حتى لو لاحظتو تحسن ظرفي في الأيام الجاية، فما يدومش و ما عندو فين يوصلنا، خاطرو اثر بسيكولوجي بحت، احنا، عملتنا تعاني من حال اقتصادنا، و موش من حاجة أخرى... بالنسبة للتجارة الخارجية، مع بريطانيا، حكينا البارح انو عندنا معاها فائض تجاري من عام 2003، و هالفائض بلغ 293 مليون دينار عام 2015... لكن نردّو بالنا، الفائض هذا حققناه بفضل انفتاح السوق البريطانية لسلعتنا بحكم وجودها في الاتحاد الأوروبي الي تربطنا معاه اتفاقيات شراكة، يعني هوني ممكن نتضرو بخروج بريطانيا، و فما حاجة أخرى، فتح اتفاقيات تجارة مشتركة مع بريطانيا وحدها بعد ما تخرج راهو صعب جدا، خاطرهم عقلية أنغلوساكسونية ما عندناش بيها احتكاك كبير (وزير خارجية بريطانيا زار تونس مرة واحدة منذ الاستقلال) و ما نمثلولهاش عمق استراتيجي باش تعطينا امتيازات، احنا اكبر شريك لينا هو الاتحاد الأوروبي (حوالي 70% من صادراتنا)، و اذا الاتحاد الأوروبي يعرف صعوبات بسبب خروج بريطانيا، فاحنا زادا باش نتضرو موش خاطر ما نجّمناش نصدرو، لكن خاطر الشركات الي فيه ممكن ينقص الطلب متاعها بسبب ظروفها الاقتصادية احنا ناخذو في برشا مساعدات من الاتحاد الأوروبي، بريطانيا كانت 3 ممول للاتحاد بعد المانيا و فرنسا، توا لازمهم اما ينقصو في ميزانيتهم، و الا يفرقو مساهمة بريطانيا في ميزانية الاتحاد الأوروبي، على ال27 دولة الي قعدو فيه، اذا نقصو، اكيد مساعدتهم لينا باش تنقص، و اذا قسمو مساهمة بريطانيا بين بعضهم فمعناها اكثر ضرائب و اقل قدرة شرائية لمواطنيهم، و بالتالي سوق اضعف لصادراتنا أخيرا، احنا بلاد ما عندهاش برشا اتصال بالمالية العالمية، و بعد ازمة 2008 في العالم مثلا، اقتصادنا ما تمس الا بداية من آخر 2009... و بإعتبار انو حتى الاقتصاد الأوروبي صعيب يتمس السنا بخروج بريطانيا (ماهي باش تخرج فعليا الا بعد عامين اقل شي)، فإنّو اقتصادنا مازال موش باش يتأثر مباشرة السنا بالحكاية هذي... طبعا من نسيتش الي احنا في الحضيض أصلا حاليا، لكن للتوضيح و برّه... الخطر، اليوم، هو في لجوءنا لأسواق المال العالمية للتداين، حالة الهلع الي موجودة في الأسواق، تنجم ترفع في نسبة الفائدة الي يطلبوها علينا الديّانة، و تنجم ما نلقاوش شكون الي يسلفنا أصلا... على خير يا توانسة
نداء الى كل الاحزاب: جاية انتخابات 2019، و توا لازمكم تبداو تحضرو برامجكم، ابعدوا على مسرحيات انتخابات 2011 و انتخابات 2014 : عركة دينية و هوية و الإسلام في خطر من جهة و النمط من جهة أخرى... هذا بكلو كذب و تنويم للتوانسة... كل حد حر في حياتو الخاصة، المتدين تونسي و من حقو يعيش حياتو كيما يحب، و الغير متدين تونسي و من حقو يعيش حياتو كيما يحب، و حتى واحد من الاثنين ما عندو غرام حق يدبر على الاخر كيفاش يعيش حياتو الخاصة ... هذي موش مشاكلنا، الي يحكيلكم خرافات الإسلام في خطر و النمط، يحب كالعادة ينومكم و يركب عالكرسي دون تقديم أي حلول للواقع الاقتصادي و عيشة التوانسة، جاوبونا على الاسئلة التالية: * اش باش تعملو في 650 الف بطال؟ شنوا البرنامج و قداش لازم من عام باش تهبطوهم ل400 الف؟ قولولنا كيفاش بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في عجز صناديق التقاعد و المرض؟ باش تبطلو ماعادش مخلصين جرايات التقاعد و تنحيو التأمين على المرض؟ و الا باش اتطلعو في عمر التقاعد؟ و اتحاد موظفي الدولة باش يقبل؟ و الا باش تعملو ضريبة جديدة على المواطنين و تغرقوهم؟ و الا باش تكبرو في مساهمة الشركات و تبركوهم؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في البنية التحتية متاع النقل و الصحة و التعليم ؟ آلاف المليارات اللازمة باش نحسنو وضعية مزرية، منين باش تجيبوهم؟ كيفاش باش تعملو و تونس تصرف في اكثر من 90% من ميزانية التعليم و الصحة على الشهاري؟ و كيفاش باش تعملو اذا باش تستثمرو و في نفس الوقت تزيدو الشهاري؟ منين الفلوس؟ سلف؟ و كيفاش عملنا في الديون المتلتلة؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في المؤسسات العمومية الخاسرة آلاف المليارات؟ و الي كل عام تنقذوا فيها من ميزانية الشعب التونسي الي ديجا جابدينها من دم قلبو، و الي فوق هالمساعدة المواطن قاعد يدفعلها مقابل خدمات مزرية؟ باش تخوصصوها؟ لشكون باش تتباع و بقداش؟ باش تصلحوها و تفرضوا الانضباط و الحوكمة الرشيدة؟ و اتحاد الموظفين العموميين باش يقبل؟ كيفاش باش تعملوا؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في الاقتصاد الموازي؟ الناس إلي تخدم عالهامش متمتعة بكياسات و امن و تعليم و جيش و صحة عموميين (مهما كان مستواهم، موجودين و صرفنا عليهم دم قلوبنا) اقتصاد موازي ناس تخدم فيه و ما يخلصوا في حتى فرنك لميزانية الشعب التونسي، و يزاحموا في الناس إلي تخدم بالباتيندة و تخلص في الضرائب، اش باش تعلموا فيهم؟ باش تسكرولهم رزقهم؟ إذا تعملوها اش باش تعلموا في الغضب الاجتماعي؟ و تسكير الكياسات؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في جباية المهن الحرة؟ كيفاش باش تنجمو تحصرو حقيقة مداخيلهم؟ و اذا تكثرو عليهم بالحصار الجبائي مصيرهم يهجو من البلاد و هم خيرة كفاءاتها، اش باش تعملو في التهرب الضريبي متاع مئات الاف الشركات الصغرى من تجار و محلات و مهنيين؟ كيفاش باش تجبروهم يصرحو بحقيقة مداخيلهم؟ و لما هؤلاء الكل يصرحو و يخلصو، اكيد باش يغلّيو اسعارهم للمحافظة على مستوى عيشهم، كيفاش باش تعملو في التضخم الي ينتج على الشي هذا؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في التفاوت التنموي بين الجهات؟ كيفاش باش تقنعوا الناس تصبر؟ بأي برنامج؟ تصرفوا أكثر تنمية على الجهات الداخلية؟ و الجهات الشرقية الي فيها دوبل سكان؟ باش يسكتوا؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في تمويل البلديات الي بكلها غارقة في الديون من عند صندوق تمويل الجماعات المحلية؟ باش تمسحولهم ديونهم؟ و الصندوق الي غارق من ربي و متسلف ديون من برا؟ كيفاش عملنا فيه؟ تحملوه على الميزانية؟ الميزانية الي هي بيدها بالعة و كل عام نتسلفولها؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في التهرب الضريبي؟ كيفاش باش تقاوموه؟ الديون الجبائية المثقلة و الغير مستخلصة؟ كيفاش باش تجيبوها من الشركات؟ تنزلوا عليهم يدفعوا بالسيف حالا؟ و كي يبلعوا و يصبحوا خدامتهم بطالة؟ كيفاش باش تقاوموا الهوجة الشعبية؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في الثروات الطبيعية الي حابسة ماهياش تخرج بسبب الطلبات الاجتماعية؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في تسليح الجيش و الامن باش ينجم يحمي البلاد؟ الفلوس منين؟ ديون؟ ضرائب جديدة؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعلموا باش الناس ترجع تخدم و ما تحقرش الخدم الي شادينها آلاف الأفارقة توا في بلادنا؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في التهريب؟ تسكروا اللعب؟ و الناس إلي ما عندهاش منين تعيش غيرو؟ شنوا برنامجكم ليهم؟ و الناس إلي استانست بفلوسو الكبيرة و ماعادش تحب تخدم خدمة عادية؟ اش عملتو فيهم؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش عملتوا في ارتفاع الأسعار نتيجة انهيار الرقابة على مسالك التوزيع؟ اش عملتوا في ارتفاع الأسعار الي جاي من ارتفاع الأجور دون انتاج الي عايشينو من 2011 لليوم و احنا زيد الماء زيد الدقيق؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في الفساد المالي؟ باش تعلموا رقابة على كل صفقة عمومية؟ ما تنجموش، باش تقويو في العقوبة؟ المشكلة موش في القانون، اعطيونا حلولكم. قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في عجز الميزان التجاري؟ تسكرو على التوريد و الدول تسكر علينا التصدير؟ اي و آلاف الشركات المصظرة الي تفلس؟ اش نعملو فيها؟ والدوفيز منين نجيبوه؟ و الا نسكرو على ارواحنا و ننساو اي تقدم يعملو العالم و نرجعو لمستوى عيش الستينات؟ ما نسكروش؟ و احوال مخزون العملة الصعبة الرثة مع ما يؤدي اليه من تدهور الدينار؟ كيفاش نعملو فيه؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في االدينار بالذات ؟ تحرير كلي؟ باش تونس تتعامل مع العالم في الدوفيز يالقانون و حد ماعاد يمشي للسوق السوداء؟ و التضخم الرهيب المفاجئ الي بلش يصير؟ كيفاش باش تقاومو الهوجة الشعبية وقتها؟ باش تخليو اللعب مسكّر؟ و مليارات الاورو الي يدورو في السوق السوداء؟ اش باش تعملو فيهم وقتها؟ و لما تخليو الدينار في سعر غير سعرو الحقيقي، باش تخليو الواردات رخيصة، التوريد ما ياقفش، شنوا الحل؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * آش باش تعملو في مستوى التعليم المتدهور؟ المشكل في المناهج؟ و علاش؟ المشكل في مستوى المدرسين؟ علاش؟ و المتخرجين من تعليم ضحل؟ باش تعطيوهم يقريو الاجيال الجاية؟ و نعاودو نخلقو الرداءة؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في هجرة الادمغة و الاطباء خاصة؟ اش باش تعملو في الاطباء المقيمين الي من كثر الهول الي يشوفوه اصبح عندهم برنامج واحد هو الهجرة لدول و شعوب تقدرهم؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * آش باش تعملو في القضاء الي ماعادش خالط على حتى شي من كثر القضايا و قلة الامكانيات؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم الخلاصة : اعفونا من لوبانة الإسلام في خطر، اعفونا من لوبانة النمط، قولولنا شنوا حولكم لمشاكلنا، حياتنا الخاصة ماااااا تعنيكمش يا سياسيين و يا منظمات و يا جمعيات... ملاحظة: الصفحة حرة و ما على بالها بحد و ما تلوج في رضاء حد و ما طامعة في حد، و سيقع تشريح برامج كل الاحزاب هوني، و الي باش يبرول، باش نقولو انو يبرول، الي باش يوعد بالكذب باش نقولو انو وعد بالكذب، و اخيرا، انتبهوا: عديد هذه الاشكاليات متداخلة و حلولها متناقضة، يعني لازم الرؤية واضحة و متناسقة موش اجابة تهز لليسار منا و تهز لليسار من الجهة الاخرى، غياب التناسق سيقع اعلانه ايضا.. على خير يا توانسة... #استهلك619
السلام عليكم مقاومة الفساد بوضع رجل الاعمال الفلاني او الفلتاني لانهم تمعشوا من المال العام، هو مجرد حرث في البحر، تماما كيما الي يشد شكون سرقلو دارو و هو يعرف انو خوه حلّو الباب وقسم معاه المصروف، و مازال باش يحل الباب لسراق غيرو و يقسم معاهم... الحل الوحيد لمقاومة الفساد و التهرب و التهريب، الحل الوحيد للقضاء عليهم نهائيا هو تطهير القطاع العام و الوظيفة العمومية من الموظفين و العمال الفاسدين... غير هذا، مجرد ذر رماد على العيون... لكم في عشرات تقارير هيئات الرقابة و دائرة المحاسبات امثلة... لابد من طرد كل موظف او عامل فاسد نهائيا، و تغيير طرق العمل و لو كره رافضوا التغيير، و تشديد عقوبة الموظف و العامل الفاسد لتصل مستويات مرعبة، و فرض الرقمنة في كل شي و طرد كل موظف يقف في طريقها او يعرقلها... هذا هو الباب الوحيد لتطهير البلاد نهائيا و اعادتها للشفافية... هل توجد عوائق امام هذه العملية؟ هل توجد قوى و منظمات متمعشة ستعارضها؟ طبعا و اكيد؛ لكن هذي موش مشكلة المواطن، بل مشكلة من تقدم ليحكم، من يريد القضاء على الفساد في تونس عليه القضاء على الموظف و العامل الفاسد في القطاع العام و الوظيفة العمومية، اي اجراءات اخرى لن توقف النزيف، و ليقوم بذلك، يلزم يكون نظيف و ما عليه حتى لوم... على خير
السلام عليكم كلفة الاضراب: كلفة الإضراب كثر عليها الحديث و كل حد يعطي رقم، نحاولو نفهمو مع بعضنا: السؤال الاهم هو : الكلفة بالنسبة لشكون؟ يعني الكلفة بالنسبة لآلاف الشركات الخاصة الي تتعامل مع الإدارة، اليوم عندهم تعطيل في وثائقهم او في خدمتهم او في خلاصهم، او عمالهم الي كا يلقاوش وسائل نقل.. و هذي حتى حد ما ينجم يقيّمها في تونس... هب خسائر و تعطيلات باش تتحملها كل شركة وحدها، كيف كيف الكلفة الشخصية بالنسبة للمواطن الي يتعامل مع الادارة حتى حد ما ينجم يقيّمها... الكلفة بالنسبة لميزانية الدولة، هي الجباية الي يتم اقتطاعها اثر يوم عمل، و في تونس الميزانية تجمع في حوالي 21% ضرائب على كل يوم عمل... احنا المنتوج الداخلي الخام متاعنا يقدر بحوالي 117 مليار دينار سنة 2019... الادارات العمومية تساهم بحوالي 21% من هذا المبلغ، يعني حوالي 25 مليار دينار على عام، اذا اعتبرنا انو في العام فما 288 يوم عمل فعلي، يكون المبلغ 85 مليون دينار، و الضرائب الناقصة من ميزانية الدولة في حدود 18 مليون دينار ، نزيدوهم بنفس المنطق، الضرائب الي باش تنقص بسبب اضراب شركات القطاع العام (حوالي 8 مليون دينار) يطلع مجموع الضرائب الي باش تنقص حوالي 25 مليون دينار... من الجهة الثانية، فما يوم أجور موش باش يخرج من ميزانيةالدولة (حوالي 57 مليون دينار) انقصو منهم حوالي النصف اجور وزارات التعليم و التكوين و الامن و الدفاع، يعني باش يبقاو في الميزانية حوالي 28 مليون دينار اذا الوزراء قاموا بخدمتهم و قصو اجور المضربين... لكن الكلفة المستقبلية باش تكون حسب رايي تداين اضافي ب1200 مليون دينار على الاقل لتغطية هذه الزيادة لما يتفقوا عليها، و طبعا هذي ديون باش تخلصوها انتوما يا توانسة... الكلفة بالنسبة لتونس كبلاد، هي مجموع الثروة التي لم تخلق بين الادارات و الشركات العمومية (و هذي اكثر واحدة باش تتعكر حالتها باي اضراب لانها متعكرة اصلا و الخطوط الجوية التونسية بالذات حالها باش يتخرب) هو 85 مليون دينار للادارات العمومية و حوالي 38 مليون دينار للشركات العمومية... يعني 123 مليون دينار... هذي الكلفة المباشرة متاع الثروة التي لم تخلق، و طبعا كيما قلتلكم حد ما ينجم يقيم كلفة الاضراب على القطاع الخاص... و بالتالي حد ما ينجم يتوقع نقص الضرائب الي جاي من خسائر القطاع العام... فما كلفة اخرى حد ما ينجم يقيّمها، هي الوقع المعنوي لهذا الاضراب على كل المتعاملين الاقتصاديين في البلاد، و تأثيرو على نشاطهم المستقبلي... الحاصل، كل هذه الارقام مجرد تقييمات، و الكلفة الحقيقة بالرقم، حد ما ينجم يقيّمها خاطر احنا حتى شي ماهو مرقمن و مرتبط ببعضو للقيام بالاحتساب الفوري لكل شي... الخلاصة، تونس خاسرة، و خاسرة برشا فلوس في جميع الحالات، و التاريخ هو الي باش يحكم على الناس الكل... المصادر : جدول ميزانية الدولة لسنة 2019: منشور في موقع وزارة المالية، الاجور السنوية للوظيفة العمومية هي 16515 مليون دينار سنة 2019... تقديرات المنتوج الداهلي الخام : الصفحة الخامسة من تقرير المراجعة الرابعة لصندوق النقد الدولي :موجود في موقع صندوق النقد الدولي تقديرات القيمة المظافة للشركات العمومية : رقم 2014 هو 7809 مليون دينار هو اخر رقم تم نشره في موقع الوزارة الاولى، نسبة التطور السنوي 2010-2014 هي 3,4% ، تم تطبيقها للوصول الى 9269 مليون دينار سنة 2019...
صباح النور الإضراب حق دستوري لا جدال و لا نقاش فيه، هذا موضوع مغلق. من جهة اخرى: كل وزير او مسؤول او موظف لا يقوم بإقتطاع اجر المضربين (ما عدى الوزارات التي اعلنت ايقاف العمل)، يجب ان يُحاكم بتهمة الفساد و نهب المال العام
شي من وراء العقل
15 جانفي 1919 15 جانفي 2019 100 سنة من عمر الترجي الرياضي التونسي كل سنة و الترجي بخير كل سنة و جماهير الترجي من بنزرت لبرج الخضراء (مظاهر الفرح الي عملتوها في كل شبر من تراب تونس، زهّات البلاد) و في كل مكان من العالم بألف خير... 😍😘😚 😍😍😍 😍😍😍 😍 😍 😘 😍😍😍 😘😘😘 😍 😍 😍 😘 😘😘😘 😍😍😍 😍 😍 😍😘😍 😘😍😘 😍 😍 😍 😘 😘 😘 😍 😍 😘 😘 😘 😍 😍 😘 😘 😍 😍😘😍 😘😍😘 عيد ميلاد سعيد يا ترجي ❤️💛 #مئوية #الترجي_الرياضي_التونسي 💯 #Taraji100 🇧🇪 #ترجي100 لمتابعي الصفحة من احباء الفرق الاخرى، آسف، اليوم فقط الصفحة ليا انا و جمعيتي، هذا عيد المائة سنة... تكلمت بإحترام و احترام صادق و كبير و ما نبّرت على حتى جمعية، هو فقط فرحة بعيد ميلاد الترجي المائة... في المقابل، كل تعليق فيه تقليل من الاحترام، يجابه بالban
بعد 8 سنوات من الثورة... كل ما اكتشفناه بعد الثورة سيئ، لكن فقط انتبهوا جيّدا للفعل المستعمل: "اكتشفناه".. لم نخترع شيئا، لم يحصل اي جديد، فقط خرج مارد حقيقتنا من قمقمه ليعلمنا اننا أسوء بكثير ممّا قيل لنا طيلة عقود: عرفنا الإجرام البشع، هو موجود دائما، فقط لم نكن نرى أخباره على شاشاتنا، عرفنا خراب مؤسساتنا العمومية، هو موجود دائما، فقط لم نكن نتحدث أو نفكر في الأمر لأنّ ناهبها وقتها كان يحافظ على حد أدنى من الخدمات اقنعونا انه أقصى ما نستحق، و حين ذهب الناهب، جاء ناهبون، و انقرض الحدالأدنى ... عرفنا اننا الى حد الآن لا نفكّر كشعب و لا شيئ يجمعنا... كل الجهات طيبة و جميلة ما لم تقترب جهة أخرى من اتفه مصالحها و ان كان فريق كرة قدم رديئ، كل القطاعات شهمة مادامت تنهب ما تشاء من الكعكة بنضالها المزعوم، كل الأحزاب وطنية إلى أن تقرر أن السلطة اهم، عرفنا أن الفساد رياضة وطنية، ننتقدها و نملأ الدنيا عويلا حين يقوم بها غيرنا، فقط حين يقوم بها غيرنا.. عرفنا أن الدولة تحتاج موارد لتصرف على شعبها، لكننا اكتشفنا أننا للأسف من يجب عليه دفع هذه الموارد، ثم قررنا أن الأمر لا يستحق، ستبقى أموالنا لنا، و لينهار كل شيء، و قلنا للحكومات المتعاقبة "اذهبوا و ربكم فقاتلوا، انّا هنا قاعدون".. عرفنا أن محو الأمية لا يفيدنا في شيء اذا لم يقترن بمحو الجهل الثقافي و تقبل الاخر المختلف، و اكتشفنا بذهول حجم الجهل فينا.. عرفنا كل هذا و اكثر، لم نخترع شيئا، الثورة لم تأتي بشيء جديد، هي فقط فتحت أعيننا على حقيقتنا... اسهل الحلول هو لعن الثورة، لكننا سنكون حينها كمن يلعن من أضاء شمعة جعلتنا نكتشف أننا نعيش في مستنقع آسن كنّا نحسبه جنّة.. كان المستنقع سيدمرنا عاجلا أم آجلا، الثورة ليست الا شمعة جعلتنا نكتشفه، و لنا بعدها الخيار بين الجيّد و السّهل: إمّا أن نبدأ بتغيير أنفسنا و نفهم أخيرا اننا يجب أن نعيش و نفكر كمجموعة و نضحي من اجل هذه المجموعة و نتّبع في حياتنا المبادئ الإنسانية للشعوب الراقية... عندها فقط نبدأ رحلة مريرة للخروج من مستنقعنا... أو أن نتمنى و نشجّع كل من يأتي للقضاء على هذه الثورة و كل ما جاءت به، عندها سنكون فقط قد أطفأنا الشمعة و عدنا إلى مستنقعنا الآسن إلى أن يبتلعنا... تذكروا خاصة، أن المقارنات بين الدول غباء اذا لم تسبقها مقارنة لوعي و تحضر الشعوب، تذكروا أيضا اننا الشعب العربي الوحيد الذي أضاء شمعة مازالت تريه أدرانه... تذكروا أيضا اننا فقط مسؤولون عمّا يمكن أن نترك لأطفالنا... سيقدّسوننا أو يلعنوننا، و نحن لنا الخيار، إمّا ان يكون الجيل الذي ضحّى و تغيّر من اجل مستقبل ابناءه (و هو مسار طويل مضن اتّبعته الأجيال السابقة من شعوب الدول التي نحسدها اليوم) أو أن يكون الجيل الذي فكّر في رفاهه الفوري و ترك لورثته الخراب... نعيب زماننا و العيب فينا و ما لزماننا عيب سوانا كل عام و تونس لاباس
شكون الحكومات الي صرفت مداخيل بيع اتّصالات تونس اليوم باش نحكيو على موضوع كثر عليه الحديث من بعد الثّورة... و الموضوع هذا هو، فلوس بيع 35% من راس مال اتّصالات تونس، قدّاش بقى منهم قبل هروب بن علي، و قدّاش استهلكت منهم كلّ حكومة من الحكومات الي تعاقبت بعد الثّورة... نبداو بالسّاس كالعادة، في آخر 2005، تونس قررّت باش تبيع 35% من راس مال شركة اتّصالات تونس، هذي شركة، كانت تملكها الدّولة بنسبة 100%، و بهدف خوصصتها، و تعصيرها، و توفير موارد لميزانيّة الدّولة، تقرر بيع 35% من راس مالها لشريك اجنبي، و الشّريك الي ربح طلب العروض في اوائل 2006، هو مجمع دبي للأتّصالات، و المجمع هذا، صبّ لتونس وقتها 2300 مليون دولار، يعني حوالي 3095 مليار من ملّيماتنا... آش عملنا بالفلوس؟ السّاعة في عام 2006، أي في نفس العام الّي تصبّت فيه الفلوس، خلّصنا حوالي 312 مليون دولار من ديوننا القديمة، و فضّلنا العام هذاكا 1988 مليون دولار في حساب الحكومة بالبنك المركزي... و كي نقولو فضّلنا، معناها فلوس موجودين في حساب بإسم الحكومة، و أهوكم غادي على ما ياتي، كان تغصرت تجبد منهم.... عبارة بو عايلة، جاتو تفتوفة، خبّاها في البانكا، و واصل يعيش حياتو قد امكانيّاتو العاديّة، و كان استحقّت يجبد منهم حويجة.... من عام 2007 حتلى لعام 2010، حكومات بن علي، صرفت 374 مليون دولار من هاك ال1988 مليون دولار الي خبّيناهم، أي بمعدّل استعمال سنوي بحوالي 93 مليون دولار في العام... و في آخر 2010، الحساب بقى فيه 1616 مليون دولار جات الثّورة، و حكومة السيّد الباجي قايد السّبسي، لقات في الحساب 1616 مليون دولار، كملت عامها، و تصرّفت بالموجود عامتها، و ما مسّتش هاك التّفتوفة... عام 2012، بدأ عهد الترويكا، حكومة السيّد حمّادي الجبالي، كيف كيف لقات في الحساب 1616 مليون دولار، صرفت منهم 333 مليون دولار، أي حوالي 516 مليار من ملّيماتنا، و بالدّولار، الحساب بقى فيه 1283 مليون دولار... عام 2013، عهد الترويكا 2، حكومة السيّد علي العريّض، لقات المبلغ الي خلّاتهولها حكومة السيّد حمّادي الجبالي، أي 1283 مليون دولار، صرفت منهم 754 مليون دولار، أي حوالي 1241 مليار من ملّيماتنا، و بالدّولار، الحساب بقى فيه 529 مليون دولار... عام 2014، جات حكومة السيّد المهدي جمعة، لقات المبلغ الي خلّاتهولها حكومة السيّد علي لعريّض، أي 529 مليون دولار، صرفت منهم 330 مليون دولار، أي حوالي 614 مليار من ملّيماتنا، و بالدّولار، الحساب بقى فيه 199 مليون دولار... عام 2015، جات حكومة السيّد الحبيب الصّيد، لقات المبلغ الي خلّاتهولها حكومة السيّد المهدي جمعة، أي 199 مليون دولار، تعدّى عام 2015، و حكومة سي الحبيب الصّيد ما دارتش بهاك التّفتوفة، و اوّل عام منذ الثّورة، الحساب ما تمسّش في عام كامل، و بقى فيه نفس مبلغ الي فضل من عام 2014، أي حوالي 199 مليون دولار. لكن ما جاء مارس 2016، إلا و حكومة حبيب الصيد كملت صرفت هاك ال199 مليون دولار الباقية... و هكا خرج الصابون نظيف مخّ الهدرة: قبل الثّورة، مداخيل اتّصالات تونس كان فاضلنّا منهم 1616 مليون دولار، حكومات الترويكا صرفت منهم، 1087 مليون دولار، أي حوالي 1855 مليار من مليماتنا زادت حكومة المهدي جمعة صرفت منهم 330 مليون دولار، أي حوالي 614 مليار من ملّيماتنا.... حكومة الحبيب الصّيد كملت صرفت البقية... المشكلة ماهياش في طريقة صرفانهم، خاطرهم بكل بساطة، دخلو في موارد ميزانية الدولة عامتها، و تصرفو كيما تتصرف باقي الموارد، المشكلة هي فاش تصرفو، احنا بعد الثورة، اكثر حوايج زاد مصروفنا فيها هي مصاريف التصرف و التمخميخ، يعني شهاري ال600 الف موظف في القطاع العام، دعم، مصاريف ادارة.... و لو هالفلوس صرفناهم في التمخميخ، فعبارة واحد باع دارو، و في بقعة يستعمل فلوسها في حاجة تدوملو و تنفعو في المستقبل، دخل بيهم لمطعم و مشى يتشغلع بيهم في الوتلا ليلتكم زينة يا توانسة... للي يحب يثبت علينا، يجبد البيلانات متاع البنك المركزي متاع 2006 و من 2009 حتى 2016، يلقاهم في موقع الينك المركزي... و النشريةالإحصائية للبنكالمركزي (عدد أكتوبر 2016) باش يلقى الارقام بالدينار، باش يحولهم للدولار، لازمو يطلع سعر صرف الدولار في 31 ديسمبر متاع كل عام (كيف كيف يلقاهم في موقع البنك المركزي)
لما مستوى تدخلات البنك المركزي في ضخ السيولة في القطاع البنكي يرتفع بمعدل 53% سنويا بين 2016 و 2018 مقابل معدل ارتفاع سنوي ما يفوتش 14% بين 2013 و 2016، و يطلع وزير مالية سابق البارح في التلفزة و يقول انو موش صحيح حكاية انو التضخم في تونس في السنوات الأخيرة هو تضخم نقدي اساسا، تفهم حجم الخراب إلي نحنا فيه... و هذي ماهياش بالفلاقي، و مقصودة، خاطر العوج فاق طاقة احتمالي... اكيد انهيار الدينار يأدي للتضخم، لكنو ما يأدي للتضخم، الا لأنو فما تضخم نقدي... التضخم النقدي هو السبب الأول، لانو لو لم توجد عمليات خلق نقدي مهولة و غير مسبوقة في تاريخ تونس؛ راهو نقص الطلب على كل شي و راهو المؤسسات اضطرت لحذف كلفة تدهور الدينار من هامشها لتخفيض الأسعار أو تثبيتها و راهي السلع المستوردة قلت من البلاد خاطر ما ينجم يشريها حد... لكن احنا وفرنا كتلة نقدية شجعت على الاستهلاك رغم تدهور قيمة الدينار، و هكا نكونو خلقنا تضخم و من الجهة الأخرى ما استفدنا بشي من تراجع الدينار لتخفيض التوريد... للاسف غير المختصين، يراو في الجزء الظاهر الناتج عن تدهور قيمة الدينار و يظنوه هو السبب
السلام عليكم كنت نسمع في سؤال النائب السيد ياسين العياري إلى وزير النقل السيد هشام بن أحمد حول الاخلالات الواردة في تقرير المحاسبات... اولا، فما حاجة لازمني نقولها، السيد شهاب بن أحمد هو تقريبا الوزير الوحيد الي اعلمنا بالوقت تكوين لجنة للنظر في هذه الاخلالات و اللجنة خدمت و حضرت تقريرها... و خاصة هو الوزير الوحيد الي تصريحاتو في الموضوع هذا، تصريحات رجل دولة فاهم قيمة العمل الرقابي... هذا يحسب للسيد الوزير... لكن هوني، باش نقول لكل السادة الوزراء، و خاصة السيد وزير الصحة (إلي قال انو تم تفسير كل شي للدائرة و هي ما فهمتش): يهديكم، العمل الرقابي هذاكا دام اشهر، و تم فرز الوثائق، و الاطلاع على تفصيل تفاصيل القوانين و المعايير المنظمة لكل جزء مذكور، و تم القيام بجرد جزئي و مقارنتو بجداول المحاسبة، و متابعة وثائق 4 سنوات و مقارنة بيناتهم، و النظر في وثائق محاسبية، و التثبت من احترامها لقواعد القيد المحاسبي، و النظر في جداول الأجور و مقارنتهم بالتحويلات البنكية، و النظر في جداول الحضور و الغيابات و أوراق الاتفاقات، و تمحيص آلاف الفواتير... العمليات هذي افرزت اكتشاف اخلالات من الادارة، و انتوما جبتو نفس الإدارة لمناقشة هذه الاخلالات، و للاسف، يبدو من تصريحاتكم ايها السادة الوزراء، انو العمل صار مع تغليب طابع التبرير على طابع الإصلاح و معاقبة المسؤول عن الإخلال... و هكا، مرة اخرى نكونو ما عملنا شي، خاطر الطريقة غالطة للاسف لثلاثة اسباب: * اولا تقنيا، ما نتصوركمش مؤهلين للحكم على تفصيل التفاصيل (فقط لانو موش دوركم دخول تفصيل تفاصيل كل شي طبعا) يعني بكل سهولة، المراقَب، لما ما يلقاش المراقِب الي خدم الخدمة قدامو، فإنو ينجم يقول إلي يحب، و حد ما ينجم يسكتو و يوريه بالدليل انو موش صحيح * ثانيا، المطلوب كان تحديد خطة عمل لإصلاح هذه الاخلالات و موش تفسيرها أو تبريرها، و لما هيئة الرقابة العمومية المسؤولة عن متابعة تقارير الهيئات الرقابية الاخرى، تمشي تثبت، لازمها تلقى الشي تصلّح... * ثالثا، السادة الوزراء الافاضل، ندعوكم، خاصة فيما يتعلق بإخلالات المؤسسات العمومية، انكم تطلعو على تقارير مراقبي الحسابات، موش تقاريرهم حول الوضعية المالية، لا لا، اطلعوا على تقارير مراقبي الحسابات المتعلقة بالتسيير و منظومة الرقابة الداخلية للمؤسسة، توا تلقاو فيهم نفس كلام دائرة المحاسبات و اكثر، فقط تقرير دائرة المحاسبات يُنشر، و هذاكا علاه عليه العينين... الخلاصة، الاصلاح صعيب،و لازمو نفس طويل، و المشاكل لا علاقة لها بأي حكومة حالية أو سابقة، هي تراكم لسنوات، لذا خرجو السياسة من هذا الموضوع، و لا تشعروا انكم مستهدفين، كل المطلوب منكم ايها السادة، هو فرض بداية فعلية للإصلاح...
لمحة: المواطن المتوسط الشهار او الحرفي الي باش يختار بنك يتعامل معاه، ننصحكم بعد ما يختار البنك، بعدها يمشي لفرع صغير من البنك الي اختارو (راني ما قلتش بنك صغير، قلت فرع صغير مهما كان البنك) و يا حبذا يكون فرع جديد... أغلبية التوانسة يجريو للفروع الكبيرة، لكن في الفروع هذيكا، يكونو ديجا فما برشا حرفاء كبار من حيث قيمة أموالهم و خاصة برشا شركات حساباتهم فيها برشا فلوس، الوضعية هذي تخليكم مجرد رقم صغرون بين مئات أو آلاف الحرفاء الكبار، و مستحيل تلقاو الاهتمام الي يلقاووه الحرفاء الكبار أو الحرفاء القدماء جدا... الناس إلي تخدم في الفروع البنكية و رؤساء الفروع، يكون في الغالب عندهم مجموعة أهداف محددهم المقر المركزي، من حيث حجم الودائع و القروض، و هذا يخليهم يهتموا أكثر بالحرفاء الكبار مواطنين و شركات، و الشهار و الحرفي الصغير، ماهو الا رقم صغرون بيه و الا بلا بيه كيف كيف... لما تمشيو لفرع صغير و حديث نسبيا، و الي هو كيف كيف تلقاه في الغالب عندو أهداف محددهملو المقر المركزي، باش تكونو عبارة على هدية جات لرئيس الفرع، خاطر في الفروع الصغيرة تلقاو الأغلبية شهارة أو حرفيين صغار، يعني كل حريف جديد هو مكسب للفرع يحسن من ارقامو قدام المقر المركزي، و كي تتحسن أرقام الفرع، الي يخدمو فيه أمورهم المهنية تتحسن قدام عروفاتهم في السياج... كل المعطيات هذي تخلي ذهابكم لفرع صغير و جديد، يعني آليا خدمات أفضل ليكم و لهوة أكثر بيكم و بطلباتكم... على خير
وين وصلنا... نبداو بالنكتة: فما هيئة من هيئات الرقابة على المال العامة، اسمها الهيئة العامة للرقابة على املاك الدولة و الشؤون العقارية، الهيئة هذي مشات في اول 2018 تعمل في مهمة رقابية على الوكالة العقارية السكنى الAFH و ماندراك ما الAFH... نهار 13 افريل 2018، عقدت الجمعية التونسية للمراقبين العموميين ندوة صحافية بنزل افريكا أعلنت فيها ما يلي: "نهار 11 افريل 2018 تم طرد إطارات الهيئة العامة للرقابة على املاك الدولة و الشؤون العقارية من مقر الAFH و افتكاك وثائقهم من طرف العمال و الموظفين غادي، و الطرد هذا تمّ بمشاركة و بتحريض من النقابة متاع الAFH و بصمت و سلبية من الإدارة العامة للوكالة.. و الوثائق فيها ملفات حول شبهات فساد في ... شدو عندكم: الانتدابات و الكراءات و توزيع المقاسم المعدة للسكنى... و الطرد هذا صار حتى لا يتم كشف ملفات الفساد إلي فاقت بيهم هيئة الرقابة... " وفى كلام الجمعية هوني... نتعداو المأساة توا: انتهى الزمن السعيد الذي يُنهب فيه المال العام مع وجود الخوف من الهيئات العامة للرقابة العمومية، ودخلنا الزمن المرعب متاع النهب و البلطجة... جمعية المراقبين العموميين دعات وقتها الاتحاد العام التونسي للشغل و الحكومة لتحمل مسؤولياتهم و أخذ القرارات الردعيةاللازمة... اي عاد هانا نستنو... على خير
تونس في 10 جانفي 2019 بــــيان إنّ المكتب التنفيذي لاتّحاد قضاة محكمة المحاسبات وبعد وقوفه على التصريحات الأخيرة اللاّمسؤولة لبعض ممثلي السلطة التنفيذية والرامية إلى ضرب القضاء المالي وزعزعة ثقة الرّأي العام فيه على إثر نشره للتقرير السنوي عدد31 والذي عرض جملة من الإخلالات شملت التصرف في المال العامّ، يتقدم بما يلي: - يستنكر مواصلة قيام بعض المسؤولين بحملات التّشويه لاستهداف قضاة محكمة المحاسبات والتشكيك في مصداقيّة أعمالهم واستقلاليّتهم وفي مغالطة الرأي العام، - يندّد بشدّة ما صرّح به وزير الصحّة خلال جلسة الاستماع بمجلس نواب الشعب واتّهامه لقضاة محكمة المحاسبات بــ"التلاعب بالتقرير"، ويؤكّد أنّ ما ورد على لسانه هو خال من الصحة ولا يمتّ بما ورد بالتقرير بأيّة صلة وإنّما ينمّ عن عدم اطّلاعه على محتواه ويعبّر عن موقفه سلبيّ تجاه مكافحة سوء التصرّف في المال العامّ وإهداره. - يستغرب ما جاء على لسان الوزير المذكور بإقراره وجود العديد من "المشاكل بوزارة الصحة " دون تولّيه اتّخاذ الإجراءات المستوجبة للحدّ منها علما وأنّه سبق للمحكمة القيام بمهام تعلقت بالتصرّف الإداري والمالي للوزارة والمؤسّسات التابعة لها و تقييم سياساتها المعتمدة في قطاع الصحة أفضت إلى الوقوف على عديد الإخلالات وأخطاء التصرف والأفعال الجزائية التي كانت محلّ إحالات إلى محاكم الحق العام وإلى دائرة الزجر المالي، - يحمّل رئيس الحكومة مسؤوليّة ممارسات بعض أعضاء حكومته وذلك في تعارض واضح مع مقاربة الحكومة في مكافحة الفساد وتبنّيها لتقارير محكمة المحاسبات، - يدعو مجلس نواب الشعب إلى الاستماع لقضاة المحكمة حول ما ورد بالتقرير السنوي عدد 31 كما يدعو مختلف الهياكل العموميّة والمجتمع المدني إلى الإلتفاف حول القضاء المالي في تكريس المساءلة والمحافظة على المال العامّ وتدعيم حقّ المواطن في الشفافيّة الماليّة، - يدعو الرئيس الأول لمحكمة المحاسبات والمجلس الأعلى للقضاء إلى التدخل العاجل لوضع حدّ لهذه الممارسات التي تستهدف القضاة وتشكّك في مصداقيتهم ونزاهتهم، - يطالب وزير الصحة بتقديم اعتذار رسمي على ما صدر منه من اتهامات للقضاة الماليّين - يحذّر من التداعيات الخطيرة لمثل هذه الممارسات على استقلاليّة القضاة الماليّين ويدعو إلى ضرورة النّأي بهم عن كلّ التجاذبات خاصّة أمام التحديّات المطروحة أمام القضاء المالي في الحفاظ على المال العام. هذا ويعلم الإتحاد أنّه سيتولى تقديم شكاية لدى وكيل الجمهورية ضد وزير الصحة لاتهاماته الباطلة للقضاة الماليين فيما يتعلق بــ"التلاعب بالتقرير" وأنّه لن يدخّر أيّ جهد في الدّفاع عن حرمة القضاة الماليين وعن هيبة السّلطة القضائية ضدّ كلّ مسّ من استقلاليتهم وحيادهم.
ثقافة عامة😁 مخطّط الأعمال... اليوم، باش نحكيو في موضوع يهمّ برشا الباعثين الشبّان، يعني الشباب الي يحب يعمل مشروع، و يلوّج على التّمويل، سواء في شكل قروض من البنوك، او في شكل شركاء يدخلو معاه في رأس المال.... عموما، اكثر حاجة يستحقها الباعث الشّاب لإقناع البنوك او اقناع شركاء باش يدخلو معاه، هي مخطّط الأعمال، او Plan d’affaires، أو Business plan... الكلمة تُظهر كبيرة، و برشا ناس تخاف منها، بينما في الواقع هي حكاية متاع منطق، و ما أسهلشي منها... لمّا الباعث الشّاب، يمشي لبانكا، يقلها أعطيني قرض باش نعمل مشروع صغرون، و الا يمشي لشركة استثمار و يقلهم ايجاو ادخلو معايا شركا في مشروعي راهو عندي فكرة هايلة، أوّل حاجة لازمو يقنعهم بفكرتو، و الا مشروعو، و الإقناع يهمّ برشا جوانب، و المختصّين في البنوك و الا في شركات الإستثمار، حاجتهم بوثيقة، نصّ مكتوب و مفصّل حول المشروع، يقراووه و يقتنعو بيه، و النصّ هذا بالأرقام الي فيه، هو plan d’affaires... شنيّة حكايتو بالضّبط، و شنوّا يتحطّ فيه... كيما قلنا، الموضوع هو موضوع تفكير منطقي، و هاي الحوايج، الي لازمكم تحطّوها في مخطّط الأعمال او الـ plan d’affaires أوّلا، ابداو بالسّاهل: احكيو على ارواحكم و شركاءكم، شنوّا مؤهلاتكم، شنوّا طموحاتكم، علاش تتوقعو ارواحكم تنجحو في مشروعكم، احكيو زادا على كيفاش تتوقعو يكون دوركم و دور شركاءكم في تسيير الشركة ثانيا، وصف لمشروعكم شنوّا، احكيو على نشاط المشروع بالتّفصيل، شنوّا باش ينتج و شنوا باش يبيع، أعطيو اسم لمشروعكم، قولو على البقعة الي باش يتعمل فيها، وقتاش ناويين تبداو، كيفاش الشكل القانوني للمشروع، مثلا، شركة شخص واحد، و الا معاكم شركاء آخرين ثالثا: احكيو على منتوجكم، شنوّا؟، كيفاش باش تصنعوه، و اذا انتوما مجرّد تجّار، منين باش تشريوه، احكيو على طريقة التّصنيع اذا ابتكرتو طريقة جديدة، احكيو على طريقة تزوّد اذا لقيتو فكرة تشريو بيها بالرخيص و مبعد تبيعو، و هوني ردّو بالكم موقع مشروعكم مهمّ و لازمو يكون قريب من الفورنيسارات متاعكم، رابعا قولو لشكون ناويين تبيعوه، يعني حدّدو بالضّبط نوعيّة حرفائكم المستقبليّين، يعني شكون تتوقعو يشري منتوجكم، خاطر كلّ منتوج راهو موجّه لشريحة معينة، و كي تحدّدو بالضّبط شكونهم حرفاءكم، اوّلا تعرفو فين تمشيولهم باش تبيعو، و ثانيا حتى كي تعملو إعلانات، تعملوهم في وقت و مكان ينجم يشوفوه فيه حرفاءكم خامسا قولو علاش تتوقعو انّو الناس باش تشري منتوجكم، يا ترى باش تقدمو جودة خير من الشي الموجود؟ قولو شنيّة الخصائص الي تميّز منتوجكم، يا ترى منتوجكم باش يكون ارخص من المنتوجات الموجودة؟ سادسا أحكيو على المنطقة الجهويّة الي ناويين تبيعو فيها، ممكن تكون جهتكم برك، ممكن تكون بلاد كاملة، ممكن يكون موجّه للتّصدير، و في الحالات الثّلاثة، لازمكم تقولو كيفاش ناويين توزعو منتوجكم، يعني شنيّة اتفاقاتكم مع نقاط البيع، تفاهمتوش مع مساحات كبرى، تفاهمتوش مع حوانت معينة باش تشري من عندكم، يا ترى باش تحلّو نقاط بيع وحدكم، و في جميع الحالات، كيفاش باش توصلو منتوجكم من منطقة الإنتاج الى نقاط البيع سابعا، لازمكم تحاولو تلقاو معطيات على المنطقة الي ناويين تبيعو فيها، مثلا شنيّة المنتجات الي تشبّه لمنتوجكم و قاعدة تتباع للناس حاليّا، حاولو تلقاو ارقام على حجم المبيعات هذي، مثلا اذا حدّك حدّ الجهة متاعك، تنجّم اتدور و تسأل النّاس الي تعمل في منتوج كيف منتوجك قدّاش قاعدة تبيع، اذا ناوي تبيع لتونس كاملة، حاول تلقلى ارقام على دومانك في مواقع الوزارات، و الا التحمعات المهنيّة، و الا موقع المعهد الوطني للإحصاء...و بعد ما حدّدتو المنطقة الجغرافيّة و حجم مبيعات المنتوجات الي تشبه لمنتوجكم فيها، تحاولو تحدّدو قدّاش كلّ عام باش تفكّو حرفاء للنّاس الي موجودة في السوق و تبيع ديجا، و هكّا تعرفو بالتقريب مداخيلكم المتوقعة كل عام ثامنا: تحدّدو بالتفصيل شنوّا لازمكم فلوس و وقت و عباد باش تبداو، حقّ الماكينات و الحيوط و الأثاث و وسائل النقل متاع المشروع، قدّاش وقت باش كلّ شي يشد بقعتو و تبداو في الإنتاج، قدّاش لازمكم خدّام و قداش شهاريهم أخيرا يجي وقت حطّان كلّ شي على fichier excel، و هوني من المستحسن تستعينو بكونتابلي و الا مختص في الماليّة، ينظملكم كلّ التفاصيل الي حكينا فيها، يشوف كلفة انطلاق المشروع، قدّاش باش باش تحطّو من عندكم، قدّاش لازمكم قرض و الا شرك جديد، قدّاش مصاريفكم و مداخيلكم كلّ عام... هذا هو بإختصار شديد الـ plan d’affaires الي يطلبوه البنوك و شركات الإستثمار، و قد ما يكون متناسق و واضح، قد ما تكبر حظوظكم في الحصول على المساعدة على خير يا توانسة
السلام عليكم هذا عفو على إلي ما يخلصوش الزبلة و الخروبة متاع سنوات 2016 و إلي قبلهم... فرصة باش واحد يسوي وضعيتو، و نذكركم، هذي راهي فلوس ما تدخلش الميزانية الدولة،هذي فلوس لميزانية البلديات، يتصرفو فيها المجالس البلدية المنتخبة... و هذي راهي فلوس النظافة و تصليح الحفر في الطرقات البلدية و الملعب البلدي و المسلخ و السوق و غيرهم من الخدمات إلي تتعهد بيهم البلديات... اكيد باش نلقاو إلي يسب و إلي يتهم بالسرقة و إلي يقول ما نعطيهمش و هاك اللوبانة... في الاخير، هي فرصة رتحاتك من برشا فلوس كنت مسال فيهم لسنوات 2016 و ما قبلها، و راك باش تقعد مسال فيهم و راهو اي وثيقة تعريف بالامضاء تهم العقارات هذي مستحيل تتعمل في البلدية دون الاستظهار بوثيقة خلاص الزبلة و الخروبة... و في الاخير ايضا، تنجم تندب ليل و نهار و تلقى لروحك الف عذر باش ما تدفعش مساهمتك في المصاريف البلدية، لكن باش تقعد زادا تندب على خدمات بلدية سيئة...
😲😲😲😲 في فقرة hier à la télé في برنامج ميدي شو: السيد وزير الصحة: "صار تلاعب في ما يخص تقرير دائرة المحاسبات!!!" هذي باش يتم النظر في تقرير دائرة المحاسبات و محاسبة الفاسدين؟؟؟؟ نقولو على تقرير دائرة المحاسبات انو فيه تلاعب؟؟؟ يا فرحة كل من ذُكِرَ في التقرير بهذا التصريح... يا رسول الله؟؟؟؟ يا سيدي الوزير، تحكي على 86 مليار المتعلقة بمداوات ناس على اساس انهم موظفي الصحة العمومية دون إثبات!!! سيدي الوزير، راهم اولا 86 الف دينار (18 و 68) ... و يقول السيد الوزير انهم قدموا ما يثبت للدائرة انهم اعوان صحة؟؟؟ هايكا إجابة المستشفى قال نشكر الدائرة و سننظر و نتولى التدقيق و الإصلاح... سيدي الوزير، عندي امل كبير انو خانك التعبير، و نتمنى توضح و تعتذر... خاطر لما يجيك مدقق مستقل كيما دائرة المحاسبات، تاخو كلامو كما هو و تصلح، و الا تقدم ما يثبت انو غير محايد أو يكرهك أو عندو بيك بونتو و ترفضو من الاول أو تطعن في التقرير مع تقديم دليل وااااضح لا شك فيه...
ضياع الثقة في تونس، أدى لوضعيات كاريكاتورية مضحكة حدّ البكاء... والله عندنا في تونس مأساة اغريقية بكل ما تعني الكلمة من معنى... الناس فقدت الثقة في الحكومات المتعاقبة، و احنا كشعب أصبحنا مجرد تجمع لمجموعات مهنية لا هم لكل منها الا نهب أكثر ما يمكن من الاخريات، و فقدان الناس لثقتها في كل الحكومات، خلاها تساند كل طلبات ممثلي المجموعات المهنية او مراكز القوى او اللوبيات إلي تتعارك مع الحكومات، دون وعي انو في أغلب الاحيان، هذه المجموعات تبحث عن حلب الشعب التونسي و نهب أكثر ما يمكن من خيراته... يعني بصراحة وضعية قوى و قوى مضادة تلعب ضد نفسها و ضد الخصم و ضد جار الخصم.... ما تراها الا في الصور المتحركة... نحن في حاجة رهيبة و عاجلة إلى سياسيين يعيدون الثقة للناس، نتمنى في 2019 تتوضح الصورة خاطر لا نمو للاقتصاد دون دولة تفرض احترام القانون و تدافع عن الصالح العام، و لا توجد دولة قادرة على القيان بذلك اذا لم يثق الشعب في ممثليها...
حسب ما فهمت من نقاش مديرة وزارة التجار و عبد المجيد الزار (صاحب دعوة المهنيين إلى إتلاف البيض عوض بيعه)... السيد يحب من جهة هو يحدد الquota من كل منتج، يعني يحدد كمية الإنتاج إلي تهبط للتوانسة في السوق، و يحب من الجهة الأخرى يخلي السعر حر... يعني بالفلاقي، يحدد الكمية إلي تخطرلو هو، و الطلب متاع المواطنين على البيض ما يتبدلش، و بالطبيعة يحط الكمية إلي تنجم توصل السعر حتى لزوز دينارات الحارة... هذا هو مربط الفرس، برمجة الquota في إنتاج البيض والدجاج تم الغاؤها في سنة 2009 وفي 2012 سكرو الان سافاري وفرضو عودة البرمجة وفرضو كونه البرمجة تكون في المجمع بحضور عشرات المربين (قبل 2009 الادارة هي الي تضبط البرمجة في وزارة الفلاحة)، من بعد بداو ينقصو في الانتاج الى ادنى حد ، وعندما تقرر توريد بيض التفقيص في جوان 2018 سكرو الكياس، ومن بعد هذا الكل يحبو على حرية الاسعار من جهة والدولة ما تتدخلش بالتوريد...
تحقيق حادث الباخرة اوليس: القبطان كان لاهي بالتلفون ما فاقش بالانذار... رايي : المساعد فين؟ باخرة تسطع perpendiculairement في باخرة اخرى😲... يعني ما فماش ربع inclinaison تدل انو صارت محاولة ابتعاد... اوكي ما فاقش بالانذار، أما ما شافش انو فما باخرة قدامو؟ (الحكاية صارت الصباح بكري و موش في الليل راهي)، ما فماش حد لاهي بالمراقبة بالعين؟... القبطان لاهي في التلفون؟ اوكي، الباخرة كي يرقد القبطان تمشي بالقدرة؟؟؟ خلاصة: لا اصدق هذا العذر، و أن كان قبيحا، أعتقد أن سبب الحادثة اتعس من مجرد لهوة بتلفون و الخطأ أفدح من ذلك و المسؤولية اوسع من القبطان، و للاسف يبدو انو رجعنا للتبريرات الخشبية...
السلام عليكم مادام الناس الكل تحب تصلح إلي جاء في التقرير 31 لدائرة المحاسبات، ما فيها باس زادا نتذكرو التقرير 30... و اليوم نحكيو على الشركة الوطنية للنقل بين المدن... هاك الكيران كونفور إلي يدورو بين المدن... الشركة هذي تخدّم في 785 عون، رأس مالها الي تكونت بيه من أموال دافعي الضّرائب، يبلغ 8,5 مليون دينار... آخر عام سجلت فيه الشّركة هذي أرباح هو عام 2010، عامتها كملت رابحة 45 الف دينار، و ما بين 2011 و 2014، الشركة هذي سجلت خسائر متتالية وصلت 48,5 مليون دينار... يعني بالفلّاقي شركة فاااالسة في الواقع، خاطرها كلات رأس مالها الكلّ و زادت كلات فوقو 40 مليون دينار ديون، منهم 21 مليون دينار مساهمة تقاعد خدّامتها لصندوق الضّمان الاجتماعي ما صبّتهمش، و 14 مليون دينار ثمن المحروقات للشركة التونسية لتوزيع البترول ما خلصتهمش، و 5 مليون دينار لصندوق إعادة تأهيل الشّركات العمميّة ما خلصتهمش... يا ترى علاش؟ أوّلا، الشركة هذي مدخولها جاي أساسا من بيع التّذاكر، و عام 2014، مجموع مداخيلها بلغ 27 مليون دينار... آش عملو بيهم؟ فمّا 71% من المداخيل مشات شهاري (حوالي الف دينار معدّل الاجر الشهري الصّافي للعون عام 2015) ، يعني ما بقاو الّا 30% لكل باقي المصاريف من محروقات و تصليح و ضوء و ماء و تلفون و مصاريف مختلفة... ثانيا، من عام 2010، تعريفة النّقل ما زادتش رغم الارتفاع الصّاروخي لسعر المحروقات و الكهرباء و الأجور، و فوق هذا، الشركة تخسر كلّ عام 1,4 مليون دينار بسبب مجانيّة تنقّل عائلات جرحى الثّورة و شهدائها، و تخسر كلّ عام في 2 مليون دينار بعنوان نقل الحاملين لبطاقة إعاقة، و الشركة ما خذات حتّى ملّيم من ميزانيّة الدّولة لتعويض هذه الخسائر الشركات عموما، تخدم، و تربح، و من هاك المربوح، تخلّي تفتوفة كل عام و تزيد عليهم قروض و تجدّد وسائل الإنتاج متاعها، باش تنجّم تواصل تخدم و اتدخّل فلوس في الأعوام الموالية، احنا شركتنا، بلعت خسائر من عام 2011، و صحيح تتسلّف، لكنها تتسلّف باش تخلّص شهاري الخدّامة و تشري مازوط للكيران و تخلّص مصاريفها اليوميّة الأخرى.. في الاثناء، اسطول الحافلات قاعد يتآكل، و ما صارلوش تجديد، و النّتيجة: الشركة نورمالمون لازمها 169 حافلة يوميّا لتأمين السفرات متاعها، في ماي 2016 ما فمّا كان 87 حافلة يخدمو، الباقي كاملوت غير صالحة للإستعمال، او معطّبة لم يتمّ إصلاحها... إيه عاد فتكم بالحديث: عام 2009، الشركة عملت صفقة لشراء 61 حافلة من عند شركة اسمها "ايكار"، خذات منهم 40 حافلة على دفعتين، خلصت حق 20، و قبل ما تخلص حق ال20 الاخرين، رجعتهم للشّركة، خاطر اكتشفت انّو السّلعة بكلها كاملوت و الأعطال لا تتوقّف، و الخبراء العدليّين (فمّا قضية جارية) اثبتوا انّو السبب هو أخطاء على مستوى التصميم و التركيب و تدنّي جودة المعادن المستعملة في صناعة الحافلات ادّات للاعطاب و هدّدت راحت و سلامة المسافرين... الحاصل من 61 قعدو كان 20 عند الشّركة، و هال20 في حالة يضلعو، و مطيشين في ديبو بن عروس، و خبراء الدّائرة اكتشفوا انهم في حالة رثّة بالوسخ و الإهمال و فيهم قطع غيار منحية، و منهم 3 حافلات تنحّاو منهم العجلات الاحتياطيّة... عاد في الأثناء، الشركة شرات 30 حافلة جديدة من نوع "man" عام 2013، وفشل صفقة حافلات شركة "ليكار"، خلّات الشركة تنزل على استغلال حافلات "man" و هالدّهك دون صيانة هذا، استنزف الحافلات هذي، و خلّاها تبيّل على بكري و ووصل عدد ايّام توقّفها عن العمل 1348 يوم لمجموع حافلات "man " رغم الي عمرها اقل من عام... و فوضى مع فوضى، تؤدّي الى مصاريف اضافيّة، و المصاريف الأضافيّة هوني، تتمثّل في اضطرار الشّركة في أكتوبر 2015 الى كراء 30 حافلة لمدّة سنة بكلفة...4,5 مليون دينار... رحلات لوزارة الداخلية ما تم فوترتها (يعني مطالبة بثمنها) الا بعد تدخل دائرة الحسابات"، هذي على كل حال رحلات تقيدت في الاخير ضمن مداخيل الشركة"، نجيو توا للنكتة : " كما لم تتم فوترة الرحلة التي تم إنجازها لفائدة الاتحاد العام التونسي للشغل من تونس بإتجاه الحمامات ذهابا و إيابا بتاريخ 02 أفريل 2015... "، يعني حتى بعد ما نبهتهم الدائرة، ما صلحوش و ما طالبوش بحق الشركة... رزق بليك نجيو توّا للفوضى الي أدّات لباقي الفوضات، الصّيانة: خبراء دائرة المحاسبات، لاحظوا انّو الصّيانة ما عندها حتّى فاعليّة، ما فيهاش تدقيق في مختلف أجزاء الحافلة لتفادي الاعطاب و أي مشاكل تأدّي لتفاقم استهلاك المحروقات، لا، عمّال الصّيانة يكتفيو بمجرّد تبديل زيوت، و حتّى هذي يا ليتهم خدمو خدمتهم فيها: في الـ5 شهور الأولى من عام 2016، فمّا 25 حافلة نساو ما بدلولهاش الزّيت في الكيلومتراج اللّازم، فيهم الي فاقوا بيها بعد ما فاتت الكيلومتراج الأقصى بـ 1040 كم و حتّى 7323 كم... فمّا ما اتعس، برشا سوّاق يتجاهلو الإشارات الضّوئيّة (voyant lumineux) الي في التابلو دو بور لمّا المحرّك يكون فيه مشكل، فمّا زوز حافلات صارتلهم اعطاب فادحة بسبب تجاهل السّواق الإشارات الضّوئيّة الي في التابلو دو بور شدّو عندكم: 89 مرّة، 89 مرّة تشعللهم الارت و ما اعلموش عليها... رزق بليك... الحاصل عام 2015 برك، مجموع توقّف حافلات الشركة عن العمل بلغ 11032 يوم مع ما يعنيه الامر من مداخيل ضائعة على الشّركة... و هوني لازم الإشارة انّو الدّائرة تحدّثت عن رداءة ورشات الصيانة و نقص التجهيزات فيها و غياب الفنّيين الاكفّاء في الاعطاب المستعصية و الالكترونيك و الخراطة... ما فهمتش في شكو ن يخدمو في الصيانة الحق... نجيو توّا لما اتعس، المخزون متاع قطع الغيار: كلّ شركة تحتلرم روحها، ما تخرج من مخزونها قطعة الّا بورقة و تسجيل في دفاتر، و في آخر كلّ عام، تقوم بinventaire شنوّا عندها في الواقع، باش هكّا تفيق اذا فمّا سلعة تخرج من غادي لغادي ما غير ما تتسجّل... الinventaire السّنوي في مخزون قطع غيار شركة النّقل بين المدن، اثبت انّو فمّا فارق بين الدّفاتر و الواقع في مجموع قطع غيار بقيمة 2 مليون دينار... و الاتعس، انّو الشّركة ما عندها حتّى تفسير لهذا الفارق نجيو توّا للمازوط: ، في الشركات الي تحترم روحها، يقع التفريق بين الي يستقبل السّلعة و الي يتصرف فيها و الي يسجّلها، في الشركة الوطنيّة للنقل بين المدن، عامل الضّخ يتولّى قبول كميات الوقود الواردة من الشركة الوطنية لتوزيع البترول وّتزويد الحافلات وّتعمير جذاذات الاستهلاك اليومية، هذا موش معناها انّو سارق و يحطّ الي يحب و يروّح بالي يحب، لا معناه انّو بسهولة تامّة ينجّم يكون سارق و يحطّ الي يحب و يروّح بالي يحب، و حد ما يفيق بيه اش يعمل... مثلا، بين جوان و سبتمبر 2015، خبراء الدّائرة يلقاو انّو فمّا 645 لتر مازوط مقيدين على أساس تمّ استهلاكهم من طرف 5 حافلات، لكن كي جاو يثبتو، يلقاو انّو ال5 حافلات هذي كانت في الواقع متوقفة عن العمل في الفترة هذيكا، أكيد غلطة و برّه... نجيو توّا لأخطر موضوع، السلامة: في شركات النّقل الي تحترم سلامة مسافريها، و في قانون تونس، السوّاق لازمهم اجباريّا يخضعو لفحص طبّي سنوي، لكن سوّاق شركتنا الموقّرة موش معدلين عالموضوع، و نسبة السّوّاق الي خضعوا لهذا الفحص عام 2013، ما فاتتش 8% و عام 2014%20% و عام 2015 33%... احنا شعب يموت عالرّعواني، تي برّا يا راجل قالو فحص طبي، لاباس عليّا... و لمّا تصير الكارثة نبكيو كي الولايا... مازال، في عام 2015 و الى حدود جوان 2016، الأغلبية الساحقة من تشكّيات الحرفاء تتمحور حول: السرعة المفرطة والسياقة العنيفة وغير المسؤولة، و عدد حوادث حافلة الشّركة بلغت 141 عام 2013 و 140 عام 2014 و 115 عام 2015، و تصورو هول الخسائر في الإصلاح و التعويضات الي تتكبّدهم الشركة جرّاء هالحوادث... و ما نحكيوش هوني على عشرات الحالات الي السّوّاق ما يلتزموش بالمسلك الي تحدّدهولهم الشّركة، يعني يمشي منين يحب هو... مازال ما اتعس، القانون التّونسي يفرض وجود آلة اسمها تاكيغراف في كلّ حافلة لفضح السّوّاق الي يتجاوزو السرعة و يتلاعبو بسلامة الرّكّاب، عاد خبراء الدّائرة جاو يثبتو نهار 14 افريل 2016، يلقاو انّو الآلة هذي معطبة في 79 حافلة من جملة ال87 حافلة الي يدورو... و اكتشفوا خبراء الدّائرة انّو في عديد الحالات، بعض السوّاق يقومو هوما بيدهم بتخريب آلة التاكيغراف... يزّي هوني خاطرني أنا بيدي غصّيت بصراحة
نتمنى تكون هذي إجابة للناس الكل إلي بعثتلنا حكايات من النوع هذا اينبوكس... ما انجمش نحكي على حاجة كيما هكا، كل الوثائق تنجم تهز لالف ثنية و ثنية، كيما وثائق منقوصة تنجم تغلّط، كيما تنجم تكون مضروبة، و الاهم هو انو الحوايج هذي موش مهمتي، مانيش صحفي استقصائي و لا نلوج على سبق، فما هيئة ذات مصداقية مهمتها مقاومة الفساد(تلقاو الemail متاعها لوطة للتبليغ دون ذكر اسماءكم)، فما انت فما قضاء، الصفحة هذي ما تهبط الا معلومات مبنية على وثائق رسمية و متاحة للعموم، اولا باش اي حد ينجم يثبت علينا و يفضحنا اذا نكذبو، و ثانيا، ديجا الوثائق المتاحة للعموم فيها برشا خور اذا الناس تفهمها و هذا دورنا... البريد الالكتروني لهيئة مكافحة الفساد E-mail : [email protected]
على هامش الخطوط الحمراء الغريب في بعض موظفي القطاع العام (ما نحكيش على النقابات خاطر ضياع وقت) و خاصّة المؤسسات الي تنشط في قطاع فيه منافسة شرسة انهم قبل ما يحكيو على مؤامرات لتبريك قطاعاتهم و التفريط فيها، و لا واحد فيهم فكر في حكاية ما اسهلشي منها... في حال المنافسة و حتى في القطاعات الاخرى إلي الدولة تخدم وحدها أو مسيطرة، الشي الي يعمل الفارق هو التعامل مع الحريف أو مع المواطن، فما حاجة برك ما ينجمش يقلدها عليك المنافس و تخلي المواطن يساند اي طلب زيادة في اجوركم، و هي عقلية الموظف و طريقة تعاملو مع الحريف و المواطن و فرحتو بيه و تقديسو لحقوقو... راهي الخسائر هي الطريق الى الخوصصة، و صدقوني لو بقدرة قادر كل واحد فيكم يتقلب و تولي حياتو المهنية عندها هدف واحد هو انو الحريف و المواطن الي يجيو للمؤسسات و الادارات الي تخدمو فيها يروح فرحان سواء بقضاء حاجتو، سواء بتقديرو، سواء بعدم تضييع وقتو، سواء بعدم ظلمو... وقتها والله الشركات هذي ترجع تربح و ما عاد فما حتى منافس و لا حتى متآمر يقدر يمس شركتكم بحاجة حتى و إن كانت الخدمة في حد ذاتها متوسطة لا غير، وقتها كل طلبات زيادة في اجوركم تلقاو راي عام من المواطنين مساندها... لذا بجاه ربي اسقطوا كل المؤامرات في الماء و اجعلوا من التونسي ملكا حين يدخل مؤسساتكم و اداراتكم، والله لا عاد يفكهولكم حد...، بالنسبة للمؤسسات العمومية و القطاعات الي تخدم وحدها أو إلي مسيطرة عليها الدولة، الحل اسهل، يكفي انو في عملكم كل يوم تحافظوا على حق المؤسسة كإنو حقكم، في الحضور في اعطاء كل جهدكم خلال ساعات العمل، في رفض التبذير و استعمال املاك الشركة في اغراض خاصة، برفض اي تلاعب بالقانون.... المعقول أنو انتوما المحظوظين بشهاري ممتازة مقارنة بالمردودية، و بضمانكم خدمة مسمار في حيط (الي هي حلم عند العاملين في القطاع الخاص)، و بضمان اجتماعي و صحي كامل و كونجياتكم مضمونة و أكثر قطاع شهد زيادات شهاري بعد الثورة، المفروض تكونوا أكثر ناس فارحين براحتكم الاجتماعية و أكثر موظفين يسهل عليهم التفاني في العمل و الفرحة بالحريف و بالمواطن إلي يدفعلكم في اجوركم... فقط جربوا، و سترون الأثر على مؤسساتكم و على منافسيها.... ثم الاهم، لا ترفضوا المنافسة، لا ترفضوا دخول الخواص لقطاعات تحتكرها مؤسساتكم، المنافسة هي حرب لإرضاء المواطن الحريف، ما عليكم إلا تربحوها... إسقاط "المؤامرات" و "التهديدات" ما اسهلشي منو، إذا انتوما تحبو على خير يا توانسة #استهلك619
آسف الصورة السابقة هبطت بغلطة هوني ماشي في بالي هبطتها في حيطي
تقديرات بحوالي 57 مليار في مهب الريح عمال الحضائر الصدى إلي خذاه تقرير دائرة المحاسبات عدد 31 في تونس، مبعث فخر لكل تونسي، صدقوني، الواحد تقول عايش في حلم، يكفي تغزرو حولكم، و شوفو فماش بلد عربي أو إفريقي الرأي العام متاعو يحكي في تقرير دائرة المحاسبات، صدقوني فقط الدول المتحضرة يصير فيها الشيء هذا، احنا مازلنا بعاد عليهم، لكننا في أول الطريق، و رحلة الألف ميل تبدأ بخطوة... اي عاد ما دام نحكيو على ضرورة محاسبة الاخلالات، ما فيها باس نتذكرو انو فما اخلالات مرعبة في التقارير الفارطةايضا،... التقرير السنوي لمجمل اعمال خبراء دائرة المحاسبات عام 2014، فيه نتائج مهمات الرقابة على مجموعة من الوزارات و مؤسسات الدّولى...، و اليوم باش نحكيو على نقطة تهمّ عمّال الحضائر... دائرة المحاسابات، قالت أنّو كثرة الوزارات والإدارات المسؤولة على عملة الحضائر، خلقت فوضى في تقدير عددهم، و في خلاصاتهم، و لذا، قامت الدّائرة بمراسلة كلّ إدارة وحدها، و خذات القائمات الي تدور بين الوزارات، و قارنت بيناتهم، و قامت بالتثبّت من خلاصات عملة الحضائر في أشهر أوت و ديسمبر 2012، و شهر ديسمبر 2013... هاو آش لقات بعد التثبت: 4066 شخص خلصو على أساس عملة حضائر، و هوما في الواقع عندهم ارقام انخراط في CNSS و في CNRPS، و عروفاتهم قاعدين يصبو عليهم، بمعنى انهم فعليّا يخدموا في خدم أخرى، و يخلصوا عليها.... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 7 مليارات و 145 مليون شهاري على أساس عمال حضائر، بمعدّل 580 دينار شهريّا تقريبا لكل واحد فيهم... مازال فمّا زادا 2249 شخص، خلصو على أساس عملة حضائر، و هوما في الواقع، شدّو عندكم... موظفين عموميّين، يعني يخدموا في خدم قارة أخرى، و يخلصوا عليها من جيبي و جيبكم يا توانسة... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 4 مليارات و 147 مليون شهاري على أساس عمال حضائر، بمعدّل 615 دينار شهريّا تقريبا لكل واحد فيهم... مازال فمّا زادا 113 شخص، خلصو على أساس عملة حضائر، و هوما في الواقع، شدّو عندكم... retraités، يعني الضمات الاجتماعي يصبلهم في ريتراتهم كل شهر... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 210 ملاين شهاري على أساس عمال حضائر، بمعدّل 330 دينار شهريّا تقريبا لكل واحد فيهم... نزيدكم؟؟؟ الحالات برشا لكن نختموا بمجموعة أخرى تجي نكتة... فمّا زادا 520 شخص، خلصو على أساس عملة حضائر، و هوما في الواقع، شدّو عندكم... طلبة، مرسمين في الجامعة في 2013 و في 2014، و موش عجب يتمتعو بمنحة طالب من ميزانية الشعب التّونسي، في الثلاثة شهور الي ثبتت فيهم دائرة الحسابات، تلقى الجماعة هذي، قبضت 892 مليون شهاري على أساس عمال حضائر، بمعدّل 570 دينار شهريّا تقريبا لكل واحد فيهم... الحاصل ماغير ما نطوّل عليكم، في ثلاثة شهور تثبيت لأجور عملة الحضائر، دائرة المحاسبات، تلقى 14 مليار و 279 مليون، مشات شهاري لناس لا علاقة بعمال الحضائر... يعني كان نضربو في 4 و نشوفو على عام، نلقاو 57 مليار، خرجت من جيوب التوانسة الي تخدم و تخلص في ضرائبها، و مشات لناس ما تستحقش... 57 مليار... كانت تنجم تمشي لناس موش لاقية تاكل، كانت تنجم تمشي لتحسين سبيطار، كانت تنجّم تمشي لنقل تلامذة... لكن لا، فمّا ناس قررت تسرقهم... و كيما الي ما يخلصش الضرائب الي عليه سارق، و الي يأخذ في صفقات عمومية بالرشوة سارق، كيما الناس هذي، سرّاق، لا فرق بينهم... نهاركم زين يا توانسة
الBig Data و الData mining إعادة ملاحظة قبل ما نبدا : الإعادات تستهدف الاوخيّان الجدد الي شرفو الصفحة بمتابعتها، مع الإعتذار لقدماء الصّفحة الي قاعدين الايامات الاخيرة يشوفو في برشا إعادات، هي ترتيحة بعد الماراطون متاع الاشهر الي فاتو، و نوعدكم انّو كلّ ما فمّا حدث يستحق، نقصّو على الترتيحة و نحكيو عليه.. اليوم نحب نحكيلكم على حاجة اسمها ال Big Data أو التصرف في كمية لا حد لها من المعطيات، باش تفهموني مباشرة على شنوا نحكي، اقراو معايا التالي : * كل شهر يتزاد في فايسبوك 30 مليار محتوى جديد (ستاتيات، فيديووات، تصاور...) * شركة zynga social games الي خلقت الألعاب كيما Farm ville و Mafia wars... لازمها تتصرف في مليون جيغابايت من معطيات اللاعبين كل يوم * كل يوم البشر عبر العالم يتفرجو في 2 مليار فيديو على YouTube * كل شهر تصير 220 مليار عملية بحث على google * من عام 2008 فات عدد الماكينات المرتبطة بإنترنت عدد البشر العايشين على وجه الكرة الأرضية الحجم المهول من المعطيات هذايا، وقع استغلاله من طرف شركات الذكاء الرقمي عن طريق des logiciels متاع تحليل المعطيات الكبرى باش يفهمو تصرف الناس و أفكارهم و ميولاتهم و حاجاتهم و من هذا الكل يستنتجو خدمات و منتوجات جديدة يبيعوها لمليارات الناس، ممكن كلام في المطلق يظهرلكم عام لكن تصورو شركات كيما فايسبوك، توصل تحلل معطياتكم بالتفصيل، شنوا الصفحات الي تحبوهم، اصحابكم، شنوا الفيديووات الي تحبوهم، أكثر ناس تتحدثو معاهم، اعماركم، تصاوركم، البقايع الي تمشيولهم، كل نفس تتنفسوه، مبعد فايسبوك يبيع المعلومات هذيكا لشركات أخرى و لو بطريقة غير مباشرة، مثلا يسمح لشركة تبيع منتوج معين أنها تعمل publicité عند الفاسبوكار الي من حيث أعمارهم و الحوايج الي يحبوها ممكن يستهلكو المنتوج هذاكا... Google تعرف كل واحد فينا شنية الحوايج الي لوج عليها عندهم، و تدريجيا، انت مجرد تبدأ تكتب في الكلمة و هو يهبطلك المواقع الي تحب عليها، معرفة ميولات الناس و أدق تصرفاتهم وقع تحويلها لأموال و صفقات بمليارات الدولارات (250 مليار دولار متوقعة خلال ال4 سنوات القادمة). الخلاصة، إياكم تظنو انو فايسبوك بلاش و google بلاش و YouTube بلاش، رابحين فيكم على طول الخط، و تهناو عمرهم ما باش يوليو بالفلوس خاطرهم ديجا ياخذو من عندكم في أثمن حاجة : معلومات مفصلة على حياتكم يقومون بتحويلها لمليارات الدولارات Si c'est gratuit vous êtes le produit #استهلك619
نبعدو شوية على الاحداث، و نحكيو حكاية اخرى جوائز و مسابقات الشّركات اليوم باش نحكيو في موضوع مختلف البطاقات الي تفرّقها الشّركات، في شكل cartes fidélité و الا الجوائز والمسابقات الي تعملهم الشّركات، والي يكفي باش المواطن يعمّر قصاصة، و مباشرة يدخل في قرعة و ممكن يربح... قبل ما نحكيو في الموضوع، نرجع بيكم لأوائل القرن الي فات، في الوقت هذاكا، صناعة الكراهب كانت في بداياتها، و الكرهبة كانت اختراع غريب في ذهن النّاس، و سومها غالي برشا، و يملكوه كان اربع كعبات في العالم... عام 1908 جا واحد اسمو هنري فورد، عمل معمل كبير، بطريقة انتاج جديدة، مكناتو باش يصنع مئات الكراهب، بسوم معقول لعامّة النّاس، و وقتها كان ينتج في كرهبة من نوع "فورد تي"... العمليّة هذي، خلّات هنري فورد، هو اوّل من يبيع الكراهب للعموم، و بسوم معقول، و خلّات العباد عليه بالصّفّ، و وقتها كان ينتج في نوع واحد من الكراهب هو الـ "فورد تي" كحلة... وقتها سألو صحافي، قلّو "علاش النّاس ما عندهمش خيار في الوان كراهب الـ "فورد تي" ؟"... جاوبو قالّو: "النّاس ينجمو يختارو أي لون في كراهب الـ "الفورد تي"، المفيد يكون الاكحل"... بالفلّاقي قلّو "اشرب و الّا طيّر قرنك"... طبيعي، السيّد ما فمّا كان هو في السّوق، يبيع على كيفو، و النّاس تشري و فرحانة... الإجابة متاع هنري فورد، قعدت في التّاريخ، للتّدليل على الوضعيّات الي يكون فيها المنتج، ما مطلوب منّو الّا حاجة برك: الانتاج بكمّية كبيرة، خاطر أي حاجة ينتجها تتباع آليّا... من وقتها لتوّا العالم، اتطوّر، و التكنولوجيا اتطورت، و المنافسة بين المنتجين و التّجّار اصبحت شرسة جدا، و اصبحت اكبر مشكلة تعترض الشّركات، ما هيّاش الانتاج، و انّما البيع، يعني موش الفايدة تصنع و تكدّس الستوك، الفايدة النّاس تشري منتوجك، باش شركتك تعيش، و تخلقت اختصاصات جديدة كيما التّسويق و الاشهار... يعني هاك الpublicité الي نشوفوها partout... و بالوقت، و بإشتداد التّنافس بين الشّركات، حتى الـ publicité أصبحت غير كافية، خاطر تنجّم تعمل publicité و تنتج في توقيت العباد موش مستحقّة فيه لمنتوجك، و الا تعمل publicité وتنتج و تعرض منتوجك للنّاس الي ما تشريه أصلا، و الا تعمل publicité و تنتج، و رغم ذلك الـ publicité متاعك ما يشوفوهاش النّاس الي حاجتك باش يشوفوها... من هوني، جات القناعة، انّو أهمّ حاجة قبل ما تنتج و الّا تبيع، لازمك تعرف مليح كليوناتك، و تعرف كيفاش تتصل بيهم مباشرة و تعلمهم بجديدك... بالطبيعة ما اتنجّمش تعرّض لكليوناتك في باب المغازة، و تقلهم ما تشريو كان ما تعمرولي فيشة على حياتكم، و لا تنجّم اتدور زنقة زنقة دار دار باش تأخذ معلومات عليهم.... من هوني، جات فكرة المسابقات، و الجوائز، و الـ carte fidélité، فين ما مطلوب من المواطن، الّا أنّو يعمّر فيشة، و يعطي بعض المعلومات على شخصو، تاريخ ولادتو، ادريستو، رقم تلفونو، شهريتو بالتّقريب، و مقابل هالفيشة، يلقى روحو في قرعة تنجّم تربحو كرهبة، و الّا يتمتّع بتخفيضات كلّ ما يستعمل الـ carte fidélité... الشّركات الي تعمل الحكايات هذي، تصبح تعرف مثلا في أي جهة عندها برشا حرفاء، و في بقعة تحلّ نقطة بيع جديدة بالهمّة، تحلّها في البقعة الي اتدخللها فلوس، تصبح تعرف مثلا مستوى المدخول متاع حرفاءها، و تعرف شنيّة قيمة السّلع الي قادرين يشريوها، و تركّز على السلعة هذيكا في بقعة سلعة أخرى تعرف ما يشريها حد، تصبح تعرف عمر حرفاءها، و تبيعلهم الحوايج الي تناسب أعمارهم، تصبح تعرف كيفاش تتّصل بحرفاءها، و تعلمهم بالوقت بالSMS و الا الـ e-mail، لمّا تجيب سلعة جديدة، و الّا لمّا تعمل promotion في سلعة معيّنة تحبها تتباع، بالcarte fidélité، و بمرور الوقت، تولّي تعرف حتّى العادات الاستهلاكيّة متاع الحريف، شنيّة الحوايج الي يشريها اكثر، في آما فترة من العام يستهلك اكثر المنتوج الفلاني، و هكّا ما تعرضلو الاّ الي تعرفو باش يشريه، و ترتاح من شريان حوايج تعرفو ما يشريهاش... العمليّة قانونيّة جدّا راهي، و كلّ الشّركات مربوطة بقانون الحفاظ على هالمعلومات، و استعمالها ليها هي برك، تبقّى حبّيت نفسرلكم، انّو هالمسابقات الي فيها جوائز دون مجهود، و التخفيضات الي تجيكم بالsms، صحيح تساعد الحريف، لكنّها أيضا تربّح الشّركات، و تخلّيهم يبيعو اكثر، و يسترجعو عشرات المرات قيمة الجوائز و التخفيضات الي يعملوها... ليلتكم زين يا توانسة... #استهلك619
السلام عليكم نواصلو مع التقرير 31 لدائرة المحاسبات و نحكيو اليوم على التصرّف في الأراضي الدّولية... الى حدود 2016، اسناد الأراضي الى الفلّاحين الشبّان، ما كانش فيه كرّاس شروط وطني يحدّد معايير الإسناد، و الإسناد يتمّ عن طريق لجنة جهويّة برئاسة الوالي، في 2017 صدر منشور من وزير الفلاحة يحدّد هذه المعايير للنّاس الكل.. في فيفري 2017، اجتمعت اللّجنة متاع ولاية بن عروس و كان من ضمنها رئيس الاتحاد الجهوي للفلّاحين، للنظر في اسناد 3 مقاسم لمجموعة من المترشّحين من جملتهم... زوجة نفس رئيس الاتحاد الجهوي للفلّاحين... صدرت نتيجة الفرز، صارت شكايات و قضايا... وزير الفلاحة بعث لوالي بن عروس قالّو عاود و طبق معايير الاسناد الي هبطو في المنشور... اللّجنة عاودت اجتمعت في ماي 2017، لكنّها تجاهلت معايير المنشولر، وطبقت نفس المعايير الي استعملتهم في اجتماعها الاوّل، و طبعا خرجت بنفس النّتائج السّابقة الي صايرة عليهم اعتراضات و قضايا... تقييم اسناد الأراضي الى شركات الاحياء الفلاحي، يتمّ عبر لجنة إدارية ة لجنة فنية تليهم لجنة تدقيق تثبّت عليهم. فمّا مستثمر اسمو (س.ر) تمّ رفض ملفّو من طرف اللجنة الاداريّة، لكن لجنة التّدقيق رجعاتو و مكناتو من الفوز بإستغلال 5 ضيعات في جهة الكريب و ذلك بناءا على ردّ رئاسة الحكومة على مراسلة في الغرض بعثهالها وزير الفلاحة. و تمّ بعد ذلك اسناد الاستغلال لهذا المرشّح بناء على قرار مشترك بين وزيري الفلاحة و الشؤون العقارية بتاريخ 20 جانفي 2014... قبل الثورة، تمّ اسناد 11 الف هكتار من افضل الضّيعات لعائلة الرّئيس السّابق و اصهاره و المقربين منه دون احترام للقانون و تكافؤ الفرص، رئيس اتحاد الفلّاحين ووزير الفلاحة السّابق (م.ب) خذا ضيعة 'الهلال1" دون ان تتوفّر فيه الشروط القانونيّة، و مازال الاستغلال متواصل الى غاية سبتمبر 2017، و عليه كراء متأخّر للدّولة بقيمة 88 الف دينار... فمّا 47 من افضل الضيعات مردوديّة و موقع تمّ اسنادها بتعليمات رئاسية و دون احترام للقانون. منها 16 مازالت تخدم عادي حتى لسبتمبر 2017 و عليها متخلّدات كراء للدّولة بقيمة 2 مليون دينار و فيهم شكون تحصّل على امتيازات عموميّة للتّشجيع على الاستثمار. 15 ضيعة من ال16 هاذم ما صارلها حتّى اجراء لا مصادرة لا والو رغم انّو اسنادها تمّ بطريقة مخالفة للقانون قبل الثّورة... القانون يفرض انّو الي يتمتّع بإستغلال أراضي فلاحية من الدّولة يستغلها هو بيدو و يكون متفرّغ... فمّا 29 فلّاح شاب متمتعين باستغلال ضيعات في رجيم معتوق رغم انهم تمّ انتدابهم بالوظيفة العمومية في اطار العفو التشريعي العام او اطار برنامج التشغيل فرد عن كلّ عائلة، و العمليّة هذي متواصلة لليوم بعقود تمتد على... 40 سنة... الي يتحصلو على رخص استغلال، يتحصلو عليها على أساس برنامج عمل و انماء محدّد، في الواقع نلقاو 28% من شركات الانماء الفلاحي تعمل الي يظهرلها بعد ما تاخو الترخيص: شركة صوداسما في القيروان استعملت 42 هكتار و زرعت فيهم دلّاع عوض العناية بالزّياتين الي فيها كيما متّفق عليه و النّتيجة الزيتونات ضعافو و كلاتهم الأعشاب الطّفيليّة / نفس الشركة زرعت 74 هكتار خضروات بين الاتفاق كان على الزّراعات الكبرى / شركة الرّسالة في بن عروس قامت بالتّخلّي عن تربية 50 بقرة حلوب خلافا للإتّفاق و رغمم انّها خذات مقرّر امتيازات لتربية البقر / شركة سيتروس قلعت غراسات عنب على 25 هكتار / شركة النّرجس قلعت 772 شجرة قوارص على 4 هكتار / شركة صابة قلعت غابة زياتين على 10 هكتارات... 3669 هكتار من الأراضي الفلاحيّة المهيكلة في 11 ولاية يتمّ التصرّف فيها بطريقة غير شرعيّة و ذلك بالاعتداء عليها و نهبها و طرد المتصرّفين الشّرعيّين فيها خاصّة بعد 2011. و الوضعيّة هذي متفاقمو جدّا في ولايتي قبلي و توزر و هو شأن ضيعتي الامل و النّور التي تحوّزت عليهم جمعية واحات جمنة بطريقة غير شرعية... آخر تقرير عملاتو وكالة النهوض بالستثمارات الفلاحية حول متابعة شركة الانماء الفلاحي و مراقبتها يعود لسنة...2007... 70% من شركات الانماء الفلاحي لم تنجز كل الاستثمارات المتفق عليها... الى حدود 2017، فما 1700 مستغلّ للأراضي الفلاحية واصلو الاستغلال رغم انتهاء مدّة عقودهم منذ 3 سنوات و نصف كمعدّل... الدّائرة تقدّر قيمة الكراءات غير المقبوضة من هذه العملية بـ 10 مليون دينار... عمليّا، كيفاش الدّولة تجمع كراءاتها، فمّا منظومة لمتابعة كراء الأراضي في وزارة أملاك الدّولة و منظومة في وزارة الماليّة تتقيّد فيها مستحقّات الدّولة الي تحبهم من المستغلّين باش كي يمشيو للقباضات يخلصوهم يكونو موجودين في السيستام... عمليّا، الدّائرة ثبتت في 1841 دوسي، تلقى انّو في وزارة أملاك الدّولة، قيمة الكراءات الواجب جمعها تبلغ 139 مليون دينار، بينما في وزارة الماليّة 79 مليون دينار فقط، أي فمّا 56 مليون دينار موش مقيدة في القباضات... سوء التنسيق بين الوزارتين يأدّي لسقوط ديون بعض المستغلّين بالتقادم، يعني ديون تضيع نهائيّا و بالقانون عن الدّولة... الى حدود سبتمبر 2017، بلغت قيمة الكراءات الغير خالصة 195 مليون دينار... فمّا شركات انماء غير فلاحي عندها كراءات غير مسددة ب 16 مليون دينار، و من الجهة الأخرى، بين 2012 و 2017، الدّولة اعطاتها امتيازات استثمار بقيمة 2 مليون دينار... 2724 مستغلّ عندهم كراءات غير مسدّدة للدّولة بقيمة 90 مليون دينار و بتأخير خلاص بين 5 و 25 سنة، و رغم هذا مازالو يستغلّوا في الأراضي عادي... في القانون التّونسي و في كلّ دول العالم، الدّين الي ما تطالبش بيه لفترة معينة يسقط بالتقادم، غياب التنسيق و المتابعة بين مصالح الدّولة منذ 2007 الى اليوم، خلّى 31,5 مليون دينار من مستحقّات الدّولة من الكراءات تضيع عليها نهائيّا بحكم التقادم... على خير
البارح مرة أخرى مريض يوصل للسبيطار في حالة حرجة (حادث مرور) و يموت غادي، و عايلتو تعتدي على الطبيب المقيم، المرة هاذي كسرولو خشمو. أمثال الطبيب هذا باك + 7، والديهم يعديو عمرهم يخدمو و يصرفو باش يقريوهم، و مبعد يعديو ايامات عمل 24/24 احيانا 3 مرات في الجمعة، بخلف الخدمة في الاوقات العادية باقي الايام، و يخلصوا في مليون اذا خلات، يهزوا على كرايمهم في سبيطارات كاملة، دون مساعدة أو تأطير في أغلب الأحيان، وقت اللي هوما نورمالمون مازالوا يتعلموا، و يلزم حتى إلي يوصل ميت للسبيطار يحيوه من جديد، و إلا عادي ياكلوا طريحة، ولا يشدوا الحبس.... مبعد كي يهجوا من البلاد بحثا عن ظروف عمل آمنة و حياة كريمة يتهموهم بإنعدام الوطنية. لو نواصلوا على هذا المنوال، تو من هنا لخمسة سنين اخرين نطيحو لاتعس مستويات الصحة في الدول الأكثر فقرا و تخلفا في العالم.. الاتعس، انو اذا فما خدمة صاحبها مقدس في كل الدول المتحضرة، فهي بدون منازع خدمة الطبيب، و احنا لا نهار سمعنا بحد يطالب بقانون زجر الإعتداء عليهم، و هو حسب رايي اهم قانون اذا نحبو تبقى عندنا سبيطارات عمومية منقول عن Haythem El Mekki بتصرف
هذي آخر فقرة من بيان رأس السنة لحزب سياسي تونسي (مانيش مسميه باش ما تنعتونيش بالانحياز) : بعد ما نقد كل الغلط إلي صاير، ختم ب: "دعوة عموم التونسيين وكل القوى الحيّة إلى التآزر والتكافل والتضامن المجتمعي وإحياء الأمل في أنّ تونس العدالة الاجتماعية والجهوية ممكنة إذا توفّرت الإرادة السياسية الصادقة لإنجاز مشاريع عملية للإصلاح، والتأكيد على التمسّك بالمسار الديمقراطي." الفقرة هذي في نظري ابداع، تونس راهي اروع بلاد في العالم (في نظري على الاقل) و عندها كل مقومات النجاح الاقتصادي و الاجتماعي، ورغم كل شي،الإنقاذ ممكن و ساهل، و اكبر كارثة تنجم تصيرلنا هي فقدان الأمل...
لمحة: لن يقنعني أي رجل أعمال بمصداقيته إن كانت شركته تتجه لوضعية إفلاس بينما ثروته الشخصية تتعاظم... أنت فعلت المستحيل لتحصل على امتيازات جبائية و لتقنع البنوك ان شركتك ذات مستقبل كي تحصل منهم على قروض طائلة، إن كنت فعلا صادقا في ثقتك في آفاق نمو شركتك، فستدعم رأس مال هذه الشركة و لو جزئيا من مالك الخاص كي تسدد ديونها و تنهض من جديد... أما أن تتعاظم ثروتك الخاصة و في المقابل، تندثر شركتك بعد أن تعجز عن تسديد ديونها، فإسمح لي بالشك في شرفك
النيابة العمومية بالمنستير تفتح تحقيق جزائي في الاخلالات الواردة في تقرير دائرة المحاسبات حول التصرف في بلديتي المنستير و المكنين
إعادة لمقال هبطناه في فيفري 2018 التضخّم النّقدي... مساء الخيرات بلادي... مقال طويل، لكن الي يوسّع بالو معانا ما يندمش بإذن الله...... اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني: نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟... للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار... الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار.... لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا... هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب: أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)... باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك... حاولوا تركزو معايا مليح توّا من فضلكم : من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة... و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)... المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)... و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر... لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم... طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها... الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع... ليلتكم زينة يا توانسة...
السلام عليكم نواصلو مع تبسيط اهم ما جاء في التقرير 31 لدائرة المحاسبات و اليوم نحكيو على بلدية المنستير... البلديّات تاخو مقابل الاشغال الوقتي للطريق العام و مقابل الاشهار، معدّل ما تجمع فيه بلدية المنستير هو 115 الف دينار سنويّا، الدّائرة عملت حسبة على 241 محل فقط، تلقى انّو المفروض البلدية تجمع 862 الف دينار سنويا.. في فيري 2016، رئيس النيابة الخصوصية قام بمبادرة شخصية منه بتخفيض دين احدى الشركات من 15000 دينار الى 7500 دينار... رئيس النيابة الخصوصية لسنة 2013، قرّر انو يخفضّ الى نصف قيمة عقار باعته البلديّة و تمّت العمليّة بسعر 19 الف دينار عوضا عن ال38 الف دينار الي حدّداتو مصالح وزارة أملاك الدّولة... القانون يفرض انّو البلدية تمسك دفتر محيّن في جميع املاكها العقارية و المنقولة، و تعمل سنويّا inventaire فيهم باش تثبّت انهم موجودين فعليا، لكن البلدية لا تمسك دفتر و لا تعملinventaire، الشي هذا خلّاها عندها برشا مشاكل في جمع كراواتها و في تسجيل عقاراتها و في تنفيذ اتفاقات التبادل لمّا تصر مشكلة مع خواص استولو على ملك، و في تقييم طريقة التعويض لمّا مؤسسات عمومية تستولي على الملك البلدي، و أخيرا، فمّا موطورات متاع البلية تسرقو، و رغم هذا، البلدية واصلت كل عام تدفع في التّأمين متاعهم و تعطي في بونوات الايصانص لمستعمليهم... مستودع البلدية تسرق 12 مرة بين 2014 و 2016... فمّا عامل يقدّم في الخدمات البلديّة، ويقبض في الفلوس، ويعطي في تواصيل الدّفع (ضرورة منع عمليّة الجمع هذي هي اوّل ما يتعلّمه طلبة المحاسبة).. النتيجة اختلاس 64 الف دينار... في طلب عروض لزمة الباركينغ عام 2013، الأوّل عرض 15 الف دينار، والثاني 12 الف دينار، انسحبوا بعد فتح العروض، و الثالث (عرض 10020 دينار) و الرابع (10000 دينار) قعدو يتزايدو على بعضهم، و السعر وصل.... 10050 دينار... علما انّو السعر الأدنى الي طالباتو البلدية هو... 10000 دينار... عاد في نفس السياق، لزمة نفس المأوى عام 2017 تعطات بـ 18100 دينار، و السعر الأدنى الي طالباتو البلدية هو... 18000 دينار... و لزمة المسلخ البلدي عام 2014 تعطات بـ 40600 دينار، و السعر الأدنى الي طالباتو البلدية هو... 40000 دينار... و لزمة السوق الأسبوعية للفترة 2014/2017 تعطات بـ 251000 دينار، و السعر الأدنى الي طالباتو البلدية هو... 250000 دينار... نسيت ما قلتلكمش انّو القانون يفرض اجل ادنى ب20 يوم بين اعلان طلب عروض اللزمات و تاريخ فتح العروض، و انّو في عديد الحالات البلدية تعلن مثلا على اللّزمة اليوم و تقول انو اخر اجل هو... غدوا... و لزمة السوق الأسبوعية للفترة 2018/2021 تعطات بـ 370000 دينار، و السعر الأدنى الي طالباتو البلدية هو... 363000 دينار... و سبحان الله ربحها نفس المستلزم الي ربح في الفترة 2014/2017... و البلدية أعلنت على اللّزمة هذي و اعطات أسبوع برك لوصول العروض و فتحها... و المرّة هذي، طلبت ورقة جديدة هي شهادة وقائية من عند الحماية المدنيّة... السهادة هذي تقعد 10 أيام باش تاخوها من عند الحماية... و بقدرة قادر، طلع الفائز باللزمة هو الوحيد الّي جاب هالشهادة... خاطر، شدّو عندكم: الفائز هذا بالزهر سبحان الله، 5 أيام قبل الإعلان عن اللزمة، قدّم مطلب للحصول على هذه الشهادة من الحماية المدنية... آه نسيت ما قلتلكمش انّو المطلب الي قدمو الفائز للحماية، قدموا عن طريق رئيس البلدية وقتها.. آي و معلومة أخرى حقّا، القانون يفرض انّو المجلس البلدي يتداول في البتّة قبل الإعلان عليها للعموم.. العمليّة هذي ما صارتش أصلا... كراسات الشروط تقول انو الي ياخو لزمة يخلص الماء و الضوء متاعها، بين أكتوبر 2014 و 2015، البلدية خلصت جزء من مصاريف الماء و الضوء متاع مستلزمي المسلخ و سوق الجملة بقيمة 30 الف دينار.. مستلزم المعرض الدولي ماطل في خلاص الأقساط الواجبة عليه كثمن لاستغلال المعرض، الى حدود جوان 2017، البلدية تحب منو 254 الف دينار دون القيام بالإجراءات القانونية اللازمة للاستخلاص... من 1 جانفي 2000 الى 31 جانفي 2011، ابن شقيق الرئيس السابق، الحاصل على لزمة الحديقة العمومية ما دفع حتى ملّيم للبلدية، و بلغت ديونو 502 الف دينار، و البلدية بعد الثورة بعثت مراسلات للهيئات الي تتصرف في الأملاك المصادرة و للآن ما خلصتش... المستلزم الحالي للحديقة العمومية، تمتّع عام 2013 بتخفيض في قيمة اللزمة بالنسبة للسنة الأولى من 330 الف الى 228 الف دينار و ذلك بقرار من رئيس النيابة الخصوصية وقتها و دون الرجوع الى المجلس البلدي... المستلزم بيجو، مسال للبلدية 191 الف دينار ما خلّصهمش الى حدود جوان 2017... الشركة الي تستغل في برج الفالاز السّياحي منذ 2004 الى 2010 مقابل مبلغ بدأ بـ 45 الف دينار سنويّا لينتهي في 60 الف دينار عام 2010، صارلها تمديد آلي بـ7 سنوات أخرى دون اعلان طلب عروض و النظر يا ترى فمّا شركات منافسة مستعدّة تدفع للبلدية مبلغ اكبر مقابل استغلال البرج... الشركة بيدها خالفت موضوع الترخيص و استغلّت مساحات دائرة بالمطعم و بنات قهوة و صالة افراح، و البلدية ساكتة و ما طلبتش حتى زيادة في معلوم الاستغلال السنوي... كرّاس الشروط الي بين البلدية و الشركة، يقول انّو اذا الشركة تصيرلها أي مشكلة تعطّلها على النّشاط، البلدية غير مسؤولة في شي... بين 2014 و 2016، قامت وزارة التجهيز بأشغال حماية لافالاز، الشركة قدمت مطلب للحصول على طلب تعويض في نقص النشاط بيبب هذه الأشغال، لجنة الشؤون الاقتصادية في البلدية رفضت هذا المطلب، لكن المجلس البلدي متاع جويلية 2016 صادق عليه، و شرعت البلدية في 2017 في إجراءات تحويل مبلغ 127 الف دينار (توقفت الإجراءات).. الدائرة ثبتت في رقم معاملات الشركة تلقاها في فترة الاشغال تعمل في رقم معاملات بمعدّل 200 الف دينار سنويّا، بينما في السنة الي سبقت بداية الاشغال عملت 157 الف دينار فقط... عام 2014 صدر طلب عروض لانشاء محطة معالجة المياه بالمسلخ البلدي، تقدمو زوز شركات، واحدة تمّ ابعادها خاطرها هي بيدها عملت الدراسات، و فازت الشركة الثّانية، الدّائرة اكتشفت انّو الشركة الثّانية هي شركة مختصة في صنع معدّات تحلية المياه و لا علاقة ليها بموضوع طلب العروض، و الدائرة اكتشفت انّو الشركة الثّانية مجرّد واجهة للشركة الأولى المستبعدة، و انّو بيناتهم عقد مناولة تحصل بمقتضاه الشركة الي فازت بالعرض على عمولة بـ 51 الف دينار مقابل قيام الشركة المستبعدة بالأشغال و الحصول على ثمنها بطريقة غير مباشرة... نسيت ما قلتلكمش انّو عام بعد استلام المحطّة، مازالت ما تخدمش خاطرها ظهرت غير قابلة للتشغيل.. البلدية رفعت قضية بالزّوز شركات و رفضت دفع أي ملّيم... عام 2014، البلدية أنجزت صفقتين لتعبيد طرقات بقيمة 1,6 و 1,8 مليون دينار، البلدية عملت اختبار على عينة من الطرقات بعد نهاية الصفقة الأولى، تبيّن بعدها في 50% من الحالات انّو سمك الطبقة الاسفلتية اقل من السمك الي في كرّاس الشروط، و عملت خصم ب14 الف دينار على مستحقات المقاول، الدّائرة حسبت تلقى انّو الخصم الواجب هو 88 الف دينار و موش 14... عام 2013، البلدية طلبت من الاتحاد المنستيري يدفع 20 الف دينار نيابة عنها الى مقاول لتعشيب الملعب البلدي، و صار الامر و خدم المقاول، و في آخر 2013، البلدية بعثت مراسلة للمقاول قاتلو فاش تعمل؟ هذيكا صفقة في طور النظر و مازال ما اعطاتهاش البلدية... القضية في المحكمة حاليا... في جويلية 2012، البلدية عملت صفقة لتصريف مياه الامطار بـ 146 الف دينار، نقص الرقابة أدى لاختلاف بين الاشغال المطلوبة و المنجزة، و وصلت العملية لدرجة ربط قنوات التصريف بشبكة معزولة عن الشبكة الرئيسية... البلدية رساتلها تصلّح بقيمة 12 الف دينار... فحص 25 ملف رخصة بناء كشف انّو 11 مطلب ناقص أوراق، و فحص ملفات 112 عمارة اثبت انّو تمّ الترخيص في تجاوز عدد الطوابق المسموح بيه في 30% من الحالات... بين 2012 و 2016، رئيس النيابة الخصوصية خفّض بقرار فردي في تسعيرة الرّخصة على 30 رخصة بناء عمارات، التخفيضات بلغت 23 الف دينار... اخيرا، بجاه ربي ما تنساوش، الفساد إلي عند غيرنا مخبي احنا عندنا مؤسسات دولة تفضحو و تنشرو للعموم، إياكم تخليو اهم عنصر قوة في بلادنا المتعلق بكشف المستور، يتحول لنقطة ضعف باليأس... كل حد مفروض يصلح من جيهتو، و يبدأ بروحو اولا... على خير يا توانسة...
السلام عليكم في تونس، فمّا كمّية مهولة من المشاكل المحبطة، فمّا فوضى، و فمّا فساد، و فمّا عدم فهم للحرّية، و غياب تامّ لآداب الحوار السياسي و اخلاقياتو، و فمّا فئوية مهنية و مالية و جهويّة و نقابيّة، و فمّا عجز للدّولة عن اجتثاث الفساد، و فمّا كلّ شي يخلّيك تشعر انّو البلاد ماشية للخراب الزّؤوم، آما بالشويّة عاد، فمّا حوايج أخرى في تونس... رغم كل ما فينا من عيوب و فساد و فوضى، تونس، انتجت خدمات و سلع بمعدّل سنوي يساوي 83,4 مليار دينار سنويّا من 2011 الى 2018، و المعدّل هذا يرتفع الى 97,3 مليار دينار في الـ3 سنين الأخيرة، تونس رغم كلّ مشاكلها كانت كلّ عام تنتج اكثر من العام الي قبلو بإستثناء عام 2011، و كلّ تونسي، رغم عجز تونس على السيطرة على سعر صرف دينارها مقارنة بالدّولار، انتج عام 2017 سلع و خدمات جديدة بمعدّل 3500 دولار، اكثر من المغربي و المصري و الاوكراني و اكثر من كلّ الدّول العربية الغير نفطيّة، و حتى الزّوز دول العربية الي تفوتنا، أي لبنان و الأردن، فمعدّل انتاج الفرد فيهم بالدّولار اعلى منّا خاطرهم بكلّ بساطة حاطّين سعر صرف قارّ للدّولار، و السعر القار هذا خلّاهم غارقين للعنكوش مع الدّين الأجنبي، و هذي دول ما صارتش فيها ثورة و انفلات كيفنا، و رغم هذا، التونسي انتج اكثر منهم... و الدّول هذي فيها فساد كيفنا، اما ما يحكي عليه حدّ خاطر ممنوع الحديث عليه... تونس، رغم مصايبها الكل، ترتيبها الثّامن عالميّا من حيث معدّل نسبة الانفاق الحكومي على التعليم من جملة الانفاق الحكومي في الفترة 2010-2016.. في تونس، نقيمو القيامة على التضخّم، و هذا حقنا و واجبنا ضدّ كلّ من يحكم،... لكن، و رغم احنا عملنا ثورة بمشاكلها، معدّل التضخّم 2011-2017 ما فاتش 4,61%، و هو معدّل افضل من معدّل دول شمال افريقيا و الشرق الأوسط الي ما عندهمش بترول... مستوى تضخّم أفضل من الهند 4,93% و من اندونيزيا 4,62% و من افريقيا الجنوبيّة 5,84% و من تركيا 8% و من مصر 12,88% و أفضل من معدلات تضخّم 80 دولة او منطقة في العالم... بلومبارغ هي واحدة من زوز وكالات انباء اقتصادية تحوّلت بالوقت الى اكبر مكاتب التحليل الاقتصادي و اكثرها دقّة، اصدرت ترتيب لأفضل الاقتصاديّات المبتكرة في العالم عام 2018... وتونس، بلد الـ11 مليون تونسيي، هاك الطرف الصّغرون الي تظهر بصعوبة في الخريطة تالمون صغيرة، ترتيبها 43 في العاااالم... هي اوّل دولة افريقية و عربيّة... البنك الدّولي يصدر كلّ سنة ترتيب افضل الدّول الممكن الاستثمار فيها في السنة الموالية، تقرير اسمو doing business.. في التقرير الخاصّ بالاستثمار عام 2019، تونس ترتيبها 80 على 191 دولة، و لأوّل مرّة منذ الثّورة، تونس تقدّم و ما توخّرش في التّرتيب هذا... و في الـ20 دولة متاع الشرق الأوسط و شمال افريقيا، احنا ترتيبنا الخامسين، قدامنا الإمارات و المغرب و البحرين و عمان، و هذي دول مستقرّة تماما و ما عاشتش الي عاشاتو تونس من أزمات اقتصادية و اجتماعية و سياسية، و هذي دول خاصّة تقمع أي راي مخالف لحكّامها، و صدقوني، ما عندهم فين ماشيين، طبيعة التّاريخ تفرض انّو المعوّج ما يدومش، و دورهم جاي عاجلا ام آجلا... و الدّول هذي فيها فساد كيفنا و اكثر، اما ما يحكي عليه حدّ خاطر ممنوع الحديث عليه... في تونس عندنا هيئة مقاومة الفساد و قانون من اين لك هذا و عملنا قوانين ثورية للستارتاب و لتخفيض الإجراءات الإدارية، و في تونس عندنا منظمة مجتمع مدني شرسة كيما انا يقظ و بوصلة و برّ الأمان، عندنا منظمة حقوقيّة من اعرق ما فمّا في الدّول العربية و الافريقية، في تونس عندنا دائرة محاسبات تكشف الفساد و تنشرو للعموم، عندنا ناس تحكم و ناس تعارض، و هذا مبعث فخر بين الشعوب الي كيفنا، في تونس عندنا حقوق و ناس تدافع بشراسة على هذه الحقوق، في تونس مازال عندنا اطبّاء يعملو في معجزات، و عندنا شركات خاصّة تعمل في إنجازات جبّارة في الخارج، و عندنا كفاءات في كلّ المنظمات الدّولية... و صدقوني فما باقي عشرات نقاط القوة إلي حققتهم بلادنا و لو نبقى نعدد فيهم نفددكم اصل😁 في تونس، الأرقام الاقتصادية متاع 2018، من حيث النّموّ هي افضل رقم بعد الثورة، تحسنت السياحة و الصّادرات و حتى مخزون تونس من العملة الصعبة الي وصل احيانا 66 يوم فقط، كمّلنا ديسمبر ب81 يوم، لكن، مازالت كلّ الأرقام في منطقة حرجة سواء من حيث العجز في تعاملنا بالدوفيز مع الخارج، او من حيث عجز ميزانية الدّولة (رغم تحسّنها)، او من حيث التضخّم و البطالة و التّداين... لو كنت أستاذ يصلّح في ورقة امتحان Macroéconomie، كنت نقول انّو البلاد هذي ارقامها سيّئة، حتى لو أحرزت نوع من التقدّم في عام 2018، باقي مجموع ارقامها سيّئة... علاش؟ خاطر كلّ النظريات الاقتصادية مبنيّة على عبارة (toute chose étant égale par ailleur) و هذي عبارة تقريبا معناها "مع اعتبار انّو باقي الأوضاع عاديّة"... احنا بلادنا في ظروف عاديّة منذ الثّورة؟؟؟ هراء... هذاكا علاه، رغم كلّ شي، نبقى نضحك لمّا نسمع محلّلين في الاعلام يندبو فيهم حيار و يقراو في الأرقام و يتغبنو... الاقتصاد عمرو ما كان الهدف منّو ارقام متناسقة، الاقتصاد هو مجموعة إجراءات في ظروف معينة الهدف منها المحافظة على البناء الاجتماعي لشعب ما و السعي لتوفير ظروف معيشة طيبة لأقصى عدد من المواطنين، الاقتصاد يتأثّر بكلّ الظروف الأمنية و الاجتماعيّة و السياسيّة و الجيوستراتيجيّة الإقليمية و الدّولية... تذكروا يا توانسة كلّ الاهوال الي تعدّات على بلادنا بعد الثورة، تذكروا حالة الانفلات التام الي صاحبت الثورة، تذكروا الحروب الاهلية الي صارت بين العروشات و بين الحوم، تذكروا بعدها انو بلادنا سال دمها بعمليات إرهابية قذرة، تذكروا الاغتيالات و الي وراهم، تذاكرو العرك و البونية في الشوارع بين الأحزاب السياسية، تذكروا الإضرابات المهولة الي مرت على البلاد في الفسفاط و البترول و المعامل و التعليم و الصحّة و النّقل، تذكروا الكياسات المسكرة، تذكروا انّو بعد الثورة تعدّات اصعب سنوات اقتصادية على أوروبا اهمّ حريف لصادراتنا، تذكروا انّو سنوات بعد الثورة البترول وصل 150 دولار، تذكروا انّو معبر راس الجدير كان اكبر معبر حدودي في افريقيا من حيث حجم المبادلات التجارية، تذكروا انّو قبل الثورة كنّا نتسلفو بكل سهولة و بنسب فائدة تافهة... تذكروا كلّ هذا، و اغزرو لبلادكم، تذكرو هذا الكلّ و اغزرو لبلادكم اليوم، تونس واقفة رغم مشاكلها، تونس خير بالف مرة من عشرات الدول الي في وضعها...في كلّ مرّة فما رجال و نساء وقفت للبلاد، في كلّ مرّة لقينا الحلول، في كلّ مرّة فما ناس سبقت تونس على أي شي اخر و ضحّات، و تونس واقفة، تذكروا، انّها فيها رجال و نساء، و انها ما طاحتش و موش باش اتطيح، فيها اغلبية تخدم بقلب و رب، فيها الاف امثلة النجاح، تذكروا أخيرا، انو الاقتصاد أولا و خاصّة معنويّات، و صدقوني، البلاد هذي، عندها كل المقوّمات السياسية و الاجتماعية و الديمغرافية و الجغرافية باش تنجح اقتصاديّا، و صدقوني الشعب هذا بكلّ مشاكلو، ورّا كلّ مرّة انّو قادر ياقف لبلادو (اسألوا البنقردانيّة يقولولكم كيفاش)، و صدقوني مرّة أخرى، و هوني راي تقني بحت: عندنا كلّ المقوّمات الاقتصادية باش ننجحو، و انا متأكد انّو البلاد هذي مستقبلها خير، متأكّد انّو عام 2019 مهما كانت صعوبتو، باقي باش نعدّيوه بالخير و بلادنا احسن، صدقوني يا توانسة مهما كان حجم مشاكلنا (و هي مشاكل مهولة للأسف)، غلبنا برشا مشاكل، و مازلنا نغلبوها... إيّاكم و اليأس، الفساد المخبّي عند غيرنا احنا نحكيو عليه و مقيمين عليه القيامة... نقد الي يحكم مخبّي عند غيرنا و احنا نفضحو فيه ليل و نهار... ايّاكم تحولو كشف المستور الي هو اهمّ عنصر قوّة لبلادنا، الى عنصر ضعف يخلّيكم تهزّوا يديكم و تأيسوا و تخلّيو بلادكم للّي يحبّوا ينفروكم منها، يحبّو يكرهوكم في السياسة و الانتخابات، باش بكل بساطة يواصلو هوما في عمل الي يحبّو عليه... و صدقوني، اذا ما يأيّس حد، اذا كلّ حدّ يحاول يصلّح روحو، غدوا خير يا بلادي، غدوا خير رغم كلّ شي... ان شاء الله عامكم مبروك...
بالله كيفاش تحبوها البلاد هذي تقوملها قائمة ؟؟؟ و بكل وقاحة عاملين وقفة احتجاجية 🤬 و تذكروا غدوا، توا بكل وقاحة تلقاو في بعض وسائل الإعلام شكون يبرر في الوقفة الاحتجاجية متاع الناس هذي...
إعادة : مساء الخيرات بلادي... رحلة اخرى طويلة و الي عندو نفس يتبّع😁 بإذن الله ما يندمش اليوم باش نحكيو على استعمال الكاش في تونس، و الأثر متاعو على حياة المواطن... في تونس، تقريبا اغلب معاملاتنا تصير بالكاش، نحكي على المعاملات اليوميّة متاع المواطنين، مع العطّار و الخضّار و الطبيب و المحامي و الميكانيسيان و القهوة و المطعم و تجّار الملابس الجاهزة و غيرهم من الحاجيّات العاديّة، طبعا هذا ما غير ما نحكيو على الافاريّات الكبيرة الي تصير أحيانا بالكاش... الوضعيّة هذي في القرن 21، قعدت محصورة عند الدّول المتأخّرة إقتصاديّة، خاطر في الدّول المتقدّمة، حتى الbaguette تنجّم تخلّصها بالكارطة او بالهاتف الجوّال، و كلّ المعاملات تمرّ عبر القطاع البنكي المنظّم بطريقة او بأخرى... أحنا في تونس الكاش مازال هو الّي طاغي على معاملاتنا اليوميّة... الوضعيّة هذي، قد ماهي ساهلة، و مفهومة، و معروفة عند النّاس، قد ما عواقبها وخيمة على اقتصاد بلادنا و على حياتنا اليوميّة من جهة أخرى، و هاو باش نفسرلكم كيفاش؟ أوّلا، لازمنا نتذكرو انّو الكاش ما يخلّيشtrace، معناها ما يخلّيش أثر مكتوب في وثيقة يدلّ على عمليّة البيع او الشّراء، يعني آليّا ينجّم السيّد الي شريت من عندو بالكاش، يهزّ فلوسو لأي نشاط غير قانوني، سواء تهريب او حتّى إرهاب، و حدّ ما ينجّم يفيق بيه آش عمل بالفلوس، خاطر حد ما ينجّم يثبت عليه انّو قبض فلوس أصلا... و النّاس الي تخدم في أي نشاط مخالف القانون، تبعد قد ما تقدر على كلّ نوع من وسائل الدفع : لا تحب شيكات لا كمبيالات لا دفع بالكارطة لا حساب بنكي، خاطر بكلّ بساطة، هذي وسائل تبادل أموال تخلّي اثر مكتوب، تنجّم القباضة و النيابة العموميّة يلقاووه و يتبعو الفلوس و يجيبوهم، أكبر مافيوزي أمريكي اسموAlphonse Gabriel Capone ، ما نجمو يشدّو عليه في نشاطو الإجرامي، لكن عام 1931 تحكم عليه ب17 سنة حبس بسبب التهرّب من الضّرائب الي فاقو بيه عبر تتبّع حساباتو البنكيّة وقتها... ثانيا، اذا انت تشري بالكاش من شخص عندو باتيندا و مسجّل في القباضة مهما كانت مهنتو، تاجر (ملابس، قهواجي...) او مهنة حرّة (محامي طبيب مهندس...) او حرفي (ميكانيسيان، نجّار...) او غيرهم، اذا تشري من عندو بالكاش، ينجّم ما يصرّحش بالمدخول هذاكا للقباضة.... وقتها، انت يا شهّار تتقصلك ملاين ضرائب من شهريتك على عام كامل، لكن هو، الي ينجّم يكون يدخّل قدّك بعشرة مرّات، يدفع ملاليم للقباضة خاطر اغلب مداخيلو قبضهم كاش، و القباضة ما تنجّم تشدّ عليه شي... دونك السيّد هذا الّي انت خلّصتو بالكاش، يصوّر اكثر منّك برشا و يدفع ضرائب أقلّ منّك برشا، لكن يستعمل معاك الكيّاس الّي تبنى بالضّرائب الي دفعتهم انت، و يقرّي ولدو في الجامعة الّي تبنات بالضّرائب الي دفعتهم انت، و يتمتّع معاك بالامن و القضاء الي توجدو بفضل الضّرائب الي دفعتهم انت (مانيس نحكي على جودة هذه المرافق، نحكي على استعمالهم مهما كانت حالتهم دون المساهمة في كلفتهم)... مازلنا في ثانيا، و هوني نحب نحكي على النّاس الي عندها باتيندا و ما تصرّحش بحقيقة مداخيلها للقباضة باش تخلّص ملاليم ضرائب كيما حكينا، نحبّ نقول انّو بالنّهاية، الطبيعة تكره الفراغ، و الحاجة المعوجة ما تدومش راهي، النّقص في موار الضّرائب، راهو عاجلا ام آجلا يأدّي لضرائب جديدة اكبر، و لقوانين اكثر صرامة، كيما صار في الزيادة الأخيرة في نسبة الضّرائب، و المساهمة الاستثنائيّة، و زيادة نسبة الTVA، و تشديد قوانين الفوترة على المهن الحرّة، و السعي لرفع السرّ البنكي... بالفلّاقي، راهو التهرّب يجيب العينين، و يخلّي الدّولة تركّز اكثر مع القطاعات الكلّ، و تزيد في الضّرائب، و تشدّد في الرّقابة... هذا ثانيا... ثالثا، النّاس الي تموت على الكاش، هوما جماعة الكنترا و الاقتصاد الموازي، ... جماعة سلعة ليبيا و الشّنوا و برويطة البانان و الأناناس، و ايصانص ليبيا و التويوتا الي واقفة تحت قنطرة تبيع في الطومصون... هذوكم ناس موش موجودين أصلا عند القباضة، يعني موش يكذبو برك في الحجم الحقيقي لمداخيلهم، لا لا، هذوكم عايشين معانا، يستهلكو معانا في المواد المدعّمة من ضرائبنا، و يتمتعو بطرقاتنا و تعليمنا و امننا و قضاءنا، لكنهم ما يدفعو في حتّى ملّيم مساهمة... هاذم ناس تسرق في الشعب التّونسي و ما فمّاش كلمة أخرى للتّعبير على الوضعيّة متاهم... رابع مشكل يعملو استعمال الكاش، هو الأخطر حسب رأيي... الكناتريّة و جماعة الاقتصاد الموازي و حتى الي عندهم باتيندا و يخيرو يبيعو أكثر بالكاش، ما يحطّوش مداخيلهم في البنوك، لا لا، كاشهم يتخبّى باكووات في الديار و المخازن، خاطر اذا يتصبّ في البنوك، تفيق بيهم القباضة، و يفيق بيهم الامن، و هذا ما يساعدهمش... العمليّة هذي نتيجتها شحّ السّيولة في القطاع البنكي، يعني البنوك يصعب عليها إيجاد سيولة باش تغطّي الطّلب على القروض... و كيما في أي سوق، لمّا سلعة تنقص، سومها يغلى، كذلك بالنّسبة للسيولة، نقص الودائع عند البنوك، يؤدّي آليّا الى ضعف امكانيّة إعطاء قروض بالنّسبة للبنوك، يعني عرض قروض أقلّ، و هذا يأدّي لإرتفاع نسبة الانتيريس على القروض الي تتعطى للشّهّارة و للشّركات المنظمة، و هذا الي صارلنا الجمعة الي فاتت مثلا.... و الحكاية ما تاقفش غادي راهي، موش كان الشهّار و الشركة باش يغلى عليهم الانتيريس، الدّولة أيضا تتسلّف من البنوك، و لمّا الانتيريس يطلع، معناها آليّا اكثر مصاريف للدّولة لمّا تجي تخلّص ديونها، و مصاريف اكثر للدّولة، معناها يلزم تلقى موارد اكثر، معناها عاجلا ام آجلا ضرائب اكثر على ظهر الشهّار و الشركات المنظمة... بالفلاقي، شهّار يقضي بالكاش في السّوق الموازية او من جماعة الكونترا، او يعبّي ايصانص ليبيا، ماهو قاعد يربح في شي، خاطر الي ربحو في السّوم الرخيص، باش يخلّصو دوبل من الجهة الأخرى لمّا الانتيريس يزيد، و لمّا الضرائب تزيد، و الرّابح الوحيد في العمليّة هوما الحارة كناترية، و الكعبات الي يخدمو بلا باتيندة... الخلاصة: اكثر ملفّ حارق في بلادنا، هو القضاء على التّعامل بالكاش، اكيد لا عطارتنا لا ميكانيسيانتنا يستعرفو بالخلاص الالكتروني، لكن فما عشرات الأماكن إلي ساهل نحرموهم من الكاش، محلات الملابس الجاهزة، المهن الحرة؛ المطاعم الكبرى، المحلات التجارية الكبيرة، و غيرهم من الاماكن إلي ساهل الخلاص فيهم بالشيك أو البطاقة البنكية... و اذا فمّا حاجة عاجلة فهي وضع استراتيجيّة وطنيّة لدعم التعامل بالبطاقات البنكيّة و الخلاص عبر الهاتف الجوّال... لو فمّا دعم لازم تعملو الدّولة، راهو دعم الmonétique... المواطن، مشكلتو مع البانكا و الكارطة متاع البانكا، هوما الfrais، يقلّي غالي عليّا فاش قام نعطيم في 7 دينارات في التريميستة (سوم ارخص كارطة في تونس)، و التّاجر يقلّك ما نحطّش TPE terminal de paiement électronique فاش قام البانكا تاخو عليا بين 0 و 2% على كلّ معاملة... طبعا الاثنين ناسيين انّو فمّا لوجيستيك كبيرة وراء الكوارط و انّو البنوك هي شركات تجاريّة ما تخدمش على رحمة الوالدين... ما علينا... اجبار البنوك أنها ترخّص او تفرّق كوارط بلاش هو غباء ما يأدّي لشي حسب رايي، خاطر بكلّ بساطة يبطلو ما عادش يبيعو كوارط... الحلّ في الدّعم، و الدّعم هذا هو دعم استراتيجي و مسألة حياة او موت بالنّسبة لتونس، الشهّار الي ياخو كارطة، يكفي يقدّم كشف حسابو الي فيه عمليّة خلاص كارطتو للإدارة متاعو، باش بعدها شريكتو ترجّعلو المبلغ، و الشّركة تقص المبلغ من ضرائب الشهّار هذاكا قبل ما تصبهم للقباضة... كيف كيف، التّاجر او المهنة الحرّة الي ينخرط و ياخو TPE، القباضة تنقّصلو الFRAIS الي خذاتهم البانكة من الضّرائب الواجبة عليه... و بالطّريقة هذي نشجعو النّاس انها انها تنسى الكاش، و تتعامل اكثر فأكثر بالكوارط او تخلّص بالتّلفون (و هذا شانطي آخر توا نرجعولو)... خاطر الحلّ لمواجهة التهريب و التهرّب من الضّرائب موش امني و موش قضائي فقط... اذا المواطن يصبح ما يحب يتعامل الّا بوسائل الدّفع هذي، وقتها عبارة قمنا بتجفيف منابع التهريب و التهرّب الضّريبي ، خاطر حدّ ما يشري عليهم بالكاش... و الناس هاذم، اذا ما ينجموش يخدمو بالكاش، عندهم زوز حلول: امّا الاختفاء، او يضطرّوا انّو معاملاتهم تتعدّى عبر البنوك، و وقتها تقعد trace على كلّ معاملاتهم، و القباضة تنجّم اتّبّعهم و تفك منهم حقّ الشعب التونسي .... يا شهّارة، احرموهم من الكاش، نعرف تعقيد لحياتكم، أما صدقوني، المتهربين من الضرائب راهم ما يضروش في الدولة... لا صدقوني لا، الي يخدمو بالكاش سواء تجار او مهن حرة او مهربين راهم قاعدين يمصولكم في دمكم انتوما و يفكولكم في خبزة صغيراتكم.... انتم حرفاءهم، احرموهم من الكاش.... ليلتكم زينة يا توانسة...
السلام عليكم بالله ما تقلقوش من إعادة الستاتي هذا مرتين في العام خاطر قد ما انّبهو و شوية : نداء توّا في الجامعة، بدا موسم الستاجات متاع الماستار و الiset و مدارس الهندسة و غيرهم، نداء بكل لطف للكوادر، و الكوادر الوسطى و العليا في البنوك و الشركات الكبرى، عندكم واحد و الا 2 من عائلاتكم و احبابكم، اوكي، تلاهاو بيهم و ريغلولهم امورهم، لكن راهو ستاج، مجرد ستاج موش خدمة، ليكم انتوما يبقى الامر ديما ساهل، تلفون لزملاءكم في الDRH و الا تكلمو عروفاتكم، اتنجمو تسلكوها في ستاج لطالب و الا 2 من الي ما عندهم حد، الستاج ساهل للي تعرفوهم انتوما و الي عائلاتهم يسلكوهالهم، لكنو اصبح صعيب في وقتنا هذا على الي ما عندهم حد، ركزو مع هاك الصغيرات الي يجيو وحدهم، و يخليوهم يستنو في الأكّاي باش يصبو مطالبهم، ممروجين و فادين من الجري من شركة لشركة و من " خلي المطلب توا نشوفو" و "لا ما ناخذوش ستاجارات" و غيرهم من الحكايات الي تعدّاو على الأدمين في شبابو... راهو عدم الاهتمام بالشباب هاذم هو مأساة في بلادنا الي نحبوها، حركة بسيطة منكم، تحلّولهم مشكل كبير، ترجعولهم الثيقة في بلادهم... قبل هبّطت الستاتي هذا و فما بعض الاوخيان الي قالوا انو مستوى بعض المتربصين ما يشجعش على تأطيرهم... ممكن، لكن هذا موش ذنب الطالب في أغلب الاحيان، السيستام في تونس بلادنا، بلااااااادناااااا، هاذاكا اش خرّج، يعني بكلنا مسؤولين، و الحل موش في هزان اليدين، الحل في انو كل واحد من جيهتو يصلح الي يقدر.. كليمتين زادا للناس الي تخدم و يتحطو بحذاهم ستاجيارات، راهو الشباب هاذاكا موش جاي بجنبك خاطرو يحبك و الا يحب يمرجك، كان جاء ليديه راهو قاعد بحذا دارهم أو بحذا صحابو و الناس إلي تقدرو، الشباب هاذاكا حطاتو تونس بجنبك باش تفهمو و تعاونو و توريه الخدمة و تعطيه خدمة تحترم عقلو و مؤهلاتو، و هذا أضعف واجب تقوم بيه انت تجاه البلاد الي قراتك و دبرتلك خدمة ليك انت، تأطير الشاب هاذاكا موش مزية، موش حاجة زايدة على خدمتك، موش ضياع وقت، الاهتمام و تأطير الشاب هاذاكا هو من أولى اولوياتك كتونسي... نداء لكل الصفحات، برتاجيو، اعملو كوبيي كولّي، انتم احرار، المفيد توصل الفكرة لأقصى ما يمكن من المسؤولين و الناس إلي تنجم تعاون طلبتنا، الناس إلي من واجبها تعاون طلبتنا، خلي الدعوة توصل لأكبر عدد من الموظفين و الناس إلي تنجم تعاون الطلبة... والله برشا شباب ما عندهمش شكون يعانيو معانية زرقاء على ستاج، و الأهم المعاناة هذي ترسّخ فيهم فكرة التمييز الي يصير عليهم في بلادهم مقارنة بزملاءهم الي تدبير ستاج بالنسبة ليهم أمر هيّن، لذا، لو تتفضلو عاونوني في نشر الدعوة هذي Partagez svp #استهلك619
إعادة صباح الخير الاقتصادي Kenneth Arrow صاحب جائزة نوبل للاقتصاد خدم برشا على موضوع مصادر الثروة الاقتصادية في اي بلد، و يمكن تلخيص استنتاجاتو في ما يلي:" مصادر الثروة هي الثقة، ثقة المتعاملين الاقتصاديين فيما بينهم، ثقة الشعب في جودة السلع و الخدمات التي يصنعها، ثقة الشعب في بعضه، ثقة الشعب في رجال السياسة، الثقة هي ما يصنع الثروة الاقتصادية الوطنية".... باش تفهمو كلامو السيّد هذا، خوذو 6 دقائق من وقتكم و تفرجو في الفيديو هذي حول كوكب الدنمارك البلد صاحب المرتبة السادسة عالميا من حيث المنتوج الداخلي الخام للفرد الواحد: https://youtu.be/QEjR2X0tB6M نهاركم زين
إعادة حتى لا ننسى البوصلة: "أقعدو فيها و تمشي تشيّت تونس"، "ديناركم ان شاء الله يتخرب"، "البلاد هذي جحيم الي عاش فيها موش باش يتحاسب نهار آخر"، "ندبّر راسي و ما على باليش بيكم"، "علمكم ما يعنينيش، نحب نتصرّف في فلوسي و ما يهمنيش فيكم"... و غيرها من عبارات تبارك الله يقولو فيها بعض (و نأكّد على بعض) التوانسة الي نرجسيّتهم المرضيّة خلّاتهم يتوقعوا انّو تونس لازم تحنّيهم باش يرضاو عليها، و الّا فهي لا شيء بالنّسبة لهم... أنت لاباس عليك؟ رجل اعمال؟ أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون (مهما كان حالهم، موفرينلك أمن على رزقك و اع(هلك)، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... قريت؟ المدرسة و المعهد و الجامعة و المعلمين و الأساتذة و الأساتذة الجامعيّين، بكلهم صرف على بناءهم و على اجورهم الشعب هذا من ضرائب مواطنيه و شركاتو... سيّارتك و سيّارات و شاحنات شركاتك اتذور في البلاد على طرقات صرف على بناءهم الشعب هذا من ضرائب مواطنيه و شركاتو، شركاتك تستعمل في الماء و الضوء المدعّم من ميزانية الشّعب التّونسي...، الاكل الي في كرشك دفع جزء من كلفتو الشعب هذا...عندك كوادر و خبراء يخدمو مع شركاتك؟ كل واحد فيهم صرف على تكوينو الشعب هذا دم قلبو من ضرائب مواطنيه و شركاتو... جواز سفرك الأخضر الي مكنك باش تخرج اول مرة من البلاد هذي و تعمل افاريات و سياحة، هو جواز خذيتو خاطرك جزء من الشّعب هذا، البنوك الي تتعامل معاهم و تاخو منهم في القروضات و تخبي فيهم في فلوسك، لولا انّو الشعب هذا صرف من ضرائب مواطنيه و شركاتو باش يكوّن كوادرهم، راهم موش موجودين... سلعتك يشري فيها الشّعب هذا و موش شعب آخر اذا كانت سلعة لا تمكّنك من التّصدير، و اذا انت مصدّر، فراهو الشعب هذا بفضل ادارتو عملك إجراءات تشجّع على التّصدير و قبل يعطيك تشجيعات نقصت من ميزانيتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... انت صاحب مهنة حرّة؟ محامي مهندس، طبيب، خبير محاسب، محاسب، عدل؟ انت تاجر او حرفي؟ صاحب محلّ، صاحب مطعم، مقهى، محل تجاري، ورشة؟ أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... تكوينك في الجامعة تكلّف مليارات دفعهم الشّعب هذا من دم قلبو ضرائب مواطنيه و شركاتو، سكنت في المبيت الي بناه الشعب التّونسي، ركبت في النقل العمومي بإشتراك رمزي و الشعب التونسي تكفّل بالكلفة الحقيقية متاع نقلك، شريت دواء مدعّم من عند الشّعب التونسي، استعملت ماء و ضوء و محروقات مدعّمين بالاف المليارات من ضرائب الشعب التونسي بمواطنيه و شركاتو... تخدم في القطاع الخاص خاطرك تكوّنت في المستشفيات العموميّة الي بناها الشّعب التّونسي بآلاف المليارات من ضرائب مواطنيه و شركاتو، تترافع في محاكم بناها الشّعب التّونسي بآلاف المليارات من ضرائب مواطنيه و شركاتو.... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... انت موظّف عمومي؟ عامل في القطاع العمومي؟ شهريتك يدفع فيها الشّعب التّونسي من من ضرائب مواطنيه و شركاتو، انت من المحظوظين في تونس الي نجمت تدخل لخدمة ما تتظلمش فيها، تغطيتك الاجتماعيّة و أوقات خدمتك و العطل متاعك مضمونة بالقانون و لا احد يعتدي عليها، انت من المحظوظين الي تتمتّع بإستقرار العمل و ما تخافش تطّرّد و هذا يسمحلك انّك تكون من أصحاب الاولويّة في القروض... كل هذا لأنك تخدم عند الشعب التونسي... انت تعيش من مواد مدعومة بفضل ميزانية الشعب التّونسي، انت تستهلك في ماء و كهرباء و محروقات مدعّمين بآلاف المليارات من ضرائب الشعب التونسي بمواطنيه و شركاتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... انت تعمل في القطاع الخاص؟ انت تعتبر نفسك اقلّ حظّ من غيرك اذا لم تكن من الكوادر الي يخلصو برشا؟ و رغم كلّ شيء، انت تتمتّع بكلّ ما وفّره الشّعب التّونسي من امن و عدالة و طرقات و مستشفيات و دعم مواد غذائيّة و ادوية و وسائل ترفيه... الطريق الي تمشي فيه، المدرسة و المعهد و الجامعة الي قريت فيهم، الضوء الي تستعمل فيه، الماء الي تشرب فيه، كلّهم من افضال هذا الشّعب عليك... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... انت شاب نقرا لا علاقة بكل هؤلاء؟ تونس ما عملتلك شي؟ تونس بلاد خايبة؟ في بالك انو المدرسة و المهد و الجامعة الي خلّاتك تخرج من الامية تتكلّف أموال مهولة دفعهم الشّعب هذا؟ في بالك الي الأستاذ الي يقرّي فيك يخلّص فيه الشّعب الي داير بيك في الطريق؟ في بالك انّو القهوة الي تقعد فيها و تهزّلها في صاحبتك لولا ما وفّره الشعب الي داير بيك من امكانيّات اساسيّة راهي موش موجودة؟ في بالك انّو حتّى طابع السكّر الي تحطّ فيه في قهوتك، الشّعب الي داير بيك مدعمو باش سيادتك تنجّم تشرب قهوة، في بالك انّو الستاد الي تشجع فيه جمعيتك متكلّف مئات المليارات دفعهم الشّعب الي داير بيك من دم قلبو من ضرائب مواطنيه و شركاتو؟ في بالك انّك تهمل في الشّارع و تروّح مطمان و متأكّد انّو بوك و امّك و خوك و اختك لاباس ما تعدّى عليهم حدّ خاطر فمّا امن و قضاء جهّزهم و دفع اجورهم الشّعب الي داير بيك؟ في بالك انّو لولا دعم المواد الأساسيّة الي دافعو الشّعب هذا من دم قلبو، راهي حتى الوجبة الي يوفّرهالك بوك طاح مستواها؟ في بالك انّو هاك الكرّاسة الي تكتب فيها مدعّمة كيف كيف من ضرائب دفعها مواطني و شركات الشّعب الي داير بيك؟ في بالك انو الطبيب الي يداوي فيك و في عايلتك و تسترجعو مصاريفو من منظومة ضمان صحّي يدفع فيها الشّعب الي داير بيك؟ في بالك انو الPc الي تكوناكتي منو لولا الشعب هذا خدم و صدر و دخل عملة صعبة و لولا الشعب هذا تسلمف عملة صعبة باش نجمنا نستوردوه راك ما تعرفش كيفاش يحل الPc اصلا ؟ في بالك انو انترنت الي تستعمل فيها، الشعب الي داير بيك في الشارع صرف مئات المليارات من ضرائب مواطنيه و شركاتو على تجهيزاتها باش وصلت لبيتك و تلبونك؟ في بالك؟ في بالك؟ في بالك؟؟؟ ... في بالك انّو الشعب هذي و البلاد هذي طامعين انّك انت توّا تعطيهم و تعمللهم و موش العكس؟ انت من الطبقة السياسية تحكم و تعارض ؟ الهواء الي تتنفس فيه راهو بفضل الشعب هذا، انت غادي خاطر الشعب هذا حطك بعد بعدما بعدماانت وعدتو بالجنة على الارض، لذا إياك تقول انك فشلت بسبب ظروف أو تعطيل، لما تقدمت للانتخابات عارف روحك موش موبايل تحكم سويسرا بل تونس بمشاكلها، أي عذر لفشلك هو فقط دليل انك فاشل، أي نقص ثقة من الناس في دولتهم سياساتك مسؤولة عنه مهما فعلت المعارضة، انت المسؤول الوحيد، و البلاد هذي و الشعب هذا أصحاب فضلك عليك في مكانك و تكوينك و اكلك و شريك، انت لا شيء بدون هذا الشعب، و كل تهاون منك في إرضاءه خيانة، كل جبن منك إزاء الفساد خيانة، كل تقاعس أو كسل خيانة، لو عملت ليلا نهارا فستظل أيضا و دائما مدينا لهذا الشعب بما انت فيه.... و بالله راني ما قلتش نعيشو في جنة، و ما قلتش الي يحب خير عيب عليه، و ما قلتش بلادنا مسيرة كأحسن ما يكون التسيير، قلت فقط، انو كل ما نملك الان كأشخاص، كل ما نعيش فيه الآن، مهما كان بسيطا أو ذو جودة ضعيفة، نحن نملكه و نعيش فيه بفضل تونس و شعبها، لذا تواضعوا و لا تسبو تونس مصدر كل ما انتم فيه الى كلّ هؤلاء المتبرّمين من هذا الوطن، انتم لاشيء بدون كلّ ما قدّمه لكم هذا الشّعب و هذا الوطن، لاااا شيء تماااااما، فضل الشعب هذا و الوطن هذا عليكم عظيم و جبّار و لن تتمكّنوا من ردّعشره... خدمات و منتجات و ظروف موش كيما كندا و المانيا و اسكندنافيا و اليابان و كوريا؟؟؟ اكيد، لكنها خدمات و منتجات و ظروف افضل ممّا تقدّمه عشرات و عشرات الأوطان لمواطنيها، تحبّو خدمات و منتجات كيما كندا و المانيا و اسكندنافيا و اليابان و كوريا؟؟؟ كونوا كما هاته الشّعوب في الثقة و الاستشهاد في العمل و التحضّر و احترام حرّيات الغير، وقتها لن تتساءلوا لماذا لا نعيش مثلهم، خاطر سنعيش مثلهم بدون شك لو تصرّفنا مثلهم.... اخيرا، للمواطن المتيقر، إلي يشوف في القهر و الفساد و العوج، إياكم و اليأس، إياكم و اليأس، فما آلاف واعية و شريفة في البلاد هذي، فما آلاف موش عاجبها الوضع و تتمنى ما خير، فما آلاف يخدمو بقلب و رب و يسعاو لتونس خير، إياكم تسلمو، إياكم تأيسو، كل حد من جيهتو لازم يحاول يصلح بالي يقدر... خاطر اليأس معناه تسلمو في بلادكم للي يخربو فيها، معناه ترك بلادكم للخراب... هذا ليس الا راي يحتمل الخطأ و الصواب، لكنه رايي على كل حال تحيا تونس #استهلك619
السلام عليكم نواصلو مع التقرير 31 لدائرة المحاسبات و اليوم نحكيو على اشراف وزارة التعليم العالي على الجامعات الخاصّة: عندنا في تونس 72 جامعة خاصّة تدرّس لـ 32 الف طالب، حوالي 12%من مجموع الطّلبة في تونس... 8 ملفّات لـ8 جامعات خاصّة، اوراقها ناقصة و رغم ذلك ماخذة ترخيص و تخدم... 10 مؤسسات فضاءاتها لا تستجيب لكرّاس الشّروط المنظّم لهذا النّشاط و رغم ذلك ماخذة ترخيص و تخدم، الوزارة قالت انو معاينات عدم احترام كراس الشروط تصير بعد زيارات تفقّد على عين المكان، الدّائرة قالتلها مالا لا شبيكم عمركم ما عملتو زيارات تفقّد للمؤسّسات العشرة هذي بالذّات؟... القانون المنظّم للجامعات الخاصّة يمنع الشركات الباعثة للمدارس الخاصّة من الحصول على اكثر من ترخيص واحد و يمنعها من فتح فروع، و رغم هذا فمّا زوز جامعات (جامعة تونس الخاصّة، و جامعة قرطاج الخاصّة) حلّو مؤسسات أخرى تابعتهم و قبلو فيهم طلبة رغم انّو العقوبة القانونية لهذه العمليّة هي غلق المؤسسة و جبر الضّرر للمتضرّرين و خطية بـ 10 الاف دينار و السجن لباعث المؤسة... و رغم هذا الوزارة واصلت الاعتراف و الترخيص للمؤسسات المحدثة بطريقة مخالفة للقانون من طرف هالجامعتين... الوزارة جاوبت قالت انّو جامعة تونس الخاصّة سوّات وضعيّتها في أكتوبر 2017، و الجامعة الخاصّة قرطاج مازال لتوّا و اقترحت مراسلتها في الغرض... الدّائرة قالتلها طبّق القانون و نقّص من تقشقيش الحناك (هذي من عندي آنا 😁)... القانون المنظّم للجامعات الخاصّة في تونس، يفرض على كلّ جامعة انّها ما تبدا السنة الجامعيّة الّا ما تقدّم للوزارة ضمان بنكي (ورقة من البنك تقول انّو الوزارة من حقها تاخو الفلوس دوب ما تطلبها من البانكا، و طبعا البنك ما يعطي للجامعة الورقة هذيكا، الّا ما يكون هو بيدو ضمّن روحو معاها)، المفيد قبل ما يبدا العام، لازم كلّ جامعة تقدم ضمان بنكي ساوي 25% من قيمة تسجيل كلّ طالب، و الهدف هو انّو الوزارة تلقى كيفاش تعوّض الطّلبة في حال حدوث امر قاهر يوقف الدّراسة او في حال سحب التّرخيص... 9 مؤسسات ما قدموش ضمان و 9 آخرين قدموا ضمان ناقص... القانون يفرض على الجامعات الخاصّة انها ما تزيدش بأكثر من 5% سنويّا لمعاليم تسجيل الطّالب خلال مراحل دراسته، مقارنة بالورقة الي اعطاتهالو اوّل ما دخل و الي فيها قدّاش يلزمو يدفع كلّ عام حتّى ياخو شهادتو... 15 مؤسسة خاصة ما احترمتش هذا القانون و زادت اكثر، و فمّا مؤسسة زادت 65% بين العام و العام الموالي لنفس الطّالب (المعهد العالي لعلوم التمريض بسوسة)... القانون يفرض انو المدير يتفرّغ للإدارة البيداغوجية و المالية للمؤسسة فقط، ما يعمل شي آخر... في 23 مؤسسة المدير ليس متفرّغ للمهام الي حددها القانون... القانون يفرض انّ المجلس العلمي للمؤسسة يكون فيه اقل شي زوز مدرّسين قارّين (يعني يخدمو في المؤسسة هذيكا فقط ومتفرغين ليها) و حاصلين اقل شي على شهادة الدراسات المعمّقة...23 مؤسسة لا تحترم هذا الشرط... القانون يمنع الاشهار الي فيه معلومات تغلّط الطّلبة او اولياءهم، و يعاقب بالسجن 6 شهور و خطيّة مالية كلّ من يقوم بذلك... صارت 16 مخافة من طرف 15 مؤسسة خاصة تتعلّق بالاشهار لتأمين إختصاصات غير مرخّص فيها او اعلان عن اتّفاقيات شركات مع مؤسسات جامعية اجنبية (بينما الوزارة ما ثبتتش فيها و ما سمحتش بيها كيما يفرض القانون)... الوزارة بعثت مراسلات تنبيه لهذه المؤسسات، الدّائرة قالتلها قدّم الملفّات للقضاء و نقّص من تقشقيش الحناك (هذي زادا من عندي 😁 )... 27 مِسسة خاصّة ما دفعتش للcnssالمساهمات الاجتماعية الي قصّتهم من اجور 57% من اطار التدريس القار لديها... فمّا مؤسسة خاصّة هي "المدرسة العليا الخاصّة للدراسات الإدارية و التجارية بصفاقس" مقدمة واحد على أساس اطار تدريس قار عندها بينما هو في الواقع عون عمومي منتدب منذ 2011 في صندوق التأمين على المرض.. القانون يفرض على المؤسسات الخاصّة انّها تشغّل مدرّسين قارّين عندهم شهادة فوق الليسانس، و يكون شطرهم على الأقل عندو دكتوراه بالنسبة لاختصاصات الطب و شبه الطب و الصيدلة... 25 مؤسسة لا تحترم هذا القانون، و فمّا 7 مؤسسات ما فيها حتى دكتور من 2011 الى 2016... فمّا امر رئاسي من عام 2009 يفرض انّو تأطير الطلبة في الاختصاصات الطبّية و شبه الطبّية يتم من طرف حاصل على الدّكتوراه، المعهد العالي الخاص لعلوم التمريض، انتدب 31 تقني سامي او متحصل على ليسانس في العلوم شبه الطّبّية لتأطير الطلبة في سنة 2014/2015 و المعهد العالي لعلوم التمريض بسوسة انتدب 2 في نفس الوضعية لتأطير الطلبة في سنتي 2013/2014 و 2017/2015... القانون يفرض انو الاعوان العموميين (أساتذة جامعيين او إطارات في الدولة) يتحصلو على ترخيص كتابي من مؤسساتهم قبل التدريس بصفة عرضية في جامعات خاصة، و يفرض انّو مدّة التدريس هذي ما تفوتش 4 ساعات اسبوعيّا... بعد دراسة عيّنة تتكوّن من 4059 حالة، تبيّن انّو 73% لم يحصلوا على ترخيص من مشغّليهم للتّدريس في جامعة خاصّة، فمّا 46 حالة تجاوزو العدد الأقصى من الساعات أسبوعيا، منهم 4 حالات قرّاو 10 ساعات أسبوعيا في جامعات خاصة، و فمّا 51 أستاذ جامعي يقرّيو في جامعات خاصة دون ترخيص من الجامعات العمومية المترسمين فيها... القانون يفرض انّو الوزارة او رؤساء الجامعات العمومية يراقبو سير الامتحانات في الجامعات الخاصّة... الرقابة هذي ما صارت الّا بنسبة تتراوح بين 20% و 71% من مجموع الجامعات الخاصة... فمّا 12 جامعة خاصّة ما صارت حتى رقابة على امتحاناتها خلال الفترة 2011-2016... و في 2011، الوزارة ما عندها شي يثبت انها قامت بالرقابة على حتّى جامعة خاصة... القانون يفرض انّو مطلب تأهيل التكوين في الجامعات الخاصة و العمومية في مختلف الشهادات، يُقدّم للوزير بعد ان تبدي لجان قطاعية مختصّة رايها... في السنة الجامعية 2015/2016، الجامعات الخاصّة التي تم رفض طلب تأهيلها من طرف اللّجان القطاعية الوطنيّة المختصّة، قدّمت مطالب إعادة نظر الى لجنة فنية اُحدثت في الوزارة (ما فمّا حتى نص قانوني يسمح بوجودها) و اللجنة هذي تقول انّها تعمل وفق تمشّي اقرّه مجلس الجامعات المنعقد في 26 جوان 2014... الدائرة مشات ثبتت في محضر جلسة مجلس الجامعات بالتّاريخ هذاكا، ما لقات حتّى شي يثبت موافقة المجلس على هذا التمشّي... المفيد اللّجنة هذي وافقت على تأهيل 19 شهادة سبق انّو تمّ رفضها من طرف اللّجان القطاعية المختصّة... مجلس الجامعات بيدو، اعطى تأهيل استثنائي للفترة 2015-2017 (5 مؤسسات و 11 شهادة) فيما يتعلّق ملفّات بتأهيل مازالت اللّجان القطاعية المختصّة ما كملتش النظر فيهم... في أكتوبر 2016، الوزارة اعطات تأهيل استثنائيبسنة واحدة لـ7 مؤسسات (17 شهادة) رغم رفض اللّجان القطاعية المختصّة... 7 مؤسسات خاصّة سجلت 400 طالب في 17 شهادة غير حاصلة على تأهيل في السنة الجامعية 2015-2016... القانون الي حكينا عليه لفوق يقول انها مغالطة للشّاري يفرض غلق المؤسسة و جبر الضّرر للمتضرّرين و خطية بـ 10 الاف دينار و السجن لباعث المؤسسة... الوزارة قامت بتسوية وضعية الطّلبة بإعتبار تقدّم السنة الجامعية لمّا فاقت بالموضوع... على خير يا توانسة #استهلك619
"دائما ما أتذكّر احدى أساطير هنود امريكا. تقول الأسطورة، في يوم من الأيام، اندلع حريق هائل في الغابة، كل الحيوانات كانت في حالة هلع. فقط عصفور صغير كان يطير جيئة و ذهابا بين النهر و الغابة ليعود بقطرات ماء في منقاره يرميها على النار. ما يقوم به العصفور، أثار غضب غراب فسأله بتأفّف: " يا عصفور، لا تتوقع أنك ستطفئ الحريق بهذه القطرات البائسة!". يجيبه العصفور الصغير : "أعلم ذلك، لكني أؤدي نصيبي في العمل اللازم لإنقاذ غابتنا". أنا أعتقد أنّه لو قام كل واحد فينا بتأدية نصيبه من العمل اللازم، فإننا نملك الامكانيات لتغيير مجرى التاريخ" Pierre Rabhi على خير يا بلادي #استهلك619
Version reduite des principaux points relatifs à la CNRPS: بين 2011 و 2016، ارتفعت كلفة أجور العاملين في الcnrps بـ53% من 31 مليون دينار الى 48 مليون دينار، و "ذلك بالأساس نتيجة للمفعول المالي لعدد من الاتفاقات النّقابيّة" (كلام الدّائرة حرفيّا)... نهار 8 ديسمبر 2011، النقابة فرضت انّو عمّال و موظّفي الcnrpd ما يتقصّلهمش ضمان اجتماعي كيفهم كي باقي الموظّفين، و الcnrps هو الي يدفع في بلاصتهم باش يقعدو يتمتعوا بالتقاعد مستقبلا... 21 مليون دينار هو كلفة العمليّة على الcnrps خلال الفترة 2013-2017... في اغلب الشركات العموميّة و الخاصّة، فمّا حاجة اسمها "الصّندوق الاجتماعي"، الصّندوق هذا يتموّل بجزء من أرباح الشركة، و أموالو تُستعمل لاعطاء قروض بشروط تافهة و مساعدات مختلفة لعمال و موظّفي الشّركة... لكن رغم الخسائر المتراكمة للcnrps، فإنو واصل ضخ أموال في "الصّندوق الاجتماعي" لموظّفيه، و ارتفعت ميزانية هذا "الصّندوق الاجتماعي"، من 3 مليون دينار سنة 2012 الى... 10 مليون دينار سنة 2016... نجيو للنّكتة توّا ... "الصّندوق الاجتماعي" هذا، كلّ عام تتصب فيه فلوس جديدة من طرف الcnrps كيما قلنا، و كلّ عام طبعا تدخلّو أموال تسديد القروض القديمة الي خذاوها الموظّفين، و في المقابل، كل عام يزيد يعطي قروض و مساعدات و هبات جديدة للموظّفين... المفيد "الصّندوق الاجتماعي" هذا كلّ عام عندو عجز بين الدّاخل و الخارج، و تراكم العجز هذاكا بلغ 27 مليون دينار عام 2016... شنوّا يعمل الcnrps لتغطية "الصّندوق الاجتماعي" متاع موظّفيه؟؟؟ .... يغطّيه بمداخيل مساهمات الضّمان الاجتماعي متاع كلّ موظّفي الدّولة و القطاع العام، و هكّا، هو الcnrps عاجز عاجز، زيد خلّص على ظهرو عجز "الصّندوق الاجتماعي" متاع الموظّفين... الcnrps يسعى لرقمنة ملفّات الانخراطات و جعلها بكلها في الاورديناتار، و عام 2011 انتدب 25 عون لتعزيز الاطار البشري المكلّف بالرتصرّف الالكتروني في الوثائق... عام 2011 كان عندهم تأخير بـ 2758 ملفّ منخرط جديد لم تتمّ رقمنتهم، عام 2016 اصبح عندهم تأخير بـ 33502 ملفّ منخرط جديد لم تتمّ رقمنتهم... فمّا مؤسّسات عموميّة قصّت على خدّامتها مساهمات التقاعد و مازال ما صبّتهمش لcnrps، و بلغ مجموع الأموال الي ما تصبّتش للcnrps الى حدود 2016، قيمة 668 مليون دينار منهم 56 مليون دينار على الشركة الوطنية للنقل و 96 مليون دينار على الشيمينو و 86 مليون دينار على الصوناد في الفصل 32 من قانون المالية لسنة 2013 المصادق عليه من طرف المجلس التأسيسي بتاريخ 29 ديسمبر 2012، تقرر تحميل ميزانية الدولة لكلفة دفع مساهمات الضمان الاجتماعي على الأجير و المؤجر خلال كامل فترة الانقطاع عن العمل بالنسبة ل2379 متمتع بالعفو التشريعي العام... دائرة المحاسبات تقلنا انو في الفترة 2014-2017، بلغت كلفة هذه التسوية على ميزانية الدولة: 116,3 مليون دينار.. و الدائرة تقول ايضا، ان هذا المبلغ مرشح للارتفاع، بإعتبار انو القانون اعلاه ما حددش تاريخ أقصى لتقديم مطلب الانتفاع بهذا التعويض، و ديجا إلى حدود 2017 فما 322 ملف آخر في طور المعالجة بسبب نقص بعض الوثائق... الcnrps يعطي أيضا قروض لعموم موظّفي الدّولة، الى حدود 2016، عندو قروض موش خالص فيها بقيمة 12 مليون دينار... فمّا 360 الف ملف تقاعد ضايع من 2014، منهم 180 الف راجعين لاشخاص تمّ صرف جرايات تقاعد ليهم بقيمة 4,2 مليون دينار بين 2012 و 2017... فمّا خمسة نوّاب بالمجلس التأسيسي خذاو منح تقاعد بمجموع وصل 60 الف دينار على أساس عملهم بهذا المجلس، بينما هوما في الواقع نجحو في انتخابات مجلس النّوّاب 2014 و ياخذو في منحة، و فمّا عضو سابق في الحكومة خذا جرايات تقاعد بمجموع وصل 27 الف دينار بينما هو في الواقع رجع يخدم و ياخو في شهريتو كطبيب استشفائي جامعي... و بعد مراسلة من الدّائرة بتاريخ أكتوبر 2017، الcnrps وقّف هالجرايات و شرع في إجراءات استرجاع الأموال... 49 مليون دينار هو حجم جرايات التقاعد التي تواصل تحويلها لحسابات متقاعدين بعد وفاتهم، موش لأبناءهم أو اراملهم، لا لا، للمتقاعد المتوفي بيدو.. بين 2012 و 2016، الcnrps ما عمل حتّى INVENTAIRE للعقارات و الأراضي الي يملكها... فمّا عقارات يملكها الcnrps، بينما في الواقع تستغلّ فيها دون سند قانوني و دون دفع الكراء، هياكل أخرى كيما.... اتحاد الشغل و وزارات الداخلية و التربية و جمعية المتقاعدين و الONAS... عام 2011 الcnrps عمل مناظرة لإنتداب 100 عون، و فرض انّو في الولايات الدّاخليّة تكون مفتوحة فقط لسكّان هذه الولايات، و العمليّة هذي افضت لإقصاء 463 كفاءة اعداد ملفّاتهم افضل من اعداد من نجحوا في الإختبار الكتابي، بينما في ولايات تونس الكبرى، العمليّة هذي افضت لإقصاء 60 كفاءة اعداد ملفّاتهم افضل من اعداد من نجحوا في الإختبار الكتابي... عام 2011 و 2015، الcnrps عمل انتداب مباشر عن طريق التعاقد (امر ممنوع في المؤسسات العمومية) لـ50 عون كلهم من أبناء و أقارب موظّفي الcnrps، و ذلك لتنفيذ اتفاق بين نقابي بين الصندوق و الاتحاد العام التونسي للشّغل... هذي نكتة اخرى....كيف كيف، تنفيذا لإتفاق مع اتحاد الشغل تمّ بمقتضاه إعادة انتداب 12 عون تمّ عزلهم سابقا لإرتكاب أخطاء جزائية كالتّدليس و التّحيّل و استغلال المناصب... و الحكاية ما وقفتش في إعادة الانتداب، بل تلاها ترسيم آلي و... تمتيعهم بالترقية الالية في السلّم المهني بعنوان سنوات عزلهم و خذاوRAPPEL بمجموع 33 الف دينار... الناس الكل تعرف انو القروضات و التسبقات، ما تتعطى الّا اذا كان مجموع القصاصات لخلاصهم ما يفوتش 40% من الشهرية... القاعدة هذي ما تطّبّقش على موظّفي الcnrps، فمّا 950 واحد يبقالهم في شهاريهم بعد القصاصات اقلّ من 50 دينار... و فمّا 22 واحد يبقالهم اقل من ... 5 دينارات... فمّا منشور صادر عن رئاسة الحكومة يحجّر على كلّ المؤسسات العمومية و الوزارات و الإدارات انّهم يعطيو تعهّدات مالية و يعملوا اتفاقيّات مع النقابات دون التنسيق مع رئاسة الحكومة و وزارة المالية... نهار 2 مارس 2016، إدارة الcnrps و دون الرجوع لا لرئاسة الحكومة و لا لوزارة المالية، عملت اتفاق مع اتحاد الشّغل على تعميم منحة اسمها "منحة العدوى" (مافمتش شنية حكايتها المنحة هذي) على كلّ موظّفي الصّندوق، وكلفةه هالمنحة بين مارس و 2016 و اوت 2017 بلغت 1,4 مليون دينار...
السلام عليكم نواصلو مع اهمّ نتائج مهمّات الرّقابة في التّقرير عدد 31 لدائرة المحاسبات، و اليوم نحكيو على الCNRPS او الصّندوق الوطني للتّقاعد و الحيطة الإجتماعيّة... قبل ما نبداو، نحب نقلكم انّو أنظمة الضّمان الاجتماعي في تونس زوز، واحد يهمّ عمّال و موظّفي القطاع الخاص، و هو صندوق الضّمان الاجتماعي اوcnss، و واحد يهمّ عمّال وموظّفي الدّولة و المؤسسات العموميّة و هو الCNRPS موضوع ستاتي اللّيلة... نرجعو للتّقرير: الدّائرة تقلنا انّو العجز الخام لcnrps (يعني مجموع الي يقبضو الcnrps من قصاصات على شهاري النّاس الي تخدم، انّقصو منّو مجموع الفلوس الي تخرج منو بعنوان جرايات التّقاعد و أي جرايات أخرى)، بلغ 222 مليون دينار في 2016، و تقول انّو اذا نحسبو العجز هذا من 2011 الى 2016، نلقاوه يوصل 1332 مليون دينار... و السبب حسب الدّائرة يعود لأنّو عام 2011 كان عندنا 2,84 منخرط (يعني انسان يخدم و تتقص عليه فلوس التقاعد) لكلّ متقاعد، و في 2016 اصبح عندنا 2,47 منخرط لكلّ متقاعد... و السبب هو ارتفاع عدد المتقاعدين خلال نفس الفترة بـ 20,2%، و ارتفاع عدد المتقاعدين المبكرين (قبل 60 سنة) الي في عام 2016 وصلو 30% من عدد المتقاعدين الجدد عامتها، و أخيرا لإرتفاع عدد المتقاعدين الي يتقاضاو في شهرية تتراوح بين 80 و 90% من شهاريهم لمّا كانوا يخدمو، هاذم كانوا يمثلوا 45%من مجموع المتقاعدين عام 2011، اصبحوا 51% عام 2016... في إطار إعادة هيكلة المؤسسات العموميّة الفاشلة بسبب جيش العمّال، الدّولة عملت صندوق اسمو "صندوق إعادة هيكلة راس مال المؤسسات العمومية" و كان مفروض الصّندوق هذا، يتكفّل بجرايات المتقاعدين مبكّرا في إطار هيكلة المؤسسات العموميّة، لكنّ الدّولة ما رصدت حتّى ملّيم للصّندوق هذا في قوانين الماليّة من سنة 2012 الى 2017، و النتيجة، تكفّل الcnrps بهذه الجرايات بقيمة 31,6 مليون دينار... تعديل جرايات المتقاعدين من الوزارات و مؤسسات القطاع العام، يتمّ كلّ ما تصير زيادات عامّة و خصوصيّة لموظفي الدولة و المؤسسات العمومية، و اثر التّعديل متاع الجرايات بهذا العنوان في 2016، بلغ 55 مليون دينار... الcnrps عجز على توفير أموال مختلف الجرايات الشّهريّة الي يدفعها، الي ارتفعت قيمتها من معدّل شهري بـ 166 مليون دينار سنة 2011 الى 309 مليون دينار سنة 2016... و لتفادي العجز، الcnrps دار على فلوس صندوق تامين المرض (الي تتقصّ من النّاس الي تخدم الكلّ، لتغطية كلفة امراض المنخرطين و المتقاعدين الي يمرضو)، يعني الفلوس متاع صندوق التامين على المرض تقصّت على النّاس الي تخدم، تعطات لcnrps، و في بقعة يصبها لصندوق التأمين على المرض باش يخلّص الطّبة و الصّيادلة و مخابر التّحاليل و المستشفيات العمومية، الcnrps فرّقها جرايات مختلفة على المتقاعدين... و بالطّريقة هذي، ارتفعت فلوس صندوق التأمين على المرض الي ما صبهالوش الcnrps، من 261 مليون دينار عام 2011، الى...1583 مليون دينار عام 2016... بين 2011 و 2017 بلغت المساعدات الي خرجت من ميزانية الدولة الى الcnrps 1671 مليون دينار... بين 2011 و 2016، ارتفعت كلفة أجور العاملين في الcnrps بـ53% من 31 مليون دينار الى 48 مليون دينار، و "ذلك بالأساس نتيجة للمفعول المالي لعدد من الاتفاقات النّقابيّة" (كلام الدّائرة حرفيّا)... نهار 8 ديسمبر 2011، النقابة فرضت انّو عمّال و موظّفي الcnrpd ما يتقصّلهمش ضمان اجتماعي كيفهم كي باقي الموظّفين، و الcnrps هو الي يدفع في بلاصتهم باش يقعدو يتمتعوا بالتقاعد مستقبلا... 21 مليون دينار هو كلفة العمليّة على الcnrps خلال الفترة 2013-2017... في اغلب الشركات العموميّة و الخاصّة، فمّا حاجة اسمها "الصّندوق الاجتماعي"، الصّندوق هذا يتموّل بجزء من أرباح الشركة، و أموالو تُستعمل لاعطاء قروض بشروط تافهة و مساعدات مختلفة لعمال و موظّفي الشّركة... لكن رغم الخسائر المتراكمة للcnrps، فإنو واصل ضخ أموال في "الصّندوق الاجتماعي" لموظّفيه، و ارتفعت ميزانية هذا "الصّندوق الاجتماعي"، من 3 مليون دينار سنة 2012 الى... 10 مليون دينار سنة 2016... نجيو للنّكتة توّا ... "الصّندوق الاجتماعي" هذا، كلّ عام تتصب فيه فلوس جديدة من طرف الcnrps كيما قلنا، و كلّ عام طبعا تدخلّو أموال تسديد القروض القديمة الي خذاوها الموظّفين، و في المقابل، كل عام يزيد يعطي قروض و مساعدات و هبات جديدة للموظّفين... المفيد "الصّندوق الاجتماعي" هذا كلّ عام عندو عجز بين الدّاخل و الخارج، و تراكم العجز هذاكا بلغ 27 مليون دينار عام 2016... شنوّا يعمل الcnrps لتغطية "الصّندوق الاجتماعي" متاع موظّفيه؟؟؟ .... يغطّيه بمداخيل مساهمات الضّمان الاجتماعي متاع كلّ موظّفي الدّولة و القطاع العام، و هكّا، هو الcnrps عاجز عاجز، زيد خلّص على ظهرو عجز "الصّندوق الاجتماعي" متاع الموظّفين... الcnrps يسعى لرقمنة ملفّات الانخراطات و جعلها بكلها في الاورديناتار، و عام 2011 انتدب 25 عون لتعزيز الاطار البشري المكلّف بالرتصرّف الالكتروني في الوثائق... عام 2011 كان عندهم تأخير بـ 2758 ملفّ منخرط جديد لم تتمّ رقمنتهم، عام 2016 اصبح عندهم تأخير بـ 33502 ملفّ منخرط جديد لم تتمّ رقمنتهم... فمّا مؤسّسات عموميّة قصّت على خدّامتها مساهمات التقاعد و مازال ما صبّتهمش لcnrps، و بلغ مجموع الأموال الي ما تصبّتش للcnrps الى حدود 2016، قيمة 668 مليون دينار منهم 56 مليون دينار على الشركة الوطنية للنقل و 96 مليون دينار على الشيمينو و 86 مليون دينار على الصوناد في الفصل 32 من قانون المالية لسنة 2013 المصادق عليه من طرف المجلس التأسيسي بتاريخ 29 ديسمبر 2012، تقرر تحميل ميزانية الدولة لكلفة دفع مساهمات الضمان الاجتماعي على الأجير و المؤجر خلال كامل فترة الانقطاع عن العمل بالنسبة ل2379 متمتع بالعفو التشريعي العام... دائرة المحاسبات تقلنا انو في الفترة 2014-2017، بلغت كلفة هذه التسوية على ميزانية الدولة: 116,3 مليون دينار.. و الدائرة تقول ايضا، ان هذا المبلغ مرشح للارتفاع، بإعتبار انو القانون اعلاه ما حددش تاريخ أقصى لتقديم مطلب الانتفاع بهذا التعويض، و ديجا إلى حدود 2017 فما 322 ملف آخر في طور المعالجة بسبب نقص بعض الوثائق... الcnrps يعطي أيضا قروض لعموم موظّفي الدّولة، الى حدود 2016، عندو قروض موش خالص فيها بقيمة 12 مليون دينار... فمّا 360 الف ملف تقاعد ضايع من 2014، منهم 180 الف راجعين لأشخاص تمّ صرف جرايات تقاعد ليهم بقيمة 4,2 مليون دينار بين 2012 و 2017... فمّا خمسة نوّاب بالمجلس التأسيسي خذاو منح تقاعد بمجموع وصل 60 الف دينار على أساس عملهم بهذا المجلس، بينما هوما في الواقع نجحو في انتخابات مجلس النّوّاب 2014 و ياخذو في منحة، و فمّا عضو سابق في الحكومة خذا جرايات تقاعد بمجموع وصل 27 الف دينار بينما هو في الواقع رجع يخدم و ياخو في شهريتو كطبيب استشفائي جامعي... و بعد مراسلة من الدّائرة بتاريخ أكتوبر 2017، الcnrps وقّف هالجرايات و شرع في إجراءات استرجاع الأموال... 49 مليون دينار هو حجم جرايات التقاعد التي تواصل تحويلها لحسابات متقاعدين بعد وفاتهم، موش لأبناءهم أو اراملهم، لا لا، للمتقاعد المتوفي بيدو.. بين 2012 و 2016، الcnrps ما عمل حتّى INVENTAIRE للعقارات و الأراضي الي يملكها... فمّا عقارات يملكها الcnrps، بينما في الواقع تستغلّ فيها دون سند قانوني و دون دفع الكراء، هياكل أخرى كيما.... اتحاد الشغل و وزارات الداخلية و التربية و جمعية المتقاعدين و الONAS... عام 2011 الcnrps عمل مناظرة لإنتداب 100 عون، و فرض انّو في الولايات الدّاخليّة تكون مفتوحة فقط لسكّان هذه الولايات، و العمليّة هذي افضت لإقصاء 463 كفاءة اعداد ملفّاتهم افضل من اعداد من نجحوا في الإختبار الكتابي، بينما في ولايات تونس الكبرى، العمليّة هذي افضت لإقصاء 60 كفاءة اعداد ملفّاتهم افضل من اعداد من نجحوا في الإختبار الكتابي... عام 2011 و 2015، الcnrps عمل انتداب مباشر عن طريق التعاقد (امر ممنوع في المؤسسات العمومية) لـ50 عون كلهم من أبناء و أقارب موظّفي الcnrps، و ذلك لتنفيذ اتفاق بين نقابي بين الصندوق و الاتحاد العام التونسي للشّغل... هذي نكتة اخرى....كيف كيف، تنفيذا لإتفاق مع اتحاد الشغل تمّ بمقتضاه إعادة انتداب 12 عون تمّ عزلهم سابقا لإرتكاب أخطاء جزائية كالتّدليس و التّحيّل و استغلال المناصب... و الحكاية ما وقفتش في إعادة الانتداب، بل تلاها ترسيم آلي و... تمتيعهم بالترقية الالية في السلّم المهني بعنوان سنوات عزلهم و خذاوRAPPEL بمجموع 33 الف دينار... الناس الكل تعرف انو القروضات و التسبقات، ما تتعطى الّا اذا كان مجموع القصاصات لخلاصهم ما يفوتش 40% من الشهرية... القاعدة هذي ما تطّبّقش على موظّفي الcnrps، فمّا 950 واحد يبقالهم في شهاريهم بعد القصاصات اقلّ من 50 دينار... و فمّا 22 واحد يبقالهم اقل من ... 5 دينارات... فمّا منشور صادر عن رئاسة الحكومة يحجّر على كلّ المؤسسات العمومية و الوزارات و الإدارات انّهم يعطيو تعهّدات مالية و يعملوا اتفاقيّات مع النقابات دون التنسيق مع رئاسة الحكومة و وزارة المالية... نهار 2 مارس 2016، إدارة الcnrps و دون الرجوع لا لرئاسة الحكومة و لا لوزارة المالية، عملت اتفاق مع اتحاد الشّغل على تعميم منحة اسمها "منحة العدوى" (مافمتش شنية حكايتها المنحة هذي) على كلّ موظّفي الصّندوق، وكلفةه هالمنحة بين مارس و 2016 و اوت 2017 بلغت 1,4 مليون دينار... مقالات الجمعة هذي وفاو، أن شاء الله سبت و احد نلقى وقت كيما الويكاند إلي فات و نبسطلكم 3 مهمات اخرى في تقرير دائرة المحاسبات، بالطبيعة نبرمجهم باش يهبطو في وسط الجمعة الجاية على خير يا توانسة رغم كل شي تبقى تونس و التوانسة يقاوموا، ماناش مسلمين في بلادنا : #استهلك619
اي يا خويا، إلي يتحرّك احنا معاه والله، bravo، التيار الديمقراطي البارح و الحكومة اليوم، ياخويا قلتو باش تعملو، مصدقكم، allez y، تحركو، البهتة لا، انا قلبا و قالبا معكم... خلي بلاد كاملة شانعةعلى هالتقرير، كل يوم احكيو على تقرير دائرة المحاسبات... الضغط المدني اروع انواع الضغط والله...
إعادة السلام في انتظار نلقى نفس باش نفلي مهمة اخرى من التقرير 31 ، هذي اعادة للجدد الي دخلو للصفحة، لمقال حول سعر صرف الدينار، المقال طويل بدرجة مرعبة، لكن نتصورو يحللكم عينيكم على بااارشا حوايج، لذا إلي عندو رواري يتبعنا، و ما يندمش بقدرة ربي السلام عليكم : نرجعو للستاتيات العملاقة (في الحجم) و البيداغوجية، سعر الدينار، صندوق النقد الدولي، وزارة المالية، .... شنية الحكاية؟ آسف على الاطالة، أما صدقوني، هذاك الحل الوحيد للتبسيط، الي مستعد يضيع معانا شوية من وقتو، ما يندمش بحول الله... رجعو التوانسة للحديث حول مشكلة انهيار سعر الدّينار و قدّاش باش يزيد يطيح، و كثر السبّان في صندوق النّقد الدّولي الي يتآمر علينا و شامت فينا، و خرافات العادة متاع الاملاءات و التّفقير الممنهج لتونس (العالم بكلّو يكمبصلنا ما شاء الله)... كالعادة نطرحو بعض أسئلة نحاولو نجاوبو عليها مع بعضنا: السؤال الأوّل، هو شنوّا الي يحدّد قيمة العملة متاع بلاد؟ مبدئيّا، اهمّ عامل هو ثيقة العالم في البلاد هذيكا، في استقرارها، في قوّة اقتصادها، في قيمة المنتوج الدّاخلي الخام متاعها، يعني ببساطة في كمّية العمل الي يقوم بيه شعب لانتاج اكثر، في انتاجيّة شعبها و قدرتهم على الخلق و الابتكار، في ثروة البلاد هذيكا، ثيقة العالم في في قدرة السلعة متاع البلاد هذيكا على منافسة سلع باقي الدّول و بالتّالي قدرة هاك البلاد على التّصدير... في الأخير، سعر الصّرف بين العملة و العملة، هو بشكل كاريكتيري، تقييم لمستوى مساهمة زوز شعوب في خلق الثروة في العالم... و كيما تدخل فيه انتاجيّة الشعوب (شعب خدّام و شعب كركار مثلا)، و يدخل فيه زادا فرق التضخّم بين زوز دول (يعني العملة متاع البلاد الي أسعارها ديما في الطالع بشكل كبير، هي آليا عملة اضعف من عملة البلاد الي أسعارها تطلع بريتم معقول، مثال الجنيه الليبي كان اغلى ببرشا من الدّينار التّونسي في سوق الصرف في النوار في الحنوب قبل 2011، و السبب هو انّو ليبيا بفضل ثروتها النفطية كانت الأسعار فيها شبه تافهة) السؤال الثّاني هو كيفاش تتحدّد قيمة الدّينار التّونسي مقارنة بالعملة الاجنبيّة؟ في تونس، السّعر الرّسمي للدّينار، يتحدّد في سوق الصّرف بين البنوك، و لمّا نقولو سوق الصّرف بين البنوك، فطبيعي نفهمو انّو المقصود هو بيع و شراء العملة مقابل الدّينار التّونسي، ال23 بنك تونسي يشريو و يبيعو من بعضهم الدّوفيز مقابل الدّينار حسب وضعيّة كلّ بنك، الي عندها بزايد تبيع، و الي ناقصة تشري... يقول القايل البنوك منين تجيب في العملة؟ أساسا، مصار العملة بالنسبة للبنوك، هوما حرفاءهم، يعني الشركات الي تصدّر و تدخل العملة لحساباتها، الاستثمارات الأجنبية الي تدخل لتونس، عمالنا بالخارج الي عندهم حسابات بالعملة في البنوك و يبعثو عملة لتونس، النزل و وكالات الاسفار الّي السياح يدفعولها بالعملة.... هذي أهم مصادر العملة للبنوك... لكن من الجيهة الأخرى البنوك تستحق للعملة، و كيف كيف، ديما لتلبية مطالب حرفاءها، يعني الشركات الي تستورد، و المستثمرين الأجانب الي يبعثو ارباحهم بالعملة لبلدانهم، و المواطنين الي يسافرو، و عمالنا بالخارج الي يجبدو فلوسهم من حساباتهم بالدوفيز... البنوك بالطبيعة، الي مستحقة دوفيز لتلبية طلبات حرفاءها، تشري من البنوك الي حرفاءها دخلولها بزايد دوفيز، و هذاكا هو سوق الصرف بين البنوك... دونك قيمة العملات الأجنبية مقابل الدّينار، تتأثّر بالعرض و الطلب عليها... اذا الدّوفيز الي داخل للبنوك التونسية اكثر من الي خارج، العملات الأجنبية تتوجد بكثرة في تونس، والدّوفيز في سوق الصّرف هو سلعة كيما باقي السلع، لمّا تكثر، قيمتها اتطيح مقابل الدّينار، و العكس صحيح.... الي لازم يقعد في بالنا من الكلام هذا، هو انّو سعر الدّينار مقابل الدّوفيز، يتحدّد حصريّا بكمّية الدّوفيز الي تدخل و تخرج بطريقة قانونيّة للمنظومة البنكيّة التّونسيّة، يعني كلّ ماهو دوفيز في النوار و خارج المنظومة، ما عندو جتى دخل في سعر الدّينار، بالعكس، عندو دخل مباشر في تدمير الدّينار... هات نشوفو احوالنا في الدوفيز الدّاخل و الخارج: أحنا في تونس، مجموع العجز التجاري متاعنا (يعني قيمة الواردات – قيمة الصادرات) في سنوات من 2011 حتى لـ 2016، بلغ شدّو عندكم: 26568 مليون أورو.... أموال الاستثمارات الأجنبية الداخلة لتونس طاحت برشا مقارنة بمستواها قبل الثّورة (في 2010 دخلولنا 1146 مليون أورو، و من 2011 ل 2016 دخلولنا معدّل 922 مليون أورو سنويّا يعني على ال6 سنين الاخرين ضاعو علينا حوالي 1346 مليون أورو)، المداخيل السنوية للسياحة بالاورو طاحت برشا مقارنة بمستواها قبل الثّورة (في 2010 دخلولنا 1856 مليون أورو، و من 2011 ل 2016 دخلولنا معدّل 1335 مليون أورو سنويّا، يعني على ال6 سنين الاخرين ضاعو علينا حوالي 3125 مليون أورو)، الحاجة الوحيدة الي قعدت طالعة هي تحويلات عمّالنا بالخارج، الي كانت 1556 مليون أورو عام 2010 و بلغت معدّل سنوي بـ 1684 مليون أورو بين 2011 و 2016... باااهي، شفنا مع بعضنا انّو الدّوفيز قاعد ينقص في البلاد من بعد 2011، و لمّا ينقص الدّوفيز، طبيعي سومو يطير... هوني نحبّ انّبّهكم لحاجة: في الـ5 سنين الي قبل الثورة بالضبط (يعني من 2006 حتى 2010)، مجموع العجز التجاري متاع الخمسة سنين هذيكا ما يفوتش 4618 مليون أورو، و المداخيل السياحية كانت في الطالع من عام لعام، و الاستثمارات الخارجيّة كيف، و رغم ذلك في الفترة بين 01/01/2006 و 31/12/2010، معدّل سعر الأورو طلعت قيمتو بـ 19.3% مقارنة بالدّينار.... بينما في الفترة 2011 الى 2016، الي كلّ المؤشّرات فيها كارثيّة، معدّل سعر الأورو ما طلع الاّ بـ 21.2% مقارنة بالدّينار، يعني تقريبا نفس النّسبة... يقول القايل علاش؟؟؟؟ بكلّ بساطة، خاطر البنك المركزي التّونسي، في الستة سنين الأخيرة خاصّة، كان يتدخّل في سوق الصّرف بين البنوك... كيفاش؟... لمّا يشوف انّو العملة ناقصة في البلاد، و سومها قاعد يطلع برشا، يجي للبنوك و يقلهم هاني عندي عملة نحب نبيعها، و يعطيهم سوم اقلّ من الي كانوا يتعاملو بيه، و هكّا سوم العملة هذيكا يرخص مقارنة بالدّينار... و هذا معناه، انّو سوم الدّينار كان اصطناعي و ما يعبرش على حقيقة قيمتو مقارنة بالعملات الأخرى... أي و علاش ما نواصلوش في نفس المنهج؟ علاش البنك المركزي ما يواصلش دعم الدّينار؟ بكلّ بساطة، و باش نبدالكم بالسبب التقني، لقلّة ذات اليد اوّلا و أساسا... اهمّ مصدر للعملة الصّعبة بالنسبة للبنك المركزي، هو التداين الخارجي، و اهمّ مصاريف بالعملة الصعبة هو خلاص هالدّيون.... يعني احنا من 2011 و احنا دازّين عليها سلف، بداية من 2016 بدينا نخلصو، و البنك المركزي عندو برشا التزامات تخليص، و طلبات توريد البترول مرت بأسعار مهولة، يعني حكاية بيع الدّوفيز للبنوك باش الدّينار ما يطيحش برشا، ما تنجّمش تتواصل الى ما لا نهاية.... كيما وضّحنا الفوق، من جيهة الدّوفيز الي خارج من الاقتصاد التّونسي اكثر ببارشا من الدّوفيز الي داخل، و الشي قاعد يزيد كلّ عام، و من جيهة ثانية، تونس قاعدة تلقى صعوبات كبيرة باش تتسلّف دوفيز من الخارج (والله احنا الي نشحتو في صندوق النّقد الدّولي، و لو ما مشينالوش احنا، هو لا على بالو بينا أصلا).. يعني حتى التّفتوفة دوفيز الي يستعمل فيها البنك المركزي للتّعديل، بدات تتبخّر... و باش يجي نهار تاقف الزّنقة للهارب.... هذا السبب التقني... لكن فمّا سبب اهمّ.... و هو السبب الاقتصادي.... يقلّك الي صاير حاليّا من تفاوت بين الواردات و الصّادرات، السبب الرئيسي فيهم هو انّو قيمة الدّينار مقابل العملات الرئيسية، هي قيمة مفبركة، خاطر اقتصادنا تاعب، و عجزنا التجاري مهول، و انتاجيتنا تافهة، و مصاريف ميزانيّة دولتنا اكبر ببارشا من مداخيلنا، و تضخّم الأسعار في بلادنا اكبر من التضخّم عند أوروبا و أمريكا (معناها الأورو و الدولار قيمتهم الشرائية بين العام و العام في بلادهم، اقوى من القيمة الشرائية للدينار بين العام و العام في تونس)... هذا الكل، دواه نظريّا، و نعاود : نظريّا، هو تطييح قيمة الدّينار... لمّا نسيبو الدّينار و ما عادش ننفخو في قيمتو بطريقة صناعيّة، الدّينار اتطيح قيمتو، و وقتها الواردات تغلى قيمتها، و تظهر المقدرة الشرائية للشعب التونسي على حقيقتها الي جوهرها هو :.. نحن لا نخلق ما يكفي من الخيرات لنستطيع دفع الثمن الحقيقي للخيرات إلي يصنعو فيها باقي شعوب العالم، و هكا، هالسلع المستوردة تصبح في غير متناول ايدينا، و ينقص الطّلب عليها في بلادنا، و بالتالي الاستيراد ينقص... و بالنسبة لصادراتنا، العكس باش يصير، خاطر اذا قبل شركة في تونس تصدّر في منتوج ب100 أورو، يجيوها قريب 200 دينار (على أساس 1 أورو يساوي 2 دينار)، و يغطيولها مصاريفها في تونس، توّا تنجّم تصدر منتوجها بـ 68 أورو و يجيوها ال200 دينار متاعها(على أساس 1 أورو يساوي 3 دينار)، الي يغطيولها مصاريفها... بالفلاقي يرخص سوم السلعة التونسية لبرا و يكثر الطلب عليها، و هكا تقوى صادراتنا...... كيف كيف، قيمة السياحة في تونس ترخص، خاطر الي قبل يجي بـ 200 أورو، توا باش يجي بأقلّ، و عمالنا بالخارج يحولو اكثر عملة، و المستثمرين الأجانب يجيو اكثر، خاطر الاستثمار الي كان يتكلفلهم مليون أورو في تونس، باش يولي يتكلف 800 الف أورو فقط.... الحاصل نظريّا، فمّا برشا ايجابيّات لطيحان قيمة الدينار.... لكن.... شنية سلبيات طيحان قيمة الدينار؟ أوّل حاجة، التّونسي، باش يحس روحو افقر من قبل لمّا يسافر لبرّا سواء باش يقرا او يحوّس، المليون الي كان يوليلو 500 أورو قبل، باش يصبح 300 برك... و في تونس، كل شي باش يغلى.... اذا سلعة نستوردوها من برّا تسوى 10 أورو، حاليّا باش توصل للمواطن التّونسي بحوالي 30 دينار، بإعتبار الأورو يسوى قريب 3 دينارات حاليا، فرضا الأورو يصبح يسوى 4 دينارات، هاك السّلعة من برّا الي تسوى 10 أورو، باش توصل للمواطن التّونسي بحوالي 40 دينار، هذا ينطبق على كلّ السلع المستوردة، من دواء و تجهيزات و تكنولوجيا و غيرهم... هذا معناه، انّو تراجع سعر الدينار مقابل العملات الاجنبية، يأدّي الى ارتفاع مهول للأسعار في تونس و يمس مباشرة جيب المواطن......اسوام السلع المستوردة، باش تغلى، و بكلنا نعرفو انّو كمية السلع المستوردة مهولة في بلادنا و داخلة في تصنيع كلّ المنتوجات تقريبا، و نعرفو خاصّة، انّو مهما يتقال، تبقى اغلبية الواردات من الاساسيّات كأدويةو تجهيزات و مواد اولية، يعني تغلى و الا ترخص لازم نستوردوها.. يعني التّونسي باش يحس الأسعار الكلّ زادت، و مثلا في مجال النفط، الي ربحناه بحكم انهيار أسعار البرميل في العالم، باش نخسروه بارتفاع قيمة الدولار و الأورو مقابل الدّينار... ... لكن اكثر حاجة مخطرة، هي حكاية الديون، لازمنا نفهمو، انّو الدّولة هي كيان مختلف عن البنك المركزي، صحيح هو يعمللها عمليّاتها الماليّة، لكنّو مجرد بنكاجي في الحكاية، و لمّا مثلا نجيو نخلصو ديوننا، الدّولة تدفع دينارات للبنك المركزي مقابل العملة الي باش نخلصو بيها ديوننا، و لمّا الدينار سعدو يطيح، معناها مصاريف خلاص ديوننا الخارجية تزيد مقارنة بالي كنّا متوقعينو، و الزيادة هذي هي عجز إضافي في الميزانية، لازمنا نلقاولو تمويل، و الّا انقصو من مصاريف حاجة أخرى.... فرضا الدّولة عندها اجل قرض خارجي باش تخلصو بقيمة 100 أورو، اذا الأورو يسوى 3 دينارات، خلاص القرض يتكلّف على ميزانية الدّولة 300 دينار، اما اذا اذا الأورو يسوى 4 دينارات، خلاص القرض يتكلّف على ميزانية الدّولة 400 دينار، و هال100 دينار الزّايدة منين باش تجيبها الدّولة؟ : يا تبطّل من مصروف آخر في الدّعم او الصحّة او النّقل مثلا، يا تزيد في الضّرائب على المواطنين و الشّركات... فمّا خطر آخر، هو انو طيحان الدّينار ما يأثّرش على مستوى صادراتنا و ما يطلعهمش و ما ينقصش من العجز التجاري... خاطر اولا، احنا نستوردو أكثر حاجة في التجهيزات و الآلات و الحوايج إلي ما تعرفش نصنعوها، و هذي حوايج غالية مقارنة بصادراتنا الي اساسا تمر و زيت و بردقان و فسفاط، و هكا حتى ارتفاع كميات صادراتنا ممكن ما تجيبلناش عملة اضافية كبيرة تغطي عجزنا من العملة الي جاي من وارداتنا الغالية.... و ثانيا المشاكل و تسكير الطرقات، و الإضرابات و غيرهم، و هذي حسب رايي الحقيقة الوحيدة في تونس، الي صاير توّا سببوا الاوّل صدمة ما بعد الثّورة الي اقتصادنا مازال يعاني منها، و اذا ما توفاش مشاكلنا، تخفيض سعر الدّينار باش يكون كارثة أخرى لا غير... و وقتها نكونو غرقنا نهائيّا... آي و فين ماشية الحكاية؟؟؟ مبدئيّا و حسب المعلومات الشّخصيّة للأدمين، خبراء البنك المركزي التّونسي عمرهم بالعمر ما وافقوا صندوق النقد الدولي تماما في حكاية ترك الدينار ينهار و رفع الدعم عنه، إلي نعرفو هو اننا نتزلبطو عليهم و ندخلو فيهم من الباب نخرجوهم من الخوخة كل مرة، و الانهيارات المتتالية لسعر الدينار، سببها الأساس غياب العملة الصعبة عند البنك المركزي باش ينجم يدعمو، يعني وخر وخر، ظهر البهيم وفا... البنك المركزي ما هزش يديه على سوق الصرف و ما نتصورش عندو الشجاعة يعملها، لكن كيما يقولو، العين بصيرة و اليد قصيرة، هوينو يقاوم قد ما يقدر، لكن التيار غالبو... و حسب رايي، مادام وضع اقتصادنا في الحضيض، مادام إنتاج الفسفاط و البترول ما رجعوش لمستوى ما قبل الثورة، مادام ما وقفناش استيراد الكماليات، مادام ماشيين رويدا رويدا ل1 اورو = 4 دينارات في وسط 2019... و الشي موش باش ياقف الا في حالة واحدة، تحسن كل المؤشرات مرة واحدة، أو تحرير الدينار نهائيا بقرار واحد، يعني فجأة يصبح امتلاك و إخراج العملة من تونس حر و ما فيه حتى قيود، عملية كيف هذي، تنجم تهز الأورو من 3.3 اليوم إلى 10 دينارات في يوم واحد، وقتها يصير ارتفاع صاروخي مفاجئ لكل الأسعار بشكل عمرو ما صار في تاريخ تونس، و تصير ثورات اجتماعية مهولة قد تقضي على ما تبقى من تونس... وقتها برك، ممكن الأورو يقعد في المستوى هذاكا مقابل الدينار، و يبدأ يطيح لكن يبطئ شديد مرتبط دائما بتحسن الاقتصاد، و ما يرجع لمستوى اليوم الا بعد 8 أو 10 سنوات على الاقل، لكن كيما قلتلكم، في الحالة هذي وقتها يستقر سعر الصرف و الدينار ما عاش يزيد يطيح، خاطر اذا نواصلو في محاولة دعم الدينار إلي صايرة توا، باش يواصل يطيح في جميع الحالات، خاطر الناس شركات و مواطنين و سوق سوداء، تتوقع عن صواب انو مازال يطيح، و مادام التوقع في الطياح، الناس تتصرف على هذا الأساس و يكثر الطلب على العملة الصعبة خاطرها تصبح استثمار مربح للمستقبل ،و لما يكثر الطلب على العملة الصعبة، سعرها يزيد يطلع و الدينار يزيد يطيح... الخلاصة، تحرير نهائي الدينار خراب، و دعم ضعيف الدينار خراب، و الله يقدر الخير على هالبلاد... و الحلّ؟ انت كتونسي آش تنجم تعمل؟؟؟ لازم بكلنا نفهمو انو التصدير هو مسألة حياة او موت لبلادنا، الكلام هذا لازم يفهمو المواطن البسيط قبل ما يوقّف انتاج معمل مصدّر و قبل ما يسكّر كيّاس، الكلام هذا لازم يفهمو الموظّف في الإدارة، لمّا يجي قدّامو دوسي متاع شركة مصدّرة، الكلام هذا لازم يفهمو الموظّف في البنك المكزي و في البنوك التّجاريّة، لمّا يجي قدّامهم دوسي متاع شركة مصدّرة، الكلام هذا لازم يفهمو العامل و الموظّف و الدّيواني الي يخدمو في المطار و البرط، لمّا تجي قدّامهم سلعة ماشية للتّصدير، الكلام هذا لازم يفهمو الشعب التّونسي لمّا تصير تشريعات تشجّع الشّركات المصدّرة، راهي ما هيّاش هديّة لفلان و علّان، راهو الهدف هو تشجيع النّاس انها تنتج و تصدّر، الكلام هذا لا يفهموه القائمين على السياحة في بلادنا، باش يحسنو من جودة الخدمات باش السايح يرجع، لازم يفهموه المسطرين لاستراتيجيّة السياحة في بلادنا باش نبداو نبنيو للسياحة في كلّ شبر من تراب تونس، و يزّينا من الإكتفاء بسياحة البحر و الشّمس... و انت اش تنجم تعمل كمواطن؟ توّا ؟ اليوم؟ السنا؟ حتى شي، غير اننا نرجعو نخدمو بقلب و رب، و خاصّة خااااصة، نستهلكو تونسي، و نحتقروو و نفضحوا اي خاين يهز دوفيز للمارشي نوار، نبطلو من تعطيل الإنتاج و الإضرابات و تسكير الكياسات و غيرهم من مظاهر نفسي نفسي لا ترحم من مات.... والله لا عندنا حل اخر و لا تنفع فيها لا برامج لا حكومة لا معارضة، الحل فينا حصريا، و الي يقلكم غير هالكلام، و رؤية و استراتيجية و برامج لازمها عشرة سنين باش تعطي ثمارها، و حكم و معارضة، راهو دقان حنك من اجل الانتخابات و الكراسي، اليوم، باش نمنعو،توا، في الإثنين أو 5 سنين الجايين، الحل فينا فقط و طريقة تصرفنا ليلتكم زينة يا توانسة #اسنهلك619
فما بعض الحركات الي يقومو بيها سياسيين، تجبرك انك تحكي في السياسة، و تحكي عليها بإحترام شديد : حزب التيار الديمقراطي يقرر التقدم للنيابة العمومية بكل ما جاء في التقرير 31 لرفع قضايا ضد كل من يكشف عنه البحث... Chapeau bas
السلام عليكم، نواصلو مع التقرير عدد 31 لدائرة المحاسبات و اليوم نحكيو على نتائج مهمّة الرّقابة على مستشفى عزيزة عثمانة بالعاصمة: مانيش باش نذكر مآسي الإكتضاض و الوفايات بسبب التعفّن، خاطر الشي عايشينو للأسف بالعين المجرّدة في عديد المستشفيات... النسبة العامّة للمطابقة لمتطلّبات حفظ الصّحّة بالمستشفى (يعني جملة الاعمال و الاجراءات لازم المستشفى يقوم بيها باش يكون مكان يحافظ على صحّة النّاس)، تراجعت من 86% من جملة المتطلّبات اللّازمة الى 51% عام 2015... و رغم انّو فمّا منشور من عام 91 يفرض وجود لجنة لحفظ الصّحّة، الّا انّو المستشفى عمرو ما كوّنها.. فمّا تحاليل لعيّنات من المساحات و الهواء عملتهم وزارة الصّحّة، اثبتوا وجود جراثيم بنسبة تتجاوز الحدود القصوى المسموح بيها في الوسط العلاجي... فمّا منشور من عام 2008 يمنع على العاملين التواجد بلباس العمل الخاصّة بالوحدات الحسّاسة و المعقّمة كيما قاعات العمليّات و الوحدات المعزولة عن المحيط الخارجي، ( يعني مثلا هاك اللّبسة الزرقة و معاها كمامة و بوني للشعر و غطاء للحذاء)... في الواقع قضاة الدّائرة يلقاو موظّفي المستشفى يدور باللّبسة هذي خارج البقايع متاعهم و حتّى خارج المستشفى جملة (هذا معناه تعرّض اللبسة للتّلوّث الي يرجعو بيه لقاعات العمليّات و للوحدات المعزولة) مسالك نقل نفايات الأنشطة الطّبّية هي بيدها مسالك نقل الاكل و الاغطية، يعني عادي يتقابلو واحد هازز بلاتو اكل و واحد هازز نفايات عملية جراحية... الدّائرة تقول أنّو 40% من الموظّفين في المستشفى عملة، و لكن رغم هذا، الأقسام الطّبّية تعرف نقص في هذا الصّنف من الاعوان و ذلك لوجودهم في عطل مرضية و لغياباتهم و عدم التزامهم بتوقيت العمل، هذا فضلا انّو مقاييس توزيعهم بين الأقسام غير موضوعية... 42% من التجهيزات البيوطبّية في وضعيّة سيّئة سنة 2017، و جهاز الéchographie متاع فسم الامراض و النساء فاسد من عام 2015... و التجهيزات هذي ما فيهاش inventaire سنوي للتّاكّد من وجودها في المستشفى فعليّا، خاصّة انّو ما فمّاش وثائق لتتبّع نقلها من قسم داخل المستشفى... شبكة التّكييف في قسم امراض الدّم فسدت عام 2014، و تعويضها تمّ بتركيز كليماتيزارات عاديّين تؤدّي الى انتشار التعفّنات في القسم و للوفايات الي حكينا عليهم لفوق... عام 2016، المستشفى شرا لوجيسيال باش يصبح التصرف في ملفّات المرضى بالاعلامية، و عمل تكوين للعملة في الغرض... لكن الجماعة لتوا يخدمو بالورق على عينة ورقيّة من 40 ملف، فيهم 27 ملفّ ما فيهش اسم االاطار الطّبي و شبه الطّبّي الي عالج، و اكثر من شطرهم ما فيهمش معلومات كافية على المريض و سوابق، هذا دون الحديث عن الملفّات الضّائعة و الي في بعض الحالات وصلت عمليّة ضياعها الى المحاكم سجلّ وفيّات المرضى لسنة 2014... ضايع بعض سجلّات الاعلام بالولادة ضايعين و ما فاقوا انهم ضايعين الّا كي جات قضايا تتعلّق بإثبات النّسب مصروف الدواء و المستلزمات الطّبّية في المستشفى بلغ 16,5 مليون دينار بين 2012 و 2016... أحيانا لا يتمّ تسجيل ما تمّ اعطاءه من مخدّر المورفين لمرضى الاستعجالي، يعني متابعة الكمّيّة متاع الدواء هذا مشكوك فيها بعض الأمثلة من سوء لتصرف في الادوية 790 الف دينار تمّ استلامها بعنوان احد المرضى، بينما هو غير محتاجها. تمّ استلام ادوية بقيمة 260 الف دينار باسم مرضى بعد وفاتهم، و لم يتمّ تسجسل الكمّية بالمخزون بين 2012 و 2016 لم يتمّ اصدار فواتير ل984 مريض رغم انّو إقامة البعض بالمستشفى منهم فاتت 60 يوم بين 2012 و 2017 فمّا 4741 مريضا تمتّعو بخدمات مجانية في العيادات الخارجيّة متاع المستشفى (بقيمة 168 الف دينار)على أساس انهم عائلات معوزة و خذاو دواء مجاني بقيمة 591 الف دينار، و لا وجود لرقم بطاقات تعرف ليهم و لا رقم بطاقات علاج (و أحيانا بأرقام بطاقات علاج ...وهميّة) انجاز 2794 تحاليل تكميلية مجانا قيمتها 19 الف دينار لفائدة 441 مريض و التكفّل بإقامة 100 مريض لفترات تفوت الشهر أحيانا (كلفة 20 الف دينار) و ذلك بإستعمال بطاقات علاج.... وهميّة 101 مريض تمتّعو بمجانية العلاج و الادوية على أساس انهم عائلات معوزة، و لمّا دائرة ثبتت مع سجلّات وزارة الشؤون الإجتماعيّة تلقاهم لا علاقة بالعائلات المعوزة 137 مريض انتفعو بعلاج و دواء بقيمة 15 الف دينار على أساس معاقين، تبين انو ارقام بطاقات علاجهم وهمية 94 مريض انتفعو بعلاج و دواء بقيمة 44 الف دينار على أساس معاقين، تبين بالتثبّت مع سجلات وزارة الشؤون الاجتماعية انهم غير معاقين 1553 مريض انتفعو بعلاج و دواء بقيمة 86 الف دينار على أساس أعوان صحة عمومية، تبين انو ارقام بطاقات علاجهم وهمية او استعملو ارقام هويّة مزيفة 3388 مريض تمتعوا بخدمات بقيمة 634 الف دينار على اسا مضمونين اجتماعيين رفض الصّندوق دفع تكاليفهم لانو ارقام بطاقات انخراطهم وهميّة على خير يا توانسة
بعد سويعة، يهبط تبسيط لأهم ما جاء في تقرير دائرة المحاسبات حول مستشفى عزيزة عثمانة
عاد في الانتظار، ميسالش نغزرو لحقيقة مرة اخرى من حقائقنا، ناس جاية تقرا يذوق المر و التمرميد و العذاب من شعبنا السمح، فقط لأنهم مختلفين في بشرتهم ... الكلام الي مكتوب موش تجلطيم على تونس و لا تحويل وجهة براكاج عادي، ممكن جدا يكون براكاج عادي، لكن الي مكتوب موش تجلطيم، خاطر بااارشا اعتداءات تصير عليهم، ماهمش يتبلّاو علينا، لا... هو فقط نتيجة تراكمات كبيرة عايشينها الشباب هذا بالعنصرية في بلادنا، يكفي تسألو اي واحد فيهم يحكيلكم عشرات الحكايات إلي تصيرلهم في بلادنا في الشارع في الادارات في التاكسي في اي بقعة، المأساة هي اننا ماناش واعيين اننا فعلا عنصريين و عندنا مركب تفوق غبي... الي ما خرجش و ما عاشش غربة، ما يعرفش شنوا شعور الناس هذي ... على خير يا توانسة
اوكي باش نواصلو تبسيط التقرير عدد 31 لدائرة المحاسبات، لكن قبل ذلك اسمعوني يرحم والديكم: العبد الفقير، كنت من جملة النّاس الي تستنى بفارغ الصّبر في التّقرير السنوي 31 لدائرة المحاسبات، و سعيد انّو خرج أخيرا، و انّو يتضمّن عمل متميّز و دقيق، عمل ورّانا هول المصائب الي موجودة في التصرّف العمومي، و هالعمل هذا هو الطّريق الوحيد للإصلاح، الكشف طريق الاصلاح، هذي لازمنا نفهموها و نفخرو انّو الكشف موجود في بلادنا... عمل دائرة المحاسبات قيّم جيّد، و لازمنا نفهموه، و نقومو باللّازم لإصلاح ما يجب إصلاحه... و لاااااازمكم تعرفو انو عديد القضايا الجزائية ترفعت ضد الشي الي فضحو التقرير عدد 30... و لازمكم تعرفو انو دائرة الزجر المالي قاعدة تصدر في عشرات العقوبات سنويا (ادخلو لموقع دائرة المحاسبات، تلقاو التقارير السنوية لدائرة الزجر المالي) ... بصراحة، في بلادنا نهوّلو كلّ شي، على ما تابعت الاعلام و فايسبوك، ارقام طائرة هنا و هناك، حالة هستيريا غريبة تدلّ اساسا عن عدم علم بأبجديّات التصرّف و التسيير العمومي و الخاص... نردّو بالنا: كلامي هذا ما ينفي في شيء خطورة الاخلالات، و ضرورة اوّلا اصلاحها، و ثانيا محاسبة المتسبب فيها سواء عن قصد او بإهمال، و في كلّ تقارير دائرة المحاسبات القديمة، دائما ما نقابلو في عديد الفقرات عبارة "و اثر عمل الدّائرة، قامت الادارة بإحالة الملف على القضاء) لكن يا توانسة، نحب نقلكم حاجة، المدقّق و المراقب، راهو يمشي لأي مؤسسة عموميّة او خاصّة، و يفلي اكثر ما يمكن من الوثائق و الجداول، و ما يتكلّم الّا على الاشياء الخاطئة، يعني يكون غالبا بربش آلاف العمليّات و الوثائق باش خرج بهاك الاخلالات، راهو كان تغزرو لتقارير الرّقابة الدّاخليّة لأكثر المؤسسات الخاصّة نجاحا في العالم، تلقاو تقارير في شكل مجلّدات... يعني كلّ ما كبر حجم المؤسسة، كلّ ما تكثر الإخلالات مهما كانت درجة التّنظيم، و هذاكا علاه في المؤسسات هذي، نلقاو ادارات كبرى و دائمة للرّقابة الدّاخليّة مهمتها الرّقابة الدّائمة، و ادارات كبرى للتصرّف في المخاطر مهمّتها استباق آثار الاخلالات الي تصير... احنا مصاريفنا العموميّة بين 2014 و 2017 دون اعتبار خدمة الدّين (خلاص ديون تونس)، مصاريفنا في ال3 سنين هذيكا بلغت... شدّو عنكم: 96 الف و 100 مليون دينار... يعني لمّا نحكيو على مبالغ الإخلالات، لازمنا اوّلا ننتفضوا ضدّ تبديد المال العام بالاهمال او سوء التصرّف، لكن ثانيا نتذكروا النسبة الضعيفة جدّا لهذه المبالغ مقارنة بالـ 96 الف و 100 مليون دينار الي صرفناهم في نفس الفترة... الكلام هذا نقول فيه موش للتّقليل من اهمّية الاخلالات، لانها مهما كان مبلغها تبقى فادحة و لو ما نتفطنوش ليها تأدّي لكوارث اتعس، لكن باش نحاول نوقّف تيّار جلد الذّات و اعتبار انفسنا ضعنا و ماشيين للخراب الزؤوم و كلّ شي انتهى، لسبب بسيط : اوّلا اعتبار كلّ شي اتمهى هو استنتاج عبثي و غبي و انتحاري، و ثانيا، لو تغزرو لتقارير دوائر المحاسبات للدّول المتقدمة نلقاو نفس الشّي، لكن غادي، تقرير دائرة المحاسبات يؤدّي للمطالبة بالإصلاح و موش لحالة هستيريا تشكّك في كلّ شي، و للتّأكيد على كلامي، اقراو الكلام الموالي: أمثلة من تقرير دائرة المحاسبات الفرنسيّة 2017: كلمة خسارة تعاودت 29 مرة كلمة fraude (غش) في صيغ مختلفة تعاودت اكثر من 50 مرّة كلمة opaque (غير شفّافة) تعاودت اكثر من عشرة مرّات في صيغ مختلفة 'تصرف غير شفاف، علاقات غير شفّافة...) كلمة infraction (اخلال) تعاودت اكثر من 20 مرّة 600 الف اورو منح غير مستحقّة لاعضاء مجلس جراحي الاسنان عشرات ملايين اورو بين 2007 و 2012 بسبب عمليّة تحيّل جبائي كبرى في مجال الأداء على التّكوين المهني حوالي 10 مليارات اورو (اي نعم عشرة ملياااار اورو) مقدار موارد ضاعت على موارد الميزانيّة بين 2009 و2014 بسبب القررات الارتجاليّة للحكومة في تركيز و تغيير الاداء الايكولوجي على وسائل النقل الثقيلة. القرارات هذي تكلفت زادا حوالي 960 مليون اورو تعويض لشركة خاصّة كان موكول ليها جمع هذا الاداء، فما خسارة احرى ناجمة عن اقتناء معدّات و تجهيزات 652 مليون اورو اصبحت بلا جدوى بعد التخلي عن الاداء ديوان تعويض الحوادث الطبّية شاري لوجيسيال فاشل ما ينفع بشي قيمتو 3.5 مليون اورو نفس الديّوان ما قامش بإستحلاص ديون عموميّة بقيمة 30 مليون أورو 450 الف اورو مدفوعة مرّنين من طرف معتمدية مدينة ارجونتاي لشركة مسؤولة عن التصرّف في المواقف العموميّة و غيلرهم من اخلالات مهولة للي يحب يثبّت علينا : تقرير دائرة المحاسبات الفرنسية 2017: https://www.ccomptes.fr/sites/default/files/EzPublish/RPA2017-Tome-1-integral.pdf الخلاصة: نتائج تقارير دائرة المحاسبات هي ضوء تونس في العتمة متاع التصرّف في الاموال العموميّة، و فيه اخلالات مقزّزة (ما لقيتش عبارة اخرى) الرّاي العام لازمو يتقلق من نتائج التقرير و يعمل ضغط على الحكّام للاصلاح و الفضيحة لازمها ترعب المتسببين فيها اهمالا او قصدا لكن، ايّاكم و جلد الذّات و اليأس، و لازمكم تعرفو خاصّة، انّو أي كانت المنظمة او المؤسّسة، اذا كان حجمها كبير (فما بالك بدولة)، فراهو الي يلوّج يلقالها اخلالات... بارتاجيو هذا كيما بارتاجيتو الآخر عاد😁، ما لازمناش نبارتاجيو كان اليأس غدوا يهبط ستاتي مستشفى عزيزة عثمانة، و من توا نقلكم راهو حموم يبكّي... اخيرا حكاية بطلت منها من كثر التنبير و باش نرجعلها و خلي إلي ينبر ينبر: #استهلك619
الاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل مطاعم محلات حرفيين تخدم و تبيع... لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون معنوياتو لاباس و مدبرم، آمن و يشوف في مستقبل واضح (كلمة وضوح الرّؤية او visibilité هي كلمة يستعملوها المستثمرين و البنوك دائماً باش يعبرو على الكلام الي نحكيو عليه)... نأكدلكم انو المعنويات هي اساس اي نمو اقتصادي، و للاسف إلي صاير في تونس توا 8 سنين هو تدمير منهجي للمعنويات متاع الناس، و بالطريقة هذي، قاعدين ندخلو في حلقة مفرغة متاع احباط، يليه ركود اقتصادي، يليه ركود اكبر ... و للاسف، الصفحة هذي حاولت من جهتها تكون في الوسط في عهد كل الحكومات، يعني نتحدثو على الخايب و نتحدثو على الباهي، و للاسف زادا، الصدى و البرتاج متاع الخايب يتنشر بحجم مهول بينما الباهي إلي نكتبوه هوني ما ياخوش نفس الحجم من الانتشار، بل بالعكس، يليه في أغلب الحالات تعليقات شرسة و هجمات شرسة من طرف كل من لا يرضى بالحاكم في وقتها... و هوني باش نشاوركم: الصفحة هذي ما تعنيلي شي غير اني نعاون بلادي بالي حسيت روحي انجم نعملو، و هو تبسيط فكرة الاقتصاد إلي يسير حياة الناس اليومية... و اقسم بالله الهدف الوحيد ديما، هو تونس، لا شيء غير ما أراه بتفكيري المتواضع انو مصلحة تونس و التوانسة... و اليوم عندي شعور اننا نبلغو في مستويات خطيرة جدا من الإحباط... و ارى ان مواصلة تبسيط كلام دائرة المحاسبات هو تدعيم خطير لهذا الشعور من الإحباط (اغزرو لأول تعليق عالستاتي باش تفهموني)، و هذا مخي يقلي انو ضد مصلحة تونس حاليا، ديجا هايكا الناس الكل تحكي عليه، و ما نتصورش نزيدكم حاجة، غير اني نكون قد في تدمير معنويات الناس... نقترح عليكم فقط نعملو pause على تقرير دائرة المحاسبات و على الأخبار السيئة، فقط في محاولة (تافهة و بسيطة نعرف) اني نخفف الضغط على تدمير معنويات الناس... و سؤالي ليكم هو : يا ترى موافقين على الpause و الا لا؟ و بصراحة نتمنى خاصة انو القدم في الصفحة إلي يعرفو الesprit متاعها يجاوبو، و تذكروا كلامي لفوق و أثر الإحباط على مزيد تخريب وضع سيء
لمحة: في الفصل 32 من قانون المالية لسنة 2013 المصادق عليه من طرف المجلس التأسيسي بتاريخ 29 ديسمبر 2012، تقرر تحميل ميزانية الدولة لكلفة دفع مساهمات الضمان الاجتماعي على الأجير و المؤجر خلال كامل فترة الانقطاع عن العمل بالنسبة ل2379 متمتع بالعفو التشريعي العام... دائرة المحاسبات تقلنا انو في الفترة 2014-2017، بلغت كلفة هذه التسوية على ميزانية الدولة: 116,3 مليون دينار.. و الدائرة تقول ايضا، ان هذا المبلغ مرشح للارتفاع، بإعتبار انو القانون اعلاه ما حددش تاريخ أقصى لتقديم مطلب الانتفاع بهذا التعويض، و ديجا إلى حدود 2017 فما 322 ملف آخر في طور المعالجة بسبب نقص بعض الوثائق... من الصفحة 363 من التقرير السنوي ال31 لدائرة المحاسبات
السلام عليكم نواصلو اليوم مع التقرير 31 لدائرة المحاسبات، و نكملو الجزء الثّاني المتعلّقة بمهمة الرّقابة على الخطوط الجوية التّونسية، و اليوم نحكيو على صيانة الطّائرات.. و لاحظوا هوني انو كلام دائرة المحاسبات ما فيه حتى تدخّل في الأمور التقنية،هي تتحدث فقط على جانب التصرف في الصيانة بناءا على ما وجدته من مؤشرات و تقارير... و مقال اليوم و البارح، يفسرو بكل وضوح علاش التأخير و الإلغاء و التأجيل إلي صايرين في رحلات الشركة.. الخطوط الجويّة التّونسيّة، هي شركة، تملك برشا شركات صغيرة أخرى، منهم واحدة اسمها "الخطوط التّونسيّة الفنّية"، و الشركة هذي هي الي لاهية بصيانة طائرات الشّركة الأمّ، أي الخطوط الجوّية التّونسيّة... كيفاش اتّمّ العمليّة؟ فمّا اتّفاقيّة تصير ما بينات الزّوز شركات تبدا عام 2007 و تدوم 15 سنة، لكن الإتّفاقيّة هذي ما فيها حتّى بند يجبر "الخطوط التّونسيّة الفنّية" على احترام آجال الصّيانة الّي تتّفق عليها مع الخطوط الجوّية التّونسيّة... ملاحظة أولى هوني من عند الصّفحة و موش موجودة في التّقرير: التصرّف في الشّركات التّابعة عبر توفير عقود من الشّركة الأمّ، هو استراتيجيّة متّبعة في عديد الوضعيّات عبر العالم، لكنها سلاح ذو حدّين، و تنجّم تخلّي الشركة الصغيرة في حالة تسيير رثّة و خدمات تعيسة، و تواصل رغم ذلك النشاط و الوجود خاطر السّوق ما يعاقبش فشلها الذّريع، و تبقى ديما متمعشة من الشّركة الأمّ، و لو ياقف العقد الي يربطها بالشركة الأمّ فإنّها تنهار بسرعة و تندثر خاطر حتّى حريف آخر ماهو باش يمشيلها و يقبل تعاسة خدماتها، و الوضعيّة هذي، غالبا ما تأدّي لشركات تابعة فاشلة اقتصاديّا و تقنيّا، خاطرها في وضعية غير تنافسيّة و ما فمّا شي يجبرها تصلّح تسييرها او نجاعتها.. نرجعو للتّقرير متاع دائرة المحاسبات توّا: عام 2009، خرج مقرّر من وزير النّقل وقتها، يضع ضوابط صارمة لإعطاء المصادقة للشّركات الي تعمل صيانة الطّائرات، وعام 2016، قامت إدارة الطّيران المدني بمهمّة رقابة على شركة "الخطوط التّونسيّة الفنّية" للنّظر في المصادقة على تجديد رخصتها في صيانة الطّائرات... المهمّة هذي أفضت الى اكتشاف 59 اخلال تمّ التّنبيه ليها منذ 2014 دون ان يتمّ إصلاحها، تتعلّق بمنظومة الجودة، و التصرّف في السّلامة، و أعمال الصّيانة في القاعدة و المدرج و اعمال المخزن المركزي متاع شركة "الخطوط التّونسيّة الفنّية".. المفيد إدارة الطّيران المدني رفضت المصادقة على تجديد رخصة صيانة الطّائرات متاع شركة "الخطوط التّونسيّة الفنّية"، و الى حدود 2018 و هي تعطي فيها في ترخيصات وقتيّة تتراوح بين شهر و نصف و 6 شهور فقط لتفادي توقّف الخطوط التّونسية عن العمل... و نردّو بالنا هوني، دائرة المحاسبات، ما جابت شي من عندها، هي فقط حكات على تقرير ادارة الطّيران المدني... نواصلو... فمّا مركز، اسمو مركز مراقبة الصّيانة في شركة "الخطوط التّونسيّة الفنّية"، مطلوب منو يعطي معلومات يوميّا عن الجاهزيّة التّقنيّة للطّائرات، المركز هذا، ما يقومش بهذه العمليّة للطّائرات الي تطلع بين ال6 واالعشرة متاع الصباح... و النتيجة، طبعا سوء تسيير للرّحلات الصّباحية و تأخيرات و تكفّل بالمواطنين و الفوضى الي ساعة ساعة نشوفوها في المطار... في سبتمبر من كلّ شهر، شركة الخطوط الجوّية و شركة "الخطوط التّونسيّة الفنّية" يتفاهموا على برنامج صيانة الى حدود جوان من العام الموالي... أما شركة "الخطوط التّونسيّة الفنّية" ما على بالهاش بالبرنامج، و وصلت تأخيراتها في تسليم الطّائرات بعد صيانتها 1527 يوم في 2017 و 1812 يوم في 2016، و في الفترة بين 2014 و 2017، فمّا 4 طيّارات قاعدة حابسة ما تخدمش اكثر من 300 يوم في السّنة و 5 طيّارات قاعدة حابسة ما تخدمش اكثر من 200 يوم في السّنة... و طبعا تعرفو النتيجة على انتظام الرّحلات و شنوّا يصير في المسافرين و على أعباء كراء طائرا تعويض على الشركة... نجيو توّا لحالات التوقّف الفنّي غير المتوقّع، يعني مشكل فنّي غير متوقّع يوقّف الطّائرات عن الطّيران، هذي بلغت 412 حالة في 2017. و التوقّف هذا يشمل موش الطّائرات الي اعمارها بين 18 و 22 سنة فقط، بل أيضا الطّائرات الي اعمارها اقل من 6 سنوات، و المأساة حسب رايي، هو انّو الطّائرة A330 TSIFN الي شريناها عام 2015، توقّفت تقنيّا 14 مرّة عام 2017... و طبعا تعرفو النتيجة على انتظام الرّحلات و شنوّا يصير في المسافرين و على أعباء كراء طائرا تعويض على الشركة... نجيو توّا للنّكتة، ماهو في كلّ تقرير لازم نلقاو الهمّ الي يضحّك... الطّائرة TSIOK مشات للصّيانة نهار 24 جانفي 2017، على أساس باش تقعد 66 يوم... قعدت غادي 309 ايّام و ما وفات الصّيانة الّا في 28 نوفمبر 2017... برّا نقولو الصّيانة بطات موش مشكل، نهار 5 ديسمبر 2017، كان متوقّع باش تصير الرّحلة التّجريبيّة متاعها بعد الصّيانة، و الرّحلة التّجريبيّة هذي ما صارتش خاطر الفنّي متاع شركة "الخطوط التّونسيّة الفنّية" ما جاش.. و علاش ما جاش؟ خاطر النقابة تحبّ تعمل ضغط على الإدارة العامّة للحصول على منحة... و قعدت الطّيّارة حابسة الى يوم 12 جانفي 2018... و بالطبيعة كي تحبس طيّارات برشا يكثر الدّهك على طيّارات أخرى الى ان يجي وقت لازمها تاقف للصّيانة... بعد الثّورة، رفض عمّال الصّيانة بشركة "الخطوط التّونسيّة الفنّية" القيام بساعات إضافية (و هذا حقهم حسب رايي) و رفضو أيضا انّو العمل يصير بنظام الثلاثة حصص، و هذا ادّى انّو التزويد بقطع الغيار من المخزن، ياقف بعد العشرة متاع اللّيل و ياقف في عطلة نهاية الأسبوع... الدّائرة تقلنا زادة انّو توتّر العلاقة بين الفنّيّين و الطّيّارين، خلى الفنّيّين يرفضو 8 مرّات التنقّل للخارج للطّائرات المعطّلة هناك، و هذا خلّى الطّائرات تقعد عالقة في الخارج بين 27 ساعة و 8 أيام... المفيد، بسبب مشاكل الصّيانة في الفترة بين 2014 و 2017، الشركة رسّاتلها تكري طيّارات بقيمة 26 مليون دينار... نرجعو لكلام الصفحة: توا تصورو شركة الخطوط التونسية الفنية تعمل الاخلالات هذي مع شركات نقل جوي اخرى؟نأكدلكم راهي افلست عندها سنين خاطر ماعاد باش يجيها حد... نرجعو لتقرير الدائرة و نجيو أخيرا للتصرّف في المخزون الشركة عندها زوز طرق للتّزوّد بقطع الغيار، واحدة استعجاليّة للطّائرات المتوقّفة، و واحدة عاديّة، و طبعا أي حاجة تشريها بزربة تتكلّفلك اغلى في بعض الحالات بـ7 مرّات... المشكل انّو الشّراءات الاستعجاليّة هذي كانت تمثّل قريب 17% من جملة الشّراءات عام 2012، و بلغت 49% عام 2017، و نخلّيكم تتخيلوا الأثر على الكلفة بالنّسبة للشّركة... و بين 2014 و 2017، الشركة شرات بطريقة استعجاليّة (يعني اغلى و يعني حاجة استعجاليّة) قطع بقيمة 2,4 مليون دينار... القطع هذي مازالت في المخزن الى حدود جانفي 2018، يعني استعجاليّة هذي ما فمّاش منها... أحيانا يقع الّجوء الى نزع قطع غيار في طائرات متوقفة و تركيبها في طائرات أخرى (إجراء استثنائي لكنّو يصير و موش غالط حسب المعايير العالمية) ... الدّائرة تقول انّو فمّا 22 قطعة تمّ نزعها من طائرات دون تركيبها بطائرات أخرى و دون توفّر معلومات حول مآلها، و الدّائرة تقول زادا انّو فمّا 658 معدّات تمّ ارسالها الى مختصّين في الصّيانة، و ما فمّا شي يثبت انّو تمّ استرجاعها.. كمّلنا مع تقرير الدّائرة حول مهمّة الرّقابة على الخطوط الجوّية التّونسيّة، انتظرونا في البقيّة... على خير يا توانسة
التصرّف في الأعطال في طائرات الخطوط الجوّية التّونسيّة... هذا جزء آخر من تقرير دائرة الحسابات، كان في البداية مبرمج باش يهبط نهار الإثنين السبعة و نصف متاع اللّيل في وسط مقال كبير يحكي على الصّيانة، لكن الي نشوف فيه اليوم الاحد و البارح من حديث حول هذه الأعطال، خلّاني نخرجو وحدو و نبرمجو باش يهبط نهار الاثنين ماضي ثلاثة متاع لعشيّة... الأعطال اكثر نقطة كثر عليها الحديث من طرف الصّحافة و الرّأي العام في الويكاند، و بالطبيعة النّاس خافت، و بالطبيعة أيضا، خرجت برشا ناس تتّهم في قضاة الدّائرة انهم ما يفهموش و يحكيو على موضوع يتجاوزهم، و كان اهمّ عذر هو انّو عادي، و مقبول ضمن كلّ المعايير الدّوليّة، انّو طائرات تخرج بعدّة أعطال صغيرة و خاصّة بأعطال ما عندهاش ريسك انّها تتفاعل مع بعضها و تأدّي لكارثة لا قدّر اللّه.... المأساة هوني، انّو الإتّهام لقضاة الدّائرة هو اتّهام أحمق، خاطر في الصّفحة 502 و في الفقرة المتعلّقة بسلامة الطّائرات، الدّائرة كتبت فقرة توضيحيّة طويلة و عريضة تفسّر فيها كيفاش انّو انّو عادي، و مقبول ضمن كلّ المعايير الدّوليّة، انّو طائرات تخرج بعدّة أعطال صغيرة و خاصّة بأعطال ما عندهاش ريسك انّها تتفاعل مع بعضها و تأدّي لكارثة لا قدّر اللّه.... يعني اذا الصّحافة و المواقع انترنات تعدّات للحديث على الأعطال و حبّت تعمل البوز ماغير ما تقرا او ماغير ما تحكي على باقي كلام القضاة الي يوضّح انّو العمليّة تصير و موجودة في المعايير الدّوليّة، شنوّا ذنب قضاة الدّائرة ؟؟؟؟ و الّا هي فرصة لضرب آخر هيكل يفضح الفساد العمومي؟؟؟ آي نعم يا سيدي، الدّائرة وضحت الحكاية قبل ما تحكي على الأعطال، و هذا ما منعهاش و ما يلزموش يمنعها انّها تحذّر من تفاقم الأعطال الصغيرة حتى لو كانت دون اثر على سلامة الرّحلة... مالا شنوّا؟ تحبّوهم يسكتوا و برّ اكّاكة برك ما يهمّش؟؟؟ لا يا سيدي من واجبهم ينبهو الرأي العام و المسؤولين بتفاقم هالأعطال الصّغيرة من 872 عطل في 2015 الى 1063 عطل الى حدود نوفمبر 2017.. و بعد هذا و دونو، قضاة الدّائرة ما تجلطمو على حتّى جانب تقني، فقط قيموا المعطيات و الأرقام الّي قدّامهم، و نزيدكم زيادة تأكيدا لموقف الدّائرة، في الخطوط الجوّية بيدها، المسؤولين على قطاعي طائرات بووينغ 737 و أ320، بعثو للمدير العام متاع الشركة، مراسلة ممضاة من طرفهم الإثنين بخصوص تدهور القيمة التّقنية للطّائرات و الي تسبّبت في تأخير كبير للرّحلات و تدنّي لمستوى السّلامة... فهموني يا متعلّمين يا بتوع المدارس؟ فين تشوفو في تجلطيم من طرف قضاة الدّائرة على المجال التّقني؟؟؟؟ سيبوها دائرة المحاسبات و سيبو قضاتها، هم ليسوا مسؤولين عمّا يختار الإعلام او الفايسبوك انتقاءه من تقاريرها... و يا توانسة، يا راي عام، دائرة المحاسبات هي آخر هيكل قعد يقول في إلي يراه ما غير ما يخاف لا من السلطة لا من الأحزاب لا من النقابات، لذا تأكدوا انو فما شكون باش يهاجمها بطريقة أو بأخرى.. مبعد مع السبعة و نصف يهبط الجزء المتعلّق بالصّيانة على طائرات الخطوط الجوّية التّونسيّة...
السلام عليكم في انتظار انّو الهيئة الوقتية لمراقبة دستورية القوانين تعطي رأيها في قانون الماليّة، نبداو اليوم في تقديم نتائج اهم مهمّات الرّقابة الي نشرتهم دائرة المحاسبات في تقريرها عدد 31.... و اليوم نبداو بالخطوط الجويّة التّونسيّة البداية، بالأسطول و الخطوط: الدّائرة تقولنا انّو معدّل عمر ال28 طائرة الي تملكهم الخطوط التّونسيّة هو 15,5 سنة، مقارنة مثلا بـ 10 سنوات للخطوط المصرية و الجزائرية و المغربية... شركات الطّيران في العالم، تحسب في مربوحها بالخط بالخطّ، يعني مثلا، تشد خطّ تونس-باريس، و تشوف قداش تصرف عليه بين كيروزان و أجور الي يخدمو عليه و اكل و كراءات رخص النزل و الصعود، و amortissement متاع الطّيّارة و غيرهم من المصاريف المتعلقة مباشرة بالخط هذا، و تجمع المصاريف هذي الكلّ و تطرحهم من مداخيل بيع التّذاكر متاع الخط هذاكا... الدّائرة تقلنا هوني انّو بين 2012 و 2016، فمّا 277 خطّ (وجهة) الشركة خاسرة فيهم، و مجموع خسائر هالخطوط في الفترة هذيكا، بلغ 596 مليون دينار... و تختم الدّائرة بالقول انو في 2016، الشركة ما طلعت رابحة الا في خطّي الجزائر العاصمة و وهران.. و الدّائرة تقلنا انّو اهم سبب فب هالخسائر، هو أجور الأعوان، خاطر حاليّا، الخطوط التّونسية تخدّم في 114 عون على كلّ طائرة، و هذا عدد يقارب دوبل ما هو موجود في الشركات المنافسة كيما الخطوط التركية (72 عون لكل طائرة) و المغربية (62 عون لكل طائرة)... أجور و طريقة عمل الطّيّارين: في الخطوط الجويّة التّونسيّة، أجور الطّيّارين، تضبط حسب عدد ساعات الطّيران، مع ضمان عمل 60 ساعة شهريّا على الأقل... لكن في الخطوط التّونسيّة، الطّيّارين ينجمو يتفاهمو و يعملوا اتّفاقيات تعويض لبعضهم، و ما فمّا حتّى حدّ اقصى لعدد هذه الإتّفاقيّات... شنوّا انجرّ على الوضعية هذي؟ بين فيفري 2015 و نوفمبر 2017، صارت 68565 مفاهمة بين الطّيّارين لتعويض بعضهم... و بإعتبار غياب التّدقيق، كانت النتيجة انّو بااارشا طيّارين تمتعو بساعات زائدة، و في المقابل، فما طيّارين خدمو اقل سوايع من الحد الأدنى متاع 60 ساعة شهريا الي لازم يخدموه، و رغم هذا خلصو على أساسا انهم قاموا بالحدّ الأدنى، و بين 2016 و 2017، فمّا شدّو عندكم...28961 ساعة عمل قيمتهم 5,7 مليون دينار، خلصوا فيها الطّيّارين دون إنجازها... لمواجهة أوقات ذروة النّشاط، الشركة تبرمج رحلات إضافية، و طبعا الطيّارين يخلصو سوايع اضافيّة على هذه الرّحلات، قبل الثّورة، كانت الشركة تقرّر و توزّع هالعمل الإضافي الخالص الأجر بين الطذيّارين و ما عليهم الّا الإمتثال، بعد الثّورة، نقابة الطّيّارين قرّرت انّو ضرورات العمل هذي ما عادش الزامية بالنسبة ليهم، الشركة تشوف امورها، و تقترح على الطيّار باش يؤمّن رحلات إضافية في أوقات الذّروة، و هو على كيفو، قبل قبل، ما قبلش، الشركة تمشي تكسّر راسها بعيد، تلغي رحلات، توخّر، تكري طيّارات، امورها... و نسبة رفض الاقتراحات وصلت 20% سنويّا، و عام 2017، تمّ رفض 6037 اقتراح عمل... عام 2017، تمّ تسجيل 4063 غياب طيّارين مع ما يعنيه الامر من تأخيرات و الغاءات للرحلات... بين 2016 و 2017، تجاوزت فترات الغياب 8 اشهر في بعض الحالات، و فمّا حالات الطّيار ما فاتش 33 ساعة عمل عام كامل، و الشركة ما خذات حتى قرار، بل واصلت صرف اجورهم بطريقة عادية... و النكتة، هي انّو زوز طيّارين مشاو يخدم في الخطوط السعودية خلال فترة غيابهم😟😟😟😟... تحديد ساعات عمل الطّيارين، يتمّ عبر ورقة يعمّرها الطّيّار يدويّا، لكن فمّا زادا منظومة الكترونية اسمها ناتلاين تحسب وحدها عدد ساعات الطّيران... خلال سنوات 2015-2016-2017، الدّائرة لقات انّو ساعات الطيران المصرّح بيها في الأوراق اليدويّة، تفوق الساعات الي حسبتهم منظومة ناتلاين بـ... 20863 ساعة... الخطوط الجوية قالت انّو منظومة ناتلاين موش موثوق بيها، الدّائرة جاوبتها قالتلها اذا جات موش موثوق بيها راك ما استعملتهاش لحساب عدد ساعات الطيران لمّا كريت 3 طيّارات بطواقمها من الخطوط المغربيّة :D ... الفوضى في الغيابات و اتفاقيات التعويض و تحديد ساعات العمل الفعلي، كان عندها اثر من جهة على بعض الطّيّارين الي تجاوزو الحد الأقصى للعمل شهريا (288 حالة شهريا بين 2016 و 2017) و فمّا طيّار عمل 1736 عمل زايدة على المدّة القصوى.. (الله يعطيهم القوة و يقدّر الخير و برّه، ما هم الّا بشر و غلطتهم بكارثة)... الفوضى هذي بالطبيعة، اثرت من الجانب المقابل على برمجة الرحلات، في اشهر ماي و جوان و نوفمبر 2017، تمّ تسجيل 415 حالة نقص في توفير الطّيّارين مع ما يعنيه الامر من تأخيرات و الغاء للرحلات و تمرميد للركاب... بصراحة اليوم يزّيكم، مازال مقال آخر على الخطوط التّونسية، يحكي على وضعيّة صيانة الطّائرات بالشركة، برمجتو باش يهبط غدوا... #انا_احب_دائرة_المحاسبات 😁
😁😁😁 تقرير دائرة المحاسبات عدد 31 خرج😁... فليرتعد المتمعشون و النائمون و المستهترون من اي فئة كانوا... قد يمر في الصحافة مرور الكرام، قد لا يفهمه البعض... لكن هوني كالعادة سنبسّطه حتى الاقصى، لتكون فضيحة كل هيكل عمومي واضحة للراي العام... الليلة نبداو بالخطوط الجوية التونسية... #انا_احب_دائرة_المحاسبات 😁
ياللّه، نبداو في قانون الماليّة... هبطت في موقع مجلس النّوّاب عريضة الطّعن الي قدموها 76 من السّادة النّوّاب في بااارشا فصول، وحتّى في تركيبة الحكومة الي قدمت قانون الماليّة... صراحة ما عنديش تكوين قانوني يسمحلي أنّي نعطي أي راي في الطّعن او في الفصول المطعون فيها... الحاجة الوحيدة الي تفرّحني هي عمليّة الطّعن في حدّ ذاتها، خاطرها اعظم تعبيرات الدّيمقراطيّة، و عودونا كلّ السّياسيّين انهم يمتثلو دون مزايدات لأي قرار يصدر عن الهيئة الوقتية لمراقبة دستورية القوانين... لكن، نحب نحكي على فصل واحد، مخّي وقف لمّا شفت انّو السّادة النّوّاب طعنو فيه... الفصل هذا كان رقمو 43 في مشروع الحكومة، و اصبح رقمو 45 في النسخة الي تمّ المصادقة عليها، و كانت تقول فيه أساسا: انّو البلديّات ماعادش تقبل تعمل تعريف بالإمضاء لعقود بيع العقارات (ديار و أراضي) و الكراهب و ال fonds de commerce، اذا العقود هذي تتمّ بالكاش... و العمليّة هذي تهمّ العمليّات الي قيمتها اكثر من 5 الاف دينار... و نفس المنع ينطبق على عملية تسجيل العقود في القباضات و في دفتر خانة... يعني بالفلّاقي البلديّات ماعادش تعمل تعريف بالإمضاء للنّاس الي تشري بالكاش.. و القباضات و في دفتر خانة ما عادش يسجلوهم.. و إلي يحب يعمل العمليات هذي، ما عليه الا يثبت انها ما صارتش بالكاش (سواء ينصص على طريقة الخلاص البنكية أو البريدية أو يقدم أي دليل قاطع آخر)... طبعا الفصل حطّ الاستثناءات اللّازمة في البيع بالتّقسيط، و غيرهم من الحالات الإستثنائيّة... لازمكم تعرفو هوني، انّو عمليّات البيع القانونيّة تتمّ اوّلا بالتعريف بالإمضاء في البلديّة، ثمّ بترسيم العقود في القباضة و خلاص الأداءات، و طبعا هوني، لمّا التسجيل يصير في القباضة، فمّا امكانيّة انها اتّبّع الشّاري منين جاب الفلوس الي شرا بيهم و اذا ما خلصّش عليهم الضرائب قبل تشدّو... لازم تعرفو ايضا انّو من طرق التهرّب، هو انّو العباد تعمل تعريف في البلديّة (هذي ما يفلتوهاش خاطر البايع و الشّاري يخافو من بعضهم من القلبة :D)، لكن ما يمشيوش للقباضة و ما يسجلوش هالعقود، و هكّا ما يخلصوش الضّرائب على هذه العقود، و بالطبيعة حدّ ما يعرف عليهم اش عملو و القباضة ما في بالهاش أصلا و ما تنجّمش تسأل الشّاري و تقلّو منين جاووك الفلوس الي شريت بيهم، و يا ترى مخلّص عليهم ضرائب و الّا لا... يعني الفصل هذا، لمّا منع عمليّة التعريف بالإمضاء على العقود و تسجيلهم لمّا يتمّو بالكاش، باش يسكّر باب كبير متاع تهرّب، خاطر البايع و الشّاري، يخافو من القلبة، و صعب جدّا يتبادلو فلوس و عقارات بعقد مكتوب فوق ورقة ما فيه حتّى تعريف بالإمضاء قدّام البلديّة... و لما يحطو في العقد طريقة الخلاص البنكية أو البريدية، يضطرو باش يبعدو عالكاش و يمرو بالبنك و البوسطة و هذي تخلي trace و حتى اذا ما مشاوش بعدها للقباضة، نهار إلي تهبط عليهم القباضة كونترول، تلقى trace في حساباتهم للعملية... و طبعا الفصل بيدو، حط انو إلي يزور أو يكذب في طريقة الدفع، لخطبة تساوي 20% من الكاش إلي دفعو... هذا ما غير ما نحكي على خوف الشاري انو اذا ما يحطش المبلغ الصحيح، اذا تبطل البيعة، البايعما يرجعلو كان المكتوب في العقد... الفصل هذا ايضا ....طعنوا فيه السّادة النّوّاب... قالوا انو مخالف للدستور خاطر يمنع حق الملكية و ذكروا عديد الفصول الأخرى إلي حسب رأيهم ديجا موجودة في قانون المالية لتحسين الرقابة الجباية... و قالوا بالتالي انو الفصل غير دستوري... ما فهمتش شنوا هدفهم من العملية بصراحة، ما فهمتش علاش يقبلوا انو فصل كيما هذا يكون من جملة الفصول المطعون فيها.... ماانّجّمش نعطي راي قانوني في الموضوع، آما ما نفهمش كيفاش من جهة نطالبو بمقاومة التهرّب و التّهريب، و من جهة ندخلو الفصل هذا في جملة الطّعون... في أول تعليق، قائمة النّوّاب الطّاعنين...
هذي وحدها تخليني نقبل نعطي من وقتي و جهدي و انا فرحان، هذي وحدها تخليني نواصل... بالتوفيق شباب
السلام عليكم قوانين المالية، تجي بعد تحديد الميزانية، خاطر فيها مجموعة من الإجراءات الجبائية إلي تحدد حجم المداخيل المتوقعة... و تكون معمولة سواء في ما يتعلق بالفصول إلي تجيب المداخيل، أو إلي فيها مصاريف، بحيث تكون المتوقع منها مقابل لمجموع الموارد و مجموع النفقات إلي في الميزانية... يعني التغييرات اذا تصير بكثرة في قانون المالية، يصبح بعدها جدول الميزانية الملحق بقانون المالية، و إلي فيه مجموع المداخيل المتوقعة، و مجموع المصاريف المنتظرة، مجرد عبث لا يعني شي، و النتيجة، كاراكوز لا علاقة بتسيير الجباية و المالية العمومية، و الوضعية هذي، موجودة في العالم، عند أكثر دول العالم تخلفا و جهلا.... يعني بالفلاقي، نصبح دولة فاشلة على رأي المعتوه trump... قد لا يعني هذا الوصف شيئا لشعبنا السمح، لكن ان نعتبر دولة فاشلة، يعني انعدام ثقة العالم في كل شي يأتي من جهتنا، بداية من الاستثمار للقروض للتجارة الخارجية للتمثيلية في المنظمات الأممية بجميع مجالاتها وصولا إلي قيمة جواز السفر و الى اي وثيقة قد تصدر من تونس في اي مجال، و هذي أشياء باقي تبقى هلامية في ذهن الاغلبية، لكن صدقوني، عاجلا ام آجلا يظهر أثرها على جيبالمواطن و على مستوى عيشو، و على طموحاتو، و على قراية صغارو، و صحتو، و كل ما يهم حياتو،... مازلنا ما وصلناش للحالة هذي، لكننا و الحمد لله نعمل بجد و تفان لنبلغها.. لنكن واضحين، من حق نواب المعارضة اساسا، انهم يقترحوا إلي يحبو خاصة لما تكون مقترحات ممتازة، و من حقهم ايضا يسجلو أهداف سياسية حتى بمقترحات شعبوية لن يقدموها لو كانوا في السلطة، تلك هي الديمقراطية، و الحكومة إلي ما عندهاش اغلبية تدافع على تناسق و مصداقية قانون المالية إلي تقترحو، هي حكومة تتحمل مسؤوليتها وحدها هي و حزامها السياسي، بل نمشي ابعد من هكا، من حق نواب الاغلبية انهم يقترحوا بدورهم تعديلات غير جوهرية على قانون المالية، لكن انو حكومتهم تخدم 7 شهور لتجهيز قانون مالية ملحق مع ميزانية متناسقة، و مبعد عند التصويت على قانون المالية، يتحول المجموع إلى مسخ، هذي حكاية غير معقولة في دول تحترم نفسها... في قانون المالية 2019، تعدات بعض التعديلات الممتازة، لكن بصراحة، لاحظت حاجة مضحكة حدّ البكاء في مقترحات التعديل... ماهو النهارين إلي فاتو كثر الحديث في الرأي العام حول الصناديق، أي عاد، نوابنا الكرام ما كانوش من العاكسين، و عينك ما ترى الا النور، كل حاد جاب صندوق و قال نحطوه و نحطو فيه فلوس، من صندوق الابداع، لصندوق الرقمنة، لصندوق القضاء، كل انواع الصناديق تم اقتراحها... يهديكم ربي ما يجيش هكا راهو، والله ما يجيش
لوج على الفلوس تفهم كل شي عاد تتذكروا قانون المصالحة؟ إلي كانوا فيه زوز أجزاء من الاول مصالحة إدارية و الثاني مصالحة اقتصادية؟ تتذكروا كيفاش شنعت معركة وقتها بين إلي مع القانون و إلي ضدو؟ و في الاخير، تم التوافق لتمرير قانون المصالحة الادارية، لكن قانون المصالحة الماليى مع رجال الأعمال توقف و تعطل، بسبب استماتة الرافضين له، و إلي تمسكوا بطريقة رهيبة انو المصالحة المالية ما تكون الا مع هيئة الحقيقة و الكرامة، يعني الجموع ما عندهم حتى مشكل مع المصالحة في حد ذاتها، المفيد، ما تصير كان مع الهيئة... توا برك فهمنا انو العركة على الفلوس و موش على حاجة اخرى... الصفحة هذي سبقلها هبطت مقال هوني، قلنا فيه انو شعبنا ما ربح حتى شي لما تعدى قانون المصالحة الادارية، و انو العفو عن الاداريين الفاسدين ما يزيد شي لتونس، بل بالعكس يمثل مهزلة و تشجيع لغيرهم على التمادي، و قلنا ايضا، انو قوانين المصالحة تتعمل دائما بحثا عن هدف يعود بالفائدة على الشعب، و قلنا انو تمنينا المصالحة إلي تتعدى تكون مع رجال الأعمال إلي يرجعو الأموال إلي نهبوها و فوقهم خطايا إلى ميزانية الشعب التونسي، أو إلي يرجعو دوفيزهم إلي في الخارج باش يقوى الدينار، خاطر بكل بساطة، الدولة لا تبحث عن الانتقام، بقدر بحثها عن المصلحة العامة، حطانهم في الحبس ما يفيدنا بشي، و بقاء أموالهم مهربة ما يفيدنا بشي، لذا الافضل كان انو نطيشولهم عظم متاع عدم المتابعة القضائية، و يرجعو الفلوس... لكن للاسف في بلادنا، سامحنا إداريين فاسدين ما نربحو منهم شي، و المصالحة إلي انجمو نربحو منها حاجة ما عملناهاش... اي عاد انا وقتها نتبهلل؛ نتساءل و ما فاهم شي علاش صار هكا في بلادي... الان، لما اتضح انو صندوق التعويضات سيتم تمويله من جزء من محاضر الصلح متاع هيئة الحقيقة و الكرامة مع رجال الاعمال الفاسدين إلي نهبو اموال الشعب التونسي سابقا... فهمت علاش وقتها فما عباد شنعت رفضا لقانون المصالحة مع رجال الأعمال إلي كان تعدى، راهي الفلوس مشات للميزانية موش لبقعة اخرى... الحاصل، في كل عركة، لوجو عالفلوس فين باش تفهموا... على خير يا توانسة
السلام عليكم للأسف، مقال البارح حول التعويضات و صندوق الكرامة ما كفاش للإجابة على الأسئلة الكل الّي اتطرحت في الموضوع هذا بين النّاس و في ميساجات للصّفحة، لذا باش نزيدو نحكيو عليه مرّة أخرى، بطريقة سؤال جواب المرّة هذي، و طبعا موش باش نعاودو الكلام الي قلناه البارح خاطرو يبقى صحيح، و supposé lu... السؤال الأوّل: شنيّة حكاية الـ590 مليار نفقات طارئة؟ النفقات الطّارئة، جاء بها القانون الأساسي للميزانية عدد 53 لسنة 1967 المؤرخ في 08 ديسمبر 1967 كما تم تنقيحه و إتمامه خاصة بالقانون الأساسي عدد 103 لسنة 1996 المؤرخ في 25 نوفمبر 1996 و القانون الأساسي 42 لسنة 2004 المؤرخ في 13 ماي 2004. و في القانون هذا، النفقات الطّارئة تتعمل أساسا لمجابهة كوارث أو لضرورة متأكدة تقتضيها المصلحة الوطنية (فصل 42 من القانون) الفصل 41 من نفس القانون يقول : "يمكن بمقتضى أمر فتح اعتماد تكميلي يقع اقتطاعه من باب المصاريف الطارئة وذلك لفائدة أبواب أخرى من أبواب ميزانية الدّولة قصد مجابهة مصاريف طارئة ومستعجلة." هذا معناه انّو امر من رئيس الحكومة، ينجّمم يحوّل اعتمادات النّفقات الطّارئة الى أي باب آخر من أبواب مصاريف الميزانيّة. عمليّا، احنا في تونس من عام 2011 الى 2016، كلّ سنة يتمّ رصد مبلغ للنّفقات الطّارئة، و غالبا المبلغ هذاكا يكون بين 300 و 600 مليون دينار. في في ميزانيّة 2019، فمّا 590 مليار مرصودة للنّفقات الطّارئة. لكن في الواقع ما يتصرفش بكلّو، خاطر لمّا نغزرو لتقارير غلق الميزانيّة الّي تعملهم دائرة المحاسبات سنويّا، نلقاو انّو الفلوس الّي تصرفو فعليّا من النّفقات الطّارئة، ما يتجاوزش معدّل سنوي متاع 158 مليون دينار... (المعلومة تلقاوها في الملاحق متاع تقارير غلق الميزانيّة، ملحق 5 بالنسبة للسّنوات من 2013 الى 2016، و ملحق 10 بالنسبة لسنتي 2011 و 2012) الملاحق هذي تلقاو فيها أنّو النفقات الطّارئة الي تتصرف، تتقسّم بين الوزارات، و اغلبها لتغطية الأجور، او للتّمويل العمومي الي تعطيه الدّولة في نطاق عملها الاجتماعي أساسا... و طبعا النفقات هذي، اكيد الاولويّة فيها تكون لمجابهة مصاريف مختلف الوزارات لمّا تصير كوارث او نفقات مستعجلة... السؤال الثّاني: هل يمكن انّ النّفقات الطّارئة تمشي منها جزء او كلّها للتعويضات متاع صندوق الكرامة؟ للأجابة لازمنا نشوفو برشا نقاط مع بعضهم: أوّلا، قلنا انّو الفصل 42 من قانون الميزانيّة، يقول أنّو " النفقات الطّارئة تتعمل أساسا لمجابهة كوارث أو لضرورة متأكدة تقتضيها المصلحة الوطنية"... ثانيا الفصل 41 من نفس القانون يقول أنّو " يمكن بمقتضى أمر فتح اعتماد تكميلي يقع اقتطاعه من باب المصاريف الطارئة وذلك لفائدة أبواب أخرى من أبواب ميزانية الدّولة قصد مجابهة مصاريف طارئة ومستعجلة.".... الزّوز فصول هاذم، يسمحو لرئيس الحكومة (بإعتبارو هو الّي يصدر "الأوامر") بتقدير المصلحة الوطنيّة و المصاريف الطّارئة و المستعجلة، و يسمحولو أيضا بتحويل المبالغ الي في بابا المصاريف الطارئة، الى أي باب آخر من أبواب الميزانيّة ثالثا، لمّا نغزرو للفصل 3 من نفس قانون الميزانيّة الي نحكيو عليه، نلقاوه يقول: "تشتمل نفقات الدولة على نفقات التصرف و نفقات فوائد الدين العمومي التي تكوّن العنوان الأول و نفقات التنمية و تسديد أصل الدين العمومي التي تكون العنوان الثاني للميزانية كما تشمل نفقات صناديق الخزينة" الفصل هذا، حدّد شنيّة أبواب الميزانيّة، و نردّو بالنا هوني، كلمة صناديق في الآخر تهمّ صناديق الخزينة، و هي مختلفة عن الصّناديق الخاصّة كيما صندوق الكرامة (الصّناديق الخاصّة يحكي عليها الفصل 22 من قانون الميزانيّة).. و بالتالي، حسب الفصل 3، الصّناديق الخاصّة ما هيّاش تابعة الميزانيّة، يعني رئيس الحكومة ما ينجّمش يحوللها النّفقات الطّارئة... أخيرا: لمّا نغزرو للفصل 22 من قانون الميزانيّة، و الّي يحكي على الصّناديق الخاصّة كيما صندوق الكرامة، نلقاوه يقول " ويمكن أن ترصد لفائدتها اعتمادات من ميزانية الدولة" هذا معناه زوز حوايج: اوّلا، رصد الأموال لهذا الصّندوق من ميزانيّة الدّولة، ما يتمّ الّا بقانون الماليّة، و بالتّالي الـ10 مليون دينار الي رصدها الأمر الحكومي متاع فيفري 2018 (الّي حكينا عليه في مقال البارح)، غير قانونيّة، لأنّو كيما قلنا رصد الأموال لهذا الصّندوق من ميزانيّة الدّولة، ما يتمّ الّا بقانون الماليّة. و ثانيا، ما فمّا حتّى شي يمنع أي أغلبيّة في مجالس نوّاب قادمة انّها ترصد الّي تحب لهذا الصّندوق، يعني حكاية 10 مليارات مرة واحدة في حياة الصندوق، هذي منامة عتارس على خير يا توانسة
السلام عليكم شنيّة حكاية صندوق التعويضات؟ صندوق التعويضات المسمّى "صندوق الكرامة ورد الإعتبار لضحايا الإستبداد"، أحدثو المجلس التّأسيسي في قانون الماليّة 2014 الّي تمّت المصادقة عليه في 30 ديسمبر 2013. في الفصل 93 من هذا القانون نلقاو : «أحدث حساب خاص يطلق عليه إسم "صندوق الكرامة ورد الإعتبار لضحايا الإستبداد " يتولى المساهمة في التعويض لضحايا الإستبداد في إطار العدالة الإنتقالية. تضبط طرق تنظيم الصندوق وتسييره وتمويله بأمر» هذا معناه، انّو الصّندوق تخلق وقتها، و تمّ الإبقاء على طرق تسييره و تمويله لأمر من رئيس الحكومة. لكن النّص واضح كيما حطّو المجلس التّأسيسي، الصندوق يقوم بالمساهمة في التعويض لضحايا الإستبداد في إطار العدالة الإنتقالية. نهار 28 فيفري 2018 صدر امر حكومي عدد 211 لسنة 2018 يتعلق بضبط طرق تنظيم و تمويل صندوق الكرامة ور د الاعتبار لضحايا الاستبدادوتسييره وتمويله. في الامر هذا نلقاو أساسا مصادر التمويل ما يلي: المصدر الأوّل هو: يتمّ تمويل الصّندوق عن طريق نسبة من الأموال الي يرجعوها الفاسدين الي سرقوا اموال عمومية، ومبعد عملوا صلح مع هيئة الحقيقة و الكرامة على دفع تعويضات لميزانية الشعب التونسي، يعني جانب يمشي لميزانيّة الشّعب التّونسي و جانب يُدفع كتعويضات لضحايا الاستبداد.... والأمر الحكومي هذا ، ما يحدّدش قدّاش النّسبة الي تمشي للميزانيّة و قدّاش النّسبة الّي تمشي للتّعويضات، بل ترك هذه النّسبة لأمر حكومي يصدر لاحقا، و المبالغ هذي حد ما ينجم يقدرها و مرتبطة بقيمة محاضر الصلح بين الفاسدين ماليا و بين هيئة الحقيقة و الكرامة، و المتعلقة بأموال نهبها هؤلاء الفاسدين سابقا من ميزانية الشعب التونسي... المصدر الثّاني هو : الهبات والتبرعات والعطايا غير المشروطة... و والأمر الحكومي هذا ، ما يحدّدش من عند شكون تجي هذه الهبات والتبرعات والعطايا المصدر الثّالث هو : كل المصادر الأخرى التي يمكنرصدها لفائدة الصندوق طبقا للتشاريع الجاري بهاالعمل، ... و والأمر الحكومي هذا ، ما يحدّدش شنيّة المصادر الأخرى المصدر الرّابع هو دفعة من ميزانيّة الدّولة ترصد لهذا الصّندوق دوب ما يبدأ، وقيمتها 10 مليون دينار... أخيرا، مصاريف تسيير هذا الصّندوق (مصاريف تنظيميّة بحتة، أوراق، طباعة، خبراء...) على ميزانيّة الدّولة ضمن مصاريف رئاسة الحكومة... الخلاصة، قانون ماليّة 2019، ما فيه شي حول صندوق الكرامة، الأمور الكلّ تمّت في القانون متاع ديسمبر 2013 الي صادق عليه المجلس التـأسيسي و في الامر الحكومي الي صدر في فيفري الّي فات... الصّفحة هذي موش مهمّتها الحديث لا في العدالة الإنتقاليّة و لا في مشروعيّتها و لا في مسارها، هي معلومات حول صندوق أموال عموميّة كثر عليه الحديث،و اعطيناكم الوضعيّة الفعليّة متاعو على المستوى القانوني... لكنّ الي يعرفو الصّفحة، يعرفو انها تتحوّل الى صفحة عسكريّة حربيّة كلّ ما تعلّق الأمر بمقاومة الإرهاب، وبمناسبة حديثنا على الصّناديق الّي تحدثها قوانين الماليّة، نتمنّى قريبا يصدر أمر حكومي حول ضبط طرق تنظيم وتمويل «الصندوق الوطني لمقاومة الإرهاب"، والّي جا بيه الفصل 55 من قانون الماليّة التّكميلي لسنة 2014، والّي صادق عليه أيضا المجلس التّأسيسي (مقترح قدموه وقتها نواب الحزب الديمقراطي التقدمي) بتاريخ 19 اوت 2014، و الّي بدوره، تُركت عمليّة ضبط طرق تنظيمه و تمويله، لأمر حكومي، و الى الآن لم يصدر هذا الأمر... على خير يا توانسة...
معركة الوعي الوطني خاسرة من أساسها للاسف، تشيّح ريقك 3 سوايع باش تكتب حاجة مفصلة ومبسطة و مفهومة للناس، يجي سلحوف في موقع تافه، يعمل مقال مسخرة و عنوان متاع بوز، يبارتاجيوهولو 110 بشر، يمحق اي امل في التوعية... قالك "تعويم" و "مخطط"!!! الله يخيّط والله 🤬... . ملاحظة: إلي ما قراش المقال الاخير في الصفحة و يحب يعلق و يناقش على التفاهة هذي، نترجاه ما يعملهاش و ما يزيدش على همي😁
إعادة لمقال قديم في أول 2017 حول سعر صرف الدينار (الارقام هوني تاقف في 2016، لكن صدقوني راهي زادت انهارت برشا للاسف)... و المقال زادا بدلت فيه برشا حوايج من داخل في محاولة إجابة الاسئلة الكثيرة إلي جوانا الفترة الأخيرة على سعر الصرف متاع العملة الصعبة في بلادنا... السلام عليكم : نرجعو للستاتيات العملاقة (في الحجم) و البيداغوجية، سعر الدينار، صندوق النقد الدولي، وزارة المالية، .... شنية الحكاية؟ آسف على الاطالة، أما صدقوني، هذاك الحل الوحيد للتبسيط، الي مستعد يضيع معانا شوية من وقتو، ما يندمش بحول الله... رجعو التوانسة للحديث حول مشكلة انهيار سعر الدّينار و قدّاش باش يزيد يطيح، و كثر السبّان في صندوق النّقد الدّولي الي يتآمر علينا و شامت فينا، و خرافات العادة متاع الاملاءات و التّفقير الممنهج لتونس (العالم بكلّو يكمبصلنا ما شاء الله)... كالعادة نطرحو بعض أسئلة نحاولو نجاوبو عليها مع بعضنا: السؤال الأوّل، هو شنوّا الي يحدّد قيمة العملة متاع بلاد؟ مبدئيّا، اهمّ عامل هو ثيقة العالم في البلاد هذيكا، في استقرارها، في قوّة اقتصادها، في قيمة المنتوج الدّاخلي الخام متاعها، يعني ببساطة في كمّية العمل الي يقوم بيه شعب لانتاج اكثر، في انتاجيّة شعبها و قدرتهم على الخلق و الابتكار، في ثروة البلاد هذيكا، ثيقة العالم في في قدرة السلعة متاع البلاد هذيكا على منافسة سلع باقي الدّول و بالتّالي قدرة هاك البلاد على التّصدير... في الأخير، سعر الصّرف بين العملة و العملة، هو بشكل كاريكتيري، تقييم لمستوى مساهمة زوز شعوب في خلق الثروة في العالم... و كيما تدخل فيه انتاجيّة الشعوب (شعب خدّام و شعب كركار مثلا)، و يدخل فيه زادا فرق التضخّم بين زوز دول (يعني العملة متاع البلاد الي أسعارها ديما في الطالع بشكل كبير، هي آليا عملة اضعف من عملة البلاد الي أسعارها تطلع بريتم معقول، مثال الجنيه الليبي كان اغلى ببرشا من الدّينار التّونسي في سوق الصرف في النوار في الحنوب قبل 2011، و السبب هو انّو ليبيا بفضل ثروتها النفطية كانت الأسعار فيها شبه تافهة) السؤال الثّاني هو كيفاش تتحدّد قيمة الدّينار التّونسي مقارنة بالعملة الاجنبيّة؟ في تونس، السّعر الرّسمي للدّينار، يتحدّد في سوق الصّرف بين البنوك، و لمّا نقولو سوق الصّرف بين البنوك، فطبيعي نفهمو انّو المقصود هو بيع و شراء العملة مقابل الدّينار التّونسي، ال23 بنك تونسي يشريو و يبيعو من بعضهم الدّوفيز مقابل الدّينار حسب وضعيّة كلّ بنك، الي عندها بزايد تبيع، و الي ناقصة تشري... يقول القايل البنوك منين تجيب في العملة؟ أساسا، مصار العملة بالنسبة للبنوك، هوما حرفاءهم، يعني الشركات الي تصدّر و تدخل العملة لحساباتها، الاستثمارات الأجنبية الي تدخل لتونس، عمالنا بالخارج الي عندهم حسابات بالعملة في البنوك و يبعثو عملة لتونس، النزل و وكالات الاسفار الّي السياح يدفعولها بالعملة.... هذي أهم مصادر العملة للبنوك... لكن من الجيهة الأخرى البنوك تستحق للعملة، و كيف كيف، ديما لتلبية مطالب حرفاءها، يعني الشركات الي تستورد، و المستثمرين الأجانب الي يبعثو ارباحهم بالعملة لبلدانهم، و المواطنين الي يسافرو، و عمالنا بالخارج الي يجبدو فلوسهم من حساباتهم بالدوفيز... البنوك بالطبيعة، الي مستحقة دوفيز لتلبية طلبات حرفاءها، تشري من البنوك الي حرفاءها دخلولها بزايد دوفيز، و هذاكا هو سوق الصرف بين البنوك... دونك قيمة العملات الأجنبية مقابل الدّينار، تتأثّر بالعرض و الطلب عليها... اذا الدّوفيز الي داخل للبنوك التونسية اكثر من الي خارج، العملات الأجنبية تتوجد بكثرة في تونس، والدّوفيز في سوق الصّرف هو سلعة كيما باقي السلع، لمّا تكثر، قيمتها اتطيح مقابل الدّينار، و العكس صحيح.... الي لازم يقعد في بالنا من الكلام هذا، هو انّو سعر الدّينار مقابل الدّوفيز، يتحدّد حصريّا بكمّية الدّوفيز الي تدخل و تخرج بطريقة قانونيّة للمنظومة البنكيّة التّونسيّة، يعني كلّ ماهو دوفيز في النوار و خارج المنظومة، ما عندو جتى دخل في سعر الدّينار، بالعكس، عندو دخل مباشر في تدمير الدّينار... هات نشوفو احوالنا في الدوفيز الدّاخل و الخارج: أحنا في تونس، مجموع العجز التجاري متاعنا (يعني قيمة الواردات – قيمة الصادرات) في سنوات من 2011 حتى لـ 2016، بلغ شدّو عندكم: 26568 مليون أورو.... أموال الاستثمارات الأجنبية الداخلة لتونس طاحت برشا مقارنة بمستواها قبل الثّورة (في 2010 دخلولنا 1146 مليون أورو، و من 2011 ل 2016 دخلولنا معدّل 922 مليون أورو سنويّا يعني على ال6 سنين الاخرين ضاعو علينا حوالي 1346 مليون أورو)، المداخيل السنوية للسياحة بالاورو طاحت برشا مقارنة بمستواها قبل الثّورة (في 2010 دخلولنا 1856 مليون أورو، و من 2011 ل 2016 دخلولنا معدّل 1335 مليون أورو سنويّا، يعني على ال6 سنين الاخرين ضاعو علينا حوالي 3125 مليون أورو)، الحاجة الوحيدة الي قعدت طالعة هي تحويلات عمّالنا بالخارج، الي كانت 1556 مليون أورو عام 2010 و بلغت معدّل سنوي بـ 1684 مليون أورو بين 2011 و 2016... باااهي، شفنا مع بعضنا انّو الدّوفيز قاعد ينقص في البلاد من بعد 2011، و لمّا ينقص الدّوفيز، طبيعي سومو يطير... هوني نحبّ انّبّهكم لحاجة: في الـ5 سنين الي قبل الثورة بالضبط (يعني من 2006 حتى 2010)، مجموع العجز التجاري متاع الخمسة سنين هذيكا ما يفوتش 4618 مليون أورو، و المداخيل السياحية كانت في الطالع من عام لعام، و الاستثمارات الخارجيّة كيف، و رغم ذلك في الفترة بين 01/01/2006 و 31/12/2010، معدّل سعر الأورو طلعت قيمتو بـ 19.3% مقارنة بالدّينار.... بينما في الفترة 2011 الى 2016، الي كلّ المؤشّرات فيها كارثيّة، معدّل سعر الأورو ما طلع الاّ بـ 21.2% مقارنة بالدّينار، يعني تقريبا نفس النّسبة... يقول القايل علاش؟؟؟؟ بكلّ بساطة، خاطر البنك المركزي التّونسي، في الستة سنين الأخيرة خاصّة، كان يتدخّل في سوق الصّرف بين البنوك... كيفاش؟... لمّا يشوف انّو العملة ناقصة في البلاد، و سومها قاعد يطلع برشا، يجي للبنوك و يقلهم هاني عندي عملة نحب نبيعها، و يعطيهم سوم اقلّ من الي كانوا يتعاملو بيه، و هكّا سوم العملة هذيكا يرخص مقارنة بالدّينار... و هذا معناه، انّو سوم الدّينار كان اصطناعي و ما يعبرش على حقيقة قيمتو مقارنة بالعملات الأخرى... أي و علاش ما نواصلوش في نفس المنهج؟ علاش البنك المركزي ما يواصلش دعم الدّينار؟ بكلّ بساطة، و باش نبدالكم بالسبب التقني، لقلّة ذات اليد اوّلا و أساسا... اهمّ مصدر للعملة الصّعبة بالنسبة للبنك المركزي، هو التداين الخارجي، و اهمّ مصاريف بالعملة الصعبة هو خلاص هالدّيون.... يعني احنا من 2011 و احنا دازّين عليها سلف، بداية من 2016 بدينا نخلصو، و البنك المركزي عندو برشا التزامات تخليص السنا، يعني حكاية بيع الدّوفيز للبنوك باش الدّينار ما يطيحش برشا، ما تنجّمش تتواصل الى ما لا نهاية.... كيما وضّحنا الفوق، من جيهة الدّوفيز الي خارج من الاقتصاد التّونسي اكثر ببارشا من الدّوفيز الي داخل، و الشي قاعد يزيد كلّ عام، و من جيهة ثانية، تونس قاعدة تلقى صعوبات كبيرة باش تتسلّف دوفيز من الخارج (والله احنا الي نشحتو في صندوق النّقد الدّولي، و لو ما مشينالوش احنا، هو لا على بالو بينا أصلا).. يعني حتى التّفتوفة دوفيز الي يستعمل فيها البنك المركزي للتّعديل، بدات تتبخّر... و باش يجي نهار تاقف الزّنقة للهارب.... هذا السبب التقني... لكن فمّا سبب اهمّ.... و هو السبب الاقتصادي.... يقلّك الي صاير حاليّا من تفاوت بين الواردات و الصّادرات، السبب الرئيسي فيهم هو انّو قيمة الدّينار مقابل العملات الرئيسية، هي قيمة مفبركة، خاطر اقتصادنا تاعب، و عجزنا التجاري مهول، و انتاجيتنا تافهة، و مصاريف ميزانيّة دولتنا اكبر ببارشا من مداخيلنا، و تضخّم الأسعار في بلادنا اكبر من التضخّم عند أوروبا و أمريكا (معناها الأورو و الدولار قيمتهم الشرائية بين العام و العام في بلادهم، اقوى من القيمة الشرائية للدينار بين العام و العام في تونس)... هذا الكل، دواه نظريّا، و نعاود : نظريّا، هو تطييح قيمة الدّينار، لمّا نسيبو الدّينار و ما عادش ننفخو في قيمتو بطريقة صناعيّة، الدّينار اتطيح قيمتو، و وقتها الواردات تغلى قيمتها، و تظهر المقدرة الشرائية للشعب التونسي على حقيقتها الي جوهرها، نحن لا نخلق ما يكفي من الخيرات لنستطيع دفع الثمن الحقيقي للخيرات إلي يصنعو فيها باقي شعوب العالم، و هكا، هالسلع المستوردة تصبح في غير متناول ايدينا، و ينقص الطّلب عليها في بلادنا، و بالتالي الاستيراد ينقص... و بالنسبة لصادراتنا، العكس باش يصير، خاطر اذا قبل شركة في تونس تصدّر في منتوج ب100 أورو، يجيوها قريب 200 دينار (على أساس 1 أورو يساوي 2 دينار)، و يغطيولها مصاريفها في تونس، توّا تنجّم تصدر منتوجها بـ 68 أورو و يجيوها ال200 دينار متاعها(على أساس 1 أورو يساوي 3 دينار)، الي يغطيولها مصاريفها... بالفلاقي يرخص سوم السلعة التونسية لبرا و يكثر الطلب عليها، و هكا تقوى صادراتنا...... كيف كيف، قيمة السياحة في تونس ترخص، خاطر الي قبل يجي بـ 200 أورو، توا باش يجي بأقلّ، و عمالنا بالخارج يحولو اكثر عملة، و المستثمرين الأجانب يجيو اكثر، خاطر الاستثمار الي كان يتكلفلهم مليون أورو في تونس، باش يولي يتكلف 800 الف أورو فقط.... الحاصل نظريّا، فمّا برشا ايجابيّات لطيحان قيمة الدينار.... لكن.... شنية سلبيات طيحان قيمة الدينار؟ أوّل حاجة، التّونسي، باش يحس روحو افقر من قبل لمّا يسافر لبرّا سواء باش يقرا او يحوّس، المليون الي كان يوليلو 500 أورو قبل، باش يصبح 300 برك... هات نتبعو الفرضيّة هذي، اذا سلعة نستوردوها من برّا تسوى 10 أورو، حاليّا باش توصل للمواطن التّونسي بحوالي 30 دينار، بإعتبار الأورو يسوى قريب 3 دينارات حاليا، فرضا الأورو يصبح يسوى 4 دينارات، هاك السّلعة من برّا الي تسوى 10 أورو، باش توصل للمواطن التّونسي بحوالي 40 دينار، هذا ينطبق على كلّ السلع المستوردة، من دواء و تجهيزات و تكنولوجيا و غيرهم... هذا معناه، انّو تراجع سعر الدينار مقابل العملات الاجنبية، يأدّي الى ارتفاع مهول للأسعار في تونس و يمس مباشرة جيب المواطن......اسوام السلع المستوردة، باش تغلى، و بكلنا نعرفو انّو كمية السلع المستوردة مهولة في بلادنا و داخلة في تصنيع كلّ المنتوجات تقريبا، و نعرفو خاصّة، انّو مهما يتقال، تبقى اغلبية الواردات من الاساسيّات كأدويةو تجهيزات و مواد اولية، يعني تغلى و الا ترخص لازم نستوردوها.. يعني التّونسي باش يحس الأسعار الكلّ زادت، و مثلا في مجال النفط، الي ربحناه بحكم انهيار أسعار البرميل في العالم، باش نخسروه بارتفاع قيمة الدولار و الأورو مقابل الدّينار... ... لكن اكثر حاجة مخطرة، هي حكاية الديون، لازمنا نفهمو، انّو الدّولة هي كيان مختلف عن البنك المركزي، صحيح هو يعمللها عمليّاتها الماليّة، لكنّو مجرد بنكاجي في الحكاية، و لمّا مثلا نجيو نخلصو ديوننا، الدّولة تدفع دينارات للبنك المركزي مقابل العملة الي باش نخلصو بيها ديوننا، و لمّا الدينار سعدو يطيح، معناها مصاريف خلاص ديوننا الخارجية تزيد مقارنة بالي كنّا متوقعينو، و الزيادة هذي هي عجز إضافي في الميزانية، لازمنا نلقاولو تمويل، و الّا انقصو من مصاريف حاجة أخرى.... فرضا الدّولة عندها اجل قرض خارجي باش تخلصو بقيمة 100 أورو، اذا الأورو يسوى 3 دينارات، خلاص القرض يتكلّف على ميزانية الدّولة 300 دينار، اما اذا اذا الأورو يسوى 4 دينارات، خلاص القرض يتكلّف على ميزانية الدّولة 400 دينار، و هال100 دينار الزّايدة منين باش تجيبها الدّولة؟ : يا تبطّل من مصروف آخر في الدّعم او الصحّة او النّقل مثلا، يا تزيد في الضّرائب على المواطنين و الشّركات... فمّا خطر آخر، هو انو طيحان الدّينار ما يأثّرش على مستوى صادراتنا و ما يطلعهمش، خاطر اولا، احنا نستوردو أكثر حاجة في التجهيزات و الآلات و الحوايج إلي ما تعرفش نصنعوها، و هذي حوايج غالية مقارنة بصادراتنا الي اساسا تمر و زيت و بردقان و فسفاط، و هكا حتى ارتفاع كميات صادراتنا ممكن ما تجيبلناش عملة اضافية كبيرة تغطي عجزنا من العملة الي جاي من وارداتنا الغالية.... و ثانيا المشاكل و تسكير الطرقات، و الإضرابات و غيرهم، و هذي حسب رايي الحقيقة الوحيدة في تونس، الي صاير توّا سببوا الاوّل صدمة ما بعد الثّورة الي اقتصادنا مازال يعاني منها، و اذا ما توفاش مشاكلنا، تخفيض سعر الدّينار باش يكون كارثة أخرى لا غير... و وقتها نكونو غرقنا نهائيّا... آي و فين ماشية الحكاية؟؟؟ مبدئيّا و حسب المعلومات الشّخصيّة للأدمين، خبراء البنك المركزي التّونسي عمرهم بالعمر ما وافقوا صندوق النقد الدولي تماما في حكاية ترك الدينار ينهار و رفع الدعم عنه، إلي نعرفو هو اننا نتزلبطو عليهم و ندخلو فيهم من الباب نخرجوهم من الخوخة كل مرة، و الانهيارات المتتالية لسعر الدينار، سببها الأساس غياب العملة الصعبة عند البنك المركزي باش ينجم يدعمو، يعني وخر وخر، ظهر البهيم وفا... البنك المركزي ما هزش يديه على سوق الصرف و ما نتصورش عندو الشجاعة يعملها، لكن كيما يقولو، العين بصيرة و اليد قصيرة، هوينو يقاوم قد ما يقدر، لكن التيار غالبو... و حسب رايي، مادام وضع اقتصادنا في الحضيض، مادام إنتاج الفسفاط و البترول ما رجعوش لمستوى ما قبل الثورة، مادام ما وقفناش استيراد الكماليات، مادام ماشيين رويدا رويدا ل1 اورو = 4 دينارات في وسط 2019... و الشي موش باش ياقف الا في حالة واحدة، تحسن كل المؤشرات مرة واحدة، أو تحرير الدينار نهائيا بقرار واحد، يعني فجأة يصبح امتلاك و إخراج العملة من تونس حر و ما فيه حتى قيود، عملية كيف هذي، تنجم تهز الأورو من 3.3 اليوم إلى 10 دينارات في يوم واحد، وقتها يصير ارتفاع صاروخي مفاجئ لكل الأسعار بشكل عمرو ما صار في تاريخ تونس، و تصير ثورات اجتماعية مهولة قد تقضي على ما تبقى من تونس... وقتها برك، ممكن الأورو يقعد في المستوى هذاكا مقابل الدينار، و يبدأ يطيح لكن يبطئ شديد مرتبط دائما بتحسن الاقتصاد، و ما يرجع لمستوى اليوم الا بعد 8 أو 10 سنوات على الاقل، لكن كيما قلتلكم، في الحالة هذي وقتها يستقر سعر الصرف و الدينار ما عاش يزيد يطيح، خاطر اذا نواصلو في محاولة دعم الدينار إلي صايرة توا، باش يواصل يطيح في جميع الحالات، خاطر الناس شركات و مواطنين و سوق سوداء، تتوقع عن صواب انو مازال يطيح، و مادام التوقع في الطياح، الناس تتصرف على هذا الأساس و يكثر الطلب على العملة الصعبة خاطرها تصبح استثمار مربح للمستقبل ،و لما يكثر الطلب على العملة الصعبة، سعرها يزيد يطلع و الدينار يزيد يطيح... الخلاصة، تحرير نهائي الدينار خراب، و دعم ضعيف الدينار خراب، و الله يقدر الخير على هالبلاد... و الحلّ؟ انت كتونسي آش تنجم تعمل؟؟؟ لازم بكلنا نفهمو انو التصدير هو مسألة حياة او موت لبلادنا، الكلام هذا لازم يفهمو المواطن البسيط قبل ما يوقّف انتاج معمل مصدّر و قبل ما يسكّر كيّاس، الكلام هذا لازم يفهمو الموظّف في الإدارة، لمّا يجي قدّامو دوسي متاع شركة مصدّرة، الكلام هذا لازم يفهمو الموظّف في البنك المكزي و في البنوك التّجاريّة، لمّا يجي قدّامهم دوسي متاع شركة مصدّرة، الكلام هذا لازم يفهمو العامل و الموظّف و الدّيواني الي يخدمو في المطار و البرط، لمّا تجي قدّامهم سلعة ماشية للتّصدير، الكلام هذا لازم يفهمو الشعب التّونسي لمّا تصير تشريعات تشجّع الشّركات المصدّرة، راهي ما هيّاش هديّة لفلان و علّان، راهو الهدف هو تشجيع النّاس انها تنتج و تصدّر، الكلام هذا لا يفهموه القائمين على السياحة في بلادنا، باش يحسنو من جودة الخدمات باش السايح يرجع، لازم يفهموه المسطرين لاستراتيجيّة السياحة في بلادنا باش نبداو نبنيو للسياحة في كلّ شبر من تراب تونس، و يزّينا من الإكتفاء بسياحة البحر و الشّمس... و انت اش تنجم تعمل كمواطن؟ توّا ؟ اليوم؟ السنا؟ حتى شي، غير اننا نرجعو نخدمو بقلب و رب، و خاصّة خااااصة، نستهلكو تونسي، و نحتقروو و نفضحوا اي خاين يهز دوفيز للمارشي نوار، نبطلو من تعطيل الإنتاج و الإضرابات و تسكير الكياسات و غيرهم من مظاهر نفسي نفسي لا ترحم من مات.... والله لا عندنا حل اخر و لا تنفع فيها لا برامج لا حكومة لا معارضة، الحل فينا حصريا، و الي يقلكم غير هالكلام، و رؤية و استراتيجية و برامج لازمها عشرة سنين باش تعطي ثمارها، و حكم و معارضة، راهو دقان حنك من اجل الانتخابات و الكراسي، اليوم، باش نمنعو،توا، في الإثنين أو 5 سنين الجايين، الحل فينا فقط و طريقة تصرفنا ليلتكم زينة يا توانسة #اسنهلك619
نسمع في ميدي شو توا، واحدة برك من الزيادات إلي طالبتها نقابة اليعقوبي (و نعاود، هذي زيادة واحدة برك من جملة زيادات اخرى طالبينها)، الأثر المالي متاعها على ميزانية الدولة يبلغ 285 مليون دينار سنويا... هذي وحدها أكبر من ميزانيات 2019 متاع كلّ واحدة من وزارة الخارجية، و وزارة السياحة و الصناعات التقليدية و وزارة الثقافة و وزارة املاك للدولة و وزارة الاتصالات...
إعادة لمتفرقات من مقال البارح حول الستاغ: · قلنا انّو الدّولة تدفع للستاغ من ميزانية الشعب التونسي منحة مقابل بيع الكهرباء بسعر مدعّم، و قلنا انّو مجموع المنح هذي بلغ 10,9 مليار دينار بين 2011 و 2017... فمّا فلوس أخرى تخرج من ميزانيّة الدّولة و تمشي للستاغ، و الأموال هذي تتسمّى منحة استثمار، و تتعطى للستاغ سنويّا لمساعدتها على تنفيذ برامج التّنمية المختلفة، و مجموع منح الاستثمار الي خذاتها الستاغ من ميزانية الشعب التونسي بين 2011 و 2017 بلغ... 756 مليون دينار. و هكّا يكون مجموع الأموال الي تصبّت للستاغ من ميزانية الدّولة بين 2011 و 2017 في حدود 11,7 مليار دينار. · مجموع خسائر الستاغ الناتجة عن عدم خلاص بعض الحرفاء من مواطنين و شركات و إدارات عمومية، بلغت مجموع... 500 مليون دينار بين 2011 و 2017. · مجموع انتدابات الستاغ بلغت 5744 انتداب بين 2011 و 2017 مقابل تقاعد و خروج لأسباب مختلفة لـ 2616 عون... و هكذا طلع عدد أعوان الشركة من 9260 عام 2010 الى 12388 عام 2017. · بين 2011 و 2017، أجور أعوان الستاغ يمثلو معدّل 9,4% من مداخيلها (دون اعتبار منحة الدّولة)، و معدّل الاجر الصّافي للعون الواحد(هوني مبلغ تقريبي على اعتبار اقتطاعات اجتماعية و جبائية في حدود 50%) كان يبلغ حوالي 963 دينار عام 2011 و وصل 1259 دينار عام 2017، (هوني نحكيو بإعتبار كل المنح و الأجور مقسومين على 12) أي بمعدّل زيادة بـ 4,6% سنويا بين 2011 و 2017 · 68% من أعوان الستاغ لا يملكون شهادة جامعية.
السلام عليكم، ارقام الستاغ بالتّفصيل تذكير كنّا ذكرنا في الستاتي السّابق، انو في 2017، تبلغ -276 مليون دينار، يعني أموال ذاتيّة سلبيّة... الأموال الذّاتيّة متاع أي شركة، نلقاو فيها، راس المال الي بدات بيه الشركة، و الترفيعات المتتالية لرأس المال متاع هالشّركة، و أيضا نلقاو فيه النتائج الي حقّقتهم الشركة في السنوات الماضية، طبعا اذا نتائج السنوات الماضية أرباح، فإنّو الأموال الذّاتيّة تكبر من عام لعام، و اذا نتائج السنوات الماضية خسائر، فإنّو الأموال الذّاتية تصغر من عام لعام حتّى لين تولّي صفر و الشركة تاكل راس مالها بالخسائر، و لمّا تتواصل النّتائج السّلبيّة، يصبح مجموع الأموال الذّاتيّة سلبي، و يتمّ اللّجوء للتداين اكثر فأكثر لتغطية هذا العجز... هذا معناه نظريّا، انّو اذا الستاغ تبيع املاكها الكلّ، ما يكفيوش لخلاص ديونها، و تبقى مسالة في 276 مليون دينار... علاش قلت معناه "نظريّا"؟ خاطر في المحاسبة، الملك يتقيّد بالسّوم الي تشرا بيه، يعني اذا ارض تشرات عام 1960 بـ1000 دينار، تلقاها لليوم مقيدة بسوم 1000 دينار في المحاسبة، و طبعا، اذا تتعرض للبيع اليوم، باش تجيب اكثر برشا من هاك الـ1000 دينار... ما علينا، المفيد عندنا، انّو محاسبيّا ديون الستاغ اكبر من املاكها بـ 276 مليون دينار، و حتى لو تصير إعادة تقييم لهالاملاك بأسعار اليوم، ما نتصورش زيادة قيمة هالأملاك تفوت برشا 276 مليون دينار مرّة خاطر بكل بساطة نحكيو على أملاك في مناطق متفرقة من الجمهوريّة التّونسيّة و موش في نيس و الا ايبيزا... ما علينا، كيفاش صارت الخسائر هذي الكلّ في الستاغ؟ من عام 2011 الى 2017، بلغت مجموع خسائر الستاغ حولي 2 مليار دينار... لكن نردّو بالنا هوني، الخسائر هذي موش حقيقة وضع الستاغ، بإعتبار الكهرباء مدعمة، فإنّو الدّولة كلّ عام تصب للستاغ في منحة من ميزانيّة الدّولة، و مجموع المنح الي تصبّو للستاغ من 2011 الى 2017، يبلغ حوالي 10,9 مليار دينار... يعني لو ما تصبّتش المنح هذي، يكون مجموع خسائر الستاغ في حدود 12,9 مليار دينار... ما تتفجعوش، في العقل باش نفهمو... لمّا نغزرو لنتائج الشركات سنويّا، نغزرو لكيفاش تكوّنت هاك النتيجة بالطّرف بالطّرف... اوّلا، نغزرو للفرق بين مداخيلها من منح الدّولة و من الفواتير الي يخلّصوهم المواطنين و الشركات، من جهة، و كلفة الكهرباء و الغاز الي باعتهم (و فيها كلفة المحروقات و اليد العاملة الي تخدم في الإنتاج و التوزيع أساسا، و فيها تقييم لإهتراء الاليات متاع الانتاج)... يعني نغزرو للهامش الي تحقّقو الشركة بين كلفة الإنتاج و بين مداخيلها من بيع هاك الإنتاج... لمذا نغزرو للهامش الي تحقّقو الستاغ، نلقاوه إيجابي و في معدّل 250 مليون دينار سنويّا بين 2011 و 2017... لكن في عام 2017 بالذّات، الهامش هذا طاح لـ 14 مليون دينار فقط، و السبب هو ارتفاع كلفة الإنتاج بـ..... 1,3 مليار دينار مقارنة بـ 2016، و الارتفاع هذا جاي أساسا من ارتفاع سعر البترول و من تواصل انهيار انتاج تونس من المحروقات بسبب توقف الإنتاج في اغلب الحقول الغازيّة للأسباب الي نعرفوها... باهي الشركة، خلصت كلفة انتاج الكهرباء و بقاوولها معدّل 250 مليون دينار سنويّا، لازمها تخلّص خدّامتها في الإدارات و الي لاهيين بالاعطاب و تخلّص كراواتها و تلفوناتها و ضوها و ماها و عمليّات الإصلاح و الصّيانة المختلفة و مازوط سيّاراتها و استهلاكاتها الإدارية، و لازمها زادا تقاوم خسائرها لمّا المواطنين و الشركات و الإدارات العموميّة يعجزوا عن خلاصها، .... بعد ما انّحيو المصاريف هذي الكلّ، نلقاو حاجة اسمها نتيجة الاستغلال... و كيف كيف هوني، لمذا نغزرو لنتيجة الاستغلال الي تحقّقها الستاغ، نلقاوها إيجابي و في معدّل 160 مليون دينار سنويّا بين 2011 و 2017... لكن جيما يبقى عام 2017 استثنائي بنتيجة استغلال سلبيّة بـ 150 مليون دينار، و الي بالطبيعة جايّة من ضعف هامش 2017 الي حكينا عليه لفوق... شنيّة الحكاية توّا؟ مالا منين الخسارة؟ باهي، الشركة قلنا تعمل في نتيجة استغلال ايجابيّة بمعدّل 160 مليون دينار سنويّا بين 2011 و 2017، مازال المصروف... الستاغ، لمّا تخلّص خدّامتها، لمّا تخلّص مزوديها، لمّا تستثمر و تبني محطّات جديدة و تمدّ خطوط جديدة، لازمها بااارشا فلوس، حب، كاش، و لمّا برشا حرفاء (مواطنين و شركات و مؤسسات عموميّة) ما يخلصوهاش في الوقت او ما يخلصوهاش جملة، ما تنجّمش تحبس، تمشي تتسلّف، سواء من بنوك تونسيّة او من مؤسسات ماليّة عالميّة، و الفلوس هذي عليها انتيريس، و الانتيريس هذاكا، شارج و مصروف يتنحّى من النتيجة متاع العام، و قيمة النتيريس الي خلصاتو الستاغ على قروضاتها بين 2011 و 2017، تبلغ... 3 مليار دينار، بمعدّل 429 مليون دينار سنويّا... و باقي عام 2017، يمثّل استثناء سيّء حتّى في المجال هذا، خاطر أعباء الانتيريس عامتها بلغت 1 مليار دينار.... و بالطريقة هذي، وصلنا لنتائج صافية سلبيّة بمعدّل 285 مليون دينار سنويّا بين 2011 و 2017، و في 2017 بالذّات بلغت النّتيجة الصّافية للستاغ خسارة بقيمة 1,2 مليار دينار... و بالنهاية تراكم النتائج السّلبيّة خلّى الشركة تبلع أموالها الذّاتيّة و تصبح قيمتها بالمحاسبة – 276 مليون دينار.... متفرّقات: · في الصفحة 87 من التقرير حول قطاع المحروقات الي خرجاتو الإدارة العامة للرقابة المالية بوزارة المالية عام 2013، نلقاو مقارنة عام 2011، بين كلفة انتاج الكيلواط في محطّة سوسة متاع الستاغ، و سعر شراء الستاغ للكيلواط من عند المنتج الخاص في محطّة رادس (بإعتبار محطة سوسة و رادس يستعملو في نفس التقنية)، و فريق الرقابة يلقى وقتها انّو الكيلواط الي تنتجو الستاغ وحدها، يتكلّف عليها أعلى بـ 65% من السعر الي تدفع فيه لنفس الكيلواط الي تشريه من عند المنتج الخاص في محطّة رادس... مع الإشارة انّو بالنسبة للمنتج الخاص، نحكيو على سعر بيع، يعني انتاج الكيلواط باقي يتكلّفلو اقل... · قلنا انّو الدّولة تدفع للستاغ من ميزانية الشعب التونسي منحة مقابل بيع الكهرباء بسعر مدعّم، و قلنا انّو مجموع المنح هذي بلغ 10,9 مليار دينار بين 2011 و 2017... فمّا فلوس أخرى تخرج من ميزانيّة الدّولة و تمشي للستاغ، و الأموال هذي تتسمّى منحة استثمار، و تتعطى للستاغ سنويّا لمساعدتها على تنفيذ برامج التّنمية المختلفة، و مجموع منح الاستثمار الي خذاتها الستاغ من ميزانية الشعب التونسي بين 2011 و 2017 بلغ... 756 مليون دينار. و هكّا يكون مجموع الأموال الي تصبّت للستاغ من ميزانية الدّولة بين 2011 و 2017 في حدود 11,7 مليار دينار. · مجموع خسائر الستاغ الناتجة عن عدم خلاص بعض الحرفاء من مواطنين و شركات و إدارات عمومية، بلغت مجموع... 500 مليون دينار بين 2011 و 2017. · مجموع انتدابات الستاغ بلغت 5744 انتداب بين 2011 و 2017 مقابل تقاعد و خروج لأسباب مختلفة لـ 2616 عون... و هكذا طلع عدد أعوان الشركة من 9260 عام 2010 الى 12388 عام 2017. · بين 2011 و 2017، أجور أعوان الستاغ يمثلو معدّل 9,4% من مداخيلها (دون اعتبار منحة الدّولة)، و معدّل الاجر الصّافي للعون الواحد(هوني مبلغ تقريبي على اعتبار اقتطاعات اجتماعية و جبائية في حدود 50%) كان يبلغ حوالي 963 دينار عام 2011 و وصل 1259 دينار عام 2017، (هوني نحكيو بإعتبار كل المنح و الأجور مقسومين على 12) أي بمعدّل زيادة بـ 4,6% بين 2011 و 2017 · 68% من أعوان الستاغ لا يملكون شهادة جامعية. الاشكالية توا، كي وصلت اموال ذاتية سلبية، أصبحت وضعيتها كارثية، و اذا يتواصل مستوى الخسائر هكا، معناها الشركة مصيرها الافلاس التام، لذا، وجب اولا، لانقاذها، ضخ اقل شي 1000 مليون دينار في راس مالها(يعني إضافة للمنح السنوية إلي تاخو فيهم)، المأساة هوني هي انو ميزانية الدولة اصلا ما فيهاش فلوس لتلبية الحاجيات الأساسية الأخرى... و ثانيا رفع الدعم عن من لا يستحق و ثالثا، السماح الخواص بإنتاج الكهرباء النظيفة(شمي و رياح) و بيعه للستاغ... اخيرا، تحية شكر لإطارات الستاغ و مسيريها على شفافيّتهم و نشرهم السنوي لكل ارقام الشركة للعموم، هكا نحبو مؤسساتنا العمومية، و يا ليت غيرهم ينشر على منوالهم، خاطر المعلومات من النوع هذا في موقع الsonede مثلا غير موجودة تماما و مخليين الشعب التونسي في حالة عمى تام عن وضع الشركة على خير يا توانسة نداء للحكومة: أنا كتونسي ادمين صفحة الاقتصاد بالفلاقي اطالب الحكومة التونسية بالسماح بنشر التقرير التفصيلي الجديد (الوضعية الى سنة 2016) لوحدة متابعة انظمة الانتاجية في المؤسسات و المنشآت العمومية برئاسة الحكومة Partager svp en mettant le dernier paragraphe en votre nom #انشر_التقرير_المفصّل
في انتظار مقال تفصيل ارقام الستاع، هذي اعادة لتنبيه هبطناه شهر لتالي، لأول مرة منذ الثورة حكومة لا تقوم بتحيين و نشر تقرير الوضعية المالية للمنشآت العمومية : عامين نستناو في التقرير حول الوضعية المالية للمنشآت العمومية، تقرير اكتوبر 2016 اعطانا شوية امل انو اخيرا حكومات البلاد هذي باش تمشي في الشفافية و تنشر للشعب التونسي تفصيل ارقام المؤسسات العمومية، تقرير 2016 كان مختصر، لكن مقارنة بالي قبلو متاع 2014، كان فما تحسن في عدد المنشآت الي تم تقديم ارقامها الفردية، رغم انها تبقى مجرد لمحة عامة عن اهم ارقام كل مؤسسة على حدة.... توقعنا تحسن في الشفافية السنا، توقعنا مزيد من الوضوح و مزيد من الارقام التفصيلية عن حال كل مؤسسة على حدة.... لكن، و بعد عامين انتظار، رجعنا للتعتيم القذر متاع ما قبل الثورة😨😨😨😨، و خرج تقرير تعبير و انشاء حول استراتيجية ندرا شنوا عاملين تلخيص متاع برشا دزان بيدق في دراسات انشاء قديمة، و فيه اربعة ارقام مجمعة، يعني قطوس في شكارة ما تفهم منو شي، و تقريبا صفر معلومات عن حال المؤسسات متاع الشعب التونسي بصفة فردية... يعني قالولنا يا توانسة؛ انتم اغبى من ان نعطيكم تفاصيل حول حقيقة وضعية املاككم، لذا هانا رجعنا للتعتيم، و اشربو ماء البحر... زايد والله الي تعقد فيه النوارة، يصدمك بتصرف من العصر الحجري انا كتونسي ادمين صفحة الاقتصاد بالفلاقي اطالب الحكومة التونسية بالسماح بنشر التقرير التفصيلي الجديد (الوضعية الى سنة 2016) لوحدة متابعة انظمة الانتاجية في المؤسسات و المنشآت العمومية برئاسة الحكومة Partager svp en mettant le dernier paragraphe en votre nom #انشر_التقرير_المفصّل
باهي توضيح: الناس الي قرأت الستاتي السابق، و فهمت اش معناها اموال ذاتية سلبية ب 276 مليون دينار عند الستاغ (يعني ديونها أكثر من املاكها ب276 مليون دينار)، و إلي هي نظريا، معناها، انو إلي يحب يشري الستاغ اليوم، لازمو يدفع 276 مليون دينار باش تصبح عندو شركة قيمتها 0 على خاطر بعد ما يدفع 276 مليون دينار من جيبو، تصبح عندو شركة قد قيمة املاكها قد قيمة ديونها، يعني يطلعلو الصابون نظيف... لكن تذكروا اني قلت من الاول "نظريا"... على خاطر في الواقع الاقتصادي، الشركات ما تتقيمش على حسب قيمتها في نهار معيّن فقط، بل ايضا على حسب إمكانيات و آفاق الأرباح إلي تنجم تحققهم مستقبلا اذا يتم فيها تصرف سليم و استثمارات صحيحة و فرض الانضباط، هذا في حال الستاغ مربوط أيضا بالهدوء النقابي و باستقرار الوضع الأمني لتونس لتطبيق استخلاص الفاتورات على الناس الي تتمرد و التصدي للناس الي تسرق في الضوء... إلي نحب نقولو هو انو اموال ذاتية سلبية هي كارثة لكل شركة، و تنبئ بوضعية تدهور خطيرة، لكنها موش معناها انو الشركة تساوي صفر مليم .... مثلا، بنك الزيتونة، حسب البيلان متاعها المنشور للعموم في موقع السوق المالية عام 2017، مجموع الأموال الذاتية متاعها حوالي 175 مليون دينار فقط... لكن السعر إلي تباعت بيه مؤخرا و إلي تنشر أيضا للعموم في برشا مواقع اقتصادية مختصة، بلغ حوالي 510 مليون دينار ... إلي حبيت نقولو، و نأكد عليه، انو قيمة الشركات ما تتحددش بقيمتها في نهار معيّن... صحيح وضعية الستاغ حاليا حرجة جدا، و كيما قلتلكم، المقال الجاي باش ندخلو في التفاصيل و نفهمو علاش... لكن الاهم هو انو الهدف من هالستاتيات حول المؤسسات العمومية انكم تتذكروا انها شركات دافع الضرائب التونسي، يعني من حقكم و واجبكم، تعرفو حقيقة وضعهم المالي و علاش خاسرين خاطر بالنهاية، انتوما باش تدفعو الخسارة... ليلتكم زينة...
سلام عليكم ... باش نحكيلكم في المقال الجاي، بشويّة تفاصيل على الوضعيّة الماليّة للستاغ... من 2008 الى 2017... لكن قبل ما نبدأ، في مقال اليوم فمّا تفسير طويل و بسيط او مبسّط لأقصى درجة على طريقة قراية البيلان متاع أي شركة، ننصح الي موش مهتمّ ما يواصلش يقرا، خاطرو باش يفدّ، و الي يحب يتعّب مخّو شويّة و يتبّع الغرزة، لازمو يوسّع بالو و يقرا بالشويّة باش يفهم، خاطر بالطّريقة هذي فقط، ينجّم يفهم معنى الأرقام متاع الستاغ الي باش تهبط في المقال الجّاي و موش في المقال هذا... نعاود، الي موش مهتمّ باش يقرا على كيفاش تتعمل بيلانات الشّركات، زايد يشيّح في ريقو و يضيّع في وقتو، ما يجيش يسب في الآخر😁، خاطر المقال فعلا ممل و مكتوب نهار احد عشية و انتوما افهمو وحدكم😁 هات نبداو بتفسير صغير لقراية بيلان الشّركات السّاعة... يا سيدي فرضا اليوم برك، الحكومة التّونسية قرّرت باش تخلق شركة اسمها الستاغ، طبعا باش تخلقها برأس مال اوّلي، نقولو الحكومة التّونسية، جبدت من الضّرائب الّي يدفعها الشّعب التّونسي 100 مليون (مجرد مثال) و قالت هذا راس مال هالشّركة الجديدة الي اسمها الستاغ، و الي هي ملك الدّولة التّونسيّة خاطر راس مالها من فلوس ضرائب الشّعب التونسي...، و باش تبدا هالشركة قويّة و تنجّم تستثمر و تبني محطّات توليد كهرباء، تمشي للبنوك تتسلّف 50 مليون أخرى، و هكّا الشّركة تكون انطلقت بمجموعة من المال قدرها 150 مليون، 100 راس مال و 50 مليون قرض... طبعا هاك ال150 مليون موش باش يقعدو فلوس، باش تقعد منهم مثلا 20 مليونن في البنك، و 130 مليون تتبنى بيهم محطّات توليد طاقة و تتمدّ بيهم اسلاك و أعمدة كهربائية... و قبل ما تبدأ هالشركة الجديدة الي اسمها الستاغ في الإنتاج، توقّف بيلان متاعها اسمو موازنة الافتتاح او Bilan d’ouverture... شنوّا هالبيلان ؟ كلّ شركة لمّا تخرّج البيلان متاعها في تاريخ معيّن، تقدّم زوز جداول: جدول اوّل فيه املاكها: ديار و كراهب و معامل و ماكينات و ستوك سلعة و فلوس في البانكا و فلوس تسالها لحرفاءها، في حالتنا هذي، الستاغ، هالشركة الجديدة الي مازال كي خلقتها الحكومة التّونسية، املاكها في موازنة الافتتاح هي محطّات توليد كهرباء و اسلاك و أعمدة كهربائية بـ130 مليون، و حساب في البانكا فيه 20 مليون... هذي بكلها أملاك، تتحطّ في جدول اسمو "les actifs" و البيلان يتكوّن أيضا من جدول ثاني، فيه منين جابت الفلوس الي كسبت بيهم الأملاك الي في الجدول الاوّل: و الجدول الثّاني هذا نلقاو فيه زوز مصادر فلوس، المصدر الأوّل هو رأس المال الّي حطّوه المساهمين من الأوّل، بالفلّاقي الcapital متاع الستاغ و الي قلنا انّو 100 مليون (نذكّر المبلغ هذا اعطيتو فقط كمثال للتّبسيط)،... والمصدر ثاني للفلوس الي كسبت بيهم الستاغ املاكها طبعا و هو الدّيون و الي قلنا انّها 50 مليون... و مجموع الأموال الذّاتيّة و الدّيون، يمثلو الجدول الثّاني متاع البيلان، و يتسمّى "capitaux propres et passifs" و هو الجدول الي قلتلكم نلقاو فيه منين جات الفلوس الي كسبت بيها الشّركة الي في الجدول الأوّل متاع "les actifs"... طوّلت عليكم؟ اللّه غالب، مشكلتي موش اني نعطيكم ارقام الستاغ، مشكلتي نحبكم لمّا نعطيكم الأرقام، وحدكم وحدكم تفهموها كيفاش جات و شنوّا معناها... و مازلت مطوّل عليكم في التّفسير... هيا سيدي تخلقت الستاغ، دوب ما حلّت عندها أملاك بـ150 مليون جايين بنسبة 100 مليون من راس مالها، و 50 مليون قرض من البنوك... و تبدا الشركة تنتج في الضّوء و تبيع للمواطنين و تخلص منهم، و تخلّص خدّامتها و استهلاكاتها اللّازمة لانتاج و توزيع الكهرباء... و في آخر العام، الستاغ، تجي تشوف روحها رابحة و الّا خاسرة، و هوني الرّبح و الخسارة السّنويّين متاع أي شركة، يتحسبو بطريقة واحدة، المبلغ الي جمعاتو من استخلاص فاتوراتها من المواطنين، نطرحو منو كلفة انتاج و توزيع الكهرباء (و فيها أساسا سعر الغاز الي استعملاتو و خلاص خدّامتها، و كلفة غيرهم من الاستهلاكات المختلفة، و الانتيريس الي دفعاتو للبنوك على هاك القرض، الضرائب الي خلصتهم للدّولة، ).... هوني اهمّ مرحلة نحبكم اتّبعوني فيها... اذا الشركة رابحة 10 ملاين مثلا، البيلان متاع نهاية السنة، باش يكون (بطريقة مبسّطة) كما يلي : في الجدول الاوّل، الأملاك الي قلنا تسوى 150 مليون (و نفرضو ما تزادلهم شي جديد)، و في الجدول الثّاني منين جات الفلوس الي كسبت بيهم الأملاك، نلقاو زادا 150 مليون، لكن تقسيمهم تبدّل، ماهو كي بدات فمّا 100 مليون راس مال و 50 مليون دين؟ و ماهي الشركة طلعت رابحة 10 ملاين في آخر العام.. بالطريقة هذي يولّي مصدر الفلوس هو 100 مليون راس المال، و 10 ملاين مربوح العام، و الديون 40 مليون برك و ما عادش 50 خاطر بفضل هاك المربوح، الشركة خلصت جزء من ديونها... و هوني اذا لاحظتو حاجة، الأرباح الي جات، قعدت في الشّركة، و نقصت من لجوءها للتّداين... و كلّ عام، قد ما الشركة تربح، و الأرباح تقعد في وسطها، قدّ ما تكبر املاكها و قد ما يقلّ لجوءها للتّداين... و هاك الأرباح الي تتراكم كلّ عام، كي نزيدوها راس المال الأصلي، تكوّن حاجة اسمها الأموال الذّاتيّة للشّركة... و بالطّريقة هذي، الشّركات الي عمرها كبير، الجدول الثّاني متاع البيلان متاعها، و الي قلنا، انّو نلقاو فيه منين جات الفلوس الي كسبت بيهم الشّركة املاكها، يصبح يتكوّن من مجموع الأموال الذّاتيّة (راس المال الأصلي و الأرباح المتراكمة) من جهة و من الدّيون من جهة ثانية... لكن بالشويّة عاد، الشّركة تنجّم زادا تطلع خاسرة 10 ملاين في العام هذاكا، وقتها ، البيلان متاع نهاية السنة، باش يكون (بطريقة مبسّطة) كما يلي : في الجدول الاوّل، الأملاك الي قلنا تسوى 150 مليون (و نفرضو ما تزادلهم شي جديد)، و في الجدول الثّاني منين جات الفلوس الي كسبت بيهم الأملاك، نلقاو زادا 150 مليون، لكن تقسيمهم تبدّل، ماهو كي بدات فمّا 100 مليون راس مال و 50 مليون دين؟ و ماهي الشركة طلعت خاسرة 10 ملاين في آخر العام.. بالطريقة هذي يولّي مصدر الفلوس هو 100 مليون راس المال، و -10 ملاين خسارة العام (مجموع الأموال الذّاتيّة يولي 90 مليون، راس المال الأصلي 100 و تنقص منو الخسارة 10)، و الديون 60 مليون و ما عادش 50، خاطر بسبب هاك الخسارة، الشركة زادت تسلفت 10 ملاين لتمويل املاكها... و اذا تتراكم الخسائر بمرور الأعوام، ينجّم مجموع الأموال الذّاتية يصبح سلبي، و نوصلو لوضعيّة انّو أملاك الشركة تسوى 150 مليون، و مصدر الفلوس الي كسبت بيهم الأملاك هو : 200 مليون ديون، و -50 مليون مجموع أموال ذاتيّة (يعني الشركة عملت خسائر متراكمة في الأعوام السّابقة بـ 150 مليون لدرجة بلعت راس مالها الأصلي الكلّ متاع 100 مليون، و باقي مسالة في 50 اخرين خسائر)... شركة بالوضعيّة هذي، أصحابها، اذا يبيعو املاكها الكل يجيبولهم 150 مليون، لكن بإعتبار ديونهم 200 مليون، باش يخلصو هاك 150 مليون الكلّ للبنوك، و باقي يقعدو مسالين في 50 مليون أخرى... نختم باوّل رقم باش نعطيه على الستاغ الحقيقية، عام 2017، مجموع املاكها 8978 مليون دينار... لكن ديونها شدّو عندكم، 9254 مليون دينار... معناها الشركة هذي عندها مجموع أموال ذاتيّة سلبي بـ 276 مليون دينار، معناها الشركة هذي خسائرها المتراكمة كلات راس مالها الكلّ، و حاليا تملك أملاك بقيمة 8978 مليون دينار لكنها مسالة في 9254 مليون دينار... و الوضعيّة هذي عمرها ما صارت للستاغ قبل سنة 2017... في المقال الجاي ان شاء الله، باش ندخلو في كيفاش الستاغ وصلت للوضعيّة هذي... على خير و آسف على الي ضيّع وقتو و ما فهمش، هذاكا حدّ الجهيّد...
في إطار الهوجة الفايسبوكية حول واليس كار، و خاصة بعد تنقل السيد رئيس الوزراء عبر هذه السيارة (و هي حركة أعجبتني جدا و هذا رايي الخاص طبعا)، و في إطار الحرب الفايسبوكية حول خصائص و مدى تونسية هذه السيارة (و للاسف كالعادة، المواقف أغلبها لا علاقة بالسيارة، بل هي مواقف مبنية على انتماءات سياسية لا غير)، نتمنى من أحد مسؤولي شركة واليس كار يتصل بالصفحة باش نسألوه على بعض التفاصيل الممكن نشرها للعموم، و هكا نحاولو نعطيو للناس اقرب معلومة للصدق في هذا الموضوع... مع اعلام مسبق للمتصل، لن تكون عملية اشهار، ستكون عملية نقل للحقيقة كما هي : المساهمون، القيمة المضافة، نسبة التونسة في السيارة، حصيلة المبادلات الخارجية بين تصدير و توريد، حجم الضرائب المسددة و الامتيازات الجبائية المتحصل عليها، حجم التشغيل، حجم و صعوبات تمويل البحث و التطوير، آفاق النمو، استراتيجية التوسع و صعوباته... هذي مسبقا الاسئلة إلي باش نطرحوها على المسؤول إلي يقبل يتصل بينا شكرا
😡😡😡😡😡😡 والله هذي عاد قالتلهم اسكتو، لا علاقة للصفحة بهذا المنشور... الرجاء من الاوخيان الكل إلي تاثق في الصفحة: ما تعتبروش المنشور صار عن الصفحة اذا لم تجدوه حرفيا منشور فيها... يعني استعمال الصورة ينجم يغلط ناس و يخليها تظن اننا المصدر، و مبعد يفقدو ثيقتهم فينا،الرجاء التثبت ما يهمش المحتوى، احكي باسمك يرحم والديك، احكي باسمك... شكرا
إعادة، صدقوني مازلنا في نفس المعبوكة، اكبر سبب في جميع الفوضى في المؤشرات الاقتصادية في تونس، التضخّم النّقدي... مساء الخيرات بلادي... مقال طويل، لكن الي يوسّع بالو معانا ما يندمش بإذن الله...... اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني: نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟... للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار... الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار.... لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا... هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب: أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)... باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك... حاولوا تركزو معايا مليح توّا من فضلكم : من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة... و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)... المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)... و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر... لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم... طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها... الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع... ليلتكم زينة يا توانسة...
مهزلة اخرى للخطوط الجوية التونسية، عشرات الركاب في الرحلة TU722 إلي طلعت لعشية لباريس،وصلو غادي ما لقاوش حقائبهم، ناس مطيشة في اورلي و تونيسار ما عبرتهمش اصلا، بالله برتاجيو على أمل انو المسؤولين متاع تونيسار إلي يخلصو في الملاين و راقدين في ديارهم توا يحسو بالتوانسة إلي اممرمدين في المطار
حمدوالله مبروك لتونس

Subsets and Splits

No community queries yet

The top public SQL queries from the community will appear here once available.